Author: Институт перевода Библии
Date: 2023-10-13T17:44:40.819449+00:00

Библи: Йеремиа

Библи: Йеремиа

1. Разныхас

1. Йеремиа

1. Глоссарий

2. Картӕтӕ

БИБЛИ

СЫГЪДӔГ ФЫСТЫ ЧИНГУЫТӔ

РАГОН ФӔДЗӔХСТ ӔМӔ НОГ ФӔДЗӔХСТ

УӔРӔСЕЙЫ БИБЛИЙЫ ӔХСӔНАД

БИБЛИЙЫ ТӔЛМАЦЫ ИНСТИТУТ

2022

УДК 22.05

ББК 86.37

Б 592

Религиозное издание

БИБЛИЯ
книги Священного Писания

Ветхий Завет и Новый Завет

Б 592

Библи: Сыгъдӕг Фысты чингуытӕ: Рагон Фӕдзӕхст ӕмӕ Ног Фӕдзӕхст. —

Мӕскуы: Уӕрӕсейы Библийы Ӕхсӕнад, Библийы тӕлмацы институт, 2022. — 1152 ф.

Библия: книги Священного Писания: Ветхий Завет и Новый Завет [на осетинском языке]. —

Москва: Российское Библейское Общество, Институт перевода Библии, 2022. — 1152 с.

В настоящем издании Библии опубликованы канонические книги Священного Писания: Ветхий Завет и Новый Завет. Современный осетинский перевод осуществлен с опорой на древнееврейские и греческие тексты. В книгу также входит Глоссарий со списком ключевых терминов и некоторых собственных имен. Помимо этого, в каждой книге содержатся ссылки на термины, разночтения и т.д., с указанием на главы и стихи.

ISBN 978-5-85524-636-0

© Российское Библейское Общество, перевод, комментарии, словарь, 2022

© Институт перевода Библии, перевод, комментарии, словарь, 2022

© Объединенные Библейские общества, карты, 2022

© Оформление. Российское Библейское Общество, 2022

Creative Commons: BY-NC-ND 4.0

© Институт перевода Библии; Информацию о лицензии этого издания можно найти здесь: https://creativecommons.org/licenses/by-nc-nd/4.0/deed.ru

Институт перевода Библии

Институт перевода Библии, 101000 Москва, Главпочтамт, а/я 360
ibt_inform@ibt.org.ru

Правила использования текстов библейских переводов ИПБ: https://ibt.org.ru/ru/rules

Разныхас

РАЗНЫХАС

Цы у Библи?

Бердзенаг ӕвзагӕй ӕрбайсгӕ дзырд «Библи» нысан кӕны «чингуытӕ». Библи у, чырыстон традицийы Сыгъдӕг Фыстыл кӕй нымайынц, уыцы чингуыты ӕмбырдгонд.

Библи арӕзт у дыууӕ хайӕ, сӕ иу хуыйны Рагон Фӕдзӕхст, иннӕ та — Ног Фӕдзӕхст.

Рагон Фӕдзӕхсты 39 чиныджы фыст ӕрцыдысты нӕ д. а. 2 миназоны кӕронӕй нӕ дуджы 1 миназоны кӕронмӕ рагдзуттаг ӕмӕ арамейаг ӕвзӕгтыл. Уыдон сӕйрагдӕр дзурынц Хуыцау ӕмӕ израилаг адӕмы ахастдзинӕдтыл. Рагон Фӕдзӕхст ӕвдисы Израилы истори, израилаг ӕхсӕнады дины ӕгъдӕуттӕ, фӕтк ӕмӕ уагӕвӕрдтӕ, ис дзы зӕрдӕмӕхъаргӕ ӕмдзӕвгӕтӕ ӕмӕ кады зарджытӕ Хуыцауӕн, куывдтытӕ ӕмӕ рагуацтӕ фидӕны тыххӕй, стӕй бирӕ ӕндӕр ахӕмтӕ.

Фыццаг фондз чиныджы хуыйнынц Моисейы Фондзчиныгон, кӕнӕ та Моисейы Ӕгъдау — дзуттӕгты рагисторийы уыцы адӕймаг, куыд Хуыцау ӕмӕ Йӕ адӕмы астӕу ӕхсӕны лӕг, стыр ӕмӕ вазыгджын хӕс кӕй сӕххӕст кодта, уымӕ гӕсгӕ. Фондзчиныгоны фӕстӕ цӕуынц израилӕгты цардыл дзурӕг чингуытӕ, Дунедарӕг сын басӕттын ӕмӕ сӕхи бакӕнын кӕмӕй загъта, уыцы зӕххыл, стӕй сӕ фӕтӕгтӕ ӕмӕ паддзӕхты уӕлахизтӕ ӕмӕ састы хабӕрттӕ. Уыдоны фӕстӕ лӕууынц, Хуыцауӕн нын кад кӕнын чи амоны, куырыхон зондыл нӕ чи ахуыр кӕны, уыцы поэтикон чингуытӕ. Рагон Фӕдзӕхст фӕвӕййы Дунедарӕджы Дзырд адӕмӕн хъусынгӕнӕг ӕмӕ сӕм Дунедарӕгыл иузӕрдион уӕвынмӕ сидӕг пехуымпарты чингуытӕй.

Ног Фӕдзӕхсты 27 чиныджы фыст ӕрцыдысты рагон бердзенаг ӕвзагыл, Чырыстийы райгуырды фӕстӕ, нӕ дуджы 1-аг ӕнусы. Ног Фӕдзӕхсты бындур сты Дунейы Ирвӕзынгӕнӕг Йесо Чырыстийы цард, ахуырад, амард ӕмӕ райгасыл дзурӕг цыппар Фарны Уацы, Евангелийы Цыппарчиныгон. Уый фӕстӕ лӕууы Апостолты хъуыддӕгты чиныг, уым дзырдӕуы Йесойы уӕларвмӕссыды фӕстӕ чырыстон дзыллӕйы фыццаг азтыл, стӕй ма, Йӕ ахуыргӕнинӕгтӕ Фарны Уац Ромы империйы куыд хӕлиу кодтой, уый тыххӕй. Уыцы чиныджы фӕстӕ цӕуынц, чырыстон къордтӕ ӕмӕ бӕлвырд адӕймӕгтӕм, сӕ уырнындзинад сын фӕфидар кӕныны ӕмӕ сӕ Хуыцауӕн фӕндон фӕндагыл саразыны охыл Чырыстийы ахуыргӕнинӕгтӕ цы фыстӕджытӕ арвыстой, уыдон. Ног Фӕдзӕхст фӕвӕййы Иоанны ӕргомады чиныгӕй. Уым фӕсномыг ныхасы руаджы ӕргомгонд цӕуы Хуыцауы уӕлахиз, ныртӕккӕ Йӕ ныхмӕ цы тыхтӕ лӕууынц, уыдоныл.

Библийы тӕлмац ирон ӕвзагмӕ

Библи фыст куы ӕрцыди, уӕдӕй нырмӕ йӕ тӕлмац кӕнынц ӕндӕр ӕвзӕгтӕм. Дунейы ӕвзӕгты нымӕц ӕдӕппӕтӕй у авд минмӕ ӕввахс, ӕмӕ уыдонӕй Библи ӕнӕхъӕнӕй ныридӕгӕн цы ӕвзӕгтыл ис, уыдоны нымӕц та хӕццӕ кӕны авдсӕдӕмӕ. Уымӕй уӕлдай ма йӕ хицӕн хӕйттӕ дӕр тӕлмацгонд ӕрцыдысты ӕртӕ минмӕ ӕввахс ӕндӕр ӕвзӕгтӕм.

Сыгъдӕг Фыст ирон ӕвзагмӕ ратӕлмац кӕнын дӕр, нырмӕ чи никуыма ӕрцыд, ахӕм хъуыддаг нӕу. 1798 азы рухсмӕ рацыди, традицимӕ гӕсгӕ фыццаг ирон чиныг кӕй хонӕм, уыцы катехизис, ӕмӕ уыцы ран мыхуыргонд ӕрцыдысты дӕс фӕдзӕхсты, 50-ӕм псалом ӕмӕ куывдтытӕ.

Фарны Уацӕн — Евангелийы Цыппарчиныгонӕн — йӕ тӕлмац фыццаджыдӕр баст у ивгъуыды зынгӕ ирон поэт, дины семинарийы ахуыргӕнӕг, ӕхсӕнадон архайӕг ӕмӕ рухстауӕг Ӕгъуызаты (Гӕбӕраты) Иуанейы номимӕ. Иуане йӕ тӕлмац рахуыдта «Сыгъдӕг Евангели» (1823).

Ацы ран зӕгъын ӕмбӕлы, нӕ фыдӕлтӕ ӕнусты дӕргъы кӕй пайда кодтой бердзенаг графикӕйы бындурыл арӕзт фыссынадӕй. Уымӕн ӕвдисӕн — йӕ фӕзынд 941 азимӕ кӕмӕн бӕттынц, Зеленчукы цыртыл канд уыцы фыст нӕ, фӕлӕ фӕстаг рӕстӕджы ссаргӕ ног наукон ӕрмӕджытӕ дӕр. Ахуыргӕндтӕ куыд сбӕлвырд кодтой, афтӕмӕй астӕуккаг ӕнусты Аланийы аргъуаны уазлӕггад дӕр цыди мадӕлон ӕвзагыл, фӕлӕ 1238 азы тӕтӕр-монгол Алани куы басастой, уӕд нӕ фыдӕлтӕн бамынӕг ис сӕ аргъуаны рухс дӕр, фесӕфти сӕ фыссынад дӕр. Цыбыр дзырдӕй, ирон фыссынадӕн дӕр, нӕ фыдӕлтӕ ӕмӕ сӕ арӕзт ӕрттивгӕ паддзахадау, йӕ хъысмӕт бӕллиццаг нӕ рауад. Уымӕ гӕсгӕ, Ӕгъуызаты Иуане дины чингуытӕ ирон ӕвзагмӕ тӕлмац кӕнынмӕ куы бавнӕлдта, уӕд ӕй ног дамгъуаты сӕр бахъуыд, ӕмӕ йӕ сарӕзта гуырдзиаг графикӕйы бындурыл. Уыцы дамгъуатӕй Ирыстоны райдайӕн дины скъолаты пайда кодтой, цалынмӕ академик Андреас Шегрен XIX ӕнусы 40-ӕм азты уырыссаг дамгъуаты бындурыл ног ирон алфавит нӕ сарӕзта, уӕдмӕ. Шегрены алфавиты фӕзынд ирон культурӕйы рӕзтӕн стыр ахъаз фӕци. Дины ӕмӕ ӕхсӕнадон кусджытӕ, ӕвзаг иртасджытӕ разӕнгардӕй бавнӕлдтой Библи тӕлмац кӕнынмӕ.

1848 Бетъырбухы мыхуыры рацыди «Стыды чиныг, кӕнӕ Псалтир», Тифлисы та — Евангелийы Цыппарчиныгон, дины семинары кусӕг Мжедлов Григорийы тӕлмацӕй. Мжедловы тӕлмац ма уый фӕстӕ азты дӕр (1861, 1864), дины чингуытӕ уадзӕн комитеты уӕнгтӕ йыл бакуыстой, афтӕмӕй, ногӕй джиппы рацыди.

1862 азы Тифлисы мыхуырӕй рацыдысты Апостолты фыстӕджытӕ. Мадӕлон ӕвзагмӕ сӕ раивта Цорӕты Васили (Елдзарыхъо). Сыгъдӕг Фыстӕй егъау скъуыддзӕгтӕ ратӕлмац кодтой архимандрит Йосиф (Чепиговский), сауджын Колыты Аксо ӕмӕ дины бирӕ ӕндӕр кусджытӕ.

Ссӕдзӕм ӕнусы райдианы, 1902 азы, Дзӕуджыхъӕуы мыхуырӕй рацыди Евангелийы Цыппарчиныгоны ног, срастгонд рауагъд.

Кӕд ӕмӕ 1917 азы цауты фӕстӕ Библи тӕлмац кӕныныл Ирыстоны дӕргъвӕтин рӕстӕг ничиуал архайдта, уӕддӕр Хуыцауы Дзырд ирон чиныджы фыстӕй фӕсарӕнтӕй хӕццӕ кодта нӕ адӕммӕ: 1923 азы Берлины репринтӕй рацыди Евангелийы Цыппарчиныгон, 1927 азы та — Пехуымпар Даниилы чиныг, Байаты Гаппойы тӕлмацӕй. Гаппо ма ноджыдӕр ратӕлмац кодта Апостолты хъуыддӕгтӕ, Апостолты фыстӕджытӕ ӕмӕ Ӕргомады чиныг, фӕлӕ сӕ джиппы рауадзын, хъыгагӕн, йӕ къухы нал бафтыд, къухфыстӕй йын баззадысты.

1973 азы Библи тӕлмацгӕнӕг институт репринтӕй рауагъта, ӕнусы ӕрдӕджы размӕ цы тӕлмац рацыди, уый — Евангелийы Цыппарчиныгон, 1981 азы — «Йесойы цард», 1993 азы та рухс фенын кодта, Евангелийы зӕронд тӕлмац ӕмӕ Байаты Гаппойы тӕлмацты бындурыл арӕзт Ног Фӕдзӕхсты ӕххӕст рауагъдӕн.

1993 азы ирон евангелион чырыстӕттӕ ӕмӕ Библи тӕлмацгӕнӕг институт ирон ӕвзагыл рауагътой Ног Фӕдзӕхст ӕмӕ Псалтир. Уыцы аз ма Библи тӕлмацгӕнӕг институт джиппы рауагъта Сывӕллӕтты Библи дӕр, 1996 азы та джиппы рацыди Маркы евангели, Уанеты Сурены тӕлмацӕй.

Уый фӕстӕ азты дӕр ирон чырыстон адӕмы зӕрдӕтӕ срухс сты Библийы ног тӕлмацтӕй: Библи тӕлмацгӕнӕг институт 2004 азы мыхуырӕй рауагъта Ног Фӕдзӕхст, 2006 азы — «Райдиан» ӕмӕ «Рацыд», 2014 азы та — Псаломтӕ. Ӕхсызгонӕй сӕмбӕлдысты чиныгкӕсджытӕ, Уӕрӕсейы Библийы ӕхсӕнад 2011 азы цы фӕлварӕн рауагъд — Райдианы чиныджы ног тӕлмац — ныммыхуыр кодта, ууыл дӕр.

Зынаргъ чиныгкӕсӕг! Ныртӕккӕ дӕ къухы цы чиныг ис, уый у Библийы ӕххӕст (каноны чингуыты) ӕмбырдгонд. Ирон ӕвзагмӕ йӕ раивта ӕмӕ йыл зӕрдиагӕй бакуыста тӕлмацгӕнджыты сӕрмагонд сфӕлдыстадон къорд. Уыцы къорды архайдтой Уӕрӕсейы Библийы ӕхсӕнад ӕмӕ Библи тӕлмацгӕнӕг институты кусджытӕ — ирон фысджытӕ ӕмӕ ӕвзагиртасджытӕ, уӕрӕсейаг ӕмӕ фӕсарӕйнаг ахуыргӕндтӕ, динахуырад ӕмӕ тӕлмацахуырады дӕснытӕ. Мыхуыры размӕ тӕлмацмӕ бирӕ хӕттыты лӕмбынӕг каст ӕрцыди. Тӕлмацгӕнджыты къорд йӕ сӕйраг хӕсыл нымадта дзуттаг, арамейаг ӕмӕ бердзенаг оригиналты мидис иронау ӕнӕ рӕдыдӕй равдисын. Ранӕй-рӕтты Библийы текст ӕнцон бамбарӕн нӕу, уымӕн ӕмӕ иуӕй-иу рагон дзырдты мидис, рӕстӕг куыд цыди, афтӕ ивта. Нырыккон культурӕйы сын, кӕддӕр куыд уыди, бынтон уыцы нысаниуӕг нал ис, ӕмӕ уый аххосӕй хъуыдыйады мидис ӕндӕр ӕвзагыл хатгай ӕнцон равдисӕн нӕ вӕййы. Уымӕ гӕсгӕ тӕлмацгӕнджытӕ сӕ куысты мидӕг пайда кодтой бирӕ алыхуызон ӕххуысгӕнӕн чингуытӕ ӕмӕ рагзаманты Хӕстӕг Скӕсӕны истори ӕмӕ культурӕйыл дзурӕг ӕрмӕджытӕй. Рӕгъмӕ рахӕссыны размӕ сӕ тӕлмац абарстой Библийы бирӕ ӕндӕр, рагон ӕмӕ нырыккон тӕлмацтимӕ. Цыбыр дзырдӕй, цыфӕндыйӕ дӕр архайдтой мидис ӕххӕстӕй равдисынмӕ, ӕмӕ ма уыимӕ, цӕмӕй сӕ тӕлмац нырыккон рӕсугъд ӕмӕ аив литературон ирон ӕвзагыл уа, уымӕ дӕр гӕнӕн ӕмӕ амалӕй тырныдтой. Тӕлмацыл кусын бахъуыди дӕс ӕмӕ ссӕдз азӕй фылдӕр.

Текст сӕртӕ ӕмӕ стихтыл дихгонд у уырыссаг Библийы Синодалон тӕлмацы хуызӕн, фӕлӕ хатгай дыууӕ кӕнӕ ӕртӕ стихы дӕр баиу вӕййынц, уымӕн ӕмӕ афтӕмӕй ирон ӕвзагыл ирддӕрӕй разыны мидис кӕнӕ цауты фӕд-фӕдыл равӕрд (зӕгъӕм, Райд 23:17-18).

Библийы нӕмттӕй бирӕтӕ ирон культурӕйы ӕрбынӕттон сты, ӕмӕ ацы Чиныджы дӕр ӕмбӕлынц, ирон ӕвзаджы куыд ныффидар сты, афтӕмӕй, иннӕтӕ та лӕвӕрд цӕуынц сӕ дзуттаг кӕнӕ бердзенаг хуызы, фӕлӕ, ирон ӕвзаджы домӕнтӕм гӕсгӕ, чысыл фӕивгӕйӕ. Афтӕ — адӕмты, бӕстӕты, сахарты, дӕтты ӕмӕ ӕндӕр ахӕм нӕмттӕ дӕр.

Уӕлӕмхасӕн ӕрмӕг

Чиныджы ис ӕххуысгӕнӕг ӕрмӕджытӕ. Дызӕрдыггаг нӕу, чиныгкӕсӕгӕн уыдон ахъаз кӕй уыдзысты ацы рагон ӕмӕ вазыгджын Чиныг хуыздӕр бамбарынӕн.

Библийы алы хицӕн чиныджы размӕ дӕр ис разныхас. Уый ӕргом кӕны чиныджы сӕйраг темӕтӕ, цыбырӕй дзуры йӕ ныффыссӕджы тыххӕй ӕмӕ, цы рӕстӕджы фыст ӕрцыди, уый фӕдыл.

Чиныджы текст йӕхимидӕг дихгонд у скъуыддзӕгтыл. Алы скъуыддзагӕн дӕр ис, йӕ сӕйраг мидис кӕнӕ темӕ йын чи ӕргом кӕны, ахӕм сӕргонд. Сӕ мидис ӕндӕр чингуыты (зӕгъӕм, Евангелийы кӕнӕ Паддзахӕдты ӕмӕ Азфыстыты) цы скъуыддзӕгтӕн фӕлхатгонд цӕуы, уыдоны сӕргӕндты бынмӕ, къӕлӕтты мидӕг, лӕвӕрд ис уыцы чингуытӕм бацамындтытӕ.

Чиныджы сыфтӕн сӕ фӕзауты дӕр ис, цӕмӕйдӕр ацы бынаты хуызӕн чи у, Библийы ӕндӕр ахӕм бынӕттӕм бацамындтытӕ: уым дӕр дзырдӕуы ацы темӕйыл, пайдагонд цӕуы уыцы иу дзырдбастӕй ӕмӕ а. д.

Йесо Чырысти ӕмӕ Ног Фӕдзӕхст ныффысджытӕ арӕх цитатӕтӕ хастой Рагон Фӕдзӕхстӕй. Ахӕм бынӕттӕ ацы тӕлмацы бӕрӕггонд цӕуынц курсивӕй, Рагон Фӕдзӕхстмӕ бацамынд та ис чиныджы сыфы фӕзауы. Зӕгъӕм, Матфейы Евангелийы (1:23) ӕмбӕлы цитатӕ пехуымпар Исайайы чиныгӕй (7:14). Фӕлӕ чиныгкӕсӕг хъуамӕ йӕ зӕрдыл дара иу хъуыддаг: Ног Фӕдзӕхст чи ныффыста, уыдон цитатӕтӕ арӕхдӕр хастой дзуттаг ӕвзагыл фыст Рагон Фӕдзӕхстӕн йӕхицӕй нӕ, фӕлӕ йӕ бердзенаг тӕлмацӕй — Септуагинтӕйӕ. Уымӕ гӕсгӕ Ног Фӕдзӕхсты иуӕй-иу цитатӕты мидис хицӕн кӕны, Рагон Фӕдзӕхст ирон ӕвзагмӕ цы дзуттаг текстӕй тӕлмацгонд ӕрцыди, уымӕй. Дыкъӕдзыгтӕй бӕрӕггонд сты ӕрмӕстдӕр комкоммӕ цитатӕтӕ.

Тексты мидӕг дӕлӕрдыгӕй ис хицӕн стихты мидис ӕмбарынгӕнӕг дӕлфыстытӕ. Уыдонӕй иутӕ ӕргом кӕнынц зынӕмбарӕн нӕмттӕ ӕмӕ дзырдты мидис кӕнӕ та ӕвдисынц Библийы заманы культурон хицӕндзинӕдтӕ, иннӕтӕ дзурынц, ацы стихӕн ма ӕндӕрхуызы куыд бамбарӕн ис, уый тыххӕй.

Чиныджы кӕрон ис ахсджиаг дзырдтӕ ӕмӕ дзырдбӕстыты сӕрмагонд дзырдуат ӕмӕ Библийы заманы Хӕстӕг Скӕсӕн ӕвдисӕг нывӕцтӕ.

Библи у, зӕххы цъарыл цы чингуытӕ ис, уыдонӕн сӕ диссагдӕртӕй иу. Уый нӕ ахуыр кӕны ӕндӕрхуызон цӕрын, ӕргом нын кӕны, царды мидӕг ахсджиагдӕр цы у ӕмӕ Хуыцауы цӕсты бынтондӕр цы нӕ ахады, уый. Библийы фӕлгонцтӕ ӕмӕ мотивтӕ барджынӕй ӕрцардысты дунеон культурӕйы. Литературӕ, нывкӕнынад ӕмӕ музыкӕйы бирӕ ис Библийы бындурыл арӕзт зӕрдӕмӕхъаргӕ уацмыстӕ. Чингуыты Чиныг у, алы фыссӕг дӕр кӕмӕ бӕллы, дунеон литературӕйы уыцы ӕрттиваг бӕрзӕнд. Фӕлӕ ма уымӕй уӕлдай уый у Хуыцауы ахастдзинӕдты ӕрфыст адӕмимӕ, Хуыцауӕн Йӕхи ӕмӕ Йӕ фӕндоны раргом. Библи ӕвдисӕн лӕууы адӕймаг суӕвӕг Хуыцауы Дзырды цард ӕмӕ ахуырадӕн. Сыгъдӕг Фысты мидис ӕххӕстӕй раргом вӕййы, йӕ зӕрдӕмӕ йӕ литературон цыртдзӕвӕны хуызы чи райсы ӕмӕ йын йӕ литературон арӕхстдзинадыл чи дис кӕны, уыдонӕн нӕ, фӕлӕ йӕ, Сфӕлдисӕг Йӕ адӕмӕн цы зӕгъынмӕ хъавы, уый базоныны тыххӕй йӕ чи кӕсы, уыдонӕн. Мах зӕрдӕбынӕй кувӕм, цӕмӕй ацы тӕлмац ӕххӕстӕй фӕхӕццӕ кӕна ирон адӕммӕ Хуыцауы ныхас, Фарны Уац, цӕмӕй йӕ сӕ зӕрдӕмӕ айсой ӕмӕ сын ӕххуысгӕнӕг уа ӕнӕзӕрдӕхудт ӕмӕ сабыр царды мидӕг.

Уӕрӕсейы Библийы ӕхсӕнад ӕмӕ Библийы тӕлмацы институт стыр арфӕ кӕнынц ацы уаз Чиныджы тӕлмацгӕнджытӕ ӕмӕ редактортӕн, стӕй йын иннӕ адӕмӕй дӕр рухсмӕ рауадзынмӕ цӕстуарзонӕй алы ӕххуыс чи бакодта, ӕппӕт уыдонӕн.

Йеремиа

Йеремиа

1. Разныхас

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

Разныхас

Пехуымпар Йеремиайы чиныг

Хӕстӕг Скӕсӕны бӕстӕтӕй бирӕтӕ чи басаста, уыцы тыхджын ассириаг импери Чырыстийы райгуырды агъоммӕ, VII ӕнусы дыккаг ӕмбисы, бындурхӕлд фӕци. Йӕ бынат ын бацахста ӕндӕр паддзахад — Вавилон. Уӕды рӕстӕджы уым хицауиуӕг кодтой халдейӕгтӕ. Куыдфӕстӕмӕ Вавилон йӕ дӕлбар кӕнын байдыдта Хӕстӕг Скӕсӕны паддзахӕдтӕ. Фӕлӕ Ханаанӕн йӕ хуссарварс фӕфидар ис, стыр истори кӕмӕн ис, уыцы паддзахӕдтӕй иу — Мысыр. Фидӕны йӕ Вавилон йӕ быны кӕй ассӕнддзӕн, уый уӕд бӕрӕг нӕма уыди.

Чысыл Иудей йӕхи раппар-баппар кодта уыцы дыууӕ паддзахады ’хсӕн, арӕхдӕр Мысыры фарс лӕугӕйӕ. Иудейы бафхӕрыны охыл вавилойнаг паддзах Навуходоносор 597 азы уацары райста ӕрыгон дзуттаг паддзах Йехониайы ӕмӕ йын йӕ хӕстӕг Цедекиайы йӕ бынаты ӕрбадын кодта. Цалдӕр азы фӕстӕ Цедекиа дӕр йӕ ныфс бахаста Вавилоны ныхмӕ ралӕууынмӕ, ӕмӕ уӕд Навуходоносор ӕрбабырста Иудеймӕ ӕмӕ Йерусалимыл ӕртыхсти. Дыууӕ азы фӕстӕ сӕйраг сахары цӕрджытӕ сӕхи радтой вавилойнаг ӕфсады къухмӕ. Вавилойнӕгтӕ ныппырх кодтой Йерусалим ӕмӕ йын йӕ цӕрджытӕй бирӕты уацары акодтой.

Йеремиа пехуымпариуӕг кодта 622—586 азты, йӕ пехуымпарады фыццаг азты паддзахиуӕг кодта Иосиа. Уый иузӕрдион уыди Хуыцауыл ӕмӕ архайдта ууыл, цӕмӕй Иудей хызт уа тӕригъӕдӕй ӕмӕ гуымирытӕм кувынӕй. Йӕ фӕстӕ цы паддзӕхтӕ уыдис (Иоахаз, Иоаким, Йехониа, Цедекиа), уыдон Хуыцауы раз тӕригъӕды цыдысты. Паддзӕхтӕ дӕр ӕмӕ адӕм дӕр тӕригъӕдджын митыл сӕ къух сисын ӕмӕ фӕстӕмӕ Хуыцаумӕ раздӕхын кӕй нӕ куымдтой, уымӕ гӕсгӕ сын Йеремиа рагацау дзырдта, сомбон Хуыцауы тӕрхонӕй кӕй нӕ аирвӕздзысты, уый тыххӕй.

Арӕхдӕр поэтикон хуызы фыст чи вӕййы, иннӕ уыцы пехуымпарты чингуытӕй уӕлдай ацы чиныджы ӕмбӕлы даргъ прозаикон скъуыддзӕгтӕ (сӕ стильмӕ гӕсгӕ сты «Фӕлхатгонд ӕгъдау»-ы чиныджы ӕнгӕс). Ис ма дзы пехуымпарӕн йӕхи царды ахсджиаг цауты кой дӕр, ӕмӕ уымӕ гӕсгӕ Йеремиайы царды тыххӕй, иннӕ пехуымпартимӕ абаргӕйӕ, ис фылдӕр базонӕн. Уыимӕ Йеремиа иудадзыг кӕны йӕхи кой, Хуыцауӕн хъаст кӕны йӕ уӕззау хъысмӕтӕй ӕмӕ ма суанг Йемӕ быцӕу дӕр кӕны, уымӕн ӕмӕ пехуымпар Хуыцауы къухы хъазӕнхъул нӕу, фӕлӕ, барвӕндонӕй Хуыцауӕн лӕггад кӕныны фӕндаг чи равзӕрста, ахӕм адӕймаг. Йеремиайы хъысмӕтыл зыны уыцы лӕггады уӕз, фӕлӕ йыл уый уӕддӕр йӕ къух нӕ систа.

Традицимӕ гӕсгӕ, Йеремиа нымад цӕуы чиныг «Йеремиайы хъарӕг»-ы авторыл дӕр.

1

1^1Ацы чиныджы фыст ӕрцыдысты Хилкиайы фырт Йеремиайы ныхӕстӕ. Уый уыдис Анатоты сауджынтӕй, Бениамины зӕххӕй+. 2Дунедарӕг Йеремиайӕн Йӕ ныхас фехъусын кодта, Иудейы паддзах, Амоны фырт Иосиа, ӕртындӕсӕм аз хицауиуӕг куы кодта, уыцы заман+. 3Дунедарӕг йемӕ ныхас кодта Иудейы паддзах Иоакимы, Иосиайы фырты, заманы дӕр, стӕй фӕстӕдӕр, суанг иудейаг паддзах Цедекиайы, Иосиайы фырты, хицаудзинады иуӕндӕсӕм азмӕ, цалынмӕ уыцы азы фӕндзӕм мӕйы Йерусалимы цӕрджыты уацары нӕ акодтой, уӕдмӕ+.

Дунедарӕг сӕвзӕрста Йеремиайы

4Дунедарӕг мын фехъусын кодта Йӕ ныхас:+
5«Мады гуыбыны дӕ нӕма сӕвзӕрын кодтон, афтӕ дӕ равзӕрстон, гуырд нӕма уыдтӕ, афтӕ дӕ адӕмтӕн пехуымпарӕй сӕвӕрдтон».

6Ӕз Ын дзуапп радтон: «О Дунедарӕг Хуыцау! Ӕз дзурынмӕ нӕ арӕхсын, — нырма ӕвзонг дӕн»+. 7Фӕлӕ мын Дунедарӕг загъта: «Ӕвзонг дӕн, зӕгъгӕ, ма дзур; кӕдӕм дӕ ӕрвитон, уырдӕм цӕудзынӕ ӕмӕ дын цыдӕриддӕр бафӕдзӕхсон, уыдӕттӕ дзурдзынӕ. 8Макӕмӕй тӕрс, уымӕн ӕмӕ Ӕз демӕ дӕн, — зӕгъы Дунедарӕг, — Ӕз дыл Мӕ арм дардзынӕн»+.

9Дунедарӕг радардта Йӕ къух, бандзӕвыд мӕ былтыл ӕмӕ загъта: «Мӕ ныхӕстӕ дын бавӕрдтон дӕ комы+. 10Абон дӕ Ӕз адӕмтӕ ӕмӕ паддзахӕдтӕй фӕуӕлдӕр кодтон, цӕмӕй ӕд уидаг тонай ӕмӕ сафай, дӕрӕн ӕмӕ афтид кӕнай, аразай ӕмӕ тауай»+.

11Дунедарӕг мын фехъусын кодта Йӕ ныхас: «Йеремиа, цы уыныс?» Ӕз дзуапп радтон: «Ӕхсӕры лӕдзӕг»+. 12Дунедарӕг мын загъта: «Раст уыныс, уымӕн ӕмӕ Ӕз Мӕхи цӕттӕ кӕнын Мӕ ныхас сӕххӕст кӕнынмӕ».

13Дунедарӕг мын ногӕй фехъусын кодта Йӕ ныхас: «Цы уыныс?» Ӕз Ын дзуапп радтон: «Фыцгӕ цӕджджинаг, цӕгатӕрдыгӕй фӕкъул ис»+. 14Дунедарӕг мын загъта: «Ацы зӕххы цӕрджытӕм цӕгатӕй ӕрбагуылф кӕндзӕн бӕллӕх+. 15Ӕз цӕгаты паддзахӕдты адӕмтӕм се ’ппӕтмӕ дӕр фӕсиддзынӕн, — зӕгъы Дунедарӕг, — уыдон ӕрбацӕудзысты ӕмӕ сӕ паддзахы къӕлӕтджынтӕ Йерусалимы кулдуары цур, йӕ систы раз ӕмӕ Иудейы алы сахары дӕр ӕрӕвӕрдзысты+. 16Сӕ фыдракӕндты аххосӕй сын Ӕз цы тӕрхон рахастон, уый сын фехъусын кӕндзынӕн: ферох Мӕ кодтой, ӕцӕгӕлон хуыцӕуттӕн буд сыгътой ӕмӕ сӕхи къухӕй конд гуымирытӕм куывтой.

17Ӕрцӕттӕ кӕн дӕхи, цӕугӕ ӕмӕ дын цыдӕриддӕр бафӕдзӕхстон, уыдӕттӕ сын фехъусын кӕн. Ма сӕ фӕтӕрс, науӕд дӕ фесафдзынӕн сӕ разы+. 18Абон Ӕз дӕуӕй скодтон фидаргонд сахар, ӕфсӕн цӕджындз ӕмӕ ӕрхуы сис — ацы ӕппӕт зӕхх, Иудейы паддзӕхтӕ ӕмӕ ӕлдӕрттӕн, сауджынтӕн ӕмӕ ацы зӕххы адӕмӕн ныхкъуырд раттынӕн+. 19Уыдон тох кӕндзысты дӕ ныхмӕ, фӕлӕ дыл нӕ фӕуӕлахиз уыдзысты, уымӕн ӕмӕ Ӕз демӕ дӕн, — зӕгъы Дунедарӕг, — Мӕ арм дыл дардзынӕн».

2

2^1Дунедарӕг мын фехъусын кодта Йӕ ныхас: 2Ацу ӕмӕ Йерусалимы хъӕлӕсыдзагӕй фехъусын кӕн: афтӕ зӕгъы Дунедарӕг: «Ӕз хъуыды кӕнын, де ’взонджы бонты Мыл куырдуаты бадӕг чызгау ӕнувыд кӕй уыдтӕ, уый, ӕдзӕрӕг быдырмӕ, ӕнӕконд зӕхмӕ, рацыдтӕ Мӕ фӕдыл+. 3Израил Дунедарӕгӕн Йӕ уаз хай, Йӕ хоры сӕр уыди! Чи-иу ӕм фӕныхылдта, уыдонмӕ ӕнхъӕлмӕ касти тӕрхон, фыд азар-иу сӕ баййӕфта», — зӕгъы Дунедарӕг+.

4Йаковы байзӕддӕгтӕ, Израилы хӕдзарвӕндӕгтӕ! Уе ’ппӕт дӕр Дунедарӕджы ныхасмӕ байхъусут! 5Афтӕ зӕгъы Дунедарӕг: Уӕ фыдӕлтӕ Мӕм цавӕр азым ссардтой, цӕмӕн адард сты Мӕнӕй? Уыдон мӕнгдзинады фӕдыл ацыдысты ӕмӕ сӕхӕдӕг дӕр смӕнг сты+. 6Дунедарӕджы не ’рцагуырдтой ӕмӕ афтӕ нӕ загътой: «Уый нӕ ракодта Мысыры зӕххӕй; ӕдзӕрӕг быдыры, ӕнӕдон ӕмӕ саудалынг бӕстӕйы, лӕджы къах кӕм никуы ’рлӕууыд ӕмӕ цӕрӕг кӕм нӕ уыди, уым-иу нӕ размӕ кодта»+.

7Ӕз уӕ бакодтон сойджын зӕхмӕ, цӕмӕй йын бафсӕдат йӕ хор ӕмӕ йӕ фарнӕй, сымах та Мын Мӕ зӕхмӕ бацыдыстут ӕмӕ йӕ фӕчъизи кодтат, сӕлгъаг Мын кодтат Мӕ исбон!+
8Сауджынтӕ Мӕ нал агурынц, Ӕгъдау амонджытӕ Мӕ нал зонынц. Уӕ фӕтӕгтӕ Мӕ ныхмӕ сыстадысты, пехуымпартӕ сӕ рагуацтӕ дзурынц Баалы номӕй, ӕнӕпайда гуымирытӕн лӕггад кӕнынц+. 9Уыдӕтты тыххӕй Ӕз сымахмӕ — зӕгъы Дунедарӕг, — уӕ цот ӕмӕ уӕ цоты цотмӕ фӕсиддзынӕн тӕрхонмӕ+. 10Ацӕут-ма киттимӕгты сакъадӕхтӕм ӕмӕ фенут, басгарут-ма Кедары зӕхх ӕмӕ базонут, цымӕ ацы зӕххыл цы хъуыддӕгтӕ цӕуы, ахӕмтӕ искуы ’рцыди+? 11Искӕцы адӕм ма сӕ хуыцӕуттӕй аздӕхтысты, кӕд ӕмӕ уыдон хуыцӕуттӕ не сты, уӕддӕр? Мӕ адӕм та сӕ кадджын Хуыцауы ӕнӕпайда гуымирытыл баивтой+.

12Тӕрсут, уӕлӕрвтӕ, фыр тӕссӕй нырризут! — зӕгъы Дунедарӕг. — 13Мӕ адӕм ракодтой дыууӕ фыдракӕнды: ныууагътой Мӕн, цардӕгас доны Суадоны, ӕмӕ сӕхицӕн донуӕттӕ скодтой. Фӕлӕ уыдон пырх сты, дон уромын нӕу сӕ бон+.

14Ау, Израил цагъар у? Ӕви, ахстуаты чи райгуырд, ахӕм лӕггадгӕнӕг? Цӕмӕн сси ӕфтиаг?

15Ӕвзонг домбӕйттӕ йыл рыхынц, хъӕрӕй йыл ныррыхыдысты ӕмӕ йын йӕ зӕхх ӕдзӕрӕг быдыр фестын кодтой; цӕрӕг дзы нал ис, басыгъдысты сахартӕ+.

16Ноф ӕмӕ Тахпанхесы цӕрджытӕ дын ныппырх кодтой дӕ сӕр! 17Дӕхи аххосӕй не ’рцыд уый дӕуыл? Ды ныууагътай Дунедарӕджы, дӕ Хуыцауы, афтӕмӕй дын Уый фӕндагамонӕг уыди!

18Цӕмӕн цӕуыс ныр Мысырмӕ, Нилы донӕй нуазынмӕ? Цӕмӕн лидзыс Ассиримӕ, Евфраты донӕй нуазынмӕ+? 19Дӕхи фыдракӕнд бафхӕрдзӕни дӕу, дӕ гадзрахат дӕ азымджын кӕндзӕни.

Уӕдӕ ахъуыды кӕн ӕмӕ бамбар: Дунедарӕджы, дӕ Хуыцауы, дӕ маст ӕмӕ дӕ фыдбылызӕн ныууагътай. Нӕй дӕм тас Мӕ разы, — зӕгъы Дунедарӕг, Уӕларвӕфсады Бардарӕг. — 20Рагзаманы дын Ӕз ныппырх кодтон де ’фсондз, аскъуыдтон дын дӕ бӕндӕнтӕ. Ды загътай: «Ӕз гуымирытӕн нал лӕггад кӕндзынӕн». Фӕлӕ алы бӕрзонд къуыбырыл, алы къабузджын бӕласы бын хъахбай митӕ кодтай!+
21Хуыздӕр сӕнӕфсирау, ӕвзӕрст нӕмыгау дӕ ныссагътон, ды та Мын фестадтӕ ӕцӕгӕлон, сӕнӕфсиры хъӕддаг тала!+
22Дӕхи фӕныкдоны куы цӕхсай, уӕд дӕр Мӕ разы не ссыгъдӕг уыдзынӕ! Дӕ тӕригъӕды къӕм — Мӕ разы! — зӕгъы Дунедарӕг Хуыцау+.

23Куыд у дӕ бон афтӕ дзурын: «Сыгъдӕг дӕн ӕз, Баалты фӕдыл нӕ цыдтӕн!» Тъӕпӕны куыд цардтӕ, уый-ма ӕрымыс, цытӕ фӕкодтай, уыдӕттӕ ӕрӕмбар! Ӕвзонг сыл теуайау дыууӕрдӕм кодтай ӕдзухдӕр!

24Сыл хӕрӕг ӕдзӕрӕг быдыры куы схъомыл уа ӕмӕ йын фыр монцӕй уӕлдӕф дӕр куынӕуал фаг кӕна, уӕд ӕй кӕй бон суыдзӕн бауромын? Кӕй хъӕуа, уый йӕ ӕнцонӕй ссардзӕни йӕ хъазын афон+.

25Дӕхи бахъахъхъӕн — бӕгъӕввадӕй куы аззайай, мыййаг, куы бахус уа дӕ ком! Фӕлӕ ды загътай: «Уыдон сты ӕнӕпайда ныхӕстӕ! Ӕз ӕцӕгӕлӕтты уарзын ӕмӕ сӕм цӕудзынӕн»+.

26Хуыснӕджы давгӕйӕ куыд ӕрцахстой, уыйау ныр фӕхудинаг ис Израил — йӕ адӕм, йӕ паддзӕхтӕ, йе ’лдӕрттӕ, йӕ сауджынтӕ ӕмӕ йӕ пехуымпартӕ+. 27«Мӕ фыд», зӕгъгӕ, бӕласмӕ дзурынц, «ныййарӕг мад» схонынц дур. Се ’ргом нӕ, фӕлӕ Мӕм сӕ чъылдым раздахынц! Бӕллӕхы заман та зӕгъдзысты: «Фӕзын-ма, фервӕзын нӕ кӕн!»+

28Кӕм сты уӕ хуыцӕуттӕ, уӕхӕдӕг кӕй сарӕзтат, уыдон? Ӕрцӕуӕнт ӕмӕ уӕ уыдон фервӕзын кӕнӕнт уӕ фыдбылызы заман, кӕд сӕ бон у, уӕд!

О Иудей, дӕ сахартӕ цӕйбӕрц сты, дӕ хуыцӕуттӕ дӕр — уый бӕрц!+

29Тӕрхон кӕнын уӕ Мемӕ фӕнды? Уе ’ппӕт дӕр аххосджын куы стут Мӕ разы! — зӕгъы Дунедарӕг. — 30Уӕ фыртты уын Ӕз дзӕгъӕлы ӕфхӕрдтон: уӕддӕр Мын Мӕ фӕдзӕхстытӕм нӕ хъуыстой. Ӕгъатыр домбайау уӕ кард уӕ пехуымпарты аныхъуырдта!+

31О абоны фӕлтӕр! Дунедарӕджы ныхас бамбарут! Мыййаг, Ӕз искуы Израилӕн ӕдзӕрӕг быдыр, саудалынг зӕхх фестадтӕн? Уӕдӕ цӕмӕн зӕгъынц Мӕ адӕм: «Кӕдӕм нӕ фӕнды, уырдӕм цӕудзыстӕм, нӕ Дӕм раздӕхдзыстӕм?»

32Ау, ӕнӕцыд чызг йӕ фӕлындӕнтӕ ферох кӕны, кӕнӕ чындз — йӕ чындздзон дарӕс? Мӕн та Мӕ адӕм ферох кодтой раджы+.

33Ды уарзт домынмӕ арӕхстджын вӕййыс, хъахбайты дӕр ма ацахуыр кӕндзынӕ!+
34Дӕ дарӕсы фӕччитыл — ӕнаххос мӕгуырты тугтӕ! Хуыснӕджытау сӕ давгӕйӕ нӕ баййӕфтай!+
35Уӕддӕр зӕгъыс: «Ӕз аххосджын нӕ дӕн, мӕ рӕзты ацӕудзӕн Йӕ маст».

Тӕригъӕдджын нӕ дӕн, зӕгъгӕ, кӕй дзырдтай, уый тыххӕй дӕ Ӕз дзуапп ӕрдомдзынӕн.

36Ӕппынӕдзух цӕмӕн тындзыс кӕдӕмдӕр, дӕ фӕндӕгтӕ цӕмӕн ивыс?

Ассири дӕ сӕгад кодта, Мысыр дӕр дӕ фӕхудинаг кӕндзӕн,+
37дӕ сӕрыл хӕцгӕ, лидздзынӕ Мысырӕй.

Дӕ зӕрдӕ кӕуыл дардтай, уыдонӕй Дунедарӕг Йе ’ргом аздӕхта, ӕмӕ семӕ ӕнтыстджын нӕ уыдзынӕ.

3

3^1Лӕг йӕ бинойнаджы куы ауадза ӕмӕ уый ӕндӕрмӕ куы смой кӕна, уӕд ма йӕм йӕ фыццаг лӕг раздӕхдзӕн? Ӕмӕ ахӕм хъуыддаг цы зӕххыл ӕрцӕуа, уый ӕгасӕй дӕр нӕ фӕчъизи уыдзӕн? Дӕуӕн та хӕзгултӕ бирӕ уыди, фӕлӕ Мӕм раздӕх! — зӕгъы Дунедарӕг. —+
2Скӕс-ма къуыбыртӕм: ӕлгъаг митӕ кӕм нӕ фӕкодтай, ахӕм бынат ма баззади? Араббаг лӕг ӕдзӕрӕг быдыры куыд фӕбады, уыйау фӕндаджы был бадтӕ ӕмӕ дӕ хӕзгултӕм ӕнхъӕлмӕ кастӕ. Дӕ хӕтын ӕмӕ дӕ мӕнгард митӕй фӕчъизи кодтай зӕхх!+
3Уый тыххӕй Ӕз зӕхмӕ доны ’ртах нал ӕруагътон, ӕмӕ уалдзыгон къӕвдатӕ банцадысты.

Хъахбай сылау дӕ цӕсгом фесӕфтай, ферох дӕ ис ӕфсарм!+
4Ныр та Мӕм дзурыс: «О мӕ Фыд, ме ’взонджы бонты Зондамонӕг! 5Ау, никуы ссӕудзӕни Дӕ маст, ӕнусмӕ мӕм мӕсты кӕндзынӕ?» Афтӕ дзурыс, фӕлӕ дӕ бон цас у, уыйас фыдракӕндтӕ кӕныс+.

6Паддзах Иосиайы заман мӕм Дунедарӕг раргом ис ӕмӕ мын загъта: Ды Израилы чызгӕн, гадзрахатӕй рацӕуӕгӕн, йӕ хъуыддӕгтӕ иууылдӕр федтай. Алы къуыбырмӕ, алы къабузджын бӕласмӕ цыди ӕмӕ уым хъахбай митӕ кодта+. 7Ӕмӕ йын Ӕз йе ’ппӕт хъуыддӕгты фӕстӕ загътон: «Раздӕх Мӕм!» Фӕлӕ Мӕм нӕ раздӕхти, ӕмӕ уый йӕ мӕнгард хо Иудей дӕр федта. 8Израилы чызджы, сайдӕй рацӕуӕджы, Ӕз йӕ хъахбай миты тыххӕй куы арвыстон ӕмӕ йын уагъды ӕвдисӕндар куы радтон, уӕд федтон, йӕ мӕнгард хо Иудей кӕй нӕ фӕтарст, фӕлӕ уый дӕр ӕнӕуаг митыл кӕй бафтыд+. 9Йе ’нӕуромгӕ хъахбай митӕй фӕчъизи кодта зӕхх, дуртӕ ӕмӕ бӕлӕстимӕ хъахбай митӕ кодта+. 10Ӕмӕ Мӕм мӕнӕ Иудей, Израилы мӕнгард хо, раздӕхт, фӕлӕ зӕрдиагӕй нӕ, цӕстмӕ митӕ кодта ӕрмӕст, — зӕгъы Дунедарӕг+.

11Дунедарӕг мын загъта: «Израилы чызг мыл сайдӕй рацыди, фӕлӕ йӕ мӕнгард Иудей цӕсгомджындӕр у+. 12Цӕугӕ ӕмӕ фехъусын кӕн цӕгаты: „Израилы чызг, гадзрахатӕй рацӕуӕг, раздӕх! — зӕгъы Дунедарӕг. — Мӕ маст дыл нӕ ныккалдзынӕн, уымӕн ӕмӕ Ӕз хӕрзаудӕнгӕнаг дӕн, — зӕгъы Дунедарӕг, — ӕмӕ ӕнусмӕ нӕ мӕсты кӕндзынӕн+. 13Ӕрмӕст дӕ фыдракӕндыл басӕтт, уымӕн ӕмӕ Дунедарӕджы, дӕ Хуыцауы, ныхмӕ сыстадтӕ, алы къабузджын бӕласы бын ӕцӕгӕлӕттӕн рӕвдауӕн митӕ кодтай ӕмӕ Мын Мӕ ныхасмӕ нӕ хъуыстай“, — зӕгъы Дунедарӕг+.

Раздӕхут Дунедарӕгмӕ!

14Раздӕхут, сабитӕ, гадзрахатӕй рацӕуджытӕ, — зӕгъы Дунедарӕг, — уымӕн ӕмӕ Ӕз дӕн уӕ Сӕрыхицау. Алы сахарӕй дӕр Ӕз райсдзынӕн иуы, алы хӕдзарвӕндагӕй дӕр — дыууӕйы, ӕмӕ уӕ ӕркӕндзынӕн Сионмӕ.
15Мӕхи зӕрдӕмӕ чи цӕуа, ахӕм фыййӕутты уын ратдзынӕн, цӕмӕй уӕ уыдон куырыхонӕй ӕмӕ ӕмбаргӕйӕ хизой+. 16Ацы зӕххыл куы сбирӕ уат, — зӕгъы Дунедарӕг, — уӕд Дунедарӕгӕн Йӕ Фидыды Чырыны кой ничиуал скӕндзӕн, нал ыл хъуыды кӕндзысты ӕмӕ йӕ зӕрдыл никӕмӕнуал ӕрлӕудзӕн; нал ӕй ӕрымысдзысты ӕмӕ ӕндӕр Чырын нал сараздзысты+. 17Уыцы заман Йерусалимы сахар схондзысты Дунедарӕджы паддзахы бадӕн. Ӕппӕт адӕмтӕ ӕрӕмбырд уыдзысты Йерусалиммӕ, цӕмӕй Дунедарӕджы номӕн скад кӕной. Фыдзӕрдӕ ӕмӕ хивастӕй цы митӕ кодтой, уыдон ныууадздзысты. 18Уыцы заман Иудӕйы байзӕддӕгтӕ Израилы фӕстагӕттӕм ӕрбацӕудзысты ӕмӕ цӕгаты зӕххӕй, Ӕз уӕ фыдӕлтӕн исбонӕн кӕй радтон, уыцы зӕхмӕ ацӕудзысты»+.

19Ӕз загътон: «Мӕ фыртыл дӕ куыд банымайон? Бӕллиццаг бӕстӕ, адӕмты хуыздӕр исбон, дӕуӕн куыд раттон? Ӕз ӕнхъӕлдтон, схондзынӕ мӕ дӕ Фыд, гадзрахатӕй Мыл нӕ рацӕудзынӕ. 20Фӕлӕ ус йӕ мойы мӕнгардӕй куыд асайы, уыйау Мыл сайдӕй рацыдтӕ, Израил!» — зӕгъы Дунедарӕг+.

21Къуыбыртӕй хъуысы дзыназын, Израилы фыртты кӕуын ӕмӕ лӕгъстӕтӕ, уымӕн ӕмӕ галиу фӕндӕгтыл ацыдысты, ферох кодтой Дунедарӕджы, сӕ Хуыцауы!+

22«Раздӕхут Мӕм, гадзрахатӕй рацӕуӕг цот! Ӕз уын уӕ хивӕнд зӕрдӕтӕ сдзӕбӕх кӕндзынӕн».

«Мӕнӕ Дӕм фӕцӕуӕм, уымӕн ӕмӕ Ды Дунедарӕг дӕ, нӕ Хуыцау!+
23Къуыбыртыл, фӕлывдӕй уӕлдай, ницы ис, хӕхтыл ӕрмӕст — хъӕлӕбагӕнӕг ӕмбырдтӕ. Ӕрмӕстдӕр Дунедарӕг, нӕ Хуыцау, фервӕзын кӕндзӕн Израилы! 24Не ’взонджы бонтӕй фӕстӕмӕ нын уыцы ӕлгъӕгтӕ ныхъуырдтой нӕ фыдӕлты фӕллӕйттӕ, сӕ фысты ӕмӕ сӕ хъуццыты, сӕ фыртты ӕмӕ сӕ чызджыты. 25Не ’лгъаг миты аныгъуылдыстӕм ӕмӕ фӕхудинаг стӕм, уымӕн ӕмӕ нӕхӕдӕг дӕр ӕмӕ нӕ фыдӕлтӕ дӕр Дунедарӕджы, нӕ Хуыцауы раз, тӕригъӕдтӕ фӕкодтам; не ’взонджы бонтӕй абоны онг мах Дунедарӕджы, нӕ Хуыцауы, ныхасмӕ нӕ хъуыстам»+.

4

41-2«Израил, куы раздӕхай, — зӕгъы Дунедарӕг, — куы Мӕм раздӕхай ӕмӕ де ’лгъӕгтӕ Мӕ разӕй куы айсай, хъеллау куынӕуал кӕнай ӕмӕ Дунедарӕгӕй ард куы бахӕрай, ӕцӕг ӕмӕ рӕстаг куы уа дӕ сомы, уӕд дӕ фӕрцы адӕмтӕ арфӕгонд уыдзысты ӕмӕ дӕ стаудзысты»++.

3Дунедарӕг Иудей ӕмӕ Йерусалимы цӕрджытӕн афтӕ зӕгъы: «Уӕхицӕн бахуым кӕнут ног зӕхх, какон сындзыты ’хсӕн ма таут!+
4Иудей ӕмӕ Йерусалимы цӕрджытӕ, Дунедарӕджы сӕраппонд уӕхицӕн сунӕт скӕнут! Уӕ зӕрдӕтӕн скӕнут сунӕт, цӕмӕй уӕ фыдракӕндты аххосӕй Мӕ маст ма ссудза артау, ӕнӕахуысгӕ зынгирвӕзтау+.

5Фехъусын кӕнут Иудейы, расидут Йерусалимы! Ӕгас бӕстӕйы сыкъауадындзтӕй уасут, хъӕлӕсыдзагӕй хъӕр кӕнут: „Цомут ӕмӕ бырухгӕд сахартӕм алидзӕм!“+

6Уӕ тырыса сисут нысанӕн, цӕмӕй адӕм ӕрбацӕуой Сионмӕ! Ӕвӕстиатӕй лидзут, уымӕн ӕмӕ уӕм Ӕз цӕгатӕй ӕрбауадздзынӕн ӕбуалгъ фыдбылыз!+

7Домбай рацыди тар хъӕдӕй, адӕмты сафӕг араст ис балцы. Цӕмӕй дын дӕ зӕхх ӕдзӕрӕг быдыр фестын кӕна, уый тыххӕй йӕ цӕрӕнбынат ныууагъта. Дӕ сахартӕ дын ныззыгуым кӕндзӕн, иунӕг цӕрӕг дзы нал баззайдзӕн+.

8Уӕдӕ уӕ уӕлӕ скӕнут сӕхъис, кӕут ӕмӕ дзыназут, уымӕн ӕмӕ Дунедарӕджы азарӕй нӕ фервӕздзыстут!+
9Уыцы заман, — зӕгъы Дунедарӕг, — паддзӕхтӕ ӕмӕ уӕздӕттӕн фыр тӕссӕй сӕ зӕрдӕтӕ сӕнкъуысдзысты, сауджынтыл тас бахӕцдзӕн, пехуымпартӕ сагъдау аззайдзысты».

10Ӕз загътон: «О Дунедарӕг Хуыцау! Ау, Ды ацы адӕмы, Йерусалимы цӕрджыты, сайгӕ акодтай, сабыр цардӕй сын зӕрдӕ куы бавӕрдтай, уӕд? Ау, кардӕй сӕ фӕмардзысты?»+

11Уыцы заман ацы адӕмӕн, Йерусалимы цӕрджытӕн, загъдӕуыдзӕн: «Ӕдзӕрӕг быдыры бӕгънӕг къуыбыртӕй Мӕ адӕмы чызгыл судзгӕ дымгӕ радымдта, фӕлӕ хор дымгӕмӕ ныддарынмӕ ӕмӕ йӕ ссыгъдӕг кӕнынмӕ нӕ 12— ӕгӕр тыхджын у уыцы дымгӕ, Мӕ фӕндонӕй дымы. Рӕстӕг ӕрцыд, ӕмӕ сын Ӕз стӕрхон кӕндзынӕн»+.

13Мӕнӕ мигъау ссӕуы, йӕ бӕхуӕрдӕттӕ — зилгӕ дымгӕйы ’нгӕс; цӕргӕстӕй тагъддӕр тӕхынц йӕ бӕхтӕ. О, додойаг фестӕм, не сӕфт ӕрцыди!+

14Йерусалим! Фыддзинадӕй ссыгъдӕг кӕн дӕ зӕрдӕ ӕмӕ уӕд фервӕздзынӕ. Дӕ чъизи хъуыдытӕ кӕдмӕ ӕмбӕхсдзынӕ+? 15Ныридӕгӕн Данӕй хъуысы хъӕр, Ефремы хӕхтӕй — сӕфты уац.

16Фехъусын кӕнут адӕмтӕн, расидут Йерусалимы: «Дард бӕстӕй ӕрбацӕуынц ӕнӕнымӕц ӕфсӕдтӕ, Иудейы сахарты сӕ тохы хъӕртӕ хъуысынц. 17Быдыртӕ хъахъхъӕнджытау ӕрлӕууыдысты йӕ алыварс, уымӕн ӕмӕ Мӕ ныхмӕ сыстади», — зӕгъы Дунедарӕг. —+
18Ды уыдӕттӕ дӕ фӕндӕгтӕ ӕмӕ дӕ хъуыддӕгты тыххӕй ӕвзарыс, дӕ фыдракӕндты аххосӕй хъизӕмарӕй мӕлыс+.

19О зӕрдӕ, зӕрдӕ! Фырвӕллад баци зӕрдӕ фыр рыстӕй, фӕйнӕрдӕм тоны, нал зонын ӕнцой — сыкъауадындзты уасын ӕмӕ тохы хъӕртӕ хъусын+.

20Иу фыдбылыз иннӕйы ивы, ӕгас бӕстӕ хӕлӕттаг фӕци. Бабын сты иу уысммӕ мӕ цатыртӕ, цӕсты фӕныкъуылдмӕ — мӕ халагъудтӕ!+

21Тырысатӕм кӕдмӕ кӕсдзынӕн, сыкъауадындзты уасынмӕ кӕдмӕ хъусдзынӕн?

22«Ӕнӕзонд сты Мӕ адӕм — нӕ Мӕ зонынц; ӕдылы сабитау сӕ сӕры зонд нӕй. Фыдбылыз саразынмӕ — зондджын, хӕрзиуӕг ракӕнынмӕ та нӕ арӕхсынц»+.

23Кӕсын зӕхмӕ — сафтид ис бынтондӕр, скастӕн арвмӕ — рухсы цъыртт дзы нӕй+. 24Хӕхтӕм кӕсын, ӕмӕ ӕнкъуысынц, къуыбыртӕ ӕмризӕджы нырризынц+. 25-26Кӕсын, ӕмӕ цъиуызмӕлӕг нал зыны, уӕларвон мӕргътӕ иууылдӕр алырдӕм фӕтахтысты, дидинӕгкалӕг бӕстӕ ӕдзӕрӕг быдыр фестади. Ныппырх сты йӕ сахартӕ Дунедарӕджы фӕндонӕй, Йӕ судзгӕ мастӕй++.

27Дунедарӕг афтӕ зӕгъы: «Ацы зӕхх ӕгасӕй дӕр хӕлӕттаг фӕуыдзӕн, фӕлӕ йӕ бынтон нӕ фесафдзынӕн+. 28Ныдздзыназдзӕн зӕхх, ныссау уыдзӕнис арв йӕ сӕрмӕ, уымӕн ӕмӕ Ӕз ахӕм тӕрхон рахастон. Мӕ фӕндон нӕ аивдзынӕн, сӕххӕст ӕй кӕндзынӕн+.

29Сахарты цӕрджытӕ лидзӕг фесты фатӕхсджытӕ ӕмӕ барджыты уынӕрӕй, хӕхтӕм ӕмӕ тар хъӕдтӕм лидзынц. Сахартӕ сафтид сты иууылдӕр, иунӕг цӕрӕг дзы нал баззад.

30О, удхарӕй кӕй амардтой, уыцы зӕхх! Цы кӕндзынӕ ды та? Дӕхи-иу сӕнт сырх ӕмӕ сыгъзӕрин дарӕстӕй сфӕлыстай, сахуырстай-иу дӕ цӕстытӕ. О, дзӕгъӕлы-иу сфӕлыстай дӕхи! Дӕ хӕзгултӕ дыл ӕлгъ кӕнынц, дӕ мӕлӕтмӕ бӕллынц»+.

31Ӕз хъусын хъӕр — Сионы чызг арӕг сылгоймагау хъӕрзы; фыццаг хатт чи ары, уыйау йӕ къухтӕ ивазы: «О, додойаг фӕдӕн! Лӕгмарты раз ӕдых дӕн!»+

5

5^1«Ӕрзилут-ма Йерусалимы уынгты, ӕркӕсут, базонут-ма, ацагурут фӕзты: цымӕ дзы иу раст адӕймаджы ссариккат, рӕстдзинадмӕ чи тырны, ахӕмы, — уӕд Ӕз ацы сахарӕн ныббардзынӕн!+

2Уыдон сомы кӕнынц Дунедарӕгӕй, фӕлӕ сӕ сомытӕ мӕнг сты»+.

3О Дунедарӕг! Ау, Дӕ цӕст рӕстдзинад нӕ уыны? Дӕрӕн сӕ кӕныс, фӕлӕ сӕм рыст нӕ хъары, ныццӕгъдыс сӕ, фӕлӕ зонды къахыл не ’рлӕууынц. Дуртӕй хъӕбӕрдӕр систы, фӕсмон кӕнын сӕ зӕрды нӕй!+

4-5Ӕз мӕхинымӕр загътон: «Уыдон мӕгуыр ӕмӕ ӕнӕзонд сты, Дунедарӕджы фӕндаг ӕмӕ сӕ Хуыцауы Ӕгъдау нӕ зонынц. Стыр ӕлдӕрттӕ та сӕ зонынц, цӕуон ӕмӕ семӕ ныхас кӕнон. Фӕлӕ уыдон дӕр ныппырх кодтой се ’фсондз, атыдтой сӕ рӕхыстӕ++. 6Уый тыххӕй сӕм тар хъӕдӕй ӕрбабырста домбай, быдираг бирӕгъ сӕ ӕргӕвды, сӕ сахарты цур бабады фыранк: сахарӕй чидӕриддӕр рацӕуа, уый аскъуыдтӕ кӕндзысты, уымӕн ӕмӕ сӕ фыдракӕндтӕ сбирӕ сты, сӕ гадзрахатӕн кӕрон нал ис»+.

7«Куыд дын хъуамӕ ныббарон? Дӕ цот Мӕ ныууагътой, мӕнг хуыцӕуттӕй ард хӕрынц! Ӕз-иу сӕ бафсӕстон, уыдон та хъахбай митӕ кодтой ӕмӕ хӕтаг сылты хӕдзӕрттӕм тыгуыртӕй цыдысты+. 8Хӕрзхаст бӕхтау схъахбай сты, алчидӕр дзы мыр-мыр кӕны кӕйдӕр усмӕ+. 9Ау, Ӕз сӕ уыдӕтты тыххӕй нӕ бафхӕрдзынӕн? — зӕгъы Дунедарӕг. — Ау, ахӕм адӕмӕй Мӕ маст нӕ райсдзынӕн+?

10Йӕ систӕм ын схизут ӕмӕ сӕ ныппырх кӕнут, фӕлӕ кӕронмӕ нӕ. Йӕ дыргъдӕттӕ йын ныззыгуым кӕнут, уымӕн ӕмӕ уыдон Дунедарӕджы адӕм нал сты+. 11Израил ӕмӕ Иудӕйы хӕдзарвӕндӕгтӕ Мыл гадзрахатӕй рацыдысты, — зӕгъы Дунедарӕг.

12Уыдон Дунедарӕгыл цъыфкалӕн кодтой ӕмӕ дзырдтой: „Дунедарӕг нӕй! Ницы фыдбылыз ныл ӕрцӕудзӕн, нӕдӕр кард, нӕдӕр стонг бавзардзыстӕм“+.

13Уыцы пехуымпартӕ дымгӕйӕ уӕлдай не сты, Дунедарӕджы ныхас сӕм нӕй, сӕ ныхӕстӕ сӕхиуыл ӕрцӕуӕнт»+.

14Дунедарӕг, Уӕларвӕфсады Бардарӕг, зӕгъы: «Афтӕ кӕй дзурынц, уый тыххӕй Ӕз Мӕ ныхӕстӕ арт фестын кӕндзынӕн дӕ дзыхы, ацы адӕм та фестдзысты сугтӕ, ӕмӕ сӕ уыцы арт аныхъуырдзӕн+.

15Израилы хӕдзарвӕндаг, — зӕгъы Дунедарӕг, — дӕ ныхмӕ тох кӕнынӕн Ӕз дардӕй ӕрбакӕндзынӕн рагон ӕмӕ тыхджын адӕмы. Се ’взаг сын нӕ зоныс, ӕмӕ сын сӕ ныхӕстӕ не ’мбардзынӕ+. 16Сӕ фатдонтӕ — гом ингӕнтӕ, сӕ алы хӕстон дӕр — бӕгъатыр+. 17Уыцы адӕм дын аныхъуырдзысты дӕ тыллӕг ӕмӕ дӕ хор, дӕ фыртты ӕмӕ дӕ чызджыты, дӕ фысты ӕмӕ дӕ галты, дӕ сӕнӕфсиртӕ ӕмӕ дӕ легъуи бӕлӕстӕ. Бырутӕй ӕхгӕд сахартӕ — ныфсджын кӕмӕй дӕ, уыдон — ныддӕрӕн кӕндзысты кардӕй+.

18Фӕлӕ уӕ суанг уыцы бонты дӕр, — зӕгъы Дунедарӕг, — кӕронмӕ нӕ фесафдзынӕн. 19Ӕмӕ адӕм куы фӕрсой: „Ӕппӕт адӕттӕ нын цӕмӕн ӕвзарын кӕны Дунедарӕг, нӕ Хуыцау?“ — уӕд-иу сын дзуапп ратт: „Кӕй Йӕ ныууагътат ӕмӕ уӕхи зӕххыл ӕндӕр хуыцӕуттӕн кӕй лӕггад кодтат, уый тыххӕй ӕцӕгӕлон зӕххыл ӕндӕрбӕстӕгтӕн лӕггад кӕндзыстут“+.

20Йаковы байзӕддӕгтӕн фехъусын кӕнут, расидут Иудейы: 21Байхъусут, ӕдылы ӕмӕ ӕнӕзонд адӕм, цӕстытӕ кӕмӕн ис, фӕлӕ уынгӕ чи нӕ кӕны, хъустӕ кӕмӕн ис, фӕлӕ къуырма чи у!+
22Ау, хъуамӕ сымах ма тӕрсат Мӕнӕй? — зӕгъы Дунедарӕг. — Ау, фыр тӕссӕй Мӕ разы хъуамӕ ма ризат?

Ӕз денджызӕн змисӕй скодтон ӕнусон арӕн, ӕмӕ денджызӕн нӕй ахизӕн йӕ сӕрты. Ныййарц вӕййынц уылӕнтӕ, фӕлӕ сӕ бон нӕу арӕныл фӕуӕлахиз уӕвын, сабухынц, фӕлӕ арӕны сӕрты сӕ бон ахизын нӕу+. 23Ацы адӕм та хивӕнд ӕмӕ ӕнӕсӕттон сты, фӕзылдысты ӕмӕ ацыдысты+. 24Сӕхинымӕр афтӕ нӕ загътой: „Фӕтӕрсӕм Дунедарӕгӕй, нӕ Хуыцауӕй. Фӕззӕджы ӕмӕ нын уалдзӕджы афойнадыл къӕвдатӕ Уый ратты, хуымгӕрдӕнты къуыритӕ нын Уый сбӕлвырд кодта“+. 25Уӕ фыдракӕндты тыххӕй сымахӕй ӕппӕт уыдӕттӕ байстӕуыд, уӕ тӕригъӕдты аххосӕй ӕнӕхай фестут фарнӕй.

26Мӕ адӕмы ’хсӕн ис фыдгӕнджытӕ. Мӕргъты чи ахсы, уыдонау рӕсӕны бабадынц, адӕмы ахсынӕн сӕвӕрынц къӕппӕджытӕ+. 27Маргъӕй йедзаг къалатийау сӕ хӕдзӕрттӕ байдзаг сты мӕнгдзинадӕй, скадджын ӕмӕ схъӕздыг сты. 28Снард сты, сӕ буӕрттӕ фыр нӕрдӕй ӕрттивынц, сӕ фыдракӕндтӕн кӕрон нал ис. Сидзӕрты хъаст сӕхи пайдайӕн ӕвзарынц, раст тӕрхон нӕ кӕнынц, нӕ хъахъхъӕнынц мӕгуырты бартӕ+. 29Ау, ахӕм адӕмӕй Ӕз Мӕ маст нӕ райсдзынӕн? — зӕгъы Дунедарӕг+.

30Тӕссаг ӕмӕ ӕбуалгъ хъуыддӕгтӕ цӕуы зӕххыл: 31пехуымпартӕн сӕ рагуацтӕ мӕнг сты, се ’ххуысӕй сауджынтӕ хицауиуӕг кӕнынц, Мӕ адӕмӕн та уыдӕттӕ сты ӕхсызгон. Ӕмӕ ӕппӕт уыдӕтты фӕстӕ цы фӕуыдзыстут+?

6

6^1Бениамины байзӕддӕгтӕ, лидзгӕут Йерусалимӕй! Текоайы сыкъауадындзтӕй уасут, Бет-Керемы нысанӕн арт ссудзут, уымӕн ӕмӕ уӕм цӕгатӕй фӕзындзӕни бӕллӕх, ӕвирхъау сӕфт!+

2Ӕз фесафдзынӕн Сионы чызджы, буцхаст ӕмӕ рӕсугъд чи у, уый. 3Ӕд рӕгъӕуттӕ йӕм ӕрбацӕудзысты фыййӕуттӕ, йӕ алыварс айтындздзысты сӕ цатыртӕ; алчидӕр дзы йӕ фос хиздзӕн йӕхи зӕххы хайыл».

4«Уӕхи срӕвдз кӕнут йӕ ныхмӕ хӕцынмӕ!
Сыстут, ӕмбисбон араст уыдзыстӕм!» —
«Нӕй гӕнӕн, бон фӕфӕуы,
изӕры аууӕттӕ ӕрбадтысты!» —+
5Сыстут ӕмӕ ӕмбисӕхсӕв ацӕуӕм,
ныппырх ын кӕнӕм йӕ фидӕрттӕ!

6Уӕларвӕфсады Бардарӕг афтӕ зӕгъы: «Бӕлӕстӕ акалут ӕмӕ Йерусалимы ныхмӕ хӕцынӕн саразут бырутӕ. Ацы сахар баййафдзӕн ӕфхӕрд, уымӕн ӕмӕ байдзаг ис ӕфхӕрдӕй+. 7Донгуырӕны дон куыд пӕлхъ-пӕлхъ кӕны, уыйау фыдмитӕ, стыгъд ӕмӕ тыхми пӕлхъ-пӕлхъ кӕнынц сахары, Мӕ цӕстыты раз ӕдзух — цӕфтӕ ӕмӕ хъӕдгӕмттӕ!+

8Йерусалим, дӕхи ӕрӕмбар, цӕмӕй дӕ Ме ’ргом ма аздахон ӕмӕ дӕ ӕдзӕрӕг быдыр ма фестын кӕнон!»

9Уӕларвӕфсады Бардарӕг афтӕ зӕгъы: «Израилӕй ма цы баззади, уыдон иууылдӕр сӕнӕфсирау, фӕстаг гагайы онг, ӕртондзысты. Сӕнӕфсир тонӕгау къалиутӕм баиваз дӕ къух!»

10Кӕмӕн дзурон, кӕмӕн амонон зонд, чи хъусдзӕн? Сӕ бон нӕу хъусын, уымӕн ӕмӕ сӕ нӕ фӕнды. Уыдон ӕлгъ кӕнынц Дунедарӕджы ныхасыл, ӕнӕуынон сын у+. 11Ӕз байдзаг дӕн Дунедарӕджы мастӕй, мӕ бон ӕй нал у уромын!

«Сывӕллӕттыл, стӕй, уынджы чи ӕрӕмбырд, уыцы лӕппутыл ӕй ныккал! Нӕлгоймӕгтӕ ӕд устытӕ, стӕй, сӕ царды бонтӕ кӕмӕн фӕвӕййынц, уыцы зӕронд лӕгтӕ уацары бахаудзысты+. 12Сӕ хӕдзӕрттӕ, сӕ быдыртӕ ӕмӕ сӕ устытӕ ӕцӕгӕлӕтты хай бауыдзысты, уымӕн ӕмӕ Ӕз ацы зӕххы цӕрджыты ныхмӕ Мӕ къух сисдзынӕн, — зӕгъы Дунедарӕг. —+
13Иууылдӕр, стырӕй, чысылӕй, ӕрмӕст ӕфтиагмӕ бӕллынц, пехуымпарӕй сауджыны онг мӕнгард сты сӕ хъуыддӕгтӕ+. 14Мӕ адӕмы хъӕдгӕмттӕ дзӕбӕх кӕнынц ӕнӕсӕрфатӕй, сабыр цардӕй сын зӕрдӕтӕ ӕвӕрынц, афтӕмӕй сабырдзинадӕн йӕ кой дӕр нӕй+. 15Ӕмӕ се ’лгъаг миты фӕстӕ ӕфсӕрмы кӕнынц, мыййаг? Нӕ, ӕфсӕрмы кӕнын сӕ хъуыдыйы дӕр нӕй, къӕмдзӕстыгдзинад цы у, уый зонгӕ дӕр нӕ кӕнынц. Ӕмӕ уый тыххӕй дзыхъмард фӕуыдзысты, Мӕ азары бон афӕлдӕхдзысты зӕххыл», — зӕгъы Дунедарӕг+.

16Дунедарӕг афтӕ зӕгъы: «Фӕндаг кӕм акъабуз ис, уыцы ран ӕрлӕуут ӕмӕ акӕсут уӕ алыварс. Рагон фӕндӕгты тыххӕй, раст фӕндаг кӕм ис, уымӕй ӕрфӕрсут ӕмӕ уыцы фӕндагыл цӕут, уӕд ӕнцой ссардзысты уӕ удтӕ. Фӕлӕ уыдон дзуапп лӕвӕрдтой: „Нӕ цӕудзыстӕм“+.

17Ӕз сын сӕ сӕргъы хъахъхъӕнджыты сӕвӕрдтон ӕмӕ загътон: „Сыкъауадындзы уасынмӕ хъусут!“ Фӕлӕ уыдон дзуапп радтой: „Нӕ хъусдзыстӕм“+.

18Уӕдӕ байхъусут, адӕмтӕ! Ӕмбырды адӕм, базонут, цы сӕм ӕнхъӕлмӕ кӕсы, уый!

19Байхъус, зӕхх! Ӕз ацы адӕмыл бӕллӕхтӕ ’руадздзынӕн. Сӕхи фӕндтӕ сӕ расайдзысты, уымӕн ӕмӕ Мын Мӕ ныхӕстӕм нӕ хъуыстой ӕмӕ Ме ’Гъдауыл сӕхи атигъ кодтой+.

20Савайӕ Мын ласынц буд, дард бӕстӕй — хӕрздӕфгӕнаг хъӕз. Цӕмӕн Мӕ хъӕуынц уыдӕттӕ? Уӕ иууылсудзинӕгтӕ Мын ӕхсызгон не сты, хъыг Мын сты уӕ нывӕндтӕ»+.

21Уымӕ гӕсгӕ Дунедарӕг афтӕ зӕгъы: «Мӕнӕ Ӕз ацы адӕмы размӕ ӕвӕрын цӕлхдуртӕ; фӕкӕлдзысты сыл, фесӕфдзысты фыдӕй, фыртӕй, сыхӕгтӕ сӕ хӕлӕрттимӕ бабын уыдзысты»+.

22Дунедарӕг афтӕ зӕгъы: «Цӕгатаг бӕстӕй ӕрбацӕуынц адӕм, зӕххы кӕрӕттӕй хъомысджын адӕм сыстадысты!+
23Ӕрцытӕ ӕмӕ фаттӕй — ифтонг, ӕгъатыр ӕмӕ дурзӕрдӕ сты уыдон. Сӕ хъӕр у денджызы гуыр-гуырау, ӕфсӕддонтӕ хӕстӕввонгӕй згъорынц сӕ бӕхтыл дӕ ныхмӕ хӕцынмӕ, Сионы чызг!»

24Сӕ кой сын фехъуыстам ӕмӕ нӕ къухтӕ ӕруагътам, арӕг устытау фыр рыстӕй хъизӕмар кӕнӕм+. 25Ма рацӕут быдыртӕм, фӕндӕгтӕм ма цӕут, уымӕн ӕмӕ алырдыгӕй дӕр — кардӕлвӕст знӕгтӕ, ӕвирхъау тас!+

26Мӕ адӕмы чызг! Дӕ уӕлӕ сӕхъис скӕн, рыджы сӕвдул дӕхи! Дӕ иунӕг фыртыл кӕуӕгау дӕ сау цӕссыг згъал ӕмӕ дзыназ — ӕвиппайды нӕм фӕзындзӕн нӕ сафӕг+.

27«Йеремиа, Ӕз дӕуӕй сарӕзтон згъӕртайынгӕнӕг, мӕ адӕмӕй та — згъӕрдур, цӕмӕй, сӕ хъуыддӕгтӕ цӕй аргъ сты, уый базонай+. 28Уыдон иууылдӕр хивӕнд ӕмӕ ӕнӕсӕттон сты, кӕрӕдзиуыл цъыфкалӕн кӕнынц ӕмӕ уый фӕрцы цӕрынц. Ӕрхуы ӕмӕ ’фсӕйнагӕй уӕлдай не сты, иууылдӕр схъахбай сты.

29Куырдадзтӕ сзынг сты, зды батадис арты, фӕлӕ згъӕртайынгӕнӕг дзӕгъӕлы архайдта, — фыдгӕнджытӕ нӕ фӕхицӕн сты. 30Хъодыгонд ӕвзист сӕ схондзысты, уымӕн ӕмӕ сӕ Дунедарӕг Йе ’ргом аздӕхта»+.

7

7^1Дунедарӕг Йеремиайӕн фехъусын кодта Йӕ ныхас: 2«Дунедарӕджы хӕдзары кулдуары раз ӕрлӕуу ӕмӕ фехъусын кӕн: „Ӕгас Иудей, уе ’ппӕт дӕр Дунедарӕджы ныхасмӕ байхъусут! Ацы кулдуарыл Дунедарӕгӕн бакувынмӕ чидӕриддӕр ӕрбацӕуы, уыдон иууылдӕр хъусӕнт!“»+

3Уӕларвӕфсады Бардарӕг, Израилы Хуыцау, афтӕ зӕгъы: «Уӕ фӕндӕгтӕ ӕмӕ уӕ хъуыддӕгтӕ сраст кӕнут, ӕмӕ уӕ Ӕз ацы зӕххыл цӕргӕйӕ ныууадздзынӕн+. 4Уӕ зӕрдӕ ма дарут мӕнг ныхӕстыл: „Ам ис Дунедарӕджы Кувӕндон!“+
5Уӕ фӕндӕгтӕ ӕмӕ уӕ хъуыддӕгтӕ куы сраст кӕнат ӕмӕ алкӕмӕн дӕр раст тӕрхон куы кӕнат,+
6ӕндӕрбӕстаг, сидзӕр ӕмӕ идӕдзы куы не ’фхӕрат, ацы бынаты ӕнаххос адӕмы туг куынӕ калат ӕмӕ уӕхи фыдӕнӕн ӕндӕр хуыцӕуттӕм куынӕ куват, 7уӕд уӕ Ӕз ацы ран, уӕ фыдӕлтӕн кӕй радтон, уыцы зӕххыл, мыггагмӕ цӕргӕйӕ ныууадздзынӕн+. 8Сайӕн ныхӕстыл уӕ зӕрдӕ дарут, фӕлӕ уын уыдон ницы пайда ӕрхӕсдзысты. 9Сымах давут, марут, хӕтут, мӕнг сомытӕ кӕнут, Баалӕн буд судзут ӕмӕ, кӕй нӕ зыдтат, уыцы ӕндӕр хуыцӕуттӕм кувут+. 10Уый фӕстӕ ӕрбацӕут ӕмӕ, Мӕ ном цы хӕдзарыл ӕвӕрд ис, уым Мӕ разы ӕрлӕуут ӕмӕ фӕзӕгъут: „Мах фервӕзтыстӕм!“ — цӕмӕй та дарддӕр ӕппӕт уыцы ӕлгъаг митӕ кӕнат. 11Ӕмӕ, Мӕ ном цы хӕдзар хӕссы, уый, сымахмӕ гӕсгӕ, абырджыты лӕгӕт сси?! Ӕз уыдӕттӕ иууылдӕр уынын! — зӕгъы Дунедарӕг+. 12— Уӕдӕ ацӕут Силоммӕ, Мӕ номӕн раздӕр цы бынат снысан кодтон, уырдӕм: Мӕ адӕмы, Израилы, фыдракӕндты тыххӕй Силомӕн цытӕ бакодтон, уый фенут. 13Ӕмӕ ныр, ӕппӕт уыдӕттӕ кӕй кӕнут, — зӕгъы Дунедарӕг, — кӕд ӕмӕ уын Ӕз ӕдзухдӕр дзырдтон, фӕлӕ нӕ хъуыстат, сидтӕн уӕм, фӕлӕ дзуапп нӕ лӕвӕрдтат,+
14уый тыххӕй Ӕз, Мӕ ном цы хӕдзарыл ӕвӕрд ис ӕмӕ уӕ зӕрдӕ кӕуыл дарут, уымӕн, стӕй, сымах ӕмӕ уӕ фыдӕлтӕн кӕй радтон, уыцы зӕххӕн, Силомӕн цы бакодтон, уый бакӕндзынӕн! 15Ме ’ргом уӕ аздахдзынӕн, уе ’фсымӕрты, Ефремы байзӕддӕгты, Мӕхицӕй куыд аппӕрстон, афтӕ+.

16Ды та ацы адӕмы тыххӕй мауал кув, ма Мӕм хат ӕмӕ Мын ма лӕгъстӕ кӕн, уымӕн ӕмӕ дӕм Ӕз нӕ хъусдзынӕн+. 17Ау, Иудейы сахарты ӕмӕ Йерусалимы уынгты цытӕ кӕнынц, уый нӕ уыныс? 18Сывӕллӕтӕ сугтӕ ӕмбырд кӕнынц, сӕ фыдӕлтӕ арт ссудзынц, сылгоймӕгтӕ та хыссӕ скӕнынц, цӕмӕй уӕларвы ус-хуыцауӕн гуылтӕ фыцой. Цӕмӕй Мӕн смӕсты кӕной, уый тыххӕй ӕндӕр хуыцӕуттӕн сӕн ӕмӕ сойы хуынтӕ ӕрбахӕссынц. 19Фӕлӕ уыдӕттӕ Мӕ фыддӕрагӕн кӕнынц? — зӕгъы Дунедарӕг. — Сӕхи фыдӕнӕн — сӕ худинагӕн!»

20Уымӕ гӕсгӕ Дунедарӕг Хуыцау афтӕ зӕгъы: «Мӕ маст ныккӕлдзӕн ацы бынатыл, адӕм ӕмӕ фосыл, быдираг бӕлӕстӕ ӕмӕ зӕххы тыллӕгыл, ссудздзӕн ӕмӕ нал ахуысдзӕн!»+

21Уӕларвӕфсады Бардарӕг, Израилы Хуыцау, афтӕ зӕгъы: «Уӕ иннӕ нывӕндтимӕ-иу иууылсудзинӕгтӕ дӕр хӕссут ӕмӕ дзидза хӕрут+. 22Фӕлӕ уӕ Мысырӕй куы ракодтон, уӕд Ӕз уӕ фыдӕлтӕн иууылсудзинӕгтӕ ӕмӕ нывӕндты тыххӕй ницы бафӕдзӕхстон+. 23Ӕрмӕст сын бафӕдзӕхстон: „Мӕ ныхасмӕ Мын хъусут, ӕмӕ Ӕз уыдзынӕн уӕ Хуыцау, сымах та — Мӕ адӕм. Цы уын фӕдзӕхсон, уыдӕттӕ кӕнут ӕмӕ ӕнӕмастӕй цӕрдзыстут“+. 24Фӕлӕ уыдон нӕ байхъуыстой, хивӕнд ӕмӕ нӕсӕттон уыдысты, се ’ргомы бӕсты Мӕм сӕ чъылдым раздӕхтой+.

25Уӕ фыдӕлтӕ Мысырӕй куы рацыдысты, уӕдӕй абонмӕ уӕм бонӕй-бонмӕ, ног ӕмӕ ногӕй ӕрвыстон Мӕ лӕггадгӕнджыты — пехуымпарты.+
26Фӕлӕ Мӕм нӕ хъуыстат, хивӕнд уыдыстут ӕмӕ уӕ фыдӕлтӕй фыддӕр фестут+.

27Ӕппӕт уыдӕттӕ сын куы дзурай, уӕд дӕм нӕ байхъусдзысты, сиддзынӕ сӕм, фӕлӕ дын дзуапп нӕ ратдзысты. 28Уӕд-иу сын зӕгъ: „Мӕнӕ, Дунедарӕджы, йӕ Хуыцауы, коммӕ чи нӕ кӕсы ӕмӕ зондамындмӕ чи нӕ хъусы, уыцы адӕм! Фесӕфти рӕстдзинад, се ’взагӕй фӕцыдӕр!“

29Дӕ дадалитӕ акъуыр ӕмӕ сӕ фехс! Къуыбыртыл хъарӕг кӕн, уымӕн ӕмӕ Дунедарӕг ацы фӕлтӕрӕй, чи Йӕ смӕсты кодта, уыдонӕй Йе ’ргом аздӕхта!

30Иудейы цот Мӕ разы фыдракӕндтӕ кӕнынц, — зӕгъы Дунедарӕг. — Мӕ ном цы хӕдзарыл ӕвӕрд ис, уым се ’лгъӕгтӕ сӕвӕрдтой ӕмӕ йӕ фӕчъизи кодтой+. 31Хинномы фырты дӕлвӕзы, Тофеты, кувӕн къуыбыртӕ скодтой, цӕмӕй дзы сӕ фыртты ӕмӕ сӕ чызджыты арты нывондӕн хӕссой. Уый сын Ӕз нӕ бафӕдзӕхстон! Нӕу Мын ӕхцон!+

32Ӕрцӕудзӕн ахӕм заман, — зӕгъы Дунедарӕг, — ӕмӕ уыцы бынат Тофет ӕмӕ Хинномы фырты дӕлвӕз нал хондзысты, фӕлӕ Ӕргӕвдӕн тӕрф, ӕмӕ Тофеты зӕххыл ингӕнтӕн бынат нал фаг кӕндзӕн. 33Ацы адӕмы мӕрдтӕ уӕларвон мӕргътӕн ӕмӕ зӕххон сырдтӕн холлаг суыдзысты, ӕмӕ сӕ иуварс асурӕг нӕ уыдзӕн+. 34Иудейы сахарты ӕмӕ Йерусалимы уынгты цин ӕмӕ бӕрӕгбоны уынӕрӕн Ӕз кӕрон скӕндзынӕн. Усгур ӕмӕ чындзы хъӕлӕстӕ нал хъуысдзысты, ацы зӕхх ӕдзӕрӕг быдыр фестдзӕн+.

8

8^1Уыцы заман, — зӕгъы Дунедарӕг, — Иудейы паддзӕхты ӕмӕ стыр хицӕутты стджытӕ, стӕй сауджынты, пехуымпарты ӕмӕ Йерусалимы цӕрджыты стджытӕ ингӕнтӕй раппардзысты. 2Хур ӕмӕ мӕйы, стӕй ӕппӕт уӕларвон ӕфсады — кӕй уарзтой, кӕмӕн лӕггад кодтой ӕмӕ кӕй фӕдыл цыдысты, кӕй фарстой ӕмӕ кӕмӕн куывтой, уыдоны бын сӕ ныххӕлиу кӕндзысты. Ничи сӕ ӕрӕмбырд кӕндзӕн, фаджысау зӕххыл лӕзӕрдзысты+. 3Уыцы фыд адӕмӕй ма чи аирвӕза, уыдоны Ӕз кӕдӕмфӕнды куы фӕсурон — алы ран дӕр сын мӕлӕт цардӕй бӕллиццагдӕр суыдзӕн, — зӕгъы Уӕларвӕфсады Бардарӕг.+

4Зӕгъ сын: афтӕ зӕгъы Дунедарӕг: Ау, адӕймаг куы ’рхауа, уӕд фӕстӕмӕ сыстыныл нӕ архайдзӕн; йӕ фӕндагӕй чи адзӕгъӕл вӕййы, уый фӕстӕмӕ нӕ раздӕхы? 5Уӕдӕ ацы адӕм Мӕнӕй се ’ргом цӕмӕн аздӕхтой, Йерусалим ӕдзух хъеллау цӕмӕн кӕны? Мӕнгдзинадыл фидар хӕцынц, фӕсмон кӕнын сӕ зӕрды нӕй. 6Лӕмбынӕг сӕм хъуыстон, фӕлӕ рӕстдзинад нӕ дзурынц, йӕ фыдракӕндтыл дзы иу дӕр нӕ фӕсмон кӕны. Цы бакуыстон, зӕгъгӕ, ничи дзуры, цыма бӕх тохы быдыры размӕ ныййарц вӕййы, уыйау алчидӕр йӕхи фӕндагмӕ згъоры.

7Къадз дӕр ма арвыл йӕ рӕстӕг зоны, бӕлон, зӕрватыкк ӕмӕ хърихъупп дӕр зонынц се ’ртӕхыны афон. Мӕ адӕм та Дунедарӕджы ’гъдӕуттӕ нӕ зонынц!+

8Куыд у уӕ бон афтӕ дзурын: „Мах куырыхон стӕм, Дунедарӕджы Ӕгъдау немӕ ис“? Динамонджыты мӕнг ныхӕстӕ уыцы Ӕгъдау дӕр смӕнг кодтой!+
9Куырыхонтӕ фӕхудинаг сты, тас сыл бахӕцыд ӕмӕ къӕппӕджы бахаудысты. Цӕй мидӕг ис сӕ уӕлзонд, кӕд ӕмӕ Дунедарӕджы ныхасӕй се ’ргом аздӕхтой, уӕд? 10Уый тыххӕй сын Ӕз сӕ устыты ӕндӕртӕн ратдзынӕн, сӕ быдыртӕ та — ног хицӕуттӕн. Уымӕн ӕмӕ стырӕй, чысылӕй мулкмондаг сты, сауджынӕй, пехуымпарӕй — мӕнгард+. 11Ӕнӕсӕрфатӕй дзӕбӕх кӕнынц Мӕ адӕмы хъӕдгӕмттӕ, сабыр цардӕй сын зӕрдӕтӕ ӕвӕрынц, афтӕмӕй сабырдзинадӕн йӕ кой дӕр нӕй+. 12Ӕмӕ се ’лгъаг миты фӕстӕ ӕфсӕрмы фӕкӕнынц, мыййаг? Нӕ, ӕфсӕрмы кӕнын сӕ хъуыдыйы дӕр нӕй, къӕмдзӕстыгдзинад цы у, уый зонгӕ дӕр нӕ кӕнынц. Уый тыххӕй дзыхъмард фӕуыдзысты, Мӕ азары бон афӕлдӕхдзысты зӕххыл, — зӕгъы Дунедарӕг+.

13Ӕз сын сӕ тыллӕг бабын кӕндзынӕн, — зӕгъы Дунедарӕг, — сӕнӕфсиры талайыл иунӕг цупал дӕр нал баззайдзӕн, легъуи бӕласыл дыргъ нӕ фӕзындзӕн, бахус уыдзӕн йӕ сыфтӕр. Цыдӕриддӕр сын радтон, уыдон сӕ фӕстӕмӕ байстӕуыдзӕн»+.

14«Цӕмӕн кӕнӕм фӕстиат? Ӕрӕмбырд ут, бырутӕй ӕхгӕд сахартӕм фӕлидзӕм ӕмӕ уым ӕнцой ссарӕм нӕхицӕн! Фесафын нӕ сфӕнд кодта Дунедарӕг, нӕ Хуыцау, маргджын дон нын дары, уымӕн ӕмӕ Йӕ разы тӕригъӕдтӕ фӕкодтам+. 15Сабыр цардыл нӕ зӕрдӕ дарӕм, фӕлӕ хорзӕй ницы уынӕм, сдзӕбӕхмӕ ’нхъӕлмӕ кӕсӕм, фӕлӕ фӕзынд ӕвирхъау тас!+

16Данӕй бӕхты хуыррыт хъуысы, зӕхх нынкъуысы уырсыты мыр-мырӕй! Ӕрбацыдысты знӕгтӕ, ныхъуырынц зӕхх, цыдӕриддӕр ыл ис, уыдон, сахартӕ ӕд цӕрджытӕ»+.

17«Ӕз уӕм ӕрвитын маргджын кӕлмыты, кӕлӕнтӕ сыл нӕ тых кӕнынц, хӕцдзысты уыл», — зӕгъы Дунедарӕг+.

18«О, удхарӕй мӕлын, мӕ зӕрдӕ риссы! 19Дард бӕстӕй Мӕ адӕмы ӕрдиаг хъуысы: „Ау, Сионы Дунедарӕг нӕй? Ау, Паддзах дзы нал ис?“»

«Цӕмӕн Мӕ мӕсты кодтой сӕ гуымирытӕй, ӕндӕрбӕстаг мӕнг хуыцӕуттӕй?»+

20«Хуымгӕрдӕн афон нал у, сӕрд фӕци, фӕлӕ мах нӕма фервӕзтыстӕм».

21«Хъӕрзын мӕ адӕмы цӕфтӕй! Саудалынг мыл ӕртыхсти, стыр тас мыл бахӕцыд+. 22Ау, Галаады ӕвдадзы хос нӕй? Ау, иу дохтыр дзы нал ис? Мӕ адӕмы хъӕдгӕмттӕн сдзӕбӕхы амал цӕуылнӕ ис?»+

9

9^1Мӕ сӕр куы фестид ӕнӕхъӕнӕй цӕссыгтӕ,
мӕ цӕстытӕ — цӕссыгдоны гуырӕн,
ӕхсӕвӕй-бонӕй уӕд дзыназин ӕз
мӕ адӕмӕн сӕ мӕрдтыл!+
2Ӕдзӕрӕг быдыры цӕрӕнбынат куы ссарин,
уӕд ацӕуин, мӕ адӕмы ныууадзин.
Се ’ппӕт дӕр — хъахбайтӕ,
гадзрахатӕйцӕуджыты дзуг!+

3«Мӕнг ныхӕстӕ дзурынӕн се ’взӕгтӕ фатау нылвӕстой, мӕнгдзинады фӕрцы стыхджын сты зӕххыл. Сӕ фыдбылызтӕн нӕй кӕрон. Нӕ зонынц Мӕн, — зӕгъы Дунедарӕг. —+
4Алчи йӕ хӕларӕй дӕр хъахъхъӕнӕд йӕхи, ӕфсымӕрыл дӕр ма ӕууӕндут. Алы ӕфсымӕр дӕр — фӕлитой, алы хӕлар дӕр — цъыфкалӕг+. 5Алчи йе ’мбалы сайы ӕмӕ йын раст ныхас нӕ дзуры. Се ’взӕгтӕ ахуыр сты мӕнгдзинадыл.

6Ды цӕрыс мӕнгарддзинады ӕхсӕн, мӕнгард сты, Мӕн зонын сӕ нӕ фӕнды», — зӕгъы Дунедарӕг.

7Уымӕ гӕсгӕ Уӕларвӕфсады Бардарӕг афтӕ зӕгъы: «Ӕз сӕ стайын кӕндзынӕн, бафӕлвардзынӕн сӕ! Уӕдӕ ӕндӕр Мӕ адӕмӕн цы бакӕнон+?

8Се ’взаг — мӕлӕтдзаг фат, сӕ дзыхтӕ — семыдзаг мӕнгдзинадӕй. Сыхаджы ӕрмӕст дзыхы ныхасӕй уарзынц, сӕ мидзӕрдӕйы та сӕвӕрынц ахсӕн хызтӕ+. 9Ау, Ӕз сӕ уый тыххӕй нӕ бафхӕрдзынӕн? — зӕгъы Дунедарӕг. — Ау, ахӕм адӕмӕй Мӕ маст нӕ райсдзынӕн?»+

10Кӕудзынӕн хӕхтыл, хъарӕг сыл кӕндзынӕн, дзыназдзынӕн тыгъд быдырты сӕрвӕттыл! Басыгъдысты, иу цӕуӕг сыл нал ис, нал хъуысы фысты дзугты бӕгъ-бӕгъ. Уӕларвон мӕргътӕ фӕтахтысты, ныххӕлиу сты сырдтӕ+.

11«Йерусалимы сахар Ӕз хӕлддзӕгты кӕри фестын кӕндзынӕн, хъӕддаг куыйты цӕрӕнбынат. Иудейы сахартӕ ӕдзӕрӕг быдыр фестдзысты, цӕрӕг сӕ нал ныууадздзынӕн»+.

12Уыдӕттӕ бамбарыны фаг уӕлзонд кӕмӕ ис? Кӕимӕ дзырдта Дунедарӕг, ӕппӕт адӕттӕ йӕ бон бамбарын кӕнын кӕмӕн у, уыцы адӕймаг чи у? Цӕмӕн бабын ис ацы зӕхх? Ӕдзӕрӕг быдырау цӕмӕн басыгъд, иу цӕуӕг ыл цӕуылнӕуал ис?

13Дунедарӕг загъта: «Ӕз сын цы Ӕгъдау радтон, уый кӕй нал ӕххӕст кодтой, кӕй Мӕм нӕ хъуыстой ӕмӕ Ме ’Гъдаумӕ гӕсгӕ кӕй нӕ цардысты, уый тыххӕй. 14Хивӕнд уыдысты ӕмӕ Баалтӕн лӕггад кодтой, сӕ фыдӕлтӕй куыд сахуыр сты, афтӕ».

15Уымӕ гӕсгӕ Уӕларвӕфсады Бардарӕг, Израилы Хуыцау, афтӕ зӕгъы: «Ӕз ацы адӕмӕн скъӕлдзо бахӕрын кӕндзынӕн, маргджын дон сын бадардзынӕн+. 16Сӕхӕдӕг дӕр ӕмӕ сӕ фыдӕлтӕ дӕр кӕй нӕ зыдтой, уыцы адӕмты ’хсӕн сӕ ныххӕлиу кӕндзынӕн, цалынмӕ бынтондӕр сыскъуыйой, уӕдмӕ сӕ кардимӕ сурдзынӕн»+.

17Уӕларвӕфсады Бардарӕг афтӕ зӕгъы: «Ахъуыды кӕнут, хъарӕггӕнӕг устытӕм фӕдзурут, уадз ӕмӕ ӕрбацӕуой. Хъарӕг кӕнынмӕ сӕ дӕсныдӕр чи у, уыдонмӕ арвитут, уадз ӕмӕ ӕрбацӕуой»+.

18Рӕвдздӕр ӕрбацӕуӕнт ӕмӕ ныл ныхъхъарӕг кӕнӕнт, нӕ цӕссыг цӕстытӕй куыд фемӕхса ӕмӕ фыр куыдӕй суадӕттау куы акӕла, афтӕ!+

19Сионӕй хъуысы хъарӕг: «О, додой! Мӕнӕ нӕ куыд бастыгътой! Мӕнӕ куыд фӕхудинаг стӕм! Фӕцӕуӕм нӕ зӕххӕй, ныппырх сты нӕ хӕдзӕрттӕ!»

20Сылгоймӕгтӕ, байхъусут Дунедарӕджы ныхасмӕ! Хъусут Ын Йӕ ныхӕстӕм лӕмбынӕг! Уӕ чызджыты хъарӕг кӕнын сахуыр кӕнут, кӕрӕдзийӕн зӕрдӕриссӕн зарджытӕ амонут! 21Мӕлӕт мидӕмӕ хизы нӕ рудзгуытӕй, бырсы нӕ галуантӕм; уынгты нын цӕгъды нӕ сабиты, фӕзты нын мары нӕ лӕппуты.

22Фехъусын сын кӕн: афтӕ зӕгъы Дунедарӕг: «Адӕмы мӕрдтӕ, быдырты цы фаджыс фӕлӕзӕры, хуымгӕрдӕг йӕ фӕстӕ цы мӕнӕуы куыристӕ ныууадзы, уыдонау зӕххыл лӕзӕрдзысты, чи сӕ ӕрӕмбырд кӕна, уый нӕ уыдзӕн»+.

23Дунедарӕг афтӕ зӕгъы: «Куырыхон хъал ма уӕд йӕ зондӕй, тыхджын — тыхӕй, хъӕздыг — йӕ мулкӕй+. 24Йӕхицӕй чи ӕппӕлы, уый Мӕн кӕй зоны ӕмӕ Мӕн кӕй ӕмбары, уымӕй ӕппӕлӕд.

Ӕз, Дунедарӕг, зӕххыл аразын хорз хъуыддӕгтӕ ӕмӕ раст тӕрхон, уымӕн ӕмӕ Мын уыдӕттӕ ӕхсызгон сты», — зӕгъы Дунедарӕг+.

25«Ахӕм рӕстӕг ӕрцӕудзӕн, — зӕгъы Дунедарӕг, — ӕмӕ Ӕз, ӕрмӕстдӕр буары сунӕт чи скодта, уыдонӕн стӕрхон кӕндзынӕн. 26Ӕз бафхӕрдзынӕн Мысыр ӕмӕ Иудейы, Едом ӕмӕ Аммоны фыртты, Моав ӕмӕ ӕдзӕрӕг быдыры цӕрджыты — сӕ къӕмисӕнтӕ ӕлвынӕг адӕмы. Иннӕ адӕмтӕ сунӕтгонд не сты, фӕлӕ Израил дӕр йӕ зӕрдӕйӕн сунӕт не скодта»+.

10

10^1Израилы байзӕддӕгтӕ, байхъусут, Дунедарӕг уын цы зӕгъы, уымӕ!

2Афтӕ зӕгъы Дунедарӕг: «Ӕндӕр адӕмты фӕндӕгтыл уӕхи ма ахуыр кӕнут ӕмӕ, иннӕ адӕмтӕ цы ӕрвон ӕвдисӕйнӕгтӕй тӕрсынц, уыдонӕй ма тӕрсут. 3Уымӕн ӕмӕ адӕмтӕн ис ницӕйаг ӕгъдӕуттӕ: хъӕды акалынц бӕлас, хъӕддӕсны йӕ бабӕстон кӕны фӕрӕтӕй, 4сфӕлындынц ӕй сыгъзӕрин ӕмӕ ӕвзистӕй ӕмӕ, цӕмӕй фидар лӕууа, уый тыххӕй йӕ дзӕбуг ӕмӕ зӕгӕлтӕй ныххойынц+. 5Гуымирытӕ, джитъриты хуымы цы быдыргъ фӕлӕууы, уымӕй уӕлдай не сты: сӕ бон дзурын нӕу, хӕссын сӕ хъӕуы, уымӕн ӕмӕ цӕуын нӕ зонынц. Ма сӕ тӕрсут — сӕ бон уын фыдбылыз саразын нӕу, фӕлӕ уын хорзӕй дӕр ницы ракӕндзысты»+.

6О Дунедарӕг, никуы ис Дӕу хуызӕн! О, стыр дӕ Ды, хъомысджын у Дӕ ном!+
7О, адӕмты Паддзах, чи нӕ фӕтӕрсдзӕн Дӕуӕй! Кады аккаг ӕрмӕстдӕр Ды дӕ! Ӕппӕт паддзахӕдты, адӕмты ӕппӕт куырыхонты ’хсӕн Дӕуӕн ӕмбал нӕй!+

8Гуымирытӕ ӕнӕзонд сты, зондцухтӕ. Уыдон цӕуыл хъуамӕ сахуыр кӕной адӕмы? 9Таршишӕй сласынц ӕвзист, Уфазӕй — сыгъзӕрин. Згъӕртайынгӕнӕг ӕмӕ нывгӕнӕг сӕ бабӕстон кӕнынц, сӕ уӕлӕ сын скӕнынц сӕнт сырх хъуымацӕй дарӕс, сфӕлындынц сӕ гиацинтӕй, се ’ппӕт дӕр — ӕрмдӕсныты куыст+.

10Ӕрмӕстдӕр Дунедарӕг у ӕцӕг Хуыцау, Уый у цардӕгас Хуыцау ӕмӕ ӕнусон Паддзах. Йӕ мастӕй сӕнкъуысы зӕхх, адӕм ӕдых сты Йӕ масты раз.

11Зӕгъут сын: «Арв ӕмӕ зӕхх цы гуымирытӕ не сфӕлдыстой, уыдон фӕдӕлдзӕх уыдзысты»+.

12Уый Йӕ хъомысӕй сфӕлдыста зӕхх, Йӕ уӕлзонды фӕрцы сфидар кодта дуне, ӕгӕрон зондӕй айтыгъта уӕлӕрвтӕ+. 13Уый куы фӕзӕгъы, уӕд къӕвда рауары, зӕххы кӕрӕттӕй мигътӕ сисы. Тӕрккъӕвдайы рӕстӕг Уый рарвиты ӕрвӕрттывдтӕ, Йе ’вӕрӕнтӕй рауадзы дымгӕ+.

14Ӕдылытӕ сты адӕм, зонынад сӕм нӕй; згъӕртайынгӕнӕг йӕхи худинаг кӕны джиппыуагъд гуымирытӕй, йӕ кӕрдгӕнывтӕ сты мӕнг, уд сӕ нӕй+. 15Худӕг ӕмӕ ницӕйаг сты уыдон, сӕ тӕрхоны заман фесӕфдзысты. 16Фӕлӕ Йаковӕн ӕндӕр уыдзӕн йӕ хъысмӕт. Ӕппӕтдӕр Чи сфӕлдыста, Уый — йӕ Хуыцау, израилӕгтӕ — Йӕ исбон ӕмӕ Йӕ адӕм, Йӕ ном — Уӕларвӕфсады Бардарӕг.+

17О асадӕны бадӕг! Дӕ папитӕ ӕрӕмбырд кӕн ӕмӕ ныууадз дӕ бӕстӕ, 18уымӕн ӕмӕ Дунедарӕг афтӕ зӕгъы: «Ныр ӕз ацы зӕххы цӕрджыты фӕсурдзынӕн, фыдбылызы сӕ баппардзынӕн, се знӕгтӕ сӕ куыд ӕрцахсой, афтӕ».

19О, додойаг фӕдӕн! Удхарӕй мӕлын, мӕ хъӕдгӕмттӕ риссынц, фӕлӕ зӕгъын мӕхицӕн: «О хъизӕмар, быхсдзынӕн дын!»+

20Мӕ цатыр — афтид, йӕ бӕндӕнтӕ иууылдӕр — скъуыд, мӕ фырттӕ мӕ ныууагътой, фӕцыдӕр сты. Ныр мын мӕ цатыр чи айтындздзӕн, чи йын ӕрцауындздзӕни йе ’мбӕрзӕнтӕ+?

21Фыййӕуттӕн сӕ зонд фӕцыди. Дунедарӕджы нӕ агурынц, ӕмӕ сӕ хъуыддӕгты ӕнтыстджын нал сты, сӕ рӕгъӕуттӕ ныххӕлиу сты+.

22Мӕнӕ айхъуысти уац, цӕгатаг зӕххӕй ӕвирхъау уынӕр хъуысы! Иудейы сахартӕ ӕдзӕрӕг быдыр фестдзысты, хъӕддаг куыйты цӕрӕнбынат+.

23Дунедарӕг, ӕз базыдтон, адӕймаг йӕ цардвӕндагӕн хицау кӕй нӕу, уый, фӕндаггонӕн йӕ къахдзӕфтыл йӕ бар кӕй нӕ цӕуы+.

24О Дунедарӕг, бафхӕр мӕ, ӕрмӕст мӕстыйӕ нӕ! Аккаг ӕфхӕрд мын ратт, фӕлӕ мӕ сафгӕ ма фӕкӕн!+
25Дӕу чи нӕ зоны ӕмӕ Дын Дӕ ном чи нӕ ары, уыцы адӕмтыл Дӕ маст ныккал, уымӕн ӕмӕ уыдон аныхъуырдтой, бабын кодтой Йаковы, йӕ хӕдзӕрттӕ йын сафтид кодтой+.

11

11^1Дунедарӕг Йеремиайӕн загъта: 2«Байхъус ацы фидыды ныхӕстӕм, Иудей ӕмӕ Йерусалимы цӕрджытӕн сӕ фехъусын кӕн. 3Зӕгъ сын: „Афтӕ зӕгъы Дунедарӕг, Израилы Хуыцау: ацы фидыды ныхӕстӕм чи нӕ хъусы, уый ӕлгъыст у+. 4Ӕз уын уӕ фыдӕлты Мысыры зӕххӕй, ӕфсӕйнаг тайынгӕнӕн куынцгомӕй, куы ракодтон, уӕд сын ацы фидыд ӕххӕст кӕнын бафӕдзӕхстон, загътон сын: Мӕ ныхасмӕ Мын хъусут, цыдӕриддӕр уын фӕдзӕхсон, уыдӕттӕ кӕнут, ӕмӕ уыдзыстут Мӕ адӕм, Ӕз та — уӕ Хуыцау+. 5Ӕмӕ уӕд Ӕз сӕххӕст кӕндзынӕн, уӕ фыдӕлтӕн уын цы сомы ракодтон, уый, ӕхсыр ӕмӕ мыд цы зӕххӕй хъары ӕмӕ абоны онг уӕ къухы чи ис, уыцы зӕхх сын ратдзынӕн, зӕгъгӕ“».

Ӕз дзуапп радтон: «Аммен, Дунедарӕг!»+

6Дунедарӕг мын загъта: «Ацы ныхӕстӕ Иудейы сахартӕ ӕмӕ Йерусалимы уынгты фехъусын кӕн. Зӕгъ-иу: „Ацы фидыды ныхӕстӕм хъусут ӕмӕ сӕ ӕххӕст кӕнут! 7Уӕ фыдӕлты уын Мысырӕй куы ракодтон, уӕдӕй абонмӕ сын ӕдзухдӕр фӕдзӕхстон: ‚Мӕ ныхасмӕ Мын хъусут‘. 8Фӕлӕ уыдон нӕ хъуыстой ӕмӕ сӕ хъус ницӕмӕ ’рдардтой, иууылдӕр хивастӕй цардысты. Уымӕ гӕсгӕ, ацы фидыды цы ныхӕстӕ ис, ӕххӕст кӕнын сын кӕй бафӕдзӕхстон ӕмӕ кӕй не ’ххӕст кодтой, уыдон сын Ӕз иууылдӕр сарӕзтон сӕ ныхмӕ“»+.

9Дунедарӕг мын загъта: «Иудей ӕмӕ Йерусалимы цӕрджыты ’хсӕн сӕвзӕрди фыдвӕнд+. 10Сӕ фыдӕлты Мӕ ныхӕстӕм хъусын нӕ бафӕндыд, ӕндӕр хуыцӕутты фӕдыл адзӕгъӕл сты ӕмӕ сын лӕггад кодтой. Адон дӕр сын фӕзмынц сӕ фыдракӕндтӕ. Израил ӕмӕ Иудӕйы байзӕддӕгтӕ, сӕ фыдӕлтимӕ сын цы фидыд сарӕзтон, уый фехӕлдтой»+.

11Уымӕ гӕсгӕ афтӕ зӕгъы Дунедарӕг: «Мӕнӕ сыл Ӕз фыдбылыз ӕруадздзынӕн, ӕмӕ дзы сӕ бон фервӕзын не суыдзӕн. Хъӕрахст Мӕм кӕндзысты, фӕлӕ сӕ нӕ фехъусдзынӕн+. 12Ӕмӕ уӕд Иудейы сахартӕ ӕмӕ Йерусалимы цӕрджытӕ, хӕрздӕфгӕнӕнтӕ цы хуыцӕуттӕн судзынц, уыдонмӕ дзыназдзысты, фӕлӕ сын бӕллӕхы заман уыдон ницӕмӕй феххуыс уыдзысты+.

13О Иудей! Дӕ сахартӕ цӕйбӕрц сты, дӕ хуыцӕуттӕ дӕр — уый бӕрц! Йерусалимы цал уынджы ис, уал нывондхӕссӕны дзы сӕвӕрдтат, цӕмӕй сыл ӕлгъаг Баалӕн будсудзӕн кӕнат!+

14Ды там Мӕм ацы адӕмы тыххӕй мауал кув, ма Мӕм хат ӕмӕ Мын лӕгъстӕ ма кӕн — бӕллӕхы заман Мӕм хъӕрахст куы кӕной, уӕд сӕ нӕ фехъусдзынӕн+.

15Мӕ уарзонӕн Мӕ Хӕдзары цы ис? Йӕ фыдракӕндтӕ сбирӕ сты. Нывондаг дзидза дӕ куыд айсон, дӕ фыдракӕндтыл цин куы кӕныс, уӕд+?

16Дунедарӕг дӕу хуыдта дидинӕгкалӕг, диссаджы дыргътӕ кӕуыл ис, ахӕм оливӕ бӕлас. Фӕлӕ йӕ тыхджын уады уынӕримӕ арты басыгъта, ныссастысты йӕ къалиутӕ+. 17Фыдбылыз дыл бафтыдта Уӕларвӕфсады Бардарӕг, Чи дӕ ныссагъта, Уый, уымӕн ӕмӕ Израил ӕмӕ Иудӕйы байзӕддӕгтӕ фыдракӕндтӕ фӕкодтой, Баалӕн хӕрздӕфгӕнӕнтӕ кӕй сыгътой, уымӕй Мӕ мӕсты кодтой»+.

18Дунедарӕг мын радзырдта сӕ фыдвӕнд, ӕмӕ йӕ базыдтон, сӕ хъуыддӕгтӕ мын раргом кодта! 19Мӕн та, ӕууӕндаг уӕрыккау ӕргӕвдынмӕ фӕцӕйкодтой, мӕ ныхмӕ мын цы фыдвӕндтӕ аразынц, уый нӕ зыдтон. Уыдон загътой: «Фесафӕм дидинӕгкалӕг бӕлас, уадз ӕмӕ удӕгӕсты ’хсӕн мауал уа, ферох уа йӕ ном»+. 20Фӕлӕ Уӕларвӕфсады Бардарӕг раст тӕрхон кӕны, уд ӕмӕ зӕрдӕ фӕлвары. Уадз ӕмӕ фенон, мӕ маст мын куыд райсдзынӕ, уый, уымӕн ӕмӕ мӕ хъуыддаг Дӕ бар бакодтон+.

21Уымӕ гӕсгӕ афтӕ зӕгъы Дунедарӕг Анатоты цӕрджыты тыххӕй, дӕ мӕлӕтмӕ дын чи бӕллы ӕмӕ дын афтӕ чи дзуры: «Дунедарӕджы номӕй пехуымпариуӕг ма кӕн, науӕд дӕ амардзыстӕм»+. 22Уӕларвӕфсады Бардарӕг уыдоны тыххӕй афтӕ зӕгъы: «Мӕ азары хай сӕ бакӕндзынӕн! Сӕ лӕппуты сын бабын кӕндзӕн кард, сӕ фырттӕ ӕмӕ сӕ чызджытӕ сыдӕй амӕлдзысты. 23Иунӕг дӕр дзы нӕ фервӕздзӕн, уымӕн ӕмӕ сӕ тӕрхоны заман Ӕз Анатоты цӕрджытыл фыдбылыз бафтаудзынӕн».

12

12^1О Дунедарӕг, Ды дӕ раст Хуыцау, ӕмӕ Дӕумӕ хӕссын мӕ хъаст! Ӕз Демӕ дзурдзынӕн рӕстдзинадыл!

Ӕнӕхуыцӕуттӕ ӕнтыстджын цӕмӕн сты, мӕнгардтӕ — амондджын+? 2Ныссагътай сӕ, ӕмӕ сӕ уидӕгтӕ арф ауагътой, сырӕзтысты, ӕмӕ сыл дыргътӕ фӕзынди. Ӕдзух Дӕ кой кӕнынц, фӕлӕ сӕ зӕрдӕтӕй дард дӕ+.

3Дунедарӕг, мӕн та зоныс, цы зӕрдӕ Дӕм дарын, уый уыныс. Фыстау сӕ ӕргӕвдӕнмӕ акӕн, фӕхицӕн сӕ кӕн ӕргӕвдынӕн!+

4Кӕдмӕ дзыназдзӕн зӕхх, быдырты кӕрдӕг кӕдмӕ хус кӕндзӕн? Зӕххон цӕрджыты аххосӕй сӕфынц цӕрӕгойтӕ ӕмӕ мӕргътӕ, уымӕн ӕмӕ уыдон дзурынц: «Нӕ фӕндӕгтӕ нын Уый нӕ уыны»+.

Дунедарӕджы дзуапп Йеремиайӕн

5«Адӕмимӕ фистӕгӕй згъоргӕйӕ, саувӕллад куы бадӕ, уӕд барджытимӕ ерыс куыд кӕндзынӕ? Сабыр зӕххыл-иу куы ахаудтӕ, уӕд Иорданы был пыхсбыны цы фӕуыдзынӕ? 6Суанг дыл де ’фсымӕртӕ ӕмӕ дӕ хӕдзаронтӕ дӕр гадзрахатӕй рацыдысты, хъӕр кӕнынц дӕ фӕдыл. Хӕларзӕрдӕйӕ дӕм куы дзурой, уӕд дӕр-иу сыл ма баууӕнд+.

7Ӕз ныууагътон Мӕ Хӕдзар ӕмӕ Мӕ исбон, ӕппӕтӕй зынаргъдӕр Мын цы у, уый знӕгты къухтӕм радтон. 8Мӕ исбон, тар хъӕды цы домбай цӕры, уый ӕнгӕс сси: рыхы Мӕныл, ӕнӕуынон Мын фестад. 9Мӕ исбоны алыварс тугдзых мӕргътӕ ӕрӕмбырд сты, цыма хъулон тугдзых маргъ у, уыйау.

Цӕугӕут ӕмӕ ӕппӕт быдираг сырдты ӕрӕмбырд кӕнут! Уадз ӕмӕ Мын аныхъуырой Мӕ исбон!+

10-11Ӕнӕнымӕц фыййӕуттӕ Мын сафтид кодтой Мӕ сӕндон, бассӕстой Мын Мӕ исбон, Мӕ уарзон зӕхх Мын ӕдзӕрӕг быдыр фестын кодтой, сафтид ис ӕмӕ кӕуы. Гӕныстонмӕ ӕрцыд ӕгас зӕхх, ӕмӕ уый нымады дӕр никӕмӕ у+.

12Гӕныстонгӕнджытӕ фӕцӕуынц ӕдзӕрӕг быдыры къуыбыртыл, Дунедарӕджы кард ӕгас зӕхх ныхъуыры, ӕмӕ иу уд дӕр ӕнцой нал зоны.

13Мӕнӕу байтыдтой, фӕлӕ какон сындзытӕ ӕркарстой, сӕхи дзӕгъӕлы удхарӕй фӕмардтой.

Хор уӕм кӕй не ’рзад, уый тыххӕй фыр тӕссӕй нырризут — Дунедарӕджы маст уӕм ссыгъди!»+

14Дунедарӕг афтӕ зӕгъы: «Мӕ адӕмӕн, Израилӕн, цы исбон балӕвар кодтон, уымӕ чи бахъавыд, уыцы фыдзӕрдӕ сыхӕгты Ӕз сӕ зӕххӕй срӕдувдзынӕн, Иудӕйы мыггаджы та ратондзынӕн се ’хсӕнӕй+. 15Куы сӕ ратонон, уӕд та сын ныббардзынӕн ӕмӕ дзы алкӕй дӕр йӕ зӕххы хаймӕ раздахдзынӕн+. 16Ӕмӕ кӕд ӕцӕгӕлӕттӕ Мӕ адӕмы фӕндӕгтыл сахуыр уой ӕмӕ Дунедарӕджы номӕй сомы кӕной, кӕддӕр сӕхӕдӕг Мӕ адӕмы Баалӕй сомы кӕнын куыд сахуыр кодтой, афтӕ, уӕд Мӕ адӕмы ’хсӕн ӕрфидар уыдзысты+. 17Чи Мӕм нӕ байхъуса, уыцы адӕмӕн та сӕ мыггаг сыскъуыйын кӕндзынӕн ӕмӕ фесафдзынӕн», — зӕгъы Дунедарӕг.

13

13^1Дунедарӕг мын загъта: «Ацу ӕмӕ дӕхицӕн гӕн хъуымацӕй рон балхӕн. Дӕ астӕуыл ӕй ӕрбабӕтт, ӕцӕг-иу ӕй ма ныххуылыдз кӕн»+.

2Ӕз Дунедарӕджы ныхас сӕххӕст кодтон: рон балхӕдтон ӕмӕ йӕ мӕ астӕуыл ӕрбабастон.

3Дунедарӕг мын ногӕй загъта: 4«Райс, кӕй балхӕдтай, уыцы рон, Евфраты доны былмӕ ацу ӕмӕ йӕ айнӕджы скъуыды бамбӕхс».

5Ӕз Евфраты доны былмӕ ацыдтӕн ӕмӕ мын Дунедарӕг куыд бафӕдзӕхста, афтӕ рон айнӕджы скъуыды бамбӕхстон. 6Дзӕвгар рӕстӕг куы рацыди, уӕд та мын Дунедарӕг загъта: «Ацу Евфраты доны былмӕ ӕмӕ дын кӕй бамбӕхсын кодтон, уыцы рон райс».

7Ӕз ацыдтӕн Евфраты доны былмӕ ӕмӕ рон, кӕм ӕй бамбӕхстон, уырдыгӕй скъахтон, фӕлӕ бамбыди, ницӕмӕнуал бӕззыд.

8Ӕмӕ мын Дунедарӕг загъта: 9«Афтӕ зӕгъы Дунедарӕг: раст афтӕ басӕтдзынӕн Иудейы хъалдзинад ӕмӕ Йерусалимы ӕгӕрон сӕрыстырдзинад дӕр. 10Ацы ’взӕр адӕмы Мӕ ныхӕстӕм хъусын нӕ фӕнды, хивӕндӕй цӕрынц, ӕндӕр хуыцӕуттӕм кувынц, лӕггад сын кӕнынц ӕмӕ ацы ронау ницӕмӕнуал сбӕздзысты. 11Ацы рон адӕймаджы буармӕ куыд хӕстӕг у, афтӕ Ӕз Израил ӕмӕ Иудӕйы байзӕддӕгты ӕрбаввахс кодтон Мӕхимӕ, — зӕгъы Дунедарӕг, — цӕмӕй суой Мӕ адӕм, Мӕ цыт ӕмӕ Мӕ кад, фӕлӕ Мӕм нӕ байхъуыстой.

12Зӕгъ сын: „Дунедарӕг, Израилы Хуыцау, афтӕ зӕгъы: алы сӕны мигӕнӕн дӕр сӕнӕй байдзаг кӕнынц“. Уыдон дын дзуапп ратдзысты: „Ау, ӕмӕ йӕ нӕхӕдӕг нӕ зонӕм, алы сӕны мигӕнӕны дӕр сӕн кӕй ныккӕнынц, уый?“ 13Уӕд-иу сын зӕгъ: „Дунедарӕг афтӕ зӕгъы: ацы зӕххӕн йе ’ппӕт цӕрджыты — Давиды бадӕны чи бады, уыцы паддзӕхты, сауджынты, пехуымпарты ӕмӕ Йерусалимы ӕппӕт цӕрджыты — се ’ппӕты дӕр Ӕз байдзаг кӕндзынӕн сӕнӕй, куыд ныррасыг уой, афтӕ+. 14Кӕрӕдзиуыл сӕ ныппырх кӕндзынӕн, фыдӕй, фыртӕй, — зӕгъы Дунедарӕг. — Нӕ сыл бацауӕрддзынӕн, нӕ сын фӕтӕригъӕд кӕндзынӕн ӕмӕ нӕ ныббардзынӕн, ныццӕгъддзынӕн сӕ“»+.

15Байхъусут лӕмбынӕг, сӕрыстыр ма ут, уымӕн ӕмӕ Дунедарӕг дзуры. 16Сыстаут Дунедарӕджы, уӕ Хуыцауы, цалынмӕ Уый нӕ баталынг кодта дуне ӕмӕ саудалынджы нӕ фӕкалдыстут, уӕдмӕ. Рухсмӕ ’нхъӕлмӕ кӕсдзыстут, фӕлӕ йӕ Уый тар ӕмӕ саудалынг фестын кӕндзӕн+. 17Ацы ныхӕстӕм куынӕ байхъусат, уӕд ӕз сусӕгӕй кӕудзынӕн, сӕрыстыр кӕй стут, ууыл. Нал бахус уыдзӕн Мӕ цӕссыг, уымӕн ӕмӕ Дунедарӕджы дзуг уацары бахаудзӕн+.

18Паддзах ӕмӕ йӕ мадӕн зӕгъ: «Сӕрныллӕгӕй ӕрбадут зӕххыл, уымӕн ӕмӕ уӕ кады худтӕ ӕрхаудысты»+. 19Знӕгтӕ Негевы сахартыл ӕрхъула кодтой, ӕмӕ сӕ чи фервӕзын кӕна, уый нӕй! Ӕгас Иудейы уацары фӕкӕнынц, фӕстаг лӕджы онг уацайраг сси!

20«Акӕсут-ма, цӕгатӕрдыгӕй чи ӕрбацӕуы, уыдонмӕ! Кӕм ис дӕ рӕгъау ныр, дӕ диссаджы рӕсугъд фосы дзуг цы фӕци+? 21Цы зӕгъдзынӕ, дӕхицӕн хицауиуӕг кӕнын кӕй сахуыр кодтай, уыдон дӕм куы фӕзыной, уӕд? Арӕг усау хъизӕмар кӕндзынӕ,+
22хинымӕр фӕрсдзынӕ, ӕппӕт адӕттӕ цӕмӕн ӕвзарын, зӕгъгӕ. Ӕнӕнымӕц тӕригъӕдтӕ фӕкодтай, ӕмӕ дын ныр сфӕлдӕхтой дӕ фӕччи, фӕхынджылӕг дӕ кодтой+.

23Ау, эфиопаг йӕ царм аивдзӕн, науӕд фыранк? Уӕдӕ сымахӕн дӕр уӕ бон хорз хъуыддӕгтӕ кӕнын нӕу, уымӕн ӕмӕ фыдракӕндтӕ кӕныныл сахуыр стут.

24Ӕдзӕрӕг быдыры дымгӕ рыг куыд фӕхӕссы, афтӕ уӕ Ӕз ныххӕлиу кӕндзынӕн+. 25Дӕ хал у уый, Ӕз дын ахӕм хъысмӕт снысан кодтон, — зӕгъы Дунедарӕг, — кӕй Мӕ ферох кодтай ӕмӕ дӕ зӕрдӕдарӕн мӕнгдзинад кӕй сси, уый тыххӕй+. 26Дӕ фӕччи дын дӕ цӕсгоммӕ сфӕлдахдзынӕн, цӕмӕй фӕхудинаг уай!+

27Быдыры цы къуыбыртӕ ис, уыдоныл дын Ӕз де ’нӕуаг митӕ, дӕ чъизи монцтӕ ӕмӕ дӕ хъахбай митӕ уыдтон. О, додойаг фӕдӕ, Йерусалим! Дӕ чъизитӕй кӕд ссыгъдӕг уыдзынӕ?»+

14

14^1Дунедарӕг Йеремиайӕн, хурхӕтӕн заман кӕй ралӕудзӕн, уый фехъусын кодта.

2Кӕуы Иудей, йӕ кулдуӕрттӕ фӕлмӕцынц, ныссау сты, лӕзӕрынц зӕххыл; Йерусалимӕй хъарӕг хъуысы+.

3Уӕздӕттӕ сӕ лӕггадгӕнджыты донмӕ арвитынц, уыдон ӕрцӕуынц цъайтӕм, фӕлӕ дон нӕ арынц. Фӕстӕмӕ афтид дурынтимӕ здӕхынц, рохстӕй ӕмӕ ӕфсӕрмхуызӕй сӕ сӕртӕ бамбӕрзынц.

4Зӕхх ӕнӕ донӕй ныскъуыдтӕ ис, зӕхкусджытӕ къӕмдзӕстыгӕй сӕ сӕртӕ ’мбӕрзынц+. 5Суанг быдираг хъуаз дӕр йӕ ноггуырды ныууадзы, уымӕн ӕмӕ кӕрдӕг нӕй. 6Хъӕддаг хӕрджытӕ къуыбыртыл лӕууынц, хъӕддаг куыйтау ныхъуырынц уӕлдӕф; сӕ цӕстӕнгас ныттар — кӕрдӕг сын нӕй.

7О Дунедарӕг! Нӕ хъуыддӕгтӕ ныл комдзог цӕуынц, фӕлӕ нӕ сӕрыл рахӕц Дӕ номы сӕраппонд, кӕд нӕ гадзрахаттӕ ӕнӕнымӕц сты ӕмӕ Дӕ разы тӕригъӕдтӕ фӕкодтам, уӕддӕр+.

8Израилӕн йӕ зӕрдӕдарӕн Ды дӕ, бӕллӕхы заман — Ирвӕзынӕнӕг! Ацы зӕххӕн ӕцӕгӕлон цӕмӕн сдӕ ныр, ӕрмӕст ӕхсӕвиуат бакӕнынмӕ йӕ фӕндагӕй чи фӕзилы, уыцы бӕлццонау+? 9Рохст лӕджы, фервӕзын кӕнын нӕ йӕ бон кӕмӕн нӕу, ахӕм хӕстоны хуызӕн цӕмӕн сдӕ?

О Дунедарӕг, не ’хсӕн куы цӕрыс, Дӕ ном ныл куы сӕвӕрдӕуыд! О, ма нӕ ныууадз, курӕм!

10Дунедарӕг ацы адӕмы тыххӕй афтӕ зӕгъы: «Уыдон уарзынц лекка кӕнын, бауромӕн сын нал ис, ӕмӕ сын Дунедарӕг хӕрзаудӕн нал кӕны; сӕ фыдракӕндтӕ сын ӕрымысдзӕн ныр, сӕ тӕригъӕдты тыххӕй сӕ бафхӕрдзӕн»+.

11Дунедарӕг мын загъта: «Ацы адӕмы фарны сӕраппонд Мӕм ма кув+. 12Ком куы дарой, уӕд сын Ӕз сӕ кӕуын нӕ фехъусдзынӕн. Уыдон Мын иууылсудзинӕгтӕ ӕмӕ хойраджы хуынтӕ ӕрхӕсдзысты, фӕлӕ сӕ Ӕз нӕ айсдзынӕн, кард, стонг ӕмӕ рынӕй сӕ ныццӕгъддзынӕн!»+

13Уӕд ӕз загътон: «О Дунедарӕг Хуыцау! Пехуымпартӕ сын дзурынц: „Сымах кард нӕ фендзыстут ӕмӕ стонг нӕ бавзардзыстут. Ӕз уын ацы бынаты балӕвар кӕндзынӕн фидар сабырдзинад“»+.

14Ӕмӕ мын Дунедарӕг загъта: «Пехуымпартӕ Мӕ номӕй мӕнг ныхӕстӕ дзурынц. Ӕз сӕ нӕ арвыстон, ницы сын бафӕдзӕхстон ӕмӕ семӕ нӕ дзырдтон. Рагуацты хуызы уын дзурынц мӕнг цӕстылуайӕнтӕ, тутт кӕлӕнтӕ ӕмӕ сӕхи гӕды ныхӕстӕ»+.

15Уымӕ гӕсгӕ афтӕ зӕгъы Дунедарӕг: «Ӕз сӕ нӕ арвыстон, афтӕмӕй Мӕ номӕй афтӕ цы пехуымпартӕ зӕгъынц, ацы зӕххыл нӕдӕр кард, нӕдӕр стонг уыдзӕни, зӕгъгӕ, уыдон сӕхӕдӕг кард ӕмӕ стонгӕй амӕлдзысты+. 16Ӕмӕ, пехуымпариуӕг цы адӕмӕн кӕнынц, уыдон дӕр кард ӕмӕ стонгӕй фесӕфдзысты. Йерусалимы уынгты лӕзӕрдзысты ӕмӕ сӕ баныгӕнӕг нӕ уыдзӕн — сӕхи дӕр, стӕй сӕ устытӕ, сӕ фырттӕ ӕмӕ сӕ чызджыты дӕр. Цы фыдбылызы аккаг сты, уый сын Ӕз бавзарын кӕндзынӕн+.

17Ацы ныхӕстӕ сын фехъусын кӕн».

Ӕхсӕвӕй-бонӕй ма бахус уӕд мӕ цӕссыг, уымӕн ӕмӕ мӕ адӕмы чызгӕн тынг арф у йӕ хъӕдгом, уӕззау сты йӕ цӕфтӕ+. 18Быдырмӕ рацӕуон — кардӕй кӕй фӕмардтой, уыдон, сахармӕ бацӕуон — ӕххормӕгтӕ удхарӕй мӕлынц. Пехуымпарӕй, сауджынӕй сдзӕгъӕл сты, цы кусынц, уый нал ӕмбарынц+.

19Ау, Иудейы бынтон аппӕрстай Дӕхицӕй? Ау, Сион Дын ӕнӕуынон сси? Ахӕм цӕф нын цӕмӕн ныккодтай? Сдзӕбӕхы амал нын куынӕуал ис! Сабырдзинадмӕ ӕнхъӕлмӕ кастыстӕм, фӕлӕ хорзӕй ницы уынӕм, ӕнхъӕлмӕ кастыстӕм сдзӕбӕхмӕ, нӕ алыварс та — ӕвирхъау бӕллӕхтӕ+.

20Дунедарӕг, нӕхи ӕмӕ нӕ фыдӕлты фыдракӕндтыл сӕттӕм, фӕтӕригъӕдджын стӕм Дӕ разы+. 21Фӕлӕ нӕ Дӕ номы сӕраппонд ма аппар, Дӕ кадджын паддзахы бадӕн ӕгады бынатмӕ ма ’руадз. Немӕ кӕй сарӕзтай, уыцы фидыд ӕрымыс, ма йӕ фехал+.

22Ау, адӕмты гуымирытӕн сӕ бон къӕвда раттын у? Ау, арв нын йӕхӕдӕг ратдзӕн къӕвда? Нӕ Дунедарӕг ӕмӕ нӕ Хуыцау Ды нӕ дӕ? Дӕуыл дарӕм нӕ зӕрдӕ, уымӕн ӕмӕ ӕппӕт уыдӕттӕ Ды аразыс+.

15

15^1Дунедарӕг мын загъта: «Мӕ разы суанг Моисей ӕмӕ Самуел куы ӕрлӕууыдаиккой, уӕд дӕр Ӕз ацы адӕмӕн нӕ фӕтӕригъӕд кодтаин. Фесаф сӕ Мӕ цурӕй, цӕугӕ кӕнӕнт!+
2Кӕдӕм ацӕуӕм, зӕгъгӕ дӕ куы бафӕрсой, уӕд-иу сын ды Дунедарӕджы номӕй афтӕ зӕгъ: мӕлӕт кӕмӕ кӕсы, уый йӕ мӕлӕт ссарӕд; кард кӕмӕ кӕсы, уый карды цӕфӕй амӕлӕд; стонг бавзарын кӕй хъӕуы, уый стонгӕй мӕлӕд; уацар кӕмӕ кӕсы, уый уацары ацӕуӕд+.

3Цыппар хуызы сӕ бафхӕрдзынӕн, — зӕгъы Дунедарӕг, — карды цӕфӕй мӕлдзысты, куыйтӕ сӕ фӕйнӕрдӕм тондзысты, уӕларвон мӕргътӕ ӕмӕ зӕххон сырдтӕ сӕ ныхъуырдзысты ӕмӕ сафдзысты+. 4Иудейы паддзах, Езекиайы фырт Менассиа, Йерусалимы цытӕ фӕкодта, уыдӕтты тыххӕй сӕ ӕппӕт зӕххон паддзахӕдтӕн Ӕз ӕвирхъау дӕнцӕг сараздзынӕн»+.

5О Йерусалим, чи дын фӕтӕригъӕд кӕндзӕн, чи дыл скӕудзӕн? Куыд сты дӕ хъуыддӕгтӕ, зӕгъгӕ дӕм фӕрсӕг чи бацӕудзӕн+?

6«Ныууагътай Мӕ, — зӕгъы Дунедарӕг, — адард дӕ Мӕнӕй. Уый тыххӕй дӕм Ӕз Мӕ къух систон, ныппырх дӕ кодтон, нал зонын тӕригъӕд!
7Ӕгас бӕстӕйы кулдуӕртты раз сагойӕ дымгӕмӕ ныддардтон Мӕ адӕмы, бындар сын нал ныууагътон! Мӕ фӕндонӕй сӕфынц, уымӕн ӕмӕ нӕ уадзынц сӕ фӕндӕгтӕ. 8Сӕ идӕдзтӕ Мӕ фӕндонӕй денджызы змисӕй фылдӕр систы. Ӕмбисбон сын сӕ мадӕлтыл Ӕз абырджыты бафтыдтон, ӕвиппайды сыл стыр тас бахӕцдзӕн.

9Авд сывӕллоны ныййарӕгмӕ ныр хъару нал ис, ӕмӕ йӕ уд исы, ӕмбисбон аныгуылди йӕ хур, сӕгад ӕмӕ фӕхудинаг ис. Чи ма аирвӕзт, уыдоны та Ӕз карды амӕттаг бакӕндзынӕн се знӕгты цӕстыты раз», — зӕгъы Дунедарӕг+.

10О, мӕ ныййарӕг, додойаг фӕдӕн, кӕй мӕ ныййардтай, уый тыххӕй, быцӕу чи кӕны, ӕгас дунеимӕ загъд чи кӕны, уыцы адӕймаджы! Ӕз ӕфстау ӕхца никуы радтон ӕмӕ хӕс никуы райстон, фӕлӕ мӕ уӕддӕр алчидӕр ӕлгъиты+.

11Дунедарӕг загъта: «Дӕ фарны сӕраппонд дын Ӕз ратдзынӕн сӕрибар. Бӕллӕх ӕмӕ фыдбылызы заман Ӕз афтӕ бакӕндзынӕн, ӕмӕ дын де знӕгтӕ лӕгъстӕ кӕндзысты.

12Искӕмӕн йӕ бон у цӕгатаг ӕрхуы ӕмӕ ӕфсӕйнаг ныссӕттын?

13Дӕ мулк ӕмӕ дӕ хӕзнатӕ дын Ӕз абырджытӕн бастигъын кӕндзынӕн, дӕ алы зӕххы хайыл дӕр кӕй фӕкодтай, уыцы ’ппӕт тӕригъӕдты тыххӕй+. 14Де знӕгтимӕ дӕ, цы бӕстӕ нӕ зоныс, уырдӕм арвитдзынӕн, уымӕн ӕмӕ Мӕ маст ссыгъди, пиллон артау судзы!»+

15О Дунедарӕг, Ды алцыдӕр зоныс! Ӕрымыс мӕ, ӕркӕс мӕм, мӕ сурджытӕй мын мӕ маст райс! Ды бирӕбыхсаг дӕ, ма мӕ фесаф; Дӕ сӕраппонд хынджылӕггаг кӕй сдӕн, уый зоныс+.

16Дӕ ныхас-иу сси мӕ хойраг, ӕз-иу ныццин кодтон Дӕ ныхӕстыл, мӕ зӕрдӕйӕн-иу циндзинад ӕрхастой, уымӕн ӕмӕ мыл сӕвӕрдӕуыд Дӕ ном — Дунедарӕг, Уӕларвӕфсады Бардарӕг!+

17Хынджылӕг чи кӕны, уыдоны ’хсӕн нӕ бадтӕн, мӕ рӕстӕг циндзинӕдты не ’рвыстон. Ӕруӕз мыл кодта Дӕ къух, ӕмӕ иунӕгӕй бадтӕн, мастӕй мӕ кӕй байдзаг кодтай, уый тыххӕй+.

18Цӕуылнӕ ӕрбайсӕфы мӕ рис? Цӕуылнӕ байгас ис мӕ хъӕдгом? Сдзӕбӕхы амал ын цӕуылнӕ ис? Ау, зӕрдӕ дарӕн кӕуыл нӕй, ахӕм суадон, мӕнг донгуырӕн мын фестадтӕ+?

19Дунедарӕг афтӕ зӕгъы: «Куы ӕрфӕсмон кӕнай, уӕд дӕ фӕстӕмӕ дӕ къӕхтыл слӕууын кӕндзынӕн, ӕмӕ Мын лӕггад кӕндзынӕ. Дӕ дзӕгъӕлдзырд куы ныууадзай ӕмӕ ахсджиаг ныхӕстӕ куы дзурай, уӕд Ме ’взагау суыдзынӕ. Адӕм дӕ сӕхӕдӕг агурдзысты, фӕлӕ-иу сӕм ды ма раздӕх. 20Ацы адӕмӕн дӕ Ӕз фидар ӕрхуы сисӕй сӕвӕрдзынӕн. Уыдон дӕ ныхмӕ тох кӕндзысты, фӕлӕ дыл нӕ фӕуӕлахиз уыдзысты, уымӕн ӕмӕ Ӕз демӕ дӕн ӕмӕ дыл Мӕ арм дардзынӕн, — зӕгъы Дунедарӕг+. 21— Ӕз дӕ фыдгӕнджытӕй фервӕзын кӕндзынӕн, ӕнауӕрдонты къухтӕй дӕ ратондзынӕн».

16

16^1Дунедарӕг мын загъта: 2«Ус ма ракур, уадз ӕмӕ дын ацы зӕххыл ма уа нӕдӕр фырттӕ, нӕдӕр чызджытӕ». 3Уымӕн ӕмӕ, ацы ран чи райгуырди, уыцы фырттӕ ӕмӕ чызджыты, стӕй сӕ мадӕлтӕ ӕмӕ сӕ фыдӕлты тыххӕй Дунедарӕг афтӕ зӕгъы: 4«Хъизӕмӕрттимӕ амӕлдзысты, цӕссыг дӕр сыл ничи ӕркалдзӕн ӕмӕ сӕ ныгӕнгӕ дӕр нӕ бакӕндзысты, фаджысау баззайдзысты уӕлӕуыл. Кард ӕмӕ стонгӕй бабын уыдзысты, сӕ мӕрдтӕ уӕларвон мӕргътӕ ӕмӕ зӕххон сырдтӕн холы суыдзысты»+.

5Дунедарӕг афтӕ зӕгъы: «Хист кӕм кӕнынц, ахӕм хӕдзармӕ хъарӕг ӕмӕ тӕфӕрфӕс кӕнынмӕ ма бацу, уымӕн ӕмӕ Ӕз ацы адӕмӕн сӕ сабыр цард байстон, Мӕ хорзӕх ӕмӕ Мӕ тӕригъӕдӕй ӕнӕхай фесты+. 6Номджынӕй, мӕгуырӕй, ацы зӕххы адӕм иууылдӕр амӕлдзысты ӕмӕ ӕнӕныгӕдӕй баззайдзысты. Ничи сыл скӕудзӕн, уыдоны тыххӕй йӕ буар ничи ныллыгтӕ кӕндзӕн ӕмӕ йӕ сӕр ничи адасдзӕн+. 7Зӕрдӕсастыты барӕвдауынӕн уыцы мӕрдты номыл кӕрдзын ничи асӕтдзӕн; сӕ ныййарджыты куы мысой, уӕд сын сӕ зӕрдӕтӕ фӕфидар кӕнынӕн нуазӕн кӕхц ничи ратдзӕн.

8Куывд кӕм кӕнынц, уыцы хӕдзармӕ дӕр ма бацу ӕмӕ семӕ иу фынгыл ма ’рбад, ма хӕр ӕмӕ ма нуаз».

9Уымӕн ӕмӕ афтӕ зӕгъы Уӕларвӕфсады Бардарӕг, Израилы Хуыцау: «Уӕ цӕстыты раз, уӕ заманы, Ӕз ацы зӕххыл цин, хъӕлдзӕгдзинад ӕмӕ чындзӕхсӕвы уынӕр бамынӕг кӕндзынӕн+.

10Ды адӕмӕн ацы ныхӕстӕ куы фехъусын кӕнай, уӕд дӕ фӕрсдзысты: „Дунедарӕг нын рагацау ахӕм стыр бӕллӕхы кой цӕмӕн кӕны? Цӕй мидӕг ис нӕ азым? Цавӕр тӕригъӕд ракодтам Дунедарӕджы, нӕ Хуыцауы раз?“+
11Уӕд-иу сын дзуапп ратт: уӕ фыдӕлтӕ Мӕ ныууагътой, — зӕгъы Дунедарӕг, — ӕцӕгӕлон хуыцӕуттӕн куывтой ӕмӕ сын лӕггад кодтой, Мӕн та ныууагътой ӕмӕ Мын Ме ’Гъдау не ’ххӕст кодтой+. 12Фӕлӕ сымах уӕ фыдӕлтӕй фыддӕр фестут, алчидӕр уӕ йӕ хивӕнд зӕрдӕйы фӕдыл цӕуы ӕмӕ Мӕм нӕ хъусы+. 13Уый тыххӕй уӕ Ӕз ацы зӕххӕй, нӕдӕр уӕ фыдӕлтӕ, нӕдӕр уӕхӕдӕг кӕй зыдтат, уыцы бӕстӕм фӕсурдзынӕн. Ӕмӕ уым ӕхсӕвӕй-бонӕй ӕцӕгӕлон хуыцӕуттӕм кувдзыстут, уымӕн ӕмӕ уын Ӕз нӕ ныххатыр кӕндзынӕн+.

14Фӕлӕ ралӕудзӕн ахӕм рӕстӕг, — зӕгъы Дунедарӕг, — ӕмӕ афтӕ ничиуал зӕгъдзӕн: „Цардӕгас у Дунедарӕг! Уый ракодта Израилы фыртты Мысырӕй“.
15Дзурдзысты афтӕ: „Цардӕгас у Дунедарӕг! Уый раздӕхта Израилы фыртты цӕгатаг зӕххӕй, кӕдӕм сӕ фӕсырдта, ӕппӕт уыцы бӕстӕтӕй“. Уымӕн ӕмӕ сӕ Ӕз, сӕ фыдӕлтӕн сын кӕй радтон, уыцы зӕхмӕ раздахдзынӕн+.

16Ӕз арвитдзынӕн бирӕ кӕсагахсджыты, — зӕгъы Дунедарӕг, — ӕмӕ сӕ уыдон кӕсӕгтау ахсдзысты. Уый фӕстӕ арвитдзынӕн бирӕ цуанӕтты, ӕмӕ сӕ уыдон алы хох ӕмӕ алы къуыбырӕй, къӕдзӕхты алы лӕгӕтӕй сурдзысты+. 17Уымӕн ӕмӕ сын Ӕз сӕ фӕндӕгтӕ иууылдӕр уынын. Нӕ бамбӕхсдзысты Мӕнӕй, сӕ фыдракӕндтӕ Мӕ цӕстытӕй нӕ басусӕг кӕндзысты+. 18Сӕ тӕригъӕдтӕ ӕмӕ сын сӕ фыдракӕндтӕ Ӕз бафиддзынӕн дывӕрӕй, уымӕн ӕмӕ Мын Мӕ зӕхх ӕнаккаг мӕрдтӕй фӕчъизи кодтой, Мӕ зӕххы хай Мын се ’лгъӕгтӕй байдзаг кодтой»+.

19О Дунедарӕг! Ды — мӕ тых, мӕ мӕсыг,
бӕллӕхы заман ме ’мбӕхсӕн Ды дӕ!
Цӕудзысты Дӕм зӕххы кӕрӕттӕй адӕмтӕ,
зӕгъдзысты Дын: «Нӕ фыдӕлтӕн сӕ бынтӕ —
ӕнӕпайда гуымирытӕ, мӕнгдзинад+.
20Ау, адӕймаг йӕхицӕн скӕндзӕни хуыцӕутты?
Ӕниу, кӕд уыдысты хуыцӕуттӕ?»+

21«Мӕнӕ сын Ӕз Мӕ хъомысджын къух равдисдзынӕн, ӕмӕ базондзысты, Мӕ ном Дунедарӕг кӕй у, уый.

17

17^1Иудейы тӕригъӕд ӕхсон ӕмӕ ӕфсӕн сисӕй ныффыстӕуыд адӕмы дур зӕрдӕтыл ӕмӕ нывондхӕссӕнты сыкъатыл+. 2Раст цыма сӕ цот сты, уыйау сӕ нӕ рох кӕнынц сӕ нывондхӕссӕнтӕ, къабузджын бӕлӕсты раз ӕмӕ бӕрзонд къуыбыртыл — Ашерӕйы цӕджындзтӕ+.

3Дӕ хӕхтӕ, дӕ исбон, дӕ хӕзнатӕ ӕмӕ дӕ уаз къуыппытӕ дын Ӕз иууылдӕр хӕлӕттаг фӕкӕндзынӕн, уымӕн ӕмӕ дӕ алы зӕххы хайыл дӕр тӕригъӕдтӕ фӕкодтай. 4Дӕхи аххосӕй, цы зӕххы хай дын радтон, уымӕй ӕнӕхай фӕуыдзынӕ, кӕй нӕ зоныс, уыцы бӕстӕйы дӕ Ӕз де знӕгтӕн цагъайраг скӕндзынӕн, уымӕн ӕмӕ Мӕ маст ссыгъди ӕмӕ ӕнусмӕ дӕр нӕ ахуысдзӕн»+.

5Дунедарӕг афтӕ зӕгъы: «Адӕймагыл йӕ зӕрдӕ чи дары, ныфсджын дзы чи у ӕмӕ йӕ зӕрдӕ Дунедарӕгӕй дард кӕмӕн у, уый ӕлгъыст у+. 6Ӕдзӕрӕг быдыры цы какон сындз зайы, уыйау хорзӕх нӕ фендзӕни. Ӕнтӕф ӕдзӕрӕг быдыр, иунӕг цӕрӕг дӕр кӕм нӕй, уыцы цӕхджын зӕхх йӕ цӕрӕн къуым суыдзӕн+.

7Йӕ ныфс Дунедарӕг кӕмӕн у ӕмӕ Дунедарӕгыл йӕ зӕрдӕ чи дары, уый арфӕгонду!+
8Ахӕм адӕймаг, донбыл сагъд бӕласау ауадзы йӕ уидӕгтӕ, ӕнтӕф заман кӕй ралӕудзӕн, уымӕй нӕ тӕрсы, йӕ сыфтӕр кӕддӕриддӕр — цъӕх. Хусрӕстӕгӕй йын тас нӕу, никуы баззайы ӕнӕ дыргъӕй+.

9Адӕймаджы зӕрдӕйӕ мӕнгарддӕр нӕй, нӕй йын срастгӕнӕн! Чи йӕ базондзӕн?

10Ӕз, Дунедарӕг, адӕймаджы зӕрдӕ уынын, йӕ уд ын фӕлварын, цӕмӕй алкӕмӕн дӕр йӕ митӕм ӕмӕ йӕ хъуыддӕгтӕм гӕсгӕ бафидон»+.

11Хуыргарк, йӕхӕдӕг кӕй не ’рӕфтыдта, уыцы ӕйчытыл къуыртты фӕбады. Уый ӕнгӕс у, мӕнгард миты фӕрцы чи схъӕздыг ис, уыцы адӕймаг. Йӕ кары тӕмӕны алцӕмӕй дӕр ӕнӕхай фӕуыдзӕн ӕмӕ ӕдылыйы бынаты баззайдзӕн+.

12Рагзаманӕй стауинаг цы кадджын паддзахы бадӕн сси, уый у нӕ Уаз Хуыцауы бынат! 13О Дунедарӕг, Израилӕн йӕ зӕрдӕдарӕн Ды дӕ! Чи Дӕ ныууадза, уыдон иууылдӕр фӕхудинаг уыдзысты.

«Йе ’ргом Мӕ чи аздӕхта, уыдон зӕххы хай бауыдзысты, уымӕн ӕмӕ ныууагътой Дунедарӕджы, цардӕгас Донгуырӕн сӕ ферох ис»+.

14О Дунедарӕг, сдзӕбӕх мӕ кӕн, ӕмӕ ӕнӕниз суыдзынӕн; фервӕзын мӕ кӕн, ӕмӕ фервӕздзынӕн, уымӕн ӕмӕ ӕз Дӕу стауын! 15Алчи мын дзуры: «Цӕй, кӕм ис Дунедарӕджы ныхас? Сӕххӕст уӕд!»+

16Зоныс ӕй, ӕз Дӕумӕ фыййауӕй кусынмӕ нӕ бӕллыдтӕн, бӕллӕхы бонмӕ ӕнхъӕлмӕ нӕ кастӕн. Мӕ дзыхӕй цы ссыди, уыдӕттӕ Дын ӕргом сты. 17Ӕвирхъау тас мын ма фест: бӕллӕхы заман ме ’мбӕхсӕн Ды дӕ!+
18Мӕ сурджытӕ фӕхудинаг уӕнт, мӕн та бахиз стыр тасӕй. Фыдбылыз сын бавзарын кӕн, уӕззау цӕфӕй сӕ басӕтт!+

19Дунедарӕг мын загъта: «Ацу ӕмӕ Бениамины мыггаджы кулдуары цур ӕрлӕуу: Иудейы паддзӕхтӕ фӕцӕуынц уыцы кулдуары уылты. Цӕугӕ Йерусалимы ӕппӕт кулдуӕрттӕм 20ӕмӕ фехъусын кӕн: байхъусут Дунедарӕджы ныхасмӕ, иудейаг паддзӕхтӕ, ӕгас Иудей ӕмӕ Йерусалимы цӕрджытӕ, ацы кулдуӕртты уылты чидӕриддӕр бацӕуы, уыдон!

21Дунедарӕг афтӕ зӕгъы: кӕд уӕ удӕгасӕй баззайын фӕнды, уӕд сабаты Йерусалимы кулдуӕртты уылты мацы хӕссут+. 22Уӕ хӕдзӕрттӕй дӕр мацы хӕссут сабаты ӕмӕ ӕппындӕр мацы кусут. Уӕ фыдӕлтӕн куыд бафӕдзӕхстон, афтӕ уын сабатбон уӕд уаз+. 23Уыдон Мӕм нӕ хъуыстой, хивӕндӕй цардысты, Мӕ зондамынд Мын ницӕмӕ дардтой. 24-25Куы Мӕм байхъусат, — зӕгъы Дунедарӕг, — ӕмӕ сабаты ацы сахары кулдуӕртты уылты куы ницы хӕссат, сабат уын уаз куы уа ӕмӕ уыцы бон ӕппындӕр куы ницы кусат, уӕд, Давиды бадӕны цы паддзӕхтӕ сбадынц, уыдон, уӕздӕттӕ, стӕй Иудей ӕмӕ Йерусалимы иннӕ цӕрджытӕ бӕхтӕ ӕмӕ бӕхуӕрдӕттыл кӕддӕриддӕр ацы сахары кулдуӕртты уылты цӕудзысты, сахар та лӕудзӕни мыггагмӕ+. 26Иудейы сахартӕй, стӕй Йерусалимы алфамбылайӕ, Бениамины зӕххӕй, Шефелайӕ, хӕхтӕй ӕмӕ Негевӕй адӕм цӕудзысты ардӕм, цӕмӕй Дунедарӕджы хӕдзары иууылсудзинӕгтӕ ӕмӕ ӕндӕр нывӕндтӕ ӕрхӕссой, хойраджы хуынтӕ, хӕрздӕфгӕнӕнтӕ ӕмӕ арфӕйы нывӕндтӕ Йын ӕрбахӕссой+. 27Куынӕ Мӕм байхъусат, сабатбон уын уаз куынӕ уа ӕмӕ уыцы бон Йерусалимы кулдуарыл уӕ уӕргътимӕ куы цӕуат, уӕд Ӕз ацы кулдуар басудздзынӕн, ӕмӕ уыцы ӕнӕ ахуысгӕ арт Йерусалимы галуантӕ иууылдӕр бабын кӕндзӕн»+.

18

18^1Дунедарӕг Йеремиайӕн фехъусын кодта Йӕ ныхас:+
2«Ацу дурынгӕнӕджы хӕдзармӕ, ӕмӕ дын уым Мӕ ныхас фехъусын кӕндзынӕн».

3Ӕз дурынгӕнӕджы хӕдзармӕ бацыдтӕн ӕмӕ йӕ баййӕфтон йӕ куысты уӕлхъус+. 4Ӕлыгӕй цы мигӕнӕн арӕзта, уый йӕ къухты ныппырх ис, ӕмӕ сарӕзта ӕндӕр, цавӕр ӕй бафӕндыд, ахӕм.

5Дунедарӕг мын загъта: 6«Израилы байзӕддӕгтӕ! Ау, сымахӕн Мӕ бон, дурынгӕнӕгӕг ӕлыгӕн цы бакуыста, уый бакӕнын нӕу? — зӕгъы Дунедарӕг. — Израилы фӕстагӕттӕ, дурынгӕнӕгӕн ӕлыгыл йӕ бар куыд цӕуы, афтӕ сымах дӕр Мӕ къухы стут+.

7Иуӕй-иу хатт Ӕз искӕцы адӕмы кӕнӕ паддзахады тыххӕй фӕзӕгъын: йӕ бындзарӕй йӕ срӕдувдзынӕн, басӕтдзынӕн ӕй ӕмӕ йӕ бабын кӕндзынӕн+. 8Фӕлӕ, афтӕ цы адӕмӕй загътон, уыдон сӕ фыдракӕндтӕ куы ныууадзынц, уӕд Мӕ фӕнд аивын, цы бӕллӕх сыл ӕруадзынмӕ хъавыдтӕн, уый сыл нал бафтауын+. 9Ӕз сфӕнд кӕнын искӕцы адӕм кӕнӕ паддзахад сфидар ӕмӕ ӕрбынӕттон кӕнын. 10Фӕлӕ уыцы адӕм Мӕ разы фыдракӕндтӕ куы фӕкӕнынц ӕмӕ Мӕм куы нӕ фӕхъусынц, уӕд Мӕ фӕнд аивын, цы хорзӕх сын балӕвар кӕнынмӕ фӕхъавын, уый сын нал раттын+.

11Уӕдӕ зӕгъ Иудей ӕмӕ Йерусалимы цӕрджытӕн: „Афтӕ зӕгъы Дунедарӕг: Ӕз уын цӕттӕ кӕнын фыдбылыз, уӕ ныхмӕ аразын фыдвӕнд. Алчидӕр уӕ йӕ фыдвӕндӕгтӕ ныууадзӕд, уӕ фӕндӕгтӕ ӕмӕ уӕ хъуыддӕгтӕ сраст кӕнут“+. 12Фӕлӕ дын уыдон зӕгъдзысты: „Ӕдылы ныхӕстӕ! Цыдӕриддӕр нӕ фӕнды, уыдӕттӕ кӕндзыстӕм, нӕхи куыд фӕнды, афтӕ цӕрдзыстӕм“+.

13Уымӕ гӕсгӕ Дунедарӕг афтӕ зӕгъы: Бафӕрсут-ма адӕмты, ахӕм диссаг, цымӕ, искуы фехъуыстӕуыд? Израилы чызг ӕбуалгъ цъаммар митыл бафтыд!

14Ливаны хӕхтӕй искуы мит фесӕфы? Хӕххон суадӕттӕ, уазал цӕугӕдӕттӕ искуы байсыстысты? 15Мӕн та Мӕ адӕм ферох кодтой се ’ппӕт дӕр: ницӕйаг гуымирытӕн будсудзӕн кӕнынц! Сӕ цӕуӕнтыл фӕкалдысты, сӕ рагон фӕндӕгтӕ ныууагътой ӕмӕ ӕнӕцыд къахвӕндӕгтӕм рахызтысты+. 16Сӕ зӕхх адӕмыл ӕвирхъау тас ӕфтаудзӕн, мыггагмӕ сӕгад уыдзӕн! Сӕ рӕзты чи фӕцӕйцӕуа, уый-иу, йӕ сӕр ӕнкъусгӕйӕ, стыр дисы бафтдзӕн+.

17Ӕз сӕ се знӕгты раз скӕсӕйнаг дымгӕйау ныххӕлиу кӕндзынӕн, бӕллӕхы заман сӕм раздахдзынӕн Ме ’ргом нӕ, фӕлӕ Мӕ чъылдым»+.

18Фӕлӕ уыдон загътой: «Цӕй ӕмӕ Йеремиайы ныхмӕ исты фыдвӕнд саразӕм, цӕмӕй сауджынты Ӕгъдау, куырыхонты уынаффӕтӕ ӕмӕ пехуымпарты ныхӕстӕ ма фесӕфой. Цӕуӕм ӕмӕ йыл хахуыртӕ ӕрымысӕм, ма йын байхъусӕм йӕ ныхӕстӕм»+.

19О Дунедарӕг, фехъус мӕ! О, байхъус ме знӕгты ныхӕстӕм! 20Ау, хорз ӕвзӕрӕй фидгӕ у? Мӕ фесафынӕн дзыхъхъ куы скъахтой!

Ӕрхъуыды-ма кӕн: ӕз-иу Дӕ разы лӕууыдтӕн ӕмӕ сын хорзӕх куырдтон, цӕмӕй сӕ Дӕ маст аздахай+. 21Ныр Дӕ фӕндонӕй стонг бавзарӕнт, кардӕй сӕ фӕмар, уадз ӕмӕ сбирӕ уой идӕдзтӕ! Сӕ цот ӕмӕ сӕ лӕгтӕй ӕнӕхай фӕуӕнт, сӕ лӕппутӕ карды амӕттаг бауӕнт хӕсты!+
22Ӕвиппайды сӕм ӕнӕнымӕц ӕфсӕдтӕ куы ’рбакӕнай, уӕд сӕ хӕдзӕрттӕй хъуысӕд хъӕрзын, уымӕн ӕмӕ уыдон ме ’рцахсынӕн дзыхъхъ скъахтой, мӕ къӕхтӕн мын къӕппӕджытӕ сӕвӕрдтой!+

23О Дунедарӕг, Ды зоныс бӕлвырд: мӕ фесафынӕн аразынц фыдвӕндтӕ. О, ма сын сис сӕ фыдракӕндты азым, сӕ тӕригъӕдтӕ сын макуы ныббар! Уадз ӕмӕ бабын уой Дӕ разы, фесаф сӕ Дӕ масты бон!+

19

19^1Дунедарӕг афтӕ зӕгъы: ацу ӕмӕ дурынгӕнӕгӕй иу ӕлыг дурын балхӕн. Демӕ адӕмы хистӕртӕй, стӕй хистӕр сауджынтӕй цалдӕры рахон+
2ӕмӕ ацу Хинномы фырты дӕлвӕзмӕ, Дурынгӕнӕджы кулдуары фалемӕ. Уыцы ран Мын Мӕ ныхӕстӕ фехъусын кӕн:+
3«Иудейы паддзӕхтӕ ӕмӕ Йерусалимы цӕрджытӕ, байхъусут Дунедарӕджы ныхасмӕ!»

Уӕларвӕфсады Бардарӕг, Израилы Хуыцау, афтӕ зӕгъы: «Ӕз ацы зӕххыл ахӕм бӕллӕх ӕруадздзынӕн, ӕмӕ, йӕ кой чидӕриддӕр фехъуса, уыдонӕн фыр дисӕй сӕ хъустӕ ныззӕлланг кӕндзысты+. 4Уымӕн ӕмӕ Йерусалимы цӕрджытӕ Мӕн ныууагътой, ацы бынат фӕчъизи кодтой ӕмӕ дзы буд судзынц ӕндӕр хуыцӕуттӕн — нӕдӕр сӕхӕдӕг, нӕдӕр сӕ фыдӕлтӕ, нӕдӕр иудейаг паддзӕхтӕ кӕй нӕ зыдтой, уыдонӕн. Ацы бынат ӕнаххос адӕмы тугӕй байдзаг кодтой!+

5Баалӕн кувӕндӕттӕ сарӕзтой, цӕмӕй йын иууылсудзинаг нывондӕн сӕ сывӕллӕтты арты судзой! Ӕз ахӕм бардзырд никуы радтон! Уый Мӕнӕн Мӕ хъуыдыйы дӕр нӕ уыди!+

6Уымӕ гӕсгӕ ралӕудзӕн ахӕм заман, — зӕгъы Дунедарӕг, — ӕмӕ ацы зӕхх Тофет кӕнӕ Хинномы фырты дӕлвӕз нал хондзысты, фӕлӕ Ӕргӕвдӕн тӕрф. 7Ӕз ацы ран Иудей ӕмӕ Йерусалимӕн сӕ фӕндтӕ ӕнӕпайда фӕкӕндзынӕн, се знӕгты раз сӕ кардӕй ныццӕгъддзынӕн, сӕ мӕлӕтмӕ чи бӕллы, уыдоны къухтӕй. Сӕ мӕрдтӕ сын уӕларвон мӕргътӕ ӕмӕ зӕххон сырдтӕн холыйӕн ратдзынӕн+.

8Ӕз ацы сахар сафтид кӕндзынӕн ӕмӕ йӕ худинаджы бын фӕкӕндзынӕн. Йӕ цурты чидӕриддӕр ацӕуа, уый-иу, йӕ цӕфтӕм кӕсгӕйӕ, стыр дисы бафтдзӕн ӕмӕ ныкъкъуыззит кӕндзӕн+. 9Ӕз ацы сахары цӕрджытӕн сӕ фырттӕ ӕмӕ сӕ чызджыты фыдтӕ бахӕрын кӕндзынӕн. Сӕ мӕлӕтмӕ цы знӕгтӕ бӕллынц, уыдон сыл куы ’рхъула кӕной ӕмӕ уынгӕджы ранмӕ куы бахауой, уӕд дзы алчидӕр йӕ сыхаджы буар хӕрынмӕ ӕрцӕудзӕн+.

10Демӕ чи ӕрбацыди, уыдоны раз дӕ дурын ныппырх кӕн 11ӕмӕ сын зӕгъ: „Уӕларвӕфсады Бардарӕг афтӕ зӕгъы: дурынгӕнӕджы дурын куыд ныппырх ис ӕмӕ йӕ ӕрӕмбырдгӕнӕн куыннӕуал ис, афтӕ Ӕз ацы сахар ӕмӕ ацы адӕмы ныззыгуым кӕндзынӕн. Ӕмӕ Тофеты сӕ мӕрдтӕ ныгӕнынӕн бынат дӕр нал фаг кӕндзӕн+. 12Ацы бынатӕн, стӕй, чи дзы цӕры, уыдонӕн Ӕз афтӕ бакӕндзынӕн, — зӕгъы Дунедарӕг. — Ацы сахар Тофетау фӕчъизи кӕндзынӕн. 13Йерусалимы хӕдзӕрттӕ ӕмӕ иудейаг паддзӕхты галуантӕ сӕ уӕлхӕдзӕрттыл ӕппӕт стъалытӕн буд кӕм сыгътой ӕмӕ ӕндӕр хуыцӕуттӕн сӕн кӕмдӕриддӕр калдтой, уыцы хӕдзӕрттӕ иууылдӕр Тофетау фӕчъизи уыдзысты“»+.

14Йеремиа, Дунедарӕг ӕй пехуымпариуӕг кӕнынмӕ кӕдӕм арвыста, уыцы Тофетӕй куы ’рбаздӕхти, уӕд Дунедарӕджы хӕдзары кӕрты ӕрлӕууыд ӕмӕ ӕппӕт адӕмӕн загъта:+
15«Уӕларвӕфсады Бардарӕг, Израилы Хуыцау, афтӕ зӕгъы: Ӕз ацы сахарӕн ӕмӕ, йӕ дӕлбар цы сахартӕ ис, уыдоны цӕрджытӕн цы бӕллӕхтӕ снысан кодтон, уыдон бавзарын кӕндзынӕн, уымӕн ӕмӕ хивӕнд сты, Мӕ ныхӕстӕм Мын нӕ хъусынц».

20

20^1Сауджын Пашхур, Иммеры фырт, фехъуыста Йеремиайы рагуацтӕ. Уый уыди Хуыцауы хӕдзары сӕйраг уагдар. 2Пашхур Йеремиайы фӕнадта ӕмӕ йӕ Дунедарӕджы хӕдзары кӕрты, Бениамины кулдуары цур, хъадаманты сбадын кодта+.

3Дыккаг бон Пашхур Йеремиайы йӕ хъадамантӕй суӕгъд кодта, ӕмӕ йын Йеремиа загъта: «Дунедарӕг дыл Пашхуры бӕсты сӕвӕрдзӕн ӕндӕр ном — Магор-Миссавив[*],+
4уымӕн ӕмӕ Дунедарӕг афтӕ зӕгъы: дӕхиуыл дӕр ӕмӕ де ’ппӕт ӕрдхӕрдтыл дӕр Ӕз ӕвирхъау тас бафтаудзынӕн, дӕ цӕстыты раз знаджы кардӕй сӕ мӕлӕт ссардзысты. Ӕгас Иудей Ӕз Вавилоны паддзахы къухтӕм ратдзынӕн: иуты дзы акӕндзӕн Вавилонмӕ, иннӕты кардӕй ныццӕгъддзӕн. 5Ацы сахары исбон ӕгасӕй дӕр: йе ’ппӕт ӕфтиӕгтӕ, зынаргъ дзаумайӕ дзы цыдӕриддӕр ис, уыдон, Иудейы паддзӕхты ӕппӕт хӕзнатӕ, Ӕз ратдзынӕн знӕгты къухтӕм. Уыдон бӕстӕ сафтид кӕндзысты ӕмӕ се ’фтиӕгтӕ Вавилонмӕ аласдзысты+. 6Ды та, Пашхур, де ’ппӕт хӕдзаронтимӕ Вавилонмӕ уацары ацӕудзынӕ ӕмӕ уым амӕлдзынӕ. Дӕхи дӕр ӕмӕ, рагуацты хуызы мӕнг ныхӕстӕ кӕмӕн дзырдтай, дӕ уыцы ’мбӕлтты дӕр дын уым баныгӕндзысты»+.

7О Дунедарӕг, асайдтай мӕ ӕмӕ сайд дӕн. Фӕуӕлахиз мыл дӕ, уымӕн ӕмӕ Ды тыхджындӕр дӕ. Хъазинаг сдӕн ӕрвылбон, алкӕмӕн — хынджылӕггаг!+
8Мӕ алы ныхас — хъӕрахст, ӕрдиаг кӕнын стыгъд ӕмӕ тыхмийыл! Дунедарӕджы ныхас кӕй хъусын кӕнын, уый тыххӕй сӕгад дӕн, алы бон — хынджылӕггаг.

9Ӕз загътон: «Сӕ зӕрдыл сын Ӕй нал ӕрлӕууын кӕндзынӕн, нырӕй фӕстӕмӕ Йӕ номы сӕраппонд нал дзурдзынӕн!» Фӕлӕ цыма мӕ зӕрдӕйы арт ссыгъд ӕмӕ ме стджыты мидӕг ахст уыди, уыйау сфӕлмӕцыдтӕн, мӕ бон ӕй бауромын нал уыд+. 10Мӕ алыварс хъуыстон цъыфкалӕн ныхӕстӕ, алырдыгӕй — ӕртхъирӕнтӕ: «Бахъаст ыл кӕнут! Цӕй ӕмӕ йӕ банымудзӕм!»

Хӕларӕй кӕимӕ цардтӕн, уыдон ныр, кӕд фӕкӕлдзынӕн, уымӕ ӕнхъӕлмӕ кӕсынц: «Кӕд истӕмӕй фӕрӕдиид — уӕд ыл фӕуӕлахиз уыдзыстӕм ӕмӕ дзы нӕ маст райсдзыстӕм»+. 11Фӕлӕ Дунедарӕг тыхджын ӕфсӕддонау мемӕ ис ӕдзухдӕр. Уымӕ гӕсгӕ, мӕ фӕдыл чи зилы, уыдон фӕкӕлдзысты, нӕ мыл фӕуӕлахиз уыдзысты. Худинаджы бын фӕуыдзысты, цӕмӕ бӕллынц, уый сӕ къухы нӕ бафтдзӕн, сӕ худинаг нӕ ферох уыдзӕн мыггагмӕ+.

12Уӕларвӕфсады Бардарӕг, Ды рӕстгӕнӕджы фӕлварыс, уд ӕмӕ зӕрдӕ уыныс! Уадз ӕмӕ ӕз Дӕ мастисӕн тӕрхон фенон, Дӕ бар куы бакодтон мӕ хъуыддаг!+

13Зарут Дунедарӕгӕн! Стаут Дунедарӕджы! Уый мӕгуыр лӕджы фыдгӕнджытӕй фервӕзын кӕны!+

14Мӕ гуырӕнбон ӕлгъыст фӕуӕд! Мӕ мад мӕ цы бон ныййардта, уый арфӕгонд ма уӕд!+
15Мӕ фыдмӕ, фырт дын райгуырди, зӕгъгӕ, хӕрзӕггурӕггаг чи фӕци ӕмӕ йӕ уымӕй амондджын чи скодта, уый ӕлгъыст фӕуӕд! 16Уыцы адӕймаг, Дунедарӕг ӕгъатырӕй цы сахартӕ ныззыгуым кодта, уыдоны хъысмӕт бавзарӕд! Сӕумӕрайсом хъусӕд хъарӕг, ӕмбисбон — тохы хъӕртӕ;+
17мады гуыбыны мӕ нӕ амардта, цӕмӕй мӕ ныййарӕг мад суа мӕ ингӕн, йӕ гуыбын ӕнустӕм баззайа ӕнхъӕлцауӕй!+

18Цӕмӕн рацыдтӕн мады гуыбынӕй? Ӕрмӕстдӕр тухӕнтӕ ӕвзарынмӕ ӕмӕ ӕгадӕй амӕлынмӕ+?

21

21^1Дунедарӕг Йеремиайӕн фехъусын кодта Йӕ ныхас. Уый уыди, паддзах Цедекиа Йеремиамӕ Малкиайы фырт Пашхур ӕмӕ сауджын Софониайы, Маасеайы фырты, куы арвыста, уыцы рӕстӕг. Паддзах сын бафӕдзӕхста афтӕ зӕгъын:+
2«Дунедарӕгӕн мах тыххӕй балӕгъстӕ кӕн, уымӕн ӕмӕ Вавилоны паддзах Навуходоносор нӕ ныхмӕ схӕцыди. Чи зоны, ӕмӕ нын Дунедарӕг, раздӕры заман куыд уыдис, афтӕ ӕмбисонды хъуыддаг сараза, ӕмӕ Навуходоносор ардыгӕй йӕхи айса»+.

3-4Йеремиа сын дзуапп радта: «Зӕгъут Цедекиайӕн: „Дунедарӕг, Израилы Хуыцау, афтӕ зӕгъы: сымах Вавилоны паддзах ӕмӕ халдейӕгты ныхмӕ цы хӕцӕнгӕрзтӕй хӕцут, уыдон уын Ӕз уӕхи ныхмӕ сараздзынӕн. Халдейӕгтӕ систы алыварс ӕрхъула кодтой, фӕлӕ сӕ Ӕз сахары астӕу ӕрӕмбырд кӕндзынӕн. 5Ӕз Мӕхӕдӕг хӕцдзынӕн уӕ ныхмӕ Мӕ хъомысджын къухӕй, фыр мӕстӕй пиллон арт уадзгӕйӕ!+
6Ацы сахары чидӕриддӕр цӕры, адӕмӕй, цӕрӕгойӕ, — се ’ппӕты дӕр бабын кӕндзынӕн! Иууылдӕр ӕбуалгъ рынӕй фесӕфдзысты! 7Уый фӕстӕ, — зӕгъы Дунедарӕг, — Иудейы паддзах Цедекиа ӕмӕ йӕ лӕггадгӕнджыты, стӕй ӕппӕт адӕмы — ацы сахары кард, рын ӕмӕ стонгӕй чидӕриддӕр аирвӕзти, уыдоны — иууылдӕр вавилойнаг паддзах Навуходоносоры ӕмӕ, сӕ мӕлӕтмӕ цы знӕгтӕ бӕллынц, уыдоны къухтӕм ратдзынӕн. Паддзах сӕ карды амӕттаг бакӕндзӕн, нӕ сыл бацауӕрддзӕн, нӕ сын ныббардзӕн ӕмӕ сын нӕ батӕригъӕд кӕндзӕн“+.

8Ацы адӕмӕн та зӕгъ: „Дунедарӕг афтӕ зӕгъы: Ӕз сымахӕн дӕттын цард ӕмӕ мӕлӕты фӕндӕгтӕ+. 9Ацы сахары чидӕриддӕр баззайа, уыдон кард, стонг ӕмӕ рынӕй фесӕфдзысты. Уӕ алыварс цы халдейӕгтӕ ӕрхъула кодтой, уыдонӕн сӕ размӕ чи рацӕуа ӕмӕ йӕхи сӕ къухтӕм чи ратта, уыдон иууылдӕр удӕгасӕй баззайдзысты, хӕрзиуӕгӕн цард айсдзысты+. 10Уымӕн ӕмӕ Ӕз ацы сахармӕ Ме ’ргом раздӕхтон йӕ фарнӕн нӕ, фӕлӕ йӕ фыдбылызӕн, — зӕгъы Дунедарӕг. — Вавилойнаг паддзахы къухмӕ лӕвӕрд ӕрцӕудзӕн ӕмӕ йӕ уый саусыгъд бакӕндзӕн“»+.

11Иудейаг паддзахы хӕдзаронтӕ!+
12Давиды байзӕддӕгтӕ, байхъусут Дунедарӕджы ныхасмӕ!

Афтӕ зӕгъы Дунедарӕг: «Сӕумӕйӕ-иу раст тӕрхон кӕнут, мӕгуыр лӕджы-иу йе ’фхӕрӕджы къухтӕй фервӕзын кӕнут, науӕд, уӕ фыдракӕндтӕм кӕсгӕйӕ, Мӕ маст ссудздзӕни пиллон артау, ӕнӕ ахуысгӕ зынгирвӕзтау.

13О тъӕпӕны цӕрӕг, о дӕлвӕзы къӕдзӕх! Ныр Мӕхӕдӕг сыстадтӕн дӕ ныхмӕ, — зӕгъы Дунедарӕг. — Сымах дзурут: „Нӕ ныхмӕ чи рацӕудзӕн? Нӕ хӕдзӕрттӕм нын чи бабырсдзӕн?“+
14Ӕз уын уӕ хъуыддӕгтӕм гӕсгӕ стӕрхон кӕндзынӕн, — зӕгъы Дунедарӕг. — Уӕ хъӕдыл уын арт бандзардзынӕн, ӕмӕ уыцы арт, йӕ алыварс цыдӕриддӕр ис, уыдон иууылдӕр аныхъуырдзӕн»+.

22

22^1Дунедарӕг афтӕ зӕгъы: Иудейаг паддзахы галуанмӕ ацу ӕмӕ йын фехъусын кӕн: 2«Иудейы паддзах, Давиды паддзахы бадӕны бадӕг, байхъус Дунедарӕджы ныхасмӕ! Дӕхӕдӕг, стӕй дӕ лӕггадгӕнджытӕ ӕмӕ дӕ адӕм, ацы кулдуары уылты чидӕриддӕр бацӕуы, уыдон се ’ппӕт дӕр хъусӕнт!»

3Дунедарӕг афтӕ зӕгъы: «Раст хъуыддӕгтӕ кӕнут, мӕгуыр лӕджы-иу йе ’фхӕрӕджы къухӕй фервӕзын кӕнут. Ма хъыгдарут ӕмӕ ма ’фхӕрут ӕндӕрбӕстаджы, сидзӕр ӕмӕ идӕдзы, ӕнаххосты туг ма калут ацы ран+. 4Ӕппӕт уыдӕттӕ куы сӕххӕст кӕнат, уӕд, Давиды бадӕны цы паддзӕхтӕ бадынц, уыдон, стӕй сӕ лӕггадгӕнджытӕ ӕмӕ сӕ адӕм ацы галуаны кулдуары уылты бӕхтыл ӕмӕ бӕхуӕрдӕттыл цӕудзысты+. 5Ацы ныхӕстӕм куынӕ байхъусой, уӕд та, сомы кӕнын Мӕхицӕй, — зӕгъы Дунедарӕг, — ацы галуан хӕлддзӕгты кӕри фестдзӕн!»+

6Уымӕн ӕмӕ Дунедарӕг иудейаг паддзахы хӕдзары тыххӕй афтӕ зӕгъы: «Ды Галаад ӕмӕ Ливаны хӕхтау лӕууыс Мӕ разы, фӕлӕ дӕ Ӕз ӕдзӕрӕг быдыр фестын кӕндзынӕн, дӕ сахарты цӕрӕг нал баззайдзӕн. 7Дӕ ныхмӕ дын сафджытӕ сцӕттӕ кодтон, се ’ппӕтмӕ дӕр хӕцӕнгӕрзтӕ радтон. Дӕ хуыздӕр нӕзы бӕлӕстӕ дын акалдзысты ӕмӕ сӕ басудздзысты+. 8Бирӕ адӕмтӕ, сахары рӕзты цӕугӕйӕ, кӕрӕдзийы фӕрсдзысты: „Ацы стыр сахарӕн Дунедарӕг ахӕм тӕрхон цӕмӕн рахаста?“+
9Ӕмӕ сын дзуапп ратдзысты: „Уымӕн ӕмӕ Дунедарӕгимӕ, сӕ Хуыцауимӕ, цы фидыд сарӕзтой, уый сӕ ферох ис, ӕндӕр хуыцӕуттӕм куывтой ӕмӕ сын лӕггад кодтой“»+.

10Ма кӕут мардыл, ма йыл хъыг кӕнут! Уацары чи ацыди, ууыл дзыназут: нал раздӕхдзӕн фӕстӕмӕ, йӕ райгуырӕн бӕстӕ нал фендзӕн+.

11Уымӕн ӕмӕ Дунедарӕг Иудейы паддзах Шаллумы, йӕ фыд Иосиайы фӕстӕ хицау чи сси ӕмӕ ардыгӕй чи ацыд, уый тыххӕй афтӕ зӕгъы: «Уый ардӕм нал раздӕхдзӕн. 12Уацары йӕ кӕдӕм акодтой, уым йӕ мӕлӕт ссардзӕн, ацы зӕхх нал фендзӕн+.

13Додойаг у, галиу миты фӕрцы йӕхицӕн хӕдзар чи аразы ӕмӕ йӕ галуантӕ фыдракӕндты руаджы чи самадта, йӕ хионы лӕвар чи кусын кӕны ӕмӕ йын йӕ мызд чи нӕ фиды!+
14Уый зӕгъы: „Стыр хӕдзар, уӕрӕх галуантӕ сараздзынӕн мӕхицӕн“. Йӕ рудзгуытӕ йын нӕзыхъӕдӕй ӕмӕ сырх ахорӕнтӕй саив кӕны.

15Цӕмӕй дӕ нӕзытӕй ӕппӕлай, уый тыххӕй сдӕ паддзах? Дӕ фыд дӕр хӕргӕ ӕмӕ нуазгӕ кодта, фӕлӕ йӕ хъуыддӕгтӕ раст уыдысты! Рӕстдзинады фӕдыл цыд ӕмӕ ӕнӕмастӕй царди+. 16Мӕгуыр адӕмы хъаст кӕй ӕвзӕрста, ӕнӕмастӕй дӕр уымӕн царди! Хуыцауы чи зоны, уый уыдӕттӕй бӕрӕг вӕййы, — зӕгъы Дунедарӕг. —+
17Дӕуӕн та дӕ цӕстытӕ ӕмӕ дӕ зӕрдӕ бӕллынц ӕрмӕст ӕфтиагмӕ, ӕнаххосты туг калынмӕ, ӕфхӕрд ӕмӕ тыхмимӕ!»

18Уымӕ гӕсгӕ Дунедарӕг Иудейы паддзах Иоакимы, Иосиайы фырты, тыххӕй афтӕ зӕгъы: ничи йыл ныхъхъарӕг кӕндзӕн: «Уӕ, додой, ме ’фсымӕр! Уӕ, додой, мӕ хо!» Нӕ йыл ныккӕудзысты: «Уӕ, додой, мӕ хицау! Уӕ, додойаг куы фӕци йӕ кад!»+
19Хӕрӕгау ӕй баныгӕндзысты: аласдзысты йӕ ӕмӕ йӕ Йерусалимы кулдуарӕй фехсдзысты+.

20Ливаны хӕхтӕм ссу ӕмӕ дзыназ! Башаны хъарӕг кӕн, ныхъхъӕр кӕн Аваримӕй: дӕ цӕдисонтӕ иууылдӕр бабын сты!+
21Фӕрнджынӕй куы цардтӕ, уыцы заман-иу демӕ дзырдтон, фӕлӕ ды загътай: «Нӕ Дӕм хъусдзынӕн!» Де ’взонджы бонтӕй абоны онг афтӕ кӕныс — нӕ Мын хъусыс Мӕ ныхасмӕ! 22Дӕ фыййӕутты дын дымгӕ ахӕсдзӕн, дӕ цӕдисонты дын уацары акӕндзысты. Дӕ фыдракӕндты аххосӕй фӕхудинаг уыдзынӕ ӕмӕ ницӕйаджы бынатмӕ ’рхаудзынӕ!

23О Ливаны цӕрӕг, нӕзы бӕлӕстыл ахстӕттӕ чи скодта, уый! Дӕ хъизӕмӕртты заман арӕг усау ныхъхъӕрздзынӕ!+

24Сомы кӕнын Мӕхицӕй, — зӕгъы Дунедарӕг, — иудейаг паддзах Йехониа, Иоакимы фырт, Мӕ къухыл мыхуырӕвӕрӕн къухдарӕн куы фестадаид, уӕд дӕр ӕй срӕдывтаин!+
25Дӕ мӕлӕтмӕ чи бӕллы ӕмӕ кӕмӕй тӕрсыс, уыдоны Вавилоны паддзах Навуходоносор ӕмӕ халдейӕгты къухтӕм ратдзынӕн. 26Дӕ ныййарӕг мадимӕ дӕ ӕцӕгӕлон бӕстӕм фӕсурдзынӕн. Сымах уым нӕ райгуырдыстут, фӕлӕ уыцы ран амӕлдзыстут+. 27Ацы зӕхмӕ раздӕхынмӕ бӕллут, фӕлӕ уын уый нӕ бантысдзӕн.

28Ау, Йехониа ницӕйаг саст дурын, ӕнӕхъӕугӕ мигӕнӕнӕн у? Йӕ байзӕддӕгтимӕ ӕцӕгӕлон зӕххыл уацайраг цӕмӕн сси+?

29О зӕхх, байхъус Дунедарӕджы ныхасмӕ!+
30Дунедарӕг афтӕ зӕгъы: «Ацы лӕджы, цотӕй хай кӕмӕн нӕй, ахӕмыл банымайут, цӕрӕнбонты уыдзӕн ӕнамонд. Йӕ байзӕддӕгтӕй иу дӕр амондджын нӕ уыдзӕн, уыдонӕй Давиды паддзахы бадӕны ничи сбаддзӕн ӕмӕ Иудейы паддзахиуӕг нӕ кӕндзӕн»+.

23

23^1Додойаг фесты, Мӕ фысты рӕгъау Мын чи сафы ӕмӕ сӕ чи ныххӕлиу кодта, уыцы фыййӕуттӕ! — зӕгъы Дунедарӕг+.

2Мӕ адӕмы Мын цы фыййӕуттӕ хизынц, уыдоны тыххӕй Дунедарӕг, Израилы Хуыцау, афтӕ зӕгъы: Мӕ фысты Мын ныххӕлиу кодтат, алырдӕмты сӕ фӕсырдтат, нӕ сыл аудыдтат, ӕмӕ уӕ Ӕз уӕ фыдракӕндты тыххӕй бафхӕрдзынӕн, — зӕгъы Дунедарӕг. — 3Мӕ фыстӕй ма чи аирвӕзт, уыдоны Ӕз цы бӕстӕтӕм фӕсырдтон, уырдыгӕй фӕстӕмӕ сӕ цӕрӕнбынатмӕ раздахдзынӕн, ӕмӕ та ногӕй сбирӕ уыдзысты+. 4Сӕ сӕргъы сын, чи сӕ хиздзӕн, ахӕм фыййӕуттӕ сӕвӕрдзынӕн, нал тӕрсдзысты ӕмӕ нал сӕфдзысты, — зӕгъы Дунедарӕг+.

5Ралӕудзӕн ахӕм рӕстӕг, — зӕгъы Дунедарӕг, — ӕмӕ Ӕз бӕрзонд сӕвӕрдзынӕн Давиды байзӕддаджы, рӕстаг Ӕвзар. Йӕ бадӕны ӕрбаддзӕн паддзах, йӕ хъуыддӕгты архайдзӕн уӕлзондимӕ, раст тӕрхон кӕндзӕни зӕххыл+. 6Йӕ заманы Иудей фервӕздзӕн, Израил цӕрдзӕн ӕдасӕй, схондзысты йӕ «Дунедарӕг — нӕ растгӕнӕг»+.

7Ӕрцӕудзӕн ахӕм рӕстӕг, — зӕгъы Дунедарӕг, — ӕмӕ афтӕ ничиуал зӕгъдзӕн: «Цардӕгас у Дунедарӕг, Израилы фыртты Мысырӕй Чи ракодта, Уый!» 8Дзурдзысты афтӕ: «Цардӕгас у Дунедарӕг, Израилы байзӕддӕгты цӕгатӕй ӕмӕ, кӕдӕм сӕ фӕсырдта, ӕппӕт уыцы бӕстӕтӕй Чи раздӕхта, Уый!» Ӕмӕ сӕхи зӕххыл цӕрдзысты+.

9Пехуымпарты тыххӕй.

Мӕ зӕрдӕ фӕйнӕрдӕм тоны, ӕмризӕджы ризын! Дунедарӕджы уаз ныхӕсты тыххӕй расыгау сдӕн, цыма мыл сӕн фӕтых ис, уыйау!

10Хӕтаг адӕмӕй байдзаг ис зӕхх, богъ-богъӕй кӕуы ӕлгъыст зӕхх! Ӕдзӕрӕг быдыры сӕрвӕттӕ басыгъдысты. Адӕм фыдракӕндтӕм тырнынц, галиу хъуыддӕгты фӕрцы стыхджын сты; 11сауджынӕй, пехуымпарӕй — цӕстмӕхъустӕ.

«Суанг сын Мӕ Хӕдзары дӕр сӕ фыдракӕндтӕ уынын, — зӕгъы Дунедарӕг. —+
12Уымӕ гӕсгӕ сӕ фӕндаг талынг ӕмӕ бырынцъаг суыдзӕн; фесхойдзысты сӕ, ӕмӕ зӕхмӕ ахаудзысты, уымӕн ӕмӕ, сӕ тӕрхоны аз куы ралӕууа, уӕд сын фыдбылыз бавзарын кӕндзынӕн, — зӕгъы Дунедарӕг. —+
13Ӕз федтон, самариаг пехуымпартӕ зондцухтау Баалы номӕй пехуымпариуӕг куыд кодтой ӕмӕ Мын Мӕ адӕмы, Израилы, куыд фӕрӕдийын кодтой, уый+. 14Ӕз уынын: Йерусалимы пехуымпартӕ дӕр ӕлгъаг митӕ кӕнынц: хӕтынц, сӕ хъуыддӕгты рӕстдзинад нӕй. Фыдгӕнджытӕн ӕххуыс кӕнынц, цӕмӕй дзы иу дӕр йӕ фыдракӕндтӕ ма ныууадза. Мӕ разы иууылдӕр Содомы хуызӕн систы, Йерусалимы цӕрджытӕ — Гоморрӕ»+.

15Уымӕ гӕсгӕ Уӕларвӕфсады Бардарӕг пехуымпарты тыххӕй афтӕ зӕгъы: «Маргджын дон ӕмӕ скъӕлдзойӕ сӕ бафсаддзынӕн, уымӕн ӕмӕ ӕгас зӕхх дӕр фӕчъизи ис Йерусалимы пехуымпарты тыххӕй»+.

16Уӕларвӕфсады Бардарӕг зӕгъы: ма хъусут пехуымпарты ныхӕстӕм, сӕ рагуацтӕм, сайгӕ уӕ кӕнынц уыдон. Дунедарӕджы ныхӕстӕ уын нӕ дзурынц, фӕлӕ, сӕ цӕстытыл цы ауад, уыдӕттӕ+. 17Ӕлгъ Мыл чи кӕны, уыдонӕн дзурынц: «Дунедарӕг афтӕ зӕгъы: сабырдзинад уыдзӕн уӕ зӕххыл». Хивӕндӕй чи цӕры, уыцы адӕмы сайынц: «Фыдбылызтӕ уыл не ’рцӕудзысты»+.

18Фӕлӕ чи уыди Дунедарӕджы ӕмбырды? Чи йӕ федта? Чи Йын фехъуыста Йӕ ныхӕстӕ+?

19Дунедарӕджы зилгӕ уад ӕрбабырсы, фыр мӕстӕй абухы, афтӕмӕй уыцы тыхдымгӕ фесафдзӕни фыдгӕнджыты+. 20Дунедарӕгӕн Йӕ маст не ’рсабыр уыдзӕн, цалынмӕ, Йӕ зӕрды цыдӕриддӕр ис, уыдӕттӕ сӕххӕст кӕна, уӕдмӕ. Уый фидӕны ӕххӕстӕй бамбардзыстут+.

21Ӕз ацы пехуымпарты нӕ арвыстон, уыдон ӕрбазгъордтой сӕхӕдӕг! Ӕз семӕ нӕ дзырдтон, афтӕмӕй пехуымпариуӕг кодтой+. 22Уыдон Ме ’мбырды куы лӕууыдаиккой, уӕд Мӕ адӕмӕн фехъусын кодтаиккой Мӕ ныхӕстӕ, сӕ фыдбылызы фӕндагӕй сӕ раздӕхтаиккой ӕмӕ сын сӕ фыдракӕндтӕ ныууадзын кодтаиккой.

23Ау, ӕрмӕст хӕстӕгмӕ дӕн Хуыцау? — зӕгъы Дунедарӕг. — Ау, дардмӕ Хуыцау нал дӕн? —+
24Кӕм бамбӕхсдзӕн адӕймаг, цӕмӕй йӕ Ӕз ма фенон? — зӕгъы Дунедарӕг. — Ау, арв ӕмӕ зӕхх Мӕнӕй йемыдзаг не сты? — зӕгъы Дунедарӕг+.

25Ӕз фехъуыстон, Мӕ номӕй мӕнг ныхӕстӕ цы пехуымпартӕ дзурынц, уыдоны ныхӕстӕ. Адӕмӕн фӕзӕгъынц: «Ӕз фын федтон! Ӕз фын федтон!»+
26Кӕдмӕ уыдзӕн афтӕ, стӕй, ӕрымысгӕ ныхӕстӕ цы пехуымпартӕ дзурынц, уыдон ахӕм зондыл хӕст кӕдмӕ уыдзысты? 27Ӕнхъӕлынц ӕмӕ, кӕрӕдзийӕн цы фынтӕ дзурынц, уыдоны тыххӕй Мӕ адӕм ферох кӕндзысты Мӕ ном, кӕддӕр сӕ фыдӕлтӕ Баалы тыххӕй Мӕ ном куыд ферох кодтой, афтӕ+. 28Фын чи федта, уыцы пехуымпар-иу йӕ фын адӕмӕн фынау дзурӕд. Мӕ ныхас Мын чи фехъуыста, уый та йӕ раст хъусын кӕнӕд. Цы ис иумӕйагӕй мӕнӕу ӕмӕ зыгуыммӕ? — зӕгъы Дунедарӕг. 29— Ау, Мӕ ныхас арты, къӕдзӕхсӕттӕг дзӕбуджы хуызӕн нӕу? — зӕгъы Дунедарӕг.

30Ӕз сыстадтӕн пехуымпарты ныхмӕ, — зӕгъы Дунедарӕг, — Мӕ ныхӕстӕ Мын давынц кӕрӕдзийӕ+.

31Пехуымпарты ныхмӕ сыстадтӕн, — зӕгъы Дунедарӕг, — уымӕн ӕмӕ уыдон ӕрмӕст дзӕгъӕлдзырд кӕнынц, афтӕмӕй та дзурынц Дунедарӕджы номӕй. 32Ӕз, сӕ мӕнг фынтӕ цы пехуымпартӕ дзурынц, уыдоны ныхмӕ сыстдзынӕн, — зӕгъы Дунедарӕг. — Сӕ фынтӕй ӕмӕ сӕ къӕйных мӕнг ныхӕстӕй Мӕ адӕмӕн сӕ зонд сзгъуыммӕ кодтой, афтӕмӕй сӕ Ӕз нӕ арвыстон ӕмӕ сын ахӕм бардзырд нӕ радтон. Уыдон ацы адӕмӕн ницы пайда ӕрхӕсдзысты, — зӕгъы Дунедарӕг+.

33Адӕмӕй, пехуымпартӕй кӕнӕ сауджынтӕй дӕ исчи куы фӕрса, Дунедарӕг цавӕр рагуац рарвыста, зӕгъгӕ, уӕд-иу сын зӕгъ: Дунедарӕг афтӕ зӕгъы: «Уӕхӕдӕг уӕхицӕн рагуацтӕ систут, Ӕз уӕ ныууагътон». 34Ӕмӕ пехуымпартӕй, сауджынтӕй кӕнӕ адӕмӕй исчи Дунедарӕджы номӕй пехуымпариуӕг куы кӕна, уӕд ын Ӕз йӕхи дӕр ӕмӕ йӕ хӕдзаронты дӕр бафхӕрдзынӕн.

35Алчи кӕрӕдзийы ӕмӕ ӕфсымӕр ӕфсымӕры фӕрсӕд: «Цавӕр дзуапп радта Дунедарӕг?» кӕнӕ: «Дунедарӕг цы загъта?» 36Дунедарӕджы рагуац, зӕгъгӕ, мачиуал сдзурӕд, уымӕн ӕмӕ сымахӕй алкӕмӕн дӕр йӕхи ныхӕстӕ рагуацтӕ систы, цардӕгас Хуыцауы, Уӕларвӕфсады Бардарӕджы, уӕ Хуыцауы, ныхӕстӕ та сзыгъуыммӕ кодтат.

37Пехуымпары-иу фӕрсут: «Цавӕр дзуапп дын радта Дунедарӕг?» кӕнӕ: «Дунедарӕг цы загъта?» 38Дунедарӕджы рагуац, зӕгъгӕ, ма уӕ дзыхӕй куы ссӕуа, уӕд та Дунедарӕг афтӕ зӕгъы: сымах Дунедарӕджы рагуац, зӕгъгӕ, кӕй дзурут, кӕд ӕмӕ уын Ӕз бафӕдзӕхстон, Дунедарӕджы номӕй пехуымпариуӕг мауал кӕнут, зӕгъгӕ, 39уый тыххӕй уӕ Ӕз бынтондӕр ферох кӕндзынӕн, ныууадздзынӕн уын уӕхи дӕр ӕмӕ сымахӕн, стӕй уӕ фыдӕлтӕн цы сахар радтон, уый дӕр. 40Ӕнусмӕ уӕ сӕгад кӕндзынӕн, ӕмӕ уӕ худинаг нӕ ферох уыдзӕн мыггагмӕ+.

24

24^1Навуходоносор, Вавилоны паддзах, Йерусалимӕй Вавилонмӕ уацары акодта Иудейы паддзах Йехониайы, Иоакимы фырты, стӕй иудейаг уӕздӕтты, куырдты ӕмӕ ӕрмдӕсныты. Уыцы заман мын Дунедарӕг фенын кодта цӕстылуайӕн: мӕнӕ Дунедарӕджы хӕдзары цур лӕууынц дыууӕ чыргъӕды, легъуи бӕласы дыргътимӕ+. 2Иу чыргъӕды — рагафон чи ӕрзади, ахӕм рӕсугъд дыргътӕ, иннӕйы та — хӕдӕвзӕрдтытӕ, фыр ӕвзӕрӕй бахӕрынмӕ нӕ бӕззыдысты+.

3Дунедарӕг мын загъта: «Йеремиа, цы уыныс?» Ӕз Ын дзуапп радтон: «Легъуи бӕласы дыргътӕ, сӕ дзӕбӕхтӕ сты диссаджы рӕсугъд, хӕдӕвзӕрдтытӕ та ахӕм ӕвзӕр сты, ӕмӕ сӕ бахӕрӕн нӕй». 4Уӕд мын Дунедарӕг загъта: 5«Дунедарӕг, Израилы Хуыцау, афтӕ зӕгъы: ацы легъуитӕ куыд дзӕбӕх сты, ахӕм хӕрзтыл банымайдзынӕн, Иудейы бӕстӕй халдейӕгты зӕхмӕ уацары кӕй арвыстон, уыцы адӕмы. 6Сӕ фарны сӕраппонд сӕм ӕркӕсдзынӕн ӕмӕ сӕ ацы зӕхмӕ раздахдзынӕн. Мӕ фӕрцы сфидар уыдзысты, ӕмӕ сӕ нал ныддӕрӕн кӕндзынӕн, куы сӕ байтауон, уӕд сӕ нал срӕдувдзынӕн+. 7Ӕмбаргӕ зӕрдӕтӕ сын ратдзынӕн, цӕмӕй Мӕ зоной, Ӕз Дунедарӕг кӕй дӕн, уый базоной. Уыдон суыдзысты Мӕ адӕм, Ӕз та — сӕ Хуыцау, уымӕн ӕмӕ Мӕм зӕрдиагӕй раздӕхдзысты+.

8Ацы ӕвзӕр легъуиты, фыр ӕвзӕрӕй бахӕрӕн дӕр кӕмӕн нӕй, уыдоны хъысмӕт та, — зӕгъы Дунедарӕг, — Ӕз бавзарын кӕндзынӕн иудейаг паддзах Цедекиа ӕмӕ йӕ уӕздӕттӕн, Йерусалимы цӕрджытӕй ацы зӕххыл цӕргӕйӕ чи баззади, уыдонӕн, стӕй, Мысырмӕ чи ацыди, уыдонӕн дӕр+. 9Ӕппӕт зӕххон паддзахӕдтӕн суыдзысты стыр тас ӕмӕ бӕллӕхы ӕвирхъау дӕнцӕг, кӕдӕм сӕ фӕсурон, уыцы бӕстӕты ӕгад ӕмӕ фидиссаг суыдзысты, хынджылӕг сӕ кӕндзысты ӕмӕ сӕ ’лгъитдзысты+. 10Кардӕй сӕ ныццӕгъддзынӕн, стонг ӕмӕ сын рын бавзарын кӕндзынӕн, цалынмӕ, сӕ фыдӕлтӕн ӕмӕ сын сӕхицӕн кӕй радтон, уыцы зӕххӕй бынтондӕр фесӕфой, уӕдмӕ»+.

25

251-2Иудейаг паддзах Иоаким, Иосиайы фырт, цыппӕрӕм аз хицауиуӕг куы кодта, уӕд вавилойнаг паддзах Навуходоносоры хицаудзинадыл цыди фыццаг аз. Уыцы заман пехуымпар Йеремиайӕн раргом ис ӕппӕт иудейӕгты фидӕн, ӕмӕ Йеремиа ӕгас Иудей ӕмӕ Йерусалимы цӕрджытӕн фехъусын кодта:+
3Дунедарӕг ӕртӕ ӕмӕ ссӕдз азы дӕргъы ныхас кӕны мемӕ, иудейаг паддзах Иосиа, Амоны фырт, ӕртындӕсӕм аз хицауиуӕг куы кодта, уӕдӕй абонмӕ. Ӕмӕ ӕз ӕрвылбон уемӕ дзырдтон, фӕлӕ нӕ хъуыстат+.

4Дунедарӕг уӕм ӕдзухдӕр ӕрвыста йӕ лӕггадгӕнджыты, пехуымпарты, фӕлӕ сӕм нӕ хъуыстат, сӕ ныхӕстӕм сын уӕ хъус никуы ӕрдардтат+. 5Уыдон уын дзырдтой: «Алчидӕр уӕ йӕ фыдвӕндӕгтӕ ӕмӕ йӕ фыдракӕндтӕ ныууадзӕд, ӕмӕ цӕрут, Дунедарӕг сымах ӕмӕ уӕ фыдӕлтӕн мыггагмӕ кӕй радта, уыцы зӕххыл+. 6Ӕндӕр хуыцӕутты фӕдыл ма цӕут, ма сын кувут ӕмӕ сын ма лӕггад кӕнут; уӕ хъуыддӕгтӕй Мӕ ма мӕсты кӕнут, ӕмӕ уыл уӕд фыдбылыз не ’руадздзынӕн»+. 7Фӕлӕ Мӕм нӕ хъуыстат, — зӕгъы Дунедарӕг, — уӕ хъуыддӕгтӕй Мӕ уӕхи фыдӕнӕн мӕсты кодтат.

8Уымӕ гӕсгӕ Уӕларвӕфсады Бардарӕг афтӕ зӕгъы: «Мӕ ныхӕстӕм Мын кӕй нӕ хъуыстат, 9уый тыххӕй Ӕз фӕсиддзынӕн цӕгаты ӕппӕт адӕмтӕм, стӕй Мӕ цагъар Навуходоносормӕ, Вавилоны паддзахмӕ, — зӕгъы Дунедарӕг, — ӕмӕ сӕ ацы зӕххы, йӕ цӕрджыты ӕмӕ, сӕ алыварс цы адӕмтӕ цӕры, ӕппӕт уыдоны ныхмӕ схӕцын кӕндзынӕн. Быныскъуыд сӕ фӕкӕндзынӕн, адӕмыл ӕвирхъау тас куыд бафтауой ӕмӕ хынджылӕггаг куыд суой, афтӕ; гӕныстонмӕ ӕрцӕудзысты мыггагмӕ+. 10Цин, хъӕлдзӕгдзинад ӕмӕ чындзӕхсӕвы уынӕр, куыройы хъыррыст нал фехъусдзысты, цырагъы рухс нал фендзысты+. 11Ацы зӕхх ӕгасӕй дӕр ӕдзӕрӕг быдыр фестдзӕн ӕмӕ йӕ уындӕй алкӕй тасы ӕфтаудзӕн; ӕвдай азы дӕргъы ацы адӕмтӕ уыдзысты Вавилоны паддзахы уацары+.

12Ӕвдай азы куы рацӕуа, уӕд Ӕз сӕ фыдракӕндты тыххӕй Вавилоны паддзах ӕмӕ йӕ адӕмы, стӕй халдейӕгты бӕстӕ бафхӕрдзынӕн, — зӕгъы Дунедарӕг, — ӕнусмӕ йӕ ӕдзӕрӕг быдыр фестын кӕндзынӕн. 13Уыцы зӕххӕн рагацау цы снысан кодтон ӕмӕ ацы чиныджы цыдӕриддӕр фыст ис, Йеремиа ӕппӕт адӕмты тыххӕй рагуацы хуызы цыдӕриддӕр загъта, уыдон Ӕз иууылдӕр сӕххӕст кӕндзынӕн+. 14Сӕхи дӕр сын ӕнӕнымӕц адӕмтӕ ӕмӕ хъомысджын паддзӕхтӕ басӕтдзысты. Ӕз сын сӕ митӕм ӕмӕ сӕ хъуыддӕгтӕм гӕсгӕ стӕрхон кӕндзынӕн»+.

15Дунедарӕг, Израилы Хуыцау мын загъта: «Айс Мӕ къухӕй ацы кӕхц, йӕ мидӕг ис Мӕ масты сӕн. Цы адӕмтӕм дӕ арвитдзынӕн, уыдонӕн дзы се ’ппӕтӕн дӕр бадар+. 16Куы дзы бануазой, уӕд ныдздзой-дзой кӕндзысты, цы кард сӕм ӕрвитын, уый куы феной, уӕд сӕрра уыдзысты»+.

17Ӕз Дунедарӕджы къухӕй кӕхц райстон ӕмӕ, цы адӕмтӕм мӕ арвыста, уыдонӕн дзы се ’ппӕтӕн дӕр бануазын кодтон:+
18Йерусалим ӕмӕ Иудейы сахартӕн, сӕ паддзӕхтӕ ӕмӕ сӕ уӕздӕттӕн — цӕмӕй сафтид уой ӕмӕ сӕ уындӕй алкӕй тасы ’фтауой, хынджылӕггаг ӕмӕ ӕлгъыстаг фӕуой, ӕмӕ уыдӕттӕ ныридӕгӕн ӕвзарынц; 19фараон — Мысыры паддзах, йӕ лӕггадгӕнджытӕ, йӕ уӕздӕттӕ ӕмӕ йе ’ппӕт адӕмӕн,+
20стӕй, се ’хсӕн ӕцӕгӕлонӕй чидӕриддӕр цӕры, уыдонӕн; Уцы бӕстӕйы паддзӕхтӕн се ’ппӕтӕн дӕр; филистимаг зӕххы ӕппӕт паддзӕхтӕ — Ашкелон, Газӕ ӕмӕ Екрон, стӕй, Ашдоды цӕрджытӕй ма чи аирвӕзт, уыдонӕн;+
21Едом, Моав ӕмӕ Аммоны фырттӕн;+
22Тир ӕмӕ Сидоны паддзӕхтӕн се ’ппӕтӕн дӕр;+
23Дедан, Тема ӕмӕ Бузы цӕрджытӕн, стӕй, сӕ къӕмисӕнтӕ цы адӕмтӕ дасынц, уыдонӕн се ’ппӕтӕн дӕр;+
24Аравийы ӕппӕт паддзӕхтӕ ӕмӕ, ӕдзӕрӕг быдыры хицауиуӕг чи кӕны, уыцы паддзӕхтӕн се ’ппӕтӕн дӕр; 25Зимри, Елам ӕмӕ Мидийы ӕппӕт паддзӕхтӕн;+
26цӕгаты дард ӕмӕ хӕстӕг паддзӕхтӕн, иуӕн иннӕйы фӕдыл — зӕххыл цыдӕриддӕр паддзахӕдтӕ ис, уыдонӕн се ’ппӕтӕн дӕр. Шешахы паддзах та уыцы кӕхцӕй ӕппӕты фӕстаг бануаздзӕн.

27Зӕгъ сын: «Уӕларвӕфсады Бардарӕг, Израилы Хуыцау, афтӕ зӕгъы: нуазгӕ кӕнут ӕмӕ ныррасыг ут, сбухъ кӕнут ӕмӕ ахаут зӕххыл, кӕй уӕм ӕрвитын, уыцы карды раз уӕ бон сыстын куыннӕуал суа, афтӕ!»+

28Дӕ къухтӕй дын кӕхц куынӕ исой ӕмӕ дзы нуазын куынӕ комой, уӕд-иу сын зӕгъ: «Уӕларвӕфсады Бардарӕг афтӕ зӕгъы: бануаздзыстут дзы ӕнӕмӕнг!+
29Мӕ ном кӕуыл сӕвӕрдӕуыд, уыцы сахарӕн Ӕз бӕллӕхтӕ куы ’взарын кӕнон, уӕд сымах, ау, ӕнӕфхӕрдӕй баззайдзыстут? Нӕ, ницы хуызы, уымӕн ӕмӕ Ӕз ӕппӕт зӕххон цӕрджыты карды амӕттаг бакӕндзынӕн», — зӕгъы Уӕларвӕфсады Бардарӕг+.

30Ацы ныхӕстӕ сын иууылдӕр фехъусын кӕн, зӕгъ сын: «Дунедарӕг бӕрзондӕй ныннӕрдзӕн, Йӕ уаз цӕрӕнӕй райхъуысдзӕн Йӕ хъӕлӕс! Ныннӕрдзӕни Йӕ дзугыл, сӕндуцӕгау ныхъхъӕр кӕндзӕн ӕппӕт зӕххон цӕрджытыл!+
31Гыбар-гыбур зӕххы кӕрӕттӕм айхъуысдзӕн, уымӕн ӕмӕ Дунедарӕг адӕмтӕн тӕрхон кӕны. Уый алкӕмӕй дӕр дзуапп ӕрдомдзӕн», — зӕгъы Дунедарӕг.

32Уӕларвӕфсады Бардарӕг афтӕ зӕгъы: «Мӕнӕ иу адӕмӕй иннӕмӕ фыдбылыз цӕуы, зӕххы кӕрӕттӕй стыр тымыгъ сыстад»+.

33Уыцы бон, Дунедарӕг кӕй амардзӕн, уыдоны мӕрдтӕ ӕгас зӕххыл лӕзӕрдзысты. Ничи сыл скӕудзӕн, ничи сӕ ӕрӕмбырд кӕндзӕн, ӕмӕ ныгӕд не ’рцӕудзысты, фаджысау зӕххыл баззайдзысты+.

34Фыййӕуттӕ, кӕут ӕмӕ дзыназут! Рӕгъауы фӕтӕгтӕ, уӕхиуыл рыг ӕркалут, уымӕн ӕмӕ уе ’ргӕвдыны рӕстӕг ӕрхӕццӕ; ныххӕлиу уӕ кӕндзысты, ӕмӕ зынаргъ мигӕнӕнау ныппырх уыдзыстут+. 35Фыййӕуттӕн бамбӕхсын нӕ бантысдзӕн, рӕгъауы фӕтӕгтӕ нӕ фервӕздзысты.

36Хъуысы фыййӕуты кӕуын, дзыназынц рӕгъауы фӕтӕгтӕ: Дунедарӕг сын бабын кодта сӕ сӕрвӕттӕ! 37Сабыр фосдӕттӕ Дунедарӕджы судзгӕ мастӕй сӕфынц! 38Цыма домбай йӕ лӕгӕтӕй рацыд, уый хуызӕн сси, ӕмӕ ӕгъатыр мастӕй, Йӕ судзгӕ мастӕй ӕдзӕрӕг быдыр фестади зӕхх!

26

26^1Иудейаг паддзах Иоаким, Иосиайы фырт, хицауиуӕг кӕнын куы райдыдта, уыцы заман Дунедарӕг Йеремиайӕн загъта:+
2«Дунедарӕг афтӕ зӕгъы: Дунедарӕджы хӕдзары кӕрты ӕрлӕуу ӕмӕ, Иудейы сахарты цӕрджытӕн, бакувынмӕ чи ӕрбацыди, уыдонӕн, цыдӕриддӕр дын бафӕдзӕхсон, уыдӕттӕ иууылдӕр фехъусын кӕн, иу дзырд дӕр дзы ма фӕуадз+. 3Чи зоны, байхъусой, ӕмӕ дзы алчидӕр йӕ фыдвӕндӕгтӕ ныууадза. Ӕмӕ уӕд аивдзынӕн Мӕ фӕндон, сӕ фыдракӕндты аххосӕй сыл цы бӕллӕх ӕруадзынмӕ хъавын, уый сын нал бавзарын кӕндзынӕн+.

4Зӕгъ сын: „Дунедарӕг афтӕ зӕгъы: куынӕ Мӕм байхъусат ӕмӕ, кӕй уын радтон, уыцы Ӕгъдаумӕ гӕсгӕ куынӕ цӕрат,+
5Мӕ лӕггадгӕнджыты, пехуымпарты, ныхӕстӕм куынӕ хъусат, — кӕд сӕм нӕ хъусут, уӕддӕр уӕм Ӕз ӕдзухдӕр кӕй ӕрвитын, уыдонмӕ, —+
6уӕд Ӕз ацы хӕдзарӕн, Силомӕн цы бакодтон, уый бакӕндзынӕн, ацы сахар ӕппӕт зӕххы адӕмтӕ куыд ӕлгъитой, афтӕ“».

7Йеремиа ацы ныхӕстӕ Дунедарӕджы хӕдзары куы дзырдта, уӕд ӕм сауджынтӕ, пехуымпартӕ ӕмӕ адӕм иууылдӕр хъуыстой. 8Куыддӕр Йеремиа, Дунедарӕг ын цыдӕриддӕр бафӕдзӕхста, уыдон адӕмӕн фехъусын кодта, афтӕ йӕм сауджынтӕ, пехуымпартӕ ӕмӕ иннӕ адӕм фӕлӕбурдтой ӕмӕ ныхъхъӕр кодтой: «Ды маринаг дӕ! 9Дунедарӕджы номӕй афтӕ цӕмӕн дзурыс, ацы хӕдзар Силомы хъысмӕт бавзардзӕн, сахар та сафтид уыдзӕн ӕмӕ дзы иунӕг цӕрӕг дӕр нал баззайдзӕн, зӕгъгӕ?»

Адӕм иууылдӕр Дунедарӕджы хӕдзары ӕрӕмбырд сты, цӕмӕй Йеремиайӕн стӕрхон кӕной. 10Иудейаг уӕздӕттӕ уыцы хабар куы фехъуыстой, уӕд паддзахы галуанӕй Дунедарӕджы хӕдзармӕ ’рбацыдысты ӕмӕ Ног кулдуары бацӕуӕны раз ӕрбадтысты+.

11Сауджынтӕ ӕмӕ пехуымпартӕ уӕздӕттӕн, стӕй ӕппӕт адӕмӕн загътой: «Ацы адӕймагӕн марыны тӕрхон рахӕссын хъӕуы, уымӕн ӕмӕ ацы сахары ныхмӕ пехуымпариуӕг кодта. Уый сымах фехъуыстат уӕхи хъустӕй!»

12Йеремиа уӕздӕттӕ ӕмӕ ӕппӕт адӕмӕн загъта: «Ацы хӕдзар ӕмӕ ацы сахары ныхмӕ пехуымпариуӕг кӕнынмӕ, стӕй, цыдӕриддӕр фехъуыстат, уыдӕттӕ дзурынмӕ мӕн рарвыста Дунедарӕг. 13Уӕ фӕндӕгтӕ ӕмӕ уӕ хъуыддӕгтӕ сраст кӕнут. Дунедарӕджы, уӕ Хуыцауы, ныхасмӕ хъусут, ӕмӕ уӕд Дунедарӕг Йӕ фӕндон аивдзӕн, рагацау уын цы бӕллӕх снысан кодта, уый уын нал бавзарын кӕндзӕн+. 14Ӕз та уӕ къухты дӕн, ӕмӕ уӕм хуыздӕр ӕмӕ растдӕр цы кӕсы, уый мын бакӕнут+. 15Фӕлӕ зонут: куы мӕ амарат, уӕд уӕхи дӕр, стӕй ацы сахар ӕмӕ йе ’ппӕт цӕрджыты дӕр ӕнаххос адӕймаджы тугӕй фӕчъизи кӕндзыстут! Уымӕн ӕмӕ, ӕцӕг уын зӕгъын, ацы ныхӕстӕ уын хъӕлӕсыдзагӕй фехъусын кӕнынмӕ мӕн рарвыста Дунедарӕг».

16Уӕд уӕздӕттӕ ӕмӕ ӕппӕт адӕм загътой сауджынтӕ ӕмӕ пехуымпартӕн: «Ацы лӕг маринаг нӕу, уымӕн ӕмӕ немӕ дзырдта Дунедарӕджы, нӕ Хуыцауы, номӕй».

17Бӕстӕйы хистӕртӕ цалдӕрӕй сыстадысты ӕмӕ ӕгас ӕмбырдӕн загътой:+
18«Иудейы паддзах Езекиайы заман пехуымпариуӕг кодта Морешетаг Миха. Уый ӕппӕт иудейӕгтӕн дзырдта: „Уӕларвӕфсады Бардарӕг афтӕ зӕгъы: Сион быдырау бахуым кӕндзысты, Йерусалим хӕлддзӕгты кӕри фестдзӕн, ацы Кувӕндон цы хохыл арӕзт ӕрцыд, уый та фестдзӕнис хъӕд“+.

19Фӕлӕ йӕ, ау, паддзах Езекиа ӕмӕ ӕппӕт иудейӕгтӕ уыцы ныхӕсты тыххӕй маргӕ акодтой? Ау, паддзах Дунедарӕгӕй нӕ фӕтарст ӕмӕ Йын лӕгъстӕ нӕ кодта? Ӕмӕ уӕд Дунедарӕг Йӕ фӕндон аивта, цы фыдбылыз сын ӕрцӕттӕ кодта, уый сӕ аздӕхта. Мах та нӕхӕдӕг нӕхи фыдбылызы ӕппарӕм!»+

20(Дунедарӕджы номӕй пехуымпариуӕг кодта Шемайы фырт Уриа дӕр, Кирйат-Иаримы цӕрӕг. Уый дӕр ацы сахар ӕмӕ ацы зӕххы тыххӕй, Йеремиа цыдӕриддӕр дзуры, уыдӕттӕ дзырдта рагуацты хуызы+. 21Паддзах Иоаким, йе ’фсӕддонтӕ ӕмӕ йӕ уӕздӕттӕ пехуымпар Уриайы ныхӕстӕ куы фехъуыстой, уӕд ӕй марынвӕнд скодтой. Уриа уый куы базыдта, уӕд фӕтарст, ӕмӕ Мысырмӕ алыгъди+. 22Паддзах Иоаким Мысырмӕ арвыста Ахборы фырт Елнатаны йӕ адӕмимӕ+. 23Уыдон Уриайы Мысырӕй Иоакиммӕ ӕркодтой, ӕмӕ йӕ уый кардӕй амарын кодта, йӕ мард та йын, хуымӕтӕг адӕмы кӕм фӕныгӕнынц, уыцы ингӕны ныппарын кодта.)

24Шафаны фырт Ахикам Йеремиайы сӕрыл рахӕцыд, цӕмӕй адӕмы къухтӕм марынмӕ лӕвӕрд ма ӕрцӕуа+.

27

27^1Иудейы паддзах Цедекиа, Иосиайы фырт, хицауиуӕг кӕнын куы райдыдта, уыцы заман Дунедарӕг Йеремиайӕн фехъусын кодта Йӕ ныхас+.

2Дунедарӕг мын загъта: «Сахсӕн ӕмӕ ӕфсондз сараз ӕмӕ сӕ дӕ хъуырыл ӕрцауындз+. 3Иудейаг паддзах Цедекиамӕ минӕвӕрттӕ ӕрбацыдысты Йерусалиммӕ, ӕмӕ сӕ уыдонимӕ Едом, Моав, Тир, Сидон ӕмӕ Аммоны фыртты паддзӕхтӕм арвит+. 4Сӕ паддзӕхтӕн сын афтӕ зӕгъын бафӕдзӕхс: „Уӕларвӕфсады Бардарӕджы, Израилы Хуыцау, зӕгъы: 5Ӕз Мӕ хъомысы фӕрцы Мӕхи къухӕй сфӕлдыстон зӕхх, адӕм ӕмӕ цӕрӕгойты, ӕмӕ Ӕз ацы зӕхх, кӕмӕн Мӕ фӕнды, уымӕн ратдзынӕн+. 6Ныр уын Ӕз уӕ зӕххытӕ иууылдӕр дӕттын Мӕ цагъары, вавилойнаг паддзах Навуходоносоры, къухмӕ. Суанг ын хъӕддаг сырдты дӕр йӕ дӕлбар бакӕндзынӕн+. 7Ӕппӕт адӕмтӕ йын лӕггад кӕндзысты, стӕй йӕ фырт ӕмӕ йӕ фырты фыртӕн дӕр, цалынмӕ йӕ зӕххӕн дӕр йӕ рӕстӕг ӕрцӕуа, уӕдмӕ. Бирӕ адӕмтӕ ӕмӕ хъомысджын паддзӕхтӕ йын лӕггад кӕндзысты+.

8Фӕлӕ, Вавилоны паддзах Навуходоносорӕн ныр лӕггад чи нӕ кӕна ӕмӕ йын йе ’фсондз йӕ уӕлӕ чи не ’ркӕна, уыцы адӕмы кӕнӕ паддзахады Ӕз бафхӕрдзынӕн кард, стонг ӕмӕ рынӕй, — зӕгъы Дунедарӕг, — уый къухӕй сӕ фесафдзынӕн бынтондӕр+.

9Ма хъусут пехуымпартӕ ӕмӕ дӕсныфӕрсджытӕм, фынтӕ ’взарджытӕм, кӕлӕнгӕнджытӕм ӕмӕ стъалыдӕснытӕм. Уыдон уын дзурынц, вавилойнаг паддзахӕн лӕггад нӕ кӕндзыстут, зӕгъгӕ+. 10Рагуацты хуызы уын мӕнг ныхӕстӕ хъусын кӕнынц, цӕмӕй уӕ зӕххӕй хауӕццаг фӕуат, цӕмӕй уӕ Ӕз фӕсурон ӕмӕ бабын уат+. 11Вавилойнаг паддзахы ӕфсондз йӕ уӕлӕ чи ӕркӕна ӕмӕ йын лӕггад чи кӕна, уыцы адӕмы Ӕз сӕхи зӕххыл ныууадздзынӕн, — зӕгъы Дунедарӕг, — кусдзысты сӕ зӕхх ӕмӕ йыл цӕрдзысты“».

12Уыцы ныхӕстӕ Ӕз иууылдӕр иудейаг паддзах Цедекиайӕн рафӕзмыдтон. Загътон ын: «Вавилойнаг паддзахы ӕфсондз уӕ уӕлӕ ӕркӕнут, йӕхицӕн дӕр ӕмӕ йын йӕ адӕмӕн дӕр лӕггад кӕнут ӕмӕ цӕрдзыстут+. 13Дӕхӕдӕг дӕр ӕмӕ дӕ адӕм дӕр кард, стонг ӕмӕ рынӕй цӕмӕн хъуамӕ бабын уат? Дунедарӕг ахӕм тӕрхон рахаста, Вавилоны паддзахӕн лӕггад чи нӕ кӕна, уыцы адӕмтӕн+. 14Ма хъусут, Вавилоны паддзахӕн йӕ цагъартӕ не суыдзыстут, зӕгъгӕ уын чи дзуры, уыцы пехуымпартӕм, уымӕн ӕмӕ сӕ ныхӕстӕ мӕнг сты. 15„Ӕз сӕ нӕ арвыстон, — зӕгъы Дунедарӕг. — Рагуацты хуызы мӕнг ныхӕстӕ дзурынц Мӕ номӕй, цӕмӕй уӕ Ӕз ацы зӕххӕй фӕсурон ӕмӕ фесӕфат уӕ пехуымпартимӕ“».

16Уый фӕстӕ ӕз сауджынтӕ ӕмӕ ӕппӕт адӕмӕн фехъусын кодтон: «Дунедарӕг афтӕ зӕгъы: ма хъусут пехуымпартӕм; уыдон уын дзурынц, тагъд рӕстӕджы Дунедарӕджы хӕдзары дзаума фӕстӕмӕ Вавилонӕй ласт ӕрцӕудзӕни, зӕгъгӕ. Сӕ ныхӕстӕ мӕнг сты+. 17Ма сӕм хъусут, Вавилоны паддзахӕн лӕггад кӕнут ӕмӕ цӕрут. Ацы сахар хӕлддзӕгты кӕри цӕмӕн хъуамӕ феста? 18Кӕд уыдон пехуымпартӕ сты ӕмӕ сӕм Дунедарӕджы ныхас ис, уӕд Уӕларвӕфсады Бардарӕгӕн лӕгъстӕ кӕнӕнт, цӕмӕй ма Дунедарӕджы Кувӕндоны, стӕй Иудейы паддзахы галуаны ӕмӕ, Йерусалимы цы мигӕнӕнтӕ баззад, уыдон дӕр Вавилонмӕ ласт ма ӕрцӕуой. 19-21Уымӕн ӕмӕ ма ацы сахары цӕджындзтӕ, ӕрхуы денджыз ӕмӕ бынӕнцайӕнтӕй уӕлдай цыдӕриддӕр баззади дзаумайӕ — Вавилоны паддзах Навуходоносор иудейаг паддзах Йехониайы, Иоакимы фырты, стӕй Иудей ӕмӕ Йерусалимы ӕппӕт уӕздӕтты Вавилонмӕ уацары куы акодта, уӕд йемӕ кӕй нӕ аласта, — Дунедарӕджы Кувӕндон, паддзахы галуан ӕмӕ Йерусалимы ма цы дзаума баззади, уыдоны тыххӕй Уӕларвӕфсады Бардарӕг, Израилы Хуыцау, афтӕ зӕгъы:+
22„Уыдон дӕр Вавилонмӕ ласт ӕрцӕудзысты ӕмӕ уым баззайдзысты, цалынмӕ Мӕ тӕрхоны рӕстӕг нӕ ралӕууа, — зӕгъы Дунедарӕг, — цалынмӕ сӕ Ӕз нӕ рахӕссын кӕнон ӕмӕ сӕ фӕстӕмӕ ацы бынатмӕ нӕ раздахон, уӕдмӕ“»+.

28

28^1Паддзах Цедекиа цыппӕрӕм аз хицауиуӕг кодта Иудейы. Уыцы азы фӕндзӕм мӕй мын гивонаг пехуымпар, Аззуры фырт Хананиа, Дунедарӕджы хӕдзары, сауджынтӕ ӕмӕ ӕппӕт адӕмы раз загъта:+
2«Уӕларвӕфсады Бардарӕг, Израилы Хуыцау, афтӕ зӕгъы: Ӕз вавилойнаг паддзахы ӕфсондз ныппырх кӕндзынӕн+. 3Дыууӕ азы фӕстӕ Дунедарӕджы хӕдзары дзаума иууылдӕр — вавилойнаг паддзах Навуходоносор ардыгӕй кӕй ахаста ӕмӕ Вавилонмӕ кӕй аласта, уыдон — Ӕз фӕстӕмӕ ацы бынатмӕ раздахдзынӕн+. 4Иудейы паддзах Йехониайы, Иоакимы фырты, стӕй Иудейӕ Вавилонмӕ уацары кӕй акодтой, уыцы адӕмы се ’ппӕты дӕр фӕстӕмӕ ардӕм раздахдзынӕн, — зӕгъы Дунедарӕг, — уымӕн ӕмӕ Ӕз Вавилоны паддзахӕн йе ’фсондз ныппырх кӕндзынӕн».

5Пехуымпар Йеремиа, Дунедарӕджы хӕдзары цы сауджынтӕ лӕууыд, уыдоны, стӕй ӕппӕт адӕмы раз пехуымпар Хананиайӕн дзуапп радта: 6«Дунедарӕг ахӕм хъуыддаг саразӕд! Уадз ӕмӕ дын Дунедарӕг сӕххӕст кӕна дӕ рагуац, ӕмӕ Дунедарӕджы хӕдзары дзаума иууылдӕр Вавилонӕй раздаха, стӕй хаст адӕмы се ’ппӕты дӕр. 7Фӕлӕ-ма байхъус, ӕз дӕуӕн ӕмӕ ӕппӕт адӕмӕн хъӕлӕсыдзагӕй цы зӕгъдзынӕн, уымӕ. 8Рагон пехуымпартӕ, мах размӕ пехуымпариуӕг чи кодта, уыдон бирӕ бӕстӕтӕ ӕмӕ хъомысджын паддзахӕдтӕн дзырдтой, фидӕны сӕм ӕнхъӕлмӕ кӕй кӕсынц хӕстытӕ, бӕллӕхтӕ ӕмӕ рынтӕ. 9Пехуымпар-иу рагацау сабырдзинады кой куы скодта, уӕд-иу, Дунедарӕг ӕцӕг кӕй рарвыста, ахӕм пехуымпар кӕй у, уый-иу, ӕрмӕстдӕр йӕ ныхӕстӕ куы сӕххӕст сты, уӕд рабӕрӕг ис»+.

10Пехуымпар Хананиа Йеремиайӕн йӕ бӕрзӕйӕ ’фсондз систа ӕмӕ йӕ ныппырх кодта+. 11Уый фӕстӕ йын ӕппӕт адӕмы раз загъта: «Дунедарӕг афтӕ зӕгъы: дыууӕ азы фӕстӕ, Вавилоны паддзах Навуходоносор ӕппӕт адӕмы бӕрзӕйыл цы ’фсондз сӕвӕрдта, уый Ӕз афтӕ ныппырх кӕндзынӕн».

Йеремиа йӕ фӕндагыл ацыди.

12Пехуымпар Хананиа, Йеремиайы бӕрзӕйыл цы ӕфсондз уыди, уый куы ныссаста, уый фӕстӕ Дунедарӕг Йеремиайӕн загъта: 13«Цӕугӕ ӕмӕ Хананиайӕн Мӕ номӕй афтӕ зӕгъ: „Ды асастай хъӕдын ӕфсондз, фӕлӕ йӕ бӕсты Ӕз ӕфсӕйнаг ӕфсондз сараздзынӕн. 14Уымӕн ӕмӕ Уӕларвӕфсады Бардарӕг, Израилы Хуыцау, афтӕ зӕгъы: Ӕз уыцы адӕмтӕн се ’ппӕтӕн дӕр сӕ бӕрзӕйыл ӕфсӕйнаг ӕфсондз бакӕндзынӕн, цӕмӕй Вавилоны паддзах Навуходоносорӕн лӕггад кӕной, уый тыххӕй. Уыдон суыдзысты йӕ цагъартӕ, суанг ын хъӕддаг сырдты дӕр бакӕндзынӕн йӕ дӕлбар“»+.

15Ӕмӕ пехуымпар Йеремиа загъта пехуымпар Хананиайӕн: «Хананиа, байхъус-ма! Дунедарӕг дӕ нӕ рарвыста! Ды ацы адӕмӕн мӕнг ныхӕстӕй зӕрдӕтӕ ӕвӕрыс+. 16Уымӕ гӕсгӕ Дунедарӕг афтӕ зӕгъы: Зӕххы цъарӕй дӕ фесафдзынӕн: ацы аз амӕлдзынӕ, уымӕн ӕмӕ Дунедарӕджы номӕй мӕнг ныхӕстӕ дзырдтай».

17Ӕмӕ уыцы азы ӕвдӕм мӕйы пехуымпар Хананиа амарди.

29

29^1Навуходоносор Йерусалимӕй Вавилонмӕ уацары кӕй акодта, уыцы адӕмы ’хсӕн ма цы хистӕртӕ баззад, уыдонмӕ, стӕй сауджынтӕ, пехуымпартӕ ӕмӕ ӕппӕт адӕммӕ Йеремиа Йерусалимӕй арвыста мӕнӕ ацы фыстӕг.+
2Уый уыди, паддзах Йехониа, йӕ мад, евнухтӕ, Иудей ӕмӕ Йерусалимы уӕздӕттӕ, куырдтӕ ӕмӕ ӕрмдӕсныты Йерусалимӕй куы акодтой, уый фӕстӕ+. 3Фыстӕг йӕ бынатыл сӕмбӕлын кӕнын бабар кодта Шафаны фырт Еласа ӕмӕ Хилкиайы фырт Гемариайӕн, Иудейы паддзах Цедекиа вавилойнаг паддзах Навуходоносормӕ кӕй арвыста, уыдонӕн.

4Уӕларвӕфсады Бардарӕг, Израилы Хуыцау, афтӕ зӕгъы ӕппӕт хаст адӕмӕн, Ӕз Йерусалимӕй Вавилонмӕ кӕй фӕсырдтон, уыдонӕн: 5«Уӕхицӕн хӕдзӕрттӕ аразут ӕмӕ дзы цӕрут, саразут дыргъдӕттӕ ӕмӕ сын сӕ дыргътӕй хӕрут. 6Устытӕ курут ӕмӕ цот уадзут, уӕ фырттӕн устытӕ хӕссут ӕмӕ уӕ чызджыты моймӕ дӕттут, цӕмӕй уыдонӕн дӕр цот цӕуа. Ма фӕкъаддӕр ут, фӕлӕ сбирӕ ут уыцы зӕххыл. 7Цы сахармӕ уӕ фӕсырдтон, уымӕн йӕ фарнмӕ бӕллут ӕмӕ уыцы сахары тыххӕй Дунедарӕгмӕ кувут, уымӕн ӕмӕ уый фӕрнджын куы уа, уӕд сымах дӕр ӕнӕмастӕй цӕрдзыстут»+.

8Уӕларвӕфсады Бардарӕг, Израилы Хуыцау, афтӕ зӕгъы: «Уе ’хсӕн цы пехуымпартӕ ӕмӕ цы дӕсныфӕрсджытӕ ис, уыдон уӕ ма асайӕнт, фынтӕ ’взарджытӕм ма хъусут+. 9Уыцы адӕм уын рагуацы хуызы Мӕ номӕй дзурынц мӕнг ныхӕстӕ, Ӕз сӕ нӕ арвыстон», — зӕгъы Дунедарӕг+.

10Дунедарӕг афтӕ зӕгъы: «Вавилонӕн цы ӕвдай азы нысангонд ӕрцыд, уыдон куы фӕуой, уӕд уӕм ӕркӕсдзынӕн, зӕрдӕ уын цӕмӕй бавӕрдтон, уый сӕххӕст кӕндзынӕн — раздахдзынӕн уӕ ацы бынатмӕ+. 11Уымӕн ӕмӕ ӕрмӕстдӕр Ӕз зонын, цы уын снысан кодтон, уый, — зӕгъы Дунедарӕг, — уӕ фыдбылызы нӕ, фӕлӕ уӕ фарны сӕраппонд, цӕмӕй уӕ схайджын кӕнон фидӕн ӕмӕ зӕрдӕдарӕнӕй.

12Сымах мӕ ӕрцагурдзыстут, ацӕудзыстут ӕмӕ Мӕм скувдзыстут, ӕмӕ уӕ Ӕз фехъусдзынӕн+. 13Зӕрдиагӕй Мӕ куы ӕрцагурат, уӕд Мӕ ссардзыстут+. 14Ӕз уӕм мӕхи раргом кӕндзынӕн, — зӕгъы Дунедарӕг, — уацарӕй уӕ раздахдзынӕн. Цы бӕстӕтӕ ӕмӕ уӕ цы адӕмты ’хсӕн ныххӕлиу кодтон, уырдыгӕй уӕ ӕрӕмбырд кӕндзынӕн, — зӕгъы Дунедарӕг, — кӕцӕй уӕ фӕсырдтон, уыцы зӕхмӕ уӕ фӕстӕмӕ раздахдзынӕн+.

15Сымах дзурут, Дунедарӕг нын Вавилоны дӕр пехуымпартӕ радта, зӕгъгӕ. 16-17Фӕлӕ, Давиды бадӕны чи бады, уыцы паддзахы, стӕй ацы сахары цӕрӕг адӕмы, уемӕ уацары кӕй нӕ акодтой, уӕ уыцы ’фсымӕрты тыххӕй Дунедарӕг, Уӕларвӕфсады Бардарӕг, афтӕ зӕгъы: уыдоны Ӕз кард, стонг ӕмӕ рыны амӕттаг бакӕндзынӕн, фыр ӕвзӕрӕй бахӕрынмӕ цы легъуитӕ нӕ бӕззынц, уыдоны хуызӕн сӕ скӕндзынӕн+. 18Сӕ фӕдыл кард, стонг ӕмӕ рынимӕ зилдзынӕн, ӕппӕт зӕххон паддзахӕдтӕн ӕнӕуынон суыдзысты. Цы адӕмтӕм сӕ фӕсурдзынӕн, уыдоны ’хсӕн сӕ ӕлгъитдзысты, стыр тасы бацӕудзысты сӕ уындӕй, ӕлгъаг ӕмӕ хынджылӕггаг суыдзысты,+
19уымӕн ӕмӕ Мын Мӕ ныхӕстӕм нӕ хъуыстой, — зӕгъы Дунедарӕг, — Мӕ пехуымпарты уылты сӕм ӕдзухдӕр кӕй ӕрвыстон, уыцы ныхӕстӕм сӕ хъус не ’рдардтой+. 20Фӕлӕ сымах, хаст адӕм, Йерусалимӕй Вавилонмӕ кӕй арвыстон, уыдон, байхъусут Дунедарӕджы ныхасмӕ!

21Колайы фырт Ахав ӕмӕ Маасеайы фырт Цедекиайы, Мӕ номӕй уын мӕнг ныхӕстӕ чи дзуры, уыдоны тыххӕй Уӕларвӕфсады Бардарӕг, Израилы Хуыцау, афтӕ зӕгъы: вавилойнаг паддзах Навуходоносоры къухмӕ сӕ ратдзынӕн, ӕмӕ сӕ уый уӕ цӕстыты раз амардзӕн+. 22Ӕмӕ-иу уый фӕстӕ Вавилоны цӕрӕг хаст иудейӕгтӕ, кӕрӕдзийы куы ӕлгъитой, уӕд дзурдзысты: „Дунедарӕг дын, Вавилоны паддзах арты кӕй сфизонӕг кодта, уыцы Цедекиа ӕмӕ Ахавы хъысмӕт бавзарын кӕнӕд!“+
23Уымӕн ӕмӕ уыдон Израилы цъаммар митыл бафтыдысты: кӕйдӕр устытимӕ хъахбай митӕ кодтой, Ӕз сын нӕ бафӕдзӕхстон, афтӕмӕй Мӕ номӕй мӕнг ныхӕстӕ дзырдтой. Ӕппӕт уыдӕттӕ Ӕз зонын, Мӕхӕдӕг дӕн ӕвдисӕн», — зӕгъы Дунедарӕг+.

24-25Нехеламаг Шемайайӕн афтӕ зӕгъ Уӕларвӕфсады Бардарӕджы, Израилы Хуыцауы, номӕй: «Ды дӕхи фӕндонӕй ӕгас Йерусалимы цӕрджытӕ ӕмӕ сауджын Софониамӕ, Маасеайы фыртмӕ, стӕй иннӕ сауджынтӕм се ’ппӕтмӕ дӕр фыстӕджытӕ фервыстай. Дӕ фыстӕджы фыстай:+
26„Софониа, Дунедарӕг дӕ сауджын Йеходайы бӕсты сауджынӕй сӕвӕрдта, цӕмӕй, Дунедарӕджы хӕдзары пехуымпариуӕг чи кӕна, уыцы нӕрӕмонтӕм дӕ цӕст дарай ӕмӕ-иу сыл хъадамантӕ бакӕнай+. 27Ӕмӕ уӕдӕ уӕ сахары пехуымпариуӕг чи кӕны, уыцы анатотаг Йеремиайы цӕуылнӕ бауромыс? 28Уый нӕм Вавилонмӕ афтӕ куы фыста, уӕ уацары рӕстӕг бирӕ ахӕсдзӕн, уӕхицӕн хӕдзӕрттӕ аразут ӕмӕ дзы цӕрут, дыргъдӕттӕ саразут ӕмӕ сын сӕ дыргътӕй хӕрут, зӕгъгӕ“».

29Пехуымпар Софониа уыцы фыстӕг Йеремиайӕн бакасти. 30Ӕмӕ Дунедарӕг Йеремиайӕн загъта: 31«Хаст адӕммӕ ныффыс: Дунедарӕг нехеламаг Шемайайы тыххӕй афтӕ зӕгъы: Шемайа уын пехуымпариуӕг кӕй кодта, Ӕз ӕй нӕ арвыстон, афтӕмӕй уын мӕнг ныхӕстӕй ныфсытӕ кӕй ӕвӕрдта,+
32уый тыххӕй Дунедарӕг зӕгъы: Ӕз нехеламаг Шемайайӕн йӕхи дӕр ӕмӕ йӕ фӕстагӕтты дӕр бафхӕрдзынӕн. Йӕ байзӕддӕгтӕй уыцы адӕмы ’хсӕн ничи цӕрдзӕн, ӕмӕ, Мӕ адӕмӕн цы хорзӕх ратдзынӕн, уый Шемайа нӕ фендзӕн, — зӕгъы Дунедарӕг, — уымӕн ӕмӕ Дунедарӕджы номӕй мӕнг ныхӕстӕ дзырдта».

30

30^1Дунедарӕг Йеремиайӕн загъта: 2«Дунедарӕг, Израилы Хуыцау, афтӕ зӕгъы: цыдӕриддӕр дын фехъусын кодтон, уыдон тухгӕ чиныджы ныффыс+. 3Уымӕн ӕмӕ ахӕм рӕстӕг ӕрцӕудзӕн, — зӕгъы Дунедарӕг, — ӕмӕ Ӕз Мӕ адӕмы, Израил ӕмӕ Иудейы, уацарӕй раздахдзынӕн. Сӕ фыдӕлтӕн сын цы зӕхх радтон, уырдӕм сӕ ӕрбакӕндзынӕн, исбонӕн сын ӕй ратдзынӕн», — зӕгъы Дунедарӕг+.

4Мӕнӕ сты, Дунедарӕг Израил ӕмӕ Иудейы тыххӕй цы ныхӕстӕ загъта, уыдон.

5Афтӕ зӕгъы Дунедарӕг: «Ӕбуалгъ тасы хъӕртӕ хъусӕм, бӕстӕ схъомпал, нал ис сабырдзинад.

6Бафӕрсут-ма искӕй ӕмӕ ахъуыды кӕнут: нӕлгоймагӕн йӕ бон ныййарын у? Уӕдӕ цы уынын Ӕз: нӕлгоймӕгтӕ арӕг устытау ныкъкъӕдзтӕ сты! Сӕ цӕсгӕмттӕ мӕрдон фӕлурс ныйисты+.

7О, додой! Ахӕм ӕвирхъау бон никуыма ӕрцыд! Йаковӕн йӕ фыдбылызы рӕстӕг ӕрхӕццӕ кӕны, фӕлӕ фервӕздзӕн+.

8Уыцы бон сын Ӕз, — зӕгъы Уӕларвӕфсады Бардарӕг, — сӕ бӕрзӕйыл цы ’фсондз ис, уый ныппырх кӕндзынӕн, сӕ бӕндӕнтӕ сын фӕйнӕрдӕм арӕдувдзынӕн! Ӕмӕ уӕд лӕггад кӕндзысты ӕцӕгӕлӕттӕн нӕ,+
9фӕлӕ Дунедарӕгӕн, сӕ Хуыцауӕн, стӕй сӕ паддзах Давидӕн, сӕ сӕргъы сын кӕй сӕвӕрдзынӕн, уымӕн+.

10Уӕдӕ ма тӕрс, мӕ цагъар Йаков, — зӕгъы Дунедарӕг, — ма тӕрс, Израил! Ӕз дӕ дард бӕстӕй фервӕзын кӕндзынӕн, дӕ байзӕддӕгты дын раздахдзынӕн, уацары кӕм уыдысты, уыцы зӕххӕй. Раздӕхдзӕн Йаков, сабыр ӕмӕ ӕдасӕй цӕрдзӕн, тасы йӕ ничиуал ӕфтаудзӕн+. 11Уымӕн ӕмӕ Ӕз демӕ дӕн, — зӕгъы Дунедарӕг, — Ӕз дӕ фервӕзын кӕндзынӕн! Цы адӕмты ’хсӕн дӕ ныххӕлиу кодтон, уыдоны ныццӕгъддзынӕн, ӕрмӕстдӕр дӕу нӕ фесафдзынӕн. Дӕ хъуыддӕгтӕм гӕсгӕ дӕ бафхӕрдзынӕн, фӕлӕ дӕ ӕнӕфхӕрдӕй нӕ ныууадздзынӕн»+.

12Дунедарӕг афтӕ зӕгъы: Дӕ хъӕдгӕмттӕн сдзӕбӕхгӕнӕн нӕй, уӕззау сты дӕ цӕфтӕ!+
13Дӕ цӕфтӕн хостӕ нӕй ӕмӕ дын нӕй сдзӕбӕхы амал, уымӕн ӕмӕ дӕ хъуыддагыл ничи тыхсы. 14Дӕ цӕдисонтӕ дӕ ферох кодтой, нал дӕ агурынц. Знаджы цӕфтӕ дыл ныккалдтон, бафхӕрдтон дӕ ӕгъатырӕй, уымӕн ӕмӕ дӕ фыдракӕндтӕ сбирӕ сты, дӕ тӕригъӕдтӕн нымӕц дӕр нӕй!

15Дӕ хъӕдгӕмттӕй, дӕ уӕззау цӕфтӕй цы хъӕрзыс? Бирӕ фыдракӕндтӕ кӕй фӕкодтай, дӕ тӕригъӕдтӕ ӕнӕнымӕц кӕй систы, уый тыххӕй дын бавзарын кодтон адӕттӕ! 16Фӕлӕ дӕ чидӕриддӕр ныхъуыры, уыдонӕн сӕхи дӕр аныхъуырдзысты, де знӕгтӕ сӕхӕдӕг уацары ацӕудзысты, хӕлӕттаг дӕ чи фӕкодта, уыдонӕн сӕхи дӕр сафтид кӕндзысты, чи дӕ стыгъта, уыдоны бастигъдзысты+. 17Дӕ хосгӕнӕг суыдзынӕн Мӕхӕдӕг, дӕ цӕфтӕ дын байгас кӕндзынӕн, — зӕгъы Дунедарӕг. — Дӕу хъодыгонд хуыдтой ӕмӕ дзырдтой: «Сионы сахар никӕйуал хъӕуы»+.

18Дунедарӕг афтӕ зӕгъы: «Ӕз ногӕй айтындздзынӕн Йаковы цатыртӕ, йӕ хӕдзӕрттӕн ын фӕтӕригъӕд кӕндзынӕн; сахар ногӕй сырӕздзӕни хӕлддзӕгты кӕритӕй, ӕмӕ галуан йӕ бынаты ӕрлӕудзӕн. 19Арфӕйы зарджытӕ, цины хъӕртӕ дзы райхъуысдзысты. Сбирӕ сӕ кӕндзынӕн, ӕмӕ нал фӕкъаддӕр уыдзысты; скадджын сӕ кӕндзынӕн, ӕмӕ ӕгады бынатмӕ нал ӕрхаудзысты+. 20Сӕ фырттӕ раздӕры хуызӕн суыдзысты, се ’хсӕнад ӕрфидар уыдзӕн Мӕ разы. Ӕз сын се ’фхӕрджыты бафхӕрдзынӕн. 21Сӕ фӕтӕг уыдзӕни сӕхицӕй, се ’хсӕнӕй рацӕудзӕн. Ӕз ӕй Мӕхимӕ ӕрбаввахс кӕндзынӕн, ӕмӕ Мӕм ӕрбахӕстӕг уыдзӕн.

Йӕхи фӕндӕй Мӕм хӕстӕг ӕрбацӕуын чи бауӕнддзӕн? — зӕгъы Дунедарӕг. — 22Сымах суыдзыстут Мӕ адӕм, Ӕз та — уӕ Хуыцау»+.

23Мӕнӕ Дунедарӕджы тыхдымгӕ, фыр мӕстӕй абухгӕйӕ, зилдух кӕнын систа! Тымыгъ сыстад ӕмӕ фыдгӕнджыты сӕртӕ бабын кӕндзӕн!+
24Дунедарӕджы судзгӕ маст не ’рсабыр уыдзӕн, цалынмӕ Йӕ фӕндтӕ нӕ сӕххӕст кӕна, уӕдмӕ. Уый фидӕны бамбардзыстут+.

31

31^1«Уыцы заман, — зӕгъы Дунедарӕг, — Ӕз Израилы хӕдзарвӕндӕгтӕй алкӕмӕн дӕр суыдзынӕн сӕ Хуыцау, уыдон та — Мӕ адӕм».

2Дунедарӕг афтӕ зӕгъы: «Кардӕй чи аирвӕзт, уыцы адӕм хорзӕх ссардтой ӕдзӕрӕг быдыры. Ӕз ӕрцӕудзынӕн ӕмӕ басабыр кӕндзынӕн Израилы».

3Дунедарӕг мӕм дардӕй фӕзынд ӕмӕ загъта: «Ӕнусон уарзтӕй дӕ бауарзтон ӕмӕ дӕ скодтон Мӕ хорзӕхы аккаг+. 4Израилы чызг, ногӕй дӕ сараздзынӕн, ӕмӕ арӕзт ӕрцӕудзынӕ, дӕ дала та райсдзынӕ ӕмӕ кафджытимӕ хъӕлдзӕгӕй кафдзынӕ+. 5Самарийы хӕхтыл ногӕй сӕндӕттӕ скӕндзынӕ, сӕндондартӕ сӕ сараздзысты ӕмӕ тыллӕг ӕрӕмбырд кӕндзысты+.

6Ралӕудзӕн ахӕм бон, ӕмӕ Ефремы хӕхтыл хъахъхъӕнджытӕ ныхъхъӕр кӕндзысты: „Сыстут, ӕмӕ Дунедарӕгмӕ, нӕ Хуыцаумӕ, Сионмӕ ссӕуӕм!“»+

7Уымӕн ӕмӕ Дунедарӕг афтӕ зӕгъы: Хъӕлдзӕгӕй зарут Йаковыл, адӕмты сӕргъы чи лӕууы, уый хъӕрӕй сыстаут ӕмӕ дзурут: «О Дунедарӕг! Фервӕзын кӕн Дӕ адӕмы, Израилы байзӕддӕгты!»

8Ӕз Мӕ адӕмы цӕгатаг бӕстӕй ӕрбакӕндзынӕн, зӕххы кӕрӕттӕй сӕ ӕрӕмбырд кӕндзынӕн. Се ’хсӕн ис куырмытӕ ӕмӕ къуылыхтӕ, ӕнхъӕлцау сылгоймӕгтӕ, ӕвгъӕды бадджытӕ, — уыдон ардӕм ӕнӕнымӕцӕй раздӕхдзысты+.

9Ардыгӕй цӕссыгкалгӕ цыдысты, фӕлӕ сӕ ныр Мӕхӕдӕг басабыр кӕндзынӕн ӕмӕ сӕ, кӕуыл нӕ фӕкӕлдзысты, уыцы раст фӕндагыл цӕугӕдӕттӕм акӕндзынӕн. Уымӕн ӕмӕ Ӕз дӕн Израилы фыд, Мӕ фыццаг зӕнӕг Ефрем у!+

10О адӕмтӕ, байхъусут Дунедарӕджы ныхасмӕ! Дард сакъадӕхтӕн фехъусын кӕнут, дзурут сын: «Израилы Чи ныххӕлиу кодта, Уый йӕ фӕстӕмӕ ӕрӕмбырд кӕндзӕн ӕмӕ, фыййау йӕ дзуг куыд хъахъхъӕны, афтӕ йӕ хъахъхъӕндзӕн»+.

11Дунедарӕг Йаковӕн йӕ ахӕстаргъ бафиддзӕн, йӕхицӕй тыхджындӕр чи у, уыдонӕй йӕ фервӕзын кӕндзӕн+. 12Ӕрбацӕудзысты, ӕмӕ Сионы хохыл сӕ цины хъӕртӕ хъуысдзысты; цин кӕндзысты, Дунедарӕг сын парахатӕй кӕй ратдзӕн, уыдӕттыл: мӕнӕу, сӕн ӕмӕ сойыл, фыстӕ ӕмӕ галтыл. Сӕ удтӕ дидинӕгкалӕг дыргъдоны хуызӕн суыдзысты, сӕ хъизӕмарӕн кӕрон ӕрцӕудзӕн+. 13Чызджытӕ, лӕппутӕ ӕмӕ зӕронд лӕгтӕ, цингӕнгӕйӕ, иумӕ кафдзысты. Сӕ маст сын баивдзынӕн цинӕй, басабыр сӕ кӕндзынӕн, хъыджы бӕсты сын хъӕлдзӕгдзинад ратдзынӕн+. 14Хӕринаджы хуыздӕрӕй бафсаддзынӕн сауджынты, Мӕ рӕдаудзинадӕй бафсӕддзысты Мӕ адӕм, — зӕгъы Дунедарӕг.

15Дунедарӕг афтӕ зӕгъы: «Рамайӕ хъуысы кӕуын, ӕрдиаг ӕмӕ зӕрдӕхалӕн хъарӕг — уый Рахел йӕ хъӕбултыл дзыназы, ӕрсабыры амал ын нӕй, уымӕн ӕмӕ нал сты»+.

16Дунедарӕг афтӕ зӕгъы: «Бауром дӕ цӕссыгтӕ, дӕ богъ-богъ! Дӕ лӕггады тыххӕй хорзӕх райсдзынӕ, — зӕгъы Дунедарӕг, — знаджы зӕххӕй ӕрыздӕхдзысты. 17Фидӕныл дӕ зӕрдӕ дар, — зӕгъы Дунедарӕг. — Дӕ фырттӕ сӕ зӕххы хаймӕ ’рыздӕхдзысты».

18Ӕз Ефремы хъӕрзын хъусын: «Хивӕнд родау мӕ бафхӕрдтой, ӕмӕ ӕфхӕрд баййӕфтон. Раздах мӕ, цӕмӕй фӕстӕмӕ раздӕхон, уымӕн ӕмӕ Ды Дунедарӕг дӕ, мӕ Хуыцау!+

19Мӕ фӕндагӕй иуварс куы фӕзылдтӕн, уӕд фӕсмон кодтон, зонды къахыл куы ’рлӕууыдтӕн, уӕд мӕхи хостон. Ме ’взонджы бонты худинаг мемӕ кӕй фӕхастон, уый тыххӕй фӕхудинаг ӕмӕ сӕгад дӕн».

20«Ау, Ефрем Мӕ зынаргъ фырт нӕу? Ау, Мӕ уарзон хъӕбул нал у? Фыдбылызтӕ йын арӕх ӕвзарын кодтон, фӕлӕ Мӕ рох нӕу. Мысын ӕй, ныххатыр ын кӕндзынӕн», — зӕгъы Дунедарӕг+.

21Дӕхицӕн фӕндаджы нысӕнттӕ ӕмӕ фӕндагамонӕнтӕ сӕвӕр! Раздӕр цы раст фӕндагыл цыдтӕ, уымӕ фӕстӕмӕ раздӕх! О Израилы чызг, раздӕх дӕ сахартӕм! 22Кӕдмӕ рахау-бахау кӕндзынӕ, гадзрахатӕй рацӕуӕг чызг!

Дунедарӕг зӕххыл, ӕрцӕуӕн кӕмӕн нӕй, ахӕм хъуыддаг сараздзӕн: ус ногӕй уыдзӕни йӕ мойы раз+.

23Уӕларвӕфсады Бардарӕг, Израилы Хуыцау, афтӕ зӕгъы: «Мӕ адӕмы уацарӕй куы раздахон, уӕд Иудейы зӕххыл, йӕ сахарты ногӕй дзурдзысты: „О рӕстдзинады хӕдзар, о уаз хох! Дунедарӕг дын арфӕ ракӕнӕд!“+

24Иудей ӕмӕ йе ’ппӕт сахарты ӕрцӕрдзысты адӕм, зӕхкусджытӕ ӕмӕ фыййӕуттӕ. 25Фӕллад адӕмӕн бадардзынӕн дон, бафсаддзынӕн фӕлмӕцыдты».

26Уыцы рӕстӕг ӕз райхъал дӕн ӕмӕ акастӕн мӕ алыварс. Мӕ фын мын ӕхсызгон уыди.

27«Ӕрцӕудзӕн ахӕм рӕстӕг, — зӕгъы Дунедарӕг, — ӕмӕ Ӕз Израил ӕмӕ Иудейы байзӕддӕгты байдзаг кӕндзынӕн адӕм ӕмӕ фосы мыггагӕй+. 28Раздӕр сӕ мӕ цӕст куыд нӕ истон, цӕмӕй сӕ ныццӕгъдон ӕмӕ ныддӕрӕн кӕнон, ныззыгуым сӕ кӕнон ӕмӕ сӕ фесафон, фыдбылызтӕ сын бавзарын кӕнон, афтӕ сӕ ныр дӕр, аразгӕйӕ ӕмӕ таугӕйӕ, Мӕ цӕст нӕ исдзынӕн, — зӕгъы Дунедарӕг. —+
29Уыцы заман афтӕ ничиуал зӕгъдзӕн: „Сӕ фыдӕлтӕ цъӕх сӕнӕфсир хордтой, ӕмӕ сӕ сывӕллӕтты дӕндӕгтӕ фехӕлдысты“, зӕгъгӕ+. 30Уымӕн ӕмӕ-иу алкӕмӕн дӕр мӕлӕты тӕрхон рахӕсдзысты йӕхи фыдракӕндтӕм гӕсгӕ: цъӕх сӕнӕфсир чи бахӕра, уымӕн-иу фехӕлдзысты йӕ дӕндӕгтӕ»+.

31Ахӕм рӕстӕг ӕрцӕудзӕн, — зӕгъы Дунедарӕг, — ӕмӕ Ӕз Израилы байзӕддагимӕ ӕмӕ Иудӕйы байзӕддагимӕ сараздзынӕн Ног Фидыд.+
32Сӕ фыдӕлты сын, сӕ къухтыл хӕцгӕйӕ, Мысырӕй куы ракодтон, уӕд семӕ кӕй сарӕзтон, ахӕм фидыд нӕ. Кӕд Ӕз сӕ Бардарӕг уыдтӕн, уӕддӕр уыдон уыцы фидыд фехӕлдтой, — зӕгъы Дунедарӕг. —+
33Мӕнӕ ис, Израилы байзӕддӕгтимӕ уыцы заманы фӕстӕ цы Фидыд сараздзынӕн, уый, — зӕгъы Дунедарӕг: Ме ’Гъдау сын сӕ сӕрызонды бавӕрдзынӕн, сӕ зӕрдӕтыл сын ӕй ныффысдзынӕн. Ӕз уыдзынӕн сӕ Хуыцау, уыдон та — Мӕ адӕм+. 34Алчи кӕрӕдзийы ӕмӕ ӕфсымӕр ӕфсымӕры нал ахуыр кӕндзӕн ӕмӕ нал дзурдзӕн, Дунедарӕджы базонут, зӕгъгӕ, — иууылдӕр Мӕ зондзысты, стырӕй, чысылӕй, — зӕгъы Дунедарӕг. — Ӕз сын сӕ фыдракӕндтӕ ныббардзынӕн, сӕ тӕригъӕдтӕ сын нал ӕрымысдзынӕн+.

35Афтӕ зӕгъы Дунедарӕг, боныгон рухс кӕнынӕн хур Чи радта, мӕй ӕмӕ стъалытӕн, цӕмӕй ӕхсӕвыгон рухс кӕной, уый тыххӕй уагӕвӕрдтӕ Чи скодта, денджызы уылӕнтӕ гуыр-гуыр куыд кӕной, афтӕ Чи сызмӕнты, Йӕ ном Уӕларвӕфсады Бардарӕг Кӕмӕн у:+
36«Кӕд ацы уагӕвӕрдтӕ сӕ куыстӕй ныллӕудзысты Мӕ разы, — зӕгъы Дунедарӕг, — уӕд Израилы байзӕддӕгтӕ дӕр нал уыдзысты Мӕ адӕм»+.

37Дунедарӕг афтӕ зӕгъы: «Бӕрзонд арвӕн сбарӕн куыд нӕй, зӕххы бындуртӕн — басгарӕн, афтӕ Ӕз дӕр Израилы байзӕддӕгты сӕ хъуыддӕгты тыххӕй Мӕхицӕй никуы аппардзынӕн, — зӕгъы Дунедарӕг+.

38Ӕрцӕудзӕн ахӕм рӕстӕг, — зӕгъы Дунедарӕг, — ӕмӕ ацы сахар Хананелы мӕсыгӕй Тигъы кулдуары онг ногӕй арӕзт ӕрцӕудзӕни Дунедарӕджы кадӕн+. 39Зӕхбарӕн синаг аххӕсдзӕн Гаревы къуыбырмӕ ӕмӕ айтындздзӕн суанг Гоайы ’рдӕм. 40Абон мӕрдтӕ ӕмӕ фӕнычы бын чи фӕци, уыцы дӕлвӕз, Кедроны цӕугӕдон ӕмӕ, скӕсӕны чи ис, уыцы Бӕхы кулдуары онг цы быдыртӕ ’ххӕссынц, уыдон иууылдӕр Дунедарӕджы уаз зӕххы хай суыдзысты, никуыуал сӕ ничи ныппырх кӕндзӕн ӕмӕ фесафдзӕн»+.

32

32^1Паддзах Цедекиа Иудейы дӕсӕм аз хицауиуӕг куы кодта, уӕд Дунедарӕг Йеремиайӕн фехъусын кодта Йӕ ныхас. Уыцы заман Навуходоносоры паддзахдзинадыл цыди ӕстдӕсӕм аз+.

2Вавилойнаг паддзахы ’фсад ӕрхъула кодта Йерусалимыл, пехуымпар Йеремиа та иудейаг паддзахы галуаны, хъахъхъӕнджыты кӕрты, ахӕстоны бадти+. 3Иудейы паддзах Цедекиа Йеремиайы ахӕстоны сбадын кодта ӕмӕ йын загъта: «Ахӕм рагуацтӕ цӕмӕн хъусын кӕныс? Ды дзурыс: „Афтӕ зӕгъы Дунедарӕг: Ӕз ацы сахар вавилойнаг паддзахы къухмӕ ратдзынӕн, ӕмӕ йӕ бацахсдзӕн. 4Иудейы паддзах Цедекиа дӕр халдейӕгты къухтӕй нӕ аирвӕздзӕн, ӕнӕмӕнг Вавилоны паддзахы къухмӕ бахаудзӕн ӕмӕ йемӕ лӕгӕй-лӕгмӕ ныхас кӕндзӕн. 5Уый Цедекиайы акӕндзӕн Вавилонмӕ, ӕмӕ уым баззайдзӕн, цалынмӕ йӕм Ӕз не ’ркӕсон, уӕдмӕ, — зӕгъы Дунедарӕг. — Халдейӕгты ныхмӕ куы тох кӕнат, уӕд сыл нӕ фӕуӕлахиз уыдзыстут“»+.

6Йеремиа дзуапп радта: «Дунедарӕг мын фехъусын кодта Йӕ ныхас: 7дӕ фыды ’фсымӕр, Шаллумы фырт Ханамел дӕм ӕрбацӕудзӕн ӕмӕ дын зӕгъдзӕн: „Анатоты сахары раз мын цы зӕххы хай ис, уый балхӕн, мӕ хӕстӕджытӕй мын дӕуӕй ӕввахсдӕр ничи у, ӕмӕ йын цъындыаргъ хъуамӕ ды бафидай“»+.

8Ӕмӕ мӕнӕ, Дунедарӕг куыд загъта, афтӕ мӕм мӕ фыды ’фсымӕры фырт Ханамел хъахъхъӕнджыты кӕртмӕ ӕрбацыд ӕмӕ загъта: «Бениамины зӕххыл мын, Анатоты сахары цур, зӕххы хай ис, ӕмӕ йӕ балхӕн, уымӕн ӕмӕ уыцы зӕхх дӕу хъуамӕ уа, йӕ цъындыаргъ дӕуӕн фидгӕ у, балхӕн ӕй». Уӕд ӕз бамбӕрстон, Дунедарӕджы ныхас кӕй сӕххӕст ис, уый+. 9Ӕмӕ мӕ фыды ’фсымӕры фырт Ханамелӕй, Анатоты сахары йын цы зӕххы хай уыди, уый балхӕдтон, ӕвддӕс шекелы йын ӕвзист сбарстон. 10Ӕлхӕды ӕвдисӕндар ныффыстон ӕмӕ йыл мыхуыр сӕвӕрдтон. Ӕвдисӕнтӕм фӕдзырдтон ӕмӕ ӕвзист барӕныл сбарстон. 11Ӕлхӕды ӕвдисӕндар райстон — иу дзы сфидар кодтон мыхуырӕй, иннӕуыл та мыхуыр ӕвӕрд нӕ уыд, — 12ӕмӕ сӕ радтон Нериайы фырт Барухмӕ, Махсейы фырты фыртмӕ. Уыцы рӕстӕг нӕ разы уыдысты мӕ фыды ’фсымӕры фырт Ханамел, ӕлхӕды ӕвдисӕндартыл сӕ къухтӕ чи бафыста, уыцы ӕвдисӕнтӕ ӕмӕ, хъахъхъӕнджыты кӕрты цы иудейӕгтӕ бадти, уыдон иууылдӕр+. 13Ӕз сӕ разы бафӕдзӕхстон Барухӕн: 14«Уӕларвӕфсады Бардарӕг, Израилы Хуыцау, афтӕ зӕгъы: райс ацы дыууӕ ӕвдисӕндары — мыхуыр ӕвӕрд кӕуыл ис, уый, стӕй, мыхуыр кӕуыл нӕ сӕвӕрдӕуыд, уый дӕр — ӕмӕ сӕ дзӕвгар рӕстӕгмӕ ӕлыгӕй конд дурыны цӕвӕр. 15Уымӕн ӕмӕ Уӕларвӕфсады Бардарӕг, Израилы Хуыцау, афтӕ зӕгъы: ацы зӕххыл ногӕй ӕлхӕндзысты хӕдзӕрттӕ, зӕххы хӕйттӕ ӕмӕ сӕндӕттӕ».

16Ӕлхӕды ӕвдисӕндартӕ Нериайы фырт Барухмӕ радтон ӕмӕ Дунедарӕгмӕ скуывтон: 17«О Дунедарӕг Хуыцау! Де ’гӕрон хъомысӕй, Дӕ къухӕй Ды сфӕлдыстай уӕлӕрвтӕ ӕмӕ зӕхх! Дӕуӕн ӕппӕт дӕр у дӕ бон!+
18Дӕ хорзӕхтӕ мингай адӕмӕн раттыс, ныййарджыты тӕригъӕдтӕ бафидын кӕныс сӕ цотӕн.

О хъомысджын стыр Хуыцау, Йӕ ном — Уӕларвӕфсады Бардарӕг!+
19Ӕгӕрон хъомыс — Йӕ фӕндты, Йӕ хъуыддӕгтӕ — ӕнӕнымӕц! Уый адӕмӕн сӕ фӕндӕгтӕ иууылдӕр уыны, ӕмӕ алкӕмӕн дӕр йӕ фӕндагмӕ, йӕ хъуыддӕгтӕм гӕсгӕ бафиды+.

20Ды фенын кодтай ӕвдисӕйнӕгтӕ ӕмӕ диссӕгтӕ Мысыры. Абоны онг сӕ Израил ӕмӕ ӕппӕт адӕмы ’хсӕн ӕвдисыс, скадджын кодтай Дӕхи, ӕмӕ уыцы кад Демӕ ис ныр дӕр+. 21Израилы, Дӕ адӕмы, Мысыры зӕххӕй ракодтай ӕвдисӕйнӕгтӕ ӕмӕ диссӕгтимӕ — Дӕ хъомысы, Дӕ къухы фӕрцы, ӕвирхъау тас сыл бахӕцын кодтай, афтӕмӕй+. 22Сӕ фыдӕлтӕн сын, сомы ракӕнгӕйӕ, зӕрдӕ кӕмӕй бавӕрдтай, ӕхсыр ӕмӕ мыд цы зӕххӕй хъары, уый сын радтай+. 23Уыдон ӕм ӕрбацыдысты ӕмӕ йӕ бацахстой, фӕлӕ Дын Дӕ ныхасмӕ нӕ хъуыстой, Де ’Гъдаумӕ гӕсгӕ нӕ цардысты. Цы сын бафӕдзӕхстай, уыдӕттӕ не ’ххӕст кодтой, ӕмӕ сыл Ды ацы фыдбылызтӕ уымӕн ӕруагътай+.

24Сыджытбырутӕ бахӕццӕ сты сахармӕ, бацахсдзысты йӕ. Халдейӕгтӕ сахарыл ӕрхъула кодтой, ӕмӕ сӕ къухмӕ бахаудзӕн, кард, стонг ӕмӕ рынӕй йӕ басӕтдзысты. Рагацау цы загътай, уый сӕххӕст ис, ӕмӕ ныр Дӕхӕдӕг уый уыныс+. 25Афтӕмӕй мын, о Дунедарӕг Хуыцау, фӕдзӕхсыс, дӕхицӕн ӕвзистӕй зӕххы хай балхӕн ӕмӕ ӕвдисӕнтӕм фӕдзур, зӕгъгӕ, кӕд ӕмӕ ацы сахар халдейӕгты къухтӕм бахаудзӕн».

26Дунедарӕг Йеремиайӕн загъта:+
27«Ӕз Дунедарӕг дӕн, ӕппӕт цӕрӕг удты Хуыцау. Мӕ бон саразын цы нӕу, ахӕмӕй исты ис? 28Уымӕ гӕсгӕ Дунедарӕг афтӕ зӕгъы: Ӕз ацы сахар халдейӕгтӕ ӕмӕ вавилойнаг паддзах Навуходоносоры къухмӕ ратдзынӕн, паддзах ӕй бацахсдзӕн. 29Сахарыл цы халдейӕгтӕ ӕрхъула кодтой, уыдон ӕрбацӕудзысты ӕмӕ йӕ арты хай бакӕндзысты. Израилӕгтӕ сӕ уӕлхӕдзӕрттыл Баалӕн буд кӕм сыгътой ӕмӕ сӕн кӕм калдтой ӕндӕр хуыцӕуттӕн, цӕмӕй Мӕн мӕсты кӕной, уый тыххӕй, уыцы хӕдзӕрттӕ басудздзысты+. 30Уымӕн ӕмӕ Иудей ӕмӕ Израилы фырттӕ се ’взонджы бонтӕй абонмӕ Мӕ разы ӕрмӕст фыдракӕндтӕ кодтой, сӕ хъуыддӕгтӕй Мӕ ӕрмӕстдӕр мӕсты кодтой, — зӕгъы Дунедарӕг. —+
31-32Ацы сахар арӕзт куы ’рцыди, уӕдӕй абонмӕ йӕм мӕстӕй судзын, ӕмӕ дзы Ме ’ргом аздахдзынӕн, Иудей ӕмӕ Израилы фырттӕ, хуымӕтӕг адӕмӕй паддзӕхты онг, сӕ сауджынтӕ ӕмӕ сӕ пехуымпартӕ, Иудей ӕмӕ Йерусалимы цӕрджытӕ кӕй фӕкодтой ӕмӕ-иу сӕм Мӕ маст кӕй тыххӕй ссыгъд, уыцы фыдракӕндты тыххӕй+. 33Се ’ргомы бӕсты Мӕм раздӕхтой сӕ чъылдым. Ӕз сын ӕдзухдӕр зонд амыдтон, фӕлӕ нӕ хъуыстой, зондамындтӕ ницӕмӕ ӕрдардтой. 34Мӕ ном кӕуыл сӕвӕрдӕуыд, уыцы Хӕдзары се ’лгъӕгтӕ сӕвӕрдтой, фӕчъизи йӕ кодтой+. 35Хинномы фырты дӕлвӕзы Баалӕн кувӕндӕттӕ скодтой, цӕмӕй дзы сӕ фырттӕ ӕмӕ сӕ чызджыты Молохӕн арты нывондӕн хӕссой! Ӕз сын ахӕм бардзырд нӕ радтон! Мӕ хъуыдыйы дӕр нӕ уыд, цӕмӕй ахӕм ӕлгъаг митӕ кӕной ӕмӕ Иудей тӕригъӕдты бынӕй мауал зына!»+

36Сымах афтӕ кӕмӕй дзурут, вавилойнаг паддзахы къухмӕ лӕвӕрд ӕрцыди, кард, стонг ӕмӕ рыны амӕттаг бауыдзӕн, зӕгъгӕ, уыцы сахары тыххӕй Дунедарӕг, Израилы Хуыцау, афтӕ зӕгъы:+
37«Ӕз сӕ, фыр мӕстӕй пиллон арт уадзгӕйӕ, кӕдӕм фӕсырдтон, уыцы бӕстӕтӕй ӕрӕмбырд кӕндзынӕн ӕмӕ сӕ ногӕй ацы бынатмӕ раздахдзынӕн, ӕнӕмаст цардӕй сӕ схайджын кӕндзынӕн+. 38Уыдон уыдзысты Мӕ адӕм, Ӕз та — сӕ Хуыцау+. 39Иу зӕрдӕ ӕмӕ иу фӕндаг сын ратдзынӕн, цӕмӕй Мӕ цӕрӕнбонты тӕрсой сӕхи ӕмӕ сӕ байзӕддӕгты фарны сӕраппонд+. 40Ӕз семӕ сараздзынӕн ӕнусон фидыд ӕмӕ сӕ уыцы фидыдмӕ гӕсгӕ никуыуал ныууадздзынӕн, Мӕ хорзӕхӕй сӕ ӕнӕхай никуыуал фӕкӕндзынӕн. Сӕ зӕрдӕты сын тас бавӕрдзынӕн, цӕмӕй Мӕ тӕрсой, се ’ргом Мӕ мауал аздахой+. 41Мӕ хорзӕхтӕ сын цинимӕ дӕтдзынӕн, зӕрдиагӕй сӕ ацы зӕххыл байтаудзынӕн»+.

42Уымӕн ӕмӕ афтӕ зӕгъы Дунедарӕг: «Ӕз ацы адӕмӕн стыр бӕллӕхтӕ бавзарын кодтон, фӕлӕ сын зӕрдӕ цы хорзӕхтӕй бавӕрдтон, уыдон дӕр иууылдӕр ратдзынӕн+. 43-44Ӕмӕ сымах афтӕ цы зӕххӕй дзурут, ӕдзӕрӕг быдыр фестад, адӕм ӕмӕ фосы мыггаг дзы нал баззад, халдейӕгты къухтӕм лӕвӕрд ӕрцыд, зӕгъгӕ, уым та ногӕй зӕххы хӕйттӕ ӕлхӕндзысты. Фиддзысты сын ӕвзист, ӕлхӕды ӕвдисӕндартыл ӕвӕрдзысты мыхуыртӕ ӕмӕ ’вдисӕнтӕм дзурдзысты. Афтӕ уыдзӕни Бениамины зӕххыл, Йерусалимы алфамбылай ӕмӕ Иудейы ӕппӕт сахарты, стӕй Шефела ӕмӕ Негевы сахарты, уымӕн ӕмӕ сӕ Ӕз уацарӕй раздахдзынӕн», — зӕгъы Дунедарӕг+.

33

33^1Йеремиа ма хъахъхъӕнджыты кӕрты ахӕстоны куы бадти, уӕд ын Дунедарӕг дыккаг хатт загъта:+
2Афтӕ зӕгъы Дунедарӕг, зӕхх Чи сфӕлдыста, Чи йӕ сарӕзта ӕмӕ йӕ Чи сфидар кодта, Уый: 3балӕгъстӕ Мын кӕн, ӕмӕ дын Ӕз дзуапп ратдзынӕн, цы нӕ зоныс ӕмӕ адӕймаджы зонд цӕмӕ не ’ххӕссы, уыцы диссӕгтӕ дын фенын кӕндзынӕн+. 4Уымӕн ӕмӕ Дунедарӕг, Израилы Хуыцау, ацы сахары хӕдзӕртты ӕмӕ иудейаг паддзӕхты галуанты, фыдгулты кардӕй чи ныппырх уыдзӕн, уыдоны тыххӕй зӕгъы:+
5сӕ цӕрджытӕ рацыдысты халдейӕгты ныхмӕ хӕцынмӕ, фӕлӕ Ӕз ацы хӕдзӕрттӕ, фыр мӕстӕй пиллон арт уадзгӕйӕ, фесафдзынӕн, уыцы хӕдзӕрттӕ адӕмы мӕрдтӕй байдзаг уыдзысты, уымӕн ӕмӕ Ӕз ацы сахарӕй се ’ппӕт фыдракӕндты тыххӕй Ме ’ргом аздӕхтон. 6Фӕлӕ Ӕз ацы сахары цӕрджытӕн ӕнӕниздзинад ратдзынӕн, сдзӕбӕх сӕ кӕндзынӕн, парахатӕй сын сабырдзинад ӕмӕ ӕдасдзинад ратдзынӕн+. 7Ӕз Иудей ӕмӕ Израилы уацайрӕгты фӕстӕмӕ раздахдзынӕн, раздӕрау сӕ сфидар кӕндзынӕн+. 8Мӕ разы цы тӕригъӕдтӕ фӕкодтой, уыдонӕй сӕ ссыгъдӕг кӕндзынӕн. Мӕ ныхмӕ-иу куы сыстадысты, уӕд цы фыдракӕндтӕ арӕзтой, уыдон сын ныббардзынӕн+. 9Ацы сахар Мӕ ӕппӕт зӕххон адӕмты ’хсӕн скадджын кӕндзӕн. Цы хорзӕхтӕ йын балӕвар кодтон, уый куы фехъусой, уӕд Мӕ цингӕнгӕйӕ стаудзысты. Цы фарнӕй йӕ схайджын кодтон, уый куы базоной, уӕд фыр тӕссӕй нырриздзысты.

10-11Дунедарӕг афтӕ зӕгъы: «Ацы бынаты тыххӕй сымах дзурут: „Уый у ӕдзӕрӕг быдыр, нал дзы адӕймаг ис, налдӕр фосы мыггаг!“ Фӕлӕ Иудейы сахартӕ ӕмӕ Йерусалимы уынгты, адӕм ӕмӕ фосы мыггаг кӕм нал баззад, уым та ногӕй цин, хъӕлдзӕгдзинад ӕмӕ чындзӕхсӕвы уынӕр хъуысдзӕн. Дунедарӕджы хӕдзармӕ арфӕйы нывӕндтӕ чи хӕсдзӕн, уыцы адӕм дзурдзысты: „Уӕларвӕфсады Бардарӕджы стаут, уымӕн ӕмӕ хорзӕхджын у Дунедарӕг, Йӕ хорзӕхтӕ нӕ фесӕфдзысты мыггамӕ!“ Уымӕн ӕмӕ Ӕз ацы зӕххӕн йӕ раздӕры ӕнӕмаст цард раздахдзынӕн»++.

12Уӕларвӕфсады Бардарӕг афтӕ зӕгъы: «Ацы бынат сафтид ис, нал дзы адӕм ис, нал цӕрӕгойтӕ. Фӕлӕ ацы сахартӕй алкӕй раз дӕр ногӕй фӕзындзысты фосхизӕн сӕрвӕттӕ, ӕмӕ дзы фыййӕуттӕ сӕ фос хиздзысты. 13Хӕххон сахарты, стӕй Шефела ӕмӕ Негевы сахарты, Бениамины зӕххыл ӕмӕ Йерусалимы алфамбылӕйтты, Иудейы сахарты — алы ран дӕр, чи сӕ нымайдзӕн, уыдоны дӕлбар ногӕй фосы рӕгъӕуттӕ хиздзысты, — зӕгъы Дунедарӕг.

14Ахӕм рӕстӕг ӕрцӕудзӕн, — зӕгъы Дунедарӕг, — ӕмӕ Ӕз сӕххӕст кӕндзынӕн, Иудей ӕмӕ Израилы байзӕддӕгтӕн зӕрдӕ цӕмӕй бавӕрдтон, уый. 15Уыцы заман Мӕ фӕндонӕй сырӕздзӕни рӕстаг Ӕвзар, Давиды байзӕддаг, ӕмӕ зӕххыл раст тӕрхон кӕндзӕн+. 16Уыцы заман Иудей фервӕздзӕн, Йерусалим ӕдасӕй цӕрдзӕн, схондзысты йӕ: „Дунедарӕг — нӕ рӕстад“+. 17Уымӕн ӕмӕ Дунедарӕг афтӕ зӕгъы: Давиды мыггагӕн Израилы паддзахы бадӕныл алкӕддӕр йӕ бар цӕудзӕни+. 18Сауджын левиттӕ кӕддӕриддӕр Мӕ разы иууылсудзинӕгтӕ ӕмӕ ӕрвылбоны нывӕндтӕ хӕсдзысты, хойраджы хуынтӕ Мын судздзысты».

19Дунедарӕг Йеремиайӕн фехъусын кодта Йӕ ныхас:+
20«Афтӕ зӕгъы Дунедарӕг: „Кӕд, Ӕз бон ӕмӕ ӕхсӕвимӕ цы фидыд сарӕзтон, уый искӕмӕн йӕ бон фехалын у, цӕмӕй афоныл мауал фӕзыной, уый тыххӕй, 21уӕд Мӕ цагъар Давидимӕ ӕмӕ, Мӕ разы лӕггад чи кӕны, уыцы левиттимӕ цы фидыд сфидар кодтон, уый дӕр фехалӕн ис, ӕмӕ Давидӕн, йӕ паддзахы бадӕны хицауиуӕг чи кӕна, ахӕм байзӕддӕгтӕ нал уыдзӕн+. 22Стъалытӕн банымайӕн куыд нӕй, денджызы змисӕн — сбарӕн, афтӕ Ӕз сбирӕ кӕндзынӕн Мӕ цагъар Давиды байзӕддӕгты ӕмӕ Мӕ лӕггадгӕнджыты, левитты“»+.

23Дунедарӕг Йеремиайӕн загъта: 24«Ацы адӕм цы ныхӕстӕ кӕнынц, уый нӕ хъусыс? Уыдон дзурынц: „Дунедарӕг цы дыууӕ хӕдзарвӕндаджы равзӕрста, уыдонӕй Йе ’ргом аздӕхта“. Уымӕ гӕсгӕ Мӕ адӕмыл ӕлгъ кӕнынц ӕмӕ сӕ цӕсты адӕмыл нымад дӕр нал сты».

25Дунедарӕг афтӕ зӕгъы: «Бон ӕмӕ ӕхсӕвимӕ фидыд куыд сарӕзтон, арв ӕмӕ зӕххы ӕгъдӕуттӕ куыд сфидар кодтон,+
26афтӕ Ме ’ргом нӕ аздахдзынӕн Йаков ӕмӕ Мӕ цагъар Давиды байзӕддӕгтӕй, цӕмӕй Авраам, Исаак ӕмӕ Йаковы фӕстагӕттӕй паддзах мауал равзарон, уый тыххӕй. Уымӕн ӕмӕ сӕ Ӕз уацарӕй раздахдзынӕн ӕмӕ сын ныххатыр кӕндзынӕн»+.

34

34^1Вавилоны паддзах Навуходоносор йе ’фсадимӕ ӕмӕ, кӕй басаста, уыцы паддзахӕдтӕ ӕмӕ адӕмтимӕ Йерусалим ӕмӕ йӕ алыварс сахартыл куы ’рхъула кодта, уыцы заман Дунедарӕг Йеремиайӕн загъта:+
2«Дунедарӕджы, Израилы Хуыцау, афтӕ зӕгъы: „Ацу Иудейы паддзах Цедекиамӕ ӕмӕ йын Дунедарӕджы, Израилы Хуыцауы, номӕй афтӕ зӕгъ: Ӕз ацы сахар дӕттын вавилойнаг паддзах Навуходоносоры къухмӕ, ӕмӕ йӕ басудздзӕн+. 3Дӕхӕдӕг дӕр паддзахӕй нӕ аирвӕздзынӕ, ӕрцахсдзысты дӕ, ӕмӕ йӕ къухмӕ бахаудзынӕ. Вавилоны паддзахы раз ӕрлӕудзынӕ, йемӕ лӕгӕй-лӕгмӕ ныхас кӕндзынӕ ӕмӕ Вавилонмӕ уацары ацӕудзынӕ+. 4Фӕлӕ байхъус Дунедарӕджы ныхасмӕ, Цедекиа, Иудейы паддзах! Дунедарӕг афтӕ зӕгъы дӕу тыххӕй: ды карды цӕфӕй нӕ амӕлдзынӕ, 5сабыр зӕххыл дӕ мӕлӕт ссардзынӕ. Дӕ фыдӕлтӕн ӕмӕ, дӕ размӕ чи уыди, уыцы паддзӕхтӕн хӕрздӕфгӕнӕнтӕ куыд сыгътой, афтӕ дӕ номыл дӕр буд ссудздзысты ӕмӕ, додой, нӕ хицау, зӕгъгӕ, хъарӕг кӕндзысты.“ Уый Ӕз рагацау Мӕхӕдӕг, — зӕгъы Дунедарӕг»+.

6Йеремиа ацы ныхӕстӕ иууылдӕр Йерусалимы иудейаг паддзах Цедекиайӕн фехъусын кодта. 7Уыцы рӕстӕг вавилойнаг паддзахы ’фсад хӕцыди Йерусалимы, стӕй, Иудейы сахартӕй ма чи аирвӕзт, уыдоны, Лахиш ӕмӕ Азекайы, ныхмӕ. Ӕрмӕст ма ацы дыууӕ сахарӕн сӕ бырутӕ нӕ басастой+.

8Дунедарӕг Йеремиайӕн фехъусын кодта Йӕ ныхас. Уыцы заман паддзах Цедекиа Йерусалимы ӕппӕт цӕрджытимӕ сфидар кодта фидыд, цӕмӕй сӕ цагъарты ссӕрибар кӕной. 9Алчидӕр хъуамӕ йӕ дзуттаг цагъартӕн, усӕй, лӕгӕй, сӕрибар раттаид ӕмӕ йе ’фсымӕрты, иудейӕгты, йӕхимӕ цагъарӕй мачиуал дардтаид+. 10Уӕздӕттӕ, стӕй фидыд чи сарӕзта, уыцы адӕм се ’ппӕт дӕр сӕ цагъарты суӕгъд кӕныныл ӕмӕ сӕ уацары мауал дарыныл сразы сты. 11Фӕлӕ уый фӕстӕ сӕ фӕнд аивтой ӕмӕ, кӕй ауагътой, уыцы цагъарты раздӕхтой, фӕстӕмӕ та сӕ цагъайрӕгтӕ скодтой. 12Ӕмӕ Дунедарӕг Йеремиайӕн загъта: 13«Дунедарӕг, Израилы Хуыцау, афтӕ зӕгъы: уӕ фыдӕлты уын Мысырӕй куы ракодтон, уӕд семӕ сфидар кодтон фидыд. Загътон сын:+
14„Алчидӕр уӕ йе ’фсымӕры, кӕй балхӕдта, уыцы дзуттаджы, йӕ куысты ӕвдӕм аз хъуамӕ ауадза. Ӕхсӕз азы йын лӕггад кӕнӕд, уый фӕстӕ йӕ хъуамӕ ссӕрибар кӕна“. Фӕлӕ Мӕм уӕ фыдӕлтӕ нӕ хъуыстой, Мӕ ныхӕстӕ Мын ницӕмӕ ӕрдардтой+. 15Ныр сымах ӕрфӕсмон кодтат ӕмӕ, Ӕз растыл кӕй нымайын, ахӕм хъуыддаг сарӕзтат Мӕ разы: алчидӕр уӕ йе ’фсымӕры ссӕрибар кодта. Мӕ ном кӕуыл сӕвӕрдӕуыд, уыцы хӕдзары Мемӕ фидыд сфидар кодтат. 16Фӕлӕ уый фӕстӕ уӕ фӕнд аивтат ӕмӕ Мын Мӕ ном сӕгад кодтат. Алчидӕр уӕ ауагъта йӕ цагъарты, цӕмӕй, кӕдӕм сӕ фӕнды, уырдӕм цӕуой, фӕлӕ сӕ фӕстӕмӕ раздӕхтат ӕмӕ та сӕ ногӕй уӕхицӕн цагъайрӕгтӕ скодтат.

17Уымӕ гӕсгӕ Дунедарӕг афтӕ зӕгъы: Мӕ ныхасмӕ Мын кӕй нӕ байхъуыстат ӕмӕ уе ’фсымӕрты, уӕ хиуӕтты кӕй не ссӕрибар кодтат, уый тыххӕй уын Ӕз ныр лӕвар кӕнын сӕрибар, — зӕгъы Дунедарӕг, — сӕрибарӕй кард, стонг ӕмӕ рынӕй амӕлыны фадат. Ӕз сымахӕй ӕппӕт зӕххон паддзахӕдтӕн ӕвирхъау дӕнцӕг сараздзынӕн!+

18Мӕ фидыд Мын чи фехӕлдта ӕмӕ фидыды ныхӕстӕ чи нӕ сӕххӕст кодта, уыцы адӕмӕн Ӕз, дыууӕ дихы кӕй акодтой ӕмӕ йӕ хӕйтты ’хсӕн кӕмӕн ацыдысты, уыцы роды ми бакӕндзынӕн. 19Иудей ӕмӕ Йерусалимы уӕздӕттӕ, барджынтӕ, сауджынтӕ ӕмӕ ацы бӕстӕйы ӕппӕт адӕмы — уыцы родӕн йӕ дыууӕ ’рдӕджы астӕу чи ацыди, уыдоны се ’ппӕты дӕр, 20сӕ мӕлӕтмӕ чи бӕллы, уыцы знӕгты къухмӕ ратдзынӕн, сӕ мӕрдтӕ уӕларвон мӕргътӕ ӕмӕ зӕххон сырдтӕн холы суыдзысты+. 21Ӕз иудейаг паддзах Цедекиа ӕмӕ йӕ уӕздӕтты, сӕ мӕлӕтмӕ чи бӕллы, уыцы знӕгты амӕттаг бакӕндзынӕн, уӕ зӕххӕй чи аздӕхт, уыцы вавилойнаг ӕфсады къухмӕ сӕ ратдзынӕн+. 22Ӕз бардзырд ратдзынӕн, — зӕгъы Дунедарӕг, — ӕмӕ фӕстӕмӕ ацы сахармӕ раздӕхдзысты. Ӕрхъула йыл кӕндзысты, бацахсдзысты йӕ ӕмӕ йӕ басудздзысты. Ӕз Иудейы сахартӕ ӕдзӕрӕг быдыр фестын кӕндзынӕн»+.

35

35^1Иудейаг паддзах, Иосиайы фырт Иоакимы паддзахиуӕджы заман Дунедарӕг Йеремиайӕн загъта:+
2«Ацу рехавонтӕм ӕмӕ сӕ ӕрбахон Дунедарӕджы хӕдзармӕ, йӕ агъуыстытӕй иумӕ, сӕ разы-иу сын сӕн ӕрӕвӕр»+.

3Ӕз фӕсидтӕн Хавацинийы фырты фырт, Йеремиайы фырт Иазанимӕ, стӕй уымӕн йе ’фсымӕртӕм, йӕ фырттӕм ӕмӕ рехавонты ӕппӕт мыггагмӕ. 4Ӕрбакодтон сӕ Дунедарӕджы хӕдзармӕ, пехуымпар Хананы фыртты, Игдалиайы фырты фыртты, агъуыстмӕ. Уыцы уат уыди уӕздӕтты агъуысты цур, йӕ бынмӕ та уыди Шаллумы фырт Маасеайы, хӕдзары бацӕуӕн хъахъхъӕнӕджы, уат.

5Ӕз рехавонтӕн сӕ разы сӕнӕй йедзаг дурынтӕ ӕмӕ нуазӕн кӕхцытӕ ӕрӕвӕрдтон, загътон сын: «Бануазут сӕн». 6Фӕлӕ мын уыдон дзуапп радтой: «Мах сӕн нӕ нуазӕм, уымӕн ӕмӕ нын нӕ фыдӕл Рехавы фырт Йонадав афтӕ бафӕдзӕхста: „Нӕдӕр уӕхӕдӕг, нӕдӕр уӕ байзӕддӕгтӕ мыггагмӕ дӕр сӕн ма бануазӕнт+. 7Хӕдзӕрттӕ ма аразут, хор ма байтаут ӕмӕ сӕндӕттӕ ма скӕнут, макуы уӕм мацы уӕд уыдӕттӕй. Цӕрӕнбонты цӕрут цатырты ӕмӕ уӕд, ӕцӕгӕлӕттӕ цы зӕххыл стут, уым бирӕ фӕцӕрдзыстут“. 8Махӕн нӕ фыдӕл Йонадав, Рехавы фырт, цыдӕриддӕр бафӕдзӕхста, уыдон иууылдӕр ӕххӕст кӕнӕм: никуы нуӕзтам сӕн — нӕдӕр нӕ устытӕ, нӕдӕр нӕ фырттӕ ӕмӕ нӕ чызджытӕ, нӕдӕр нӕхӕдӕг, 9стӕй цӕрынӕн хӕдзӕрттӕ никуы арӕзтам; сӕндӕттӕ, быдыртӕ ӕмӕ хоры хуымтӕ нӕм нӕй. 10Мах цӕрӕм цатырты ӕмӕ нын нӕ фыдӕл Йонадав цыдӕриддӕр бафӕдзӕхста, уыдон иууылдӕр ӕххӕст кӕнӕм. 11Вавилоны паддзах Навуходоносор ацы бӕстӕйы ныхмӕ куы схӕцыд, уӕд мах сфӕнд кодтам халдейӕгты ӕмӕ арамейӕгты ӕфсӕдтӕй Йерусалиммӕ фӕлидзын ӕмӕ ныр цӕрӕм Йерусалимы»+.

12Дунедарӕг Йеремиайӕн загъта: 13«Уӕларвӕфсады Бардарӕг, Израилы Хуыцау, афтӕ зӕгъы: цӕугӕ, Иудей ӕмӕ Йерусалимы цӕрджытӕн афтӕ зӕгъ: ау, ацы хъуыддагӕй уӕхицӕн ницы хатдзӕгтӕ скодтат ӕмӕ Мын Мӕ ныхӕстӕм хъусын нӕ сахуыр уыдзыстут? — зӕгъы Дунедарӕг. — 14Рехавы фырт Йонадавы байзӕддӕгтӕ ӕххӕст кӕнынц сӕ фыдӕлы фӕдзӕхстытӕ: абон онг йӕ фӕдзӕхстмӕ гӕсгӕ сӕн нӕ нуазынц. Сымах та Мӕм, кӕд ӕмӕ уын ӕрвылбон дзырдтон, уӕддӕр нӕ хъуыстат. 15Ӕппынӕдзух уӕм Мӕ лӕггадгӕнджыты, пехуымпарты, ахӕм ныхӕстимӕ ӕрвыстон: „Алчидӕр уӕ йӕ галиу фӕндаг ныууадзӕд, сраст кӕнут уӕ хъуыддӕгтӕ, ма кувут ӕндӕр хуыцӕуттӕм, ма сын лӕггад кӕнут ӕмӕ уӕд, уӕ фыдӕлтӕн кӕй радтон, уыцы зӕххыл цӕрдзыстут“. Фӕлӕ Мӕм нӕ байхъустат, Мӕ ныхӕстӕ Мын ницӕмӕ ӕрдардтат+. 16Рехавы фырт Йонадавы байзӕддӕгтӕ сӕ фыдӕлы фӕдзӕхст ӕххӕст кӕнынц, ацы адӕм та Мӕм нӕ хъусынц!»

17Уымӕ гӕсгӕ афтӕ зӕгъы Уӕларвӕфсады Бардарӕг, Израилы Хуыцау: «Ӕз Иудей ӕмӕ Йерусалимы цӕрджытӕн, рагацау сын цы бӕллӕхты тыххӕй загътон, уыдон бавзарын кӕндзынӕн, — Ӕз сын дзырдтон, фӕлӕ нӕ хъуыстой, сидтӕн сӕм, фӕлӕ дзуапп нӕ лӕвӕрдтой»+.

18Рехавонтӕн та Йеремиа загъта: «Уӕларвӕфсады Бардарӕг, Израилы Хуыцау, афтӕ зӕгъы: 19„Уӕ фыдӕл Йонадавы ныхасмӕ кӕй байхъуыстат ӕмӕ йын йӕ фӕдзӕхстытӕ кӕй ӕххӕст кӕнут, уый тыххӕй, — зӕгъы Уӕларвӕфсады Бардарӕг, Израилы Хуыцау, — Рехавы фырт Ионадавы байзӕддӕгтӕ фӕлтӕрӕй-фӕлтӕрмӕ лӕггад кӕндзысты Мӕ разы“».

36

36^1Иудейаг паддзах Иоаким, Иосиайы фырт, цыппӕрӕм аз хицауиуӕг куы кодта, уӕд Дунедарӕг Йеремиайӕн загъта:+
2«Фыццаг хатт дӕм куы дзырдтон, Иосиайы заманӕй дын абоны онг Иудей, Израил ӕмӕ ӕппӕт адӕмты тыххӕй цыдӕриддӕр загътон, уыдон иууылдӕр тухгӕ чиныджы ныффыс+. 3Чи зоны, ӕмӕ Иудӕйы байзӕддӕгтӕ, цы бӕллӕхтӕ сыл ӕруадзинаг дӕн, уый бамбарой, ӕмӕ дзы алчидӕр йӕ галиу фӕндаг ныууадза. Ӕмӕ сын уӕд Ӕз сӕ фыдракӕндтӕ ӕмӕ сӕ тӕригъӕдтӕ ныббардзынӕн»+.

4Йеремиа фӕсидти Нериайы фырт Барухмӕ, ӕмӕ йын, Дунедарӕг цыдӕриддӕр дзырдта, уыдон иууылдӕр тухгӕ чиныджы ныффыссын кодта+. 5Йеремиа Барухӕн загъта: «Ӕз ахст дӕн, ӕмӕ мӕ бон Дунедарӕджы хӕдзармӕ ацӕуын нӕу. 6Ды ацу уырдӕм, ӕмӕ дын цы чиныг ныффыссын кодтон, уымӕ гӕсгӕ Дунедарӕджы ныхӕстӕ хъӕрӕй бакӕс ӕппӕт адӕмы раз. Комдарӕн бон сӕ сахартӕй цы иудейӕгтӕ ’рбацӕудзысты, уыдонӕн сӕ се ’ппӕтӕн дӕр бакӕс. 7Чи зоны, Дунедарӕгмӕ сӕрныллӕгӕй скувой ӕмӕ дзы алчидӕр йӕ галиу фӕндаг ныууадза, уымӕн ӕмӕ сӕм Дунедарӕг ӕртхъирӕн кӕны йӕ судзгӕ маст ӕмӕ йӕ фыдӕхы хай сӕ бакӕнынӕй».

8Нериайы фырт Барух Йеремиайы фӕдзӕхст сӕххӕст кодта: чиныджы ныхӕстӕ Дунедарӕджы хӕдзары бакасти.

9Иудейы паддзах Иоаким, Иосиайы фырт, фӕндзӕм аз хицауиуӕг куы кодта, уӕд уыцы азы фарӕстӕм мӕйы иудейаг сахартӕ ӕмӕ Йерусалимы цӕрджытӕ иууылдӕр Дунедарӕджы раз ком дардтой+.

10Барух Йеремиайы ныхӕстӕ Дунедарӕджы хӕдзары, нымӕрдар Гемариайы, Шафаны фырты, агъуысты хъӕлӕсыдзагӕй бакасти. Йӕ агъуыст уыди Дунедарӕджы хӕдзары Ног кулдуары бацӕуӕны раз, уӕллаг кӕрты+. 11Шафаны фырты фырт, Гемариайы фырт Миха, фехъуыста Дунедарӕджы ныхӕстӕ, тухгӕ чиныджы цыдӕриддӕр фыст уыди, уыдӕттӕ. 12Уый ныццыди паддзахы галуанмӕ, нымӕрдарты агъуыстмӕ. Уыцы рӕстӕг уым бадтысты уӕздӕттӕ: нымӕрдар Елишама, Шемайайы фырт Делаи, Ахборы фырт Елнатан, Шафаны фырт Гемариа, Хананиайы фырт Цедекиа ӕмӕ иннӕ уӕздӕттӕ се ’ппӕт дӕр+. 13Барух адӕмӕн Дунедарӕджы ныхӕстӕ хъӕрӕй куы каст, уӕд Миха, цыдӕриддӕр фехъуыста, уыдон иууылдӕр уӕздӕттӕн радзырдта.

14Уӕздӕттӕ Барухмӕ арвыстой Йехудийы. Уый уыди Нетаниайы фырт, Шелемийы фырты фырт, Кушийы фыртӕн йӕ фырты фырт. Бафӕдзӕхстой йын, цӕмӕй Барухӕн афтӕ зӕгъа: «Адӕмы раз хъӕрӕй кӕй кастӕ, уыцы чиныг райс ӕмӕ ардӕм рацу».

Нериайы фырт Барух тухгӕ чиныг райста ӕмӕ сӕм ӕрбацыди. 15Уыдон ын загътой: «Сбад ӕмӕ нын ацы чиныг бакӕс».

Барух сын ӕй бакаст. 16Уӕздӕттӕ ӕппӕт уыцы ныхӕстӕ куы фехъуыстой, уӕд кӕрӕдзимӕ бакастысты ӕмӕ Барухӕн загътой: «Мах хъуамӕ ацы ныхӕстӕ иууылдӕр паддзахӕн фехъусын кӕнӕм».

17Ноджы ма Барухы бафарстой: «Зӕгъ-ма нын, куыд ныффыстай ӕппӕт адӕттӕ? Йеремиайы ныхӕстӕм гӕсгӕ?» 18Барух сын дзуапп радта: «Йеремиа мын сӕ дзырдта, ӕз та сӕ милдонӕй тухгӕ чиныджы фыстон».

19Уӕздӕттӕ Барухӕн загътой: «Ацу ӕмӕ Йеремиаимӕ уӕхи искуы бамбӕхсут, кӕм уыдзыстут, уый куыд ничи зона, афтӕ».

20Уӕздӕттӕ паддзахы галуанмӕ ацыдысты, тухгӕ чиныг та нымӕрдар Елишамайы уаты ныууагътой. Уыцы ныхӕстӕ иууылдӕр паддзахӕн радзырдтой.

21Паддзах Йехудийы тухгӕ чиныгмӕ арвыста, ӕмӕ йӕ уый нымӕрдар Елишамайы агъуыстӕй ӕрбахаста. Паддзахы ӕмӕ, йӕ разы чи лӕууыд, уыцы уӕздӕтты раз ӕй хъӕрӕй бакасти.

22Уыцы азы фарӕстӕм мӕйы паддзах царди йӕ зымӕгон хӕдзары+. 23Ӕмӕ-иу куыддӕр Йехуди чиныгӕй ӕртӕ-цыппар цӕджындзы бакаст, афтӕ-иу сӕ паддзах нымӕрдары кардӕй фӕлыг кодта ӕмӕ-иу сӕ къонайы арты баппӕрста, цалынмӕ тухгӕ чиныг иууылдӕр арты басыгъди, уӕдмӕ.

24Паддзах ӕмӕ йӕ лӕггадгӕнджытӕ се ’ппӕт дӕр уыцы ныхӕстӕ фехъуыстой, фӕлӕ нӕ фӕтарстысты ӕмӕ сӕ дарӕстӕ фӕйнӕрдӕм нӕ арӕдывтой+. 25Ӕрмӕстдӕр Елнатан, Делаи ӕмӕ Гемариа паддзахӕн лӕгъстӕ кодтой, цӕмӕй чиныг ма басудза, фӕлӕ сӕм уый нӕ байхъуыста. 26Паддзах йӕ фырт Йерахмеел ӕмӕ Азриелы фырт Серайӕн, стӕй Авдиелы фырт Шелемийӕн бардзырд радта, цӕмӕй пехуымпар Йеремиа ӕмӕ нымӕрдар Барухы ӕрцахсой, фӕлӕ сӕ Дунедарӕг бамбӕхста+.

27Барух Йеремиайы ныхӕстӕм гӕсгӕ цы чиныг ныффыста, уый паддзах куы басыгъта, уӕд Дунедарӕг Йеремиайӕн загъта: 28«Райс ӕндӕр тухгӕ чиныг ӕмӕ, паддзах Иоаким цы чиныг басыгъта, уымӕн йӕ ныхӕстӕ ногӕй ныффысс. 29Иудейы паддзах Иоакимӕн та зӕгъ: „Афтӕ зӕгъы Дунедарӕг: ды ацы чиныг басыгътай ӕмӕ загътай: ‚Дзӕгъӕлы ныффыстай, Вавилоны паддзах ӕнӕмӕнг фӕзындзӕн, ацы зӕхх сафтид кӕндзӕн ӕмӕ адӕмӕй, цӕрӕгойӕ се ’ппӕты дӕр ныццӕгъддзӕн!‘+
30Уымӕ гӕсгӕ Дунедарӕг иудейаг паддзах Иоакимы тыххӕй афтӕ зӕгъы: йӕ байзӕддӕгтӕй Давиды паддзахы бадӕны ничиуал сбаддзӕн, ӕнтӕф бонтӕ ӕмӕ уазал ӕхсӕвты дӕ мард зӕххыл лӕзӕрдзӕн+. 31Йӕхи дӕр, стӕй йӕ байзӕддӕгтӕ ӕмӕ йӕ лӕггадгӕнджыты дӕр Ӕз сӕ фыдракӕндты тыххӕй бафхӕрдзынӕн. Ӕз уыдонӕн, стӕй Иудей ӕмӕ Йерусалимы цӕрджытӕн, цы бӕллӕхтӕй сӕм ӕртхъирӕн кодтон, уыдон бавзарын кӕндзынӕн, уымӕн ӕмӕ Мӕм нӕ хъуыстой“».

32Йеремиа ӕндӕр тухгӕ чиныг райста ӕмӕ йӕ Нериайы фырт Барухмӕ радта. Ӕмӕ та Барух Йеремиайы ныхӕстӕм гӕсгӕ, иудейаг паддзах Иоаким кӕй басыгъта, уыцы чиныджы цыдӕриддӕр фыст уыди, уыдон ногӕй ныффыста ӕмӕ ма йӕм бафтыдта бирӕ ахӕм ныхӕстӕ.

37

37^1Иоакимы фырт Йехониайы фӕстӕ паддзах сси Иосиайы фырт Цедекиа. Вавилоны паддзах Навуходоносор ӕй Иудейы паддзахӕй сӕвӕрдта+.

2Цедекиа, йӕ лӕггадгӕнджытӕ ӕмӕ бӕстӕйы цӕрджытӕ, Дунедарӕг пехуымпар Йеремиайы дзыхӕй цы ныхӕстӕ дзырдта, уыдонмӕ нӕ хъуыстой+.

3Паддзах Цедекиа Йеремиамӕ Шелемийы фырт Йегухал ӕмӕ сауджын Софониайы, Маасеайы фырты, арвыста, мах тыххӕй ма Дунедарӕгмӕ, нӕ Хуыцаумӕ, скув, зӕгъгӕ+. 4Уыцы заман Йеремиа сӕрибарӕй царди йӕ адӕмы ’хсӕн, уымӕн ӕмӕ ахст нӕ уыди+. 5Фараоны ӕфсад рацыди Мысырӕй, ӕмӕ, Йерусалимыл цы халдейӕгтӕ ӕрхъула кодтой, уыдон уый куы фехъуыстой, уӕд сахарӕй аздӕхтысты+.

6-7Дунедарӕг Йеремиайӕн загъта: «Афтӕ зӕгъы Дунедарӕг, Израилы Хуыцау: Мӕнмӕ уӕ бафӕрсынмӕ чи ӕрбарвыста, уыцы иудейаг паддзахӕн зӕгъут: „Фараоны ӕфсад уӕм ӕххуысмӕ рацыди, фӕлӕ фӕстӕмӕ аздӕхдзӕн йӕ зӕхмӕ, Мысырмӕ,+
8халдейӕгтӕ та фӕстӕмӕ раздӕхдзысты ӕмӕ ацы сахары ныхмӕ схӕцдзысты, бацахсдзысты йӕ ӕмӕ йӕ басудздзысты“»+.

9Дунедарӕг афтӕ зӕгъы: «Уӕхи ма сайут ӕмӕ афтӕ ӕнхъӕл ма ут, цыма халдейӕгтӕ ардыгӕй ацӕудзысты. Нӕ уыдзӕн уый! 10Уӕ ныхмӕ цы халдейӕгты ӕфсад хӕцы, ууыл куы фӕуӕлахиз уыдаиккат ӕмӕ ма сӕм ӕрмӕст, чи фӕцӕф ис, ахӕм хӕстонтӕ куы баззадаид, уӕд уыдон дӕр рацыдаиккой сӕ цатыртӕй ӕмӕ ацы сахар басыгътаиккой».

11Фараоны ӕфсад кӕй ӕрбаввахс ис, уый тыххӕй халдейӕгты хӕстонтӕ Йерусалимӕй куы адард сты, 12уӕд Йеремиа рацыди Йерусалимӕй, цӕмӕй Бениамины зӕхмӕ ацӕуа, адӕмы ’хсӕн фӕуа ӕмӕ афтӕмӕй сахарӕй ралидза. 13Бениамины кулдуары уылты куы фӕцӕйцыд, уӕд ӕм хъахъхъӕнджыты хицау, Хананиайы фырты фырт, Шелемийы фырт Ирийа фӕлӕбурдта ӕмӕ йын загъта: «Дӕу фӕнды халдейӕгтӕм балидзын!»+
14Йеремиа йын дзуапп радта: «Уыцы ныхас мӕнг у! Ӕз халдейӕгтӕм лидзинаг нӕ дӕн».

Ирийа йын йӕ ныхӕстӕ ницӕмӕ ӕрдардта, ӕрцахста йӕ ӕмӕ йӕ уӕздӕтты размӕ ӕрбакодта. 15Уӕздӕттӕ Йеремиамӕ смӕсты сты, фӕнадтой йӕ ӕмӕ йӕ нымӕрдар Йонатаны хӕдзары бамидӕг кодтой, уымӕн ӕмӕ уыцы хӕдзарӕй ахӕстон скодтой+. 16Йеремиайы ныккӕнды ныппӕрстой, ӕмӕ уым дзӕвгар рӕстӕг фӕбадти. 17Уый фӕстӕ йӕм паддзах Цедекиа арвыста, ӕмӕ йӕ галуанмӕ ӕрбакодтой. Паддзах ӕй сусӕгӕй бафарста: «Дунедарӕг дын ницы загъта, мыййаг?» Йеремиа йын дзуапп радта: «Загъта: вавилойнаг паддзахы къухмӕ бахаудзынӕ»+.

18Йеремиа паддзах Цедекиайӕн ноджы загъта: «Цӕмӕй фӕаххосджын дӕн дӕ разы, стӕй дӕ лӕггадгӕнджытӕ ӕмӕ дӕ адӕмы раз? Ныккӕнды мӕ цӕй тыххӕй ныппӕрстат? 19Вавилойнаг паддзах сымахмӕ, ацы зӕхмӕ, не ’рбабырсдзӕн, зӕгъгӕ, цы пехуымпартӕ дзырдтой, уыдон цы фесты+?

20О мӕ хицау ӕмӕ мӕ паддзах, байхъус мӕм, мӕ курдиатыл мын дӕхи ма атигъ кӕн! Мауал мӕ арвит нымӕрдар Йонатаны хӕдзармӕ, науӕд уым амӕлдзынӕн».

21Паддзах Цедекиайы бардзырдмӕ гӕсгӕ Йеремиайы хъахъхъӕнджыты кӕртмӕ акодтой ӕмӕ йын алы бон дӕр кӕрдзынгӕнджыты сыхӕй иу кӕрдзын хастой, цалынмӕ сахары дзул нӕ фӕци, уӕдмӕ. Афтӕмӕй Йеремиа хъахъхъӕнджыты кӕрты баззади+.

38

38^1Маттаны фырт Шефати, Пашхуры фырт Гедалиа, Шелемийы фырт Йегухал ӕмӕ Малкиайы фырт Пашхур фехъуыстой, Йеремиа адӕмӕн афтӕ кӕй дзырдта, уый:+
2«Дунедарӕг афтӕ зӕгъы: „Ацы сахары чидӕриддӕр баззайа, уыдон кард, стонг ӕмӕ рынӕй амӕлдзысты. Халдейӕгты къухтӕм йӕхи чи радта, уыдон та удӕгасӕй баззайдзысты ӕмӕ хорзӕхӕн цард айсдзысты+. 3Дунедарӕг зӕгъы: ацы сахар вавилойнаг паддзахы къухмӕ лӕвӕрд ӕрцӕудзӕн, бацахсдзӕн ӕй“»+.

4Уӕд уӕздӕттӕ паддзахӕн загътой: «Ацы лӕджы амарын хъӕуы. Ахӕм ныхӕстӕй, сахары ма цы хӕстонтӕ баззад, уыдонӕн ӕмӕ иннӕ адӕмӕн сӕ хъару лӕмӕгъ кӕны. Йӕ зӕрдӕ адӕмӕн хорзӕй ницы зӕгъы, се сӕфтмӕ бӕллы»+.

5Паддзах Цедекиа сын дзуапп радта: «Уӕ бар ыл цӕуы. Сымах цы нӕ фӕнды, ахӕмӕй паддзахӕн йӕ бон саразын ницы у»+.

6Йеремиайы ӕрцахстой. Паддзахы фырт Малкиайӕн хъахъхъӕнджыты кӕрты цы цъай уыди, уым ӕй ныппӕрстой.

Йеремиайы цъайы ауагътой бӕндӕнтыл. Уыцы рӕстӕг цъайы дон нӕ уыди, ӕрмӕстдӕр цъыф, ӕмӕ Йеремиа цъыфы аныгъуылди+.

7Паддзахы галуаны барджынтӕй иу уыди эфиопаг, йӕ ном — Еведмелех. Уый, Йеремиайы цъайы кӕй ныппӕрстой, уыцы хабар фехъуыста. Уыцы рӕстӕг паддзах бадти Бениамины кулдуары раз+. 8Еведмелех галуанӕй рацыд ӕмӕ паддзахӕн загъта: 9«Мӕ хицау ӕмӕ мӕ паддзах! Ацы адӕм пехуымпар Йеремиайӕн цы бакодтой, уый стыр фыдракӕнд у! Цъайы йӕ ныппӕрстой, ӕмӕ уым сыдӕй амӕлдзӕн, уымӕн ӕмӕ сахары дзул нал ис»+.

10Паддзах эфиопаг Еведмелехӕн бардзырд радта: «Демӕ дӕс ӕмӕ ссӕдз лӕджы акӕн, ӕмӕ пехуымпар Йеремиайы цъайӕ сисут, цалынмӕ нӕ амарди, уӕдмӕ. 11Еведмелех йемӕ адӕмы акодта ӕмӕ бацыди паддзахы галуанмӕ, дзаумӕтты къӕбицмӕ. Уырдыгӕй зӕронд хӕцъилтӕ ӕмӕ бызгъуыртӕ райста ӕмӕ сӕ бӕндӕнтыл Йеремиамӕ цъаймӕ ӕруагъта».

12Эфиопаг Еведмелех загъта Йеремиайӕн: «Ацы бызгъуыртӕ ӕмӕ хӕцъилтӕ бӕндӕнты бын дӕ дӕлӕрмтты бавӕр».

Йеремиа афтӕ бакодта. 13Бӕндӕнтыл уӕлӕмӕ схӕцыдысты, ӕмӕ Йеремиайы цъайӕ систой. Уый фӕстӕ Йеремиа хъахъхъӕнджыты кӕрты баззад.

14Паддзах Цедекиа Йеремиамӕ арвыста, ӕмӕ йӕ Дунедарӕджы хӕдзарӕн йе ’ртыккаг бацӕуӕны размӕ ӕрбакодтой. Паддзах Йеремиайӕн загъта: «Иу цӕмӕйдӕр дӕ бафӕрсинаг дӕн. Мацы мӕ басусӕг кӕн».

15Йеремиа Цедекиайӕн дзуапп радта: «Ӕмӕ дын ӕз дзуапп куы раттон, уӕд мӕ, ау, нӕ амарын кӕндзынӕ? Уӕддӕр мын мӕ уынаффӕмӕ нӕ байхъусдзынӕ».

16Паддзах Цедекиа сусӕгӕй расомы кодта Йеремиайӕн: «Сомы кӕнын Дунедарӕгӕй, цард нын Чи радта, Уымӕй! Нӕ дӕ амарын кӕндзынӕн ӕмӕ, дӕ мӕлӕтмӕ чи бӕллы, уыдоны къухтӕм дӕр дӕ нӕ ратдзынӕн».

17Уӕд Йеремиа паддзах Цедекиайӕн загъта: «Уӕларвӕфсады Дунедарӕг, Израилы Хуыцау, афтӕ зӕгъы: „Вавилойнаг паддзахы ӕфсады хицӕуттӕм дӕхи куы раттай, уӕд фервӕздзынӕ, ацы сахар та сыгъд не ’рцӕудзӕн. Де ’ппӕт хӕдзаронтимӕ удӕгасӕй баззайдзынӕ+. 18Фӕлӕ вавилойнаг паддзахы ӕфсады хицӕуттӕн сӕ размӕ куынӕ рацӕуай, уӕд ацы сахар халдейӕгты къухтӕм лӕвӕрд ӕрцӕудзӕн, ӕмӕ йӕ басудздзысты, дӕхӕдӕг дӕр сӕ къухтӕй нӕ аирвӕздзынӕ“»+.

19Паддзах Цедекиа Йеремиайӕн дзуапп радта: «Ӕз тӕрсын, халдейӕгты ’рдӕм чи балыгъди, уыцы иудейӕгтӕй. Халдейӕгтӕ мӕ сӕ къухтӕм куы радтой, уӕд мӕ хынджылӕггаг скӕндзысты»+. 20Йеремиа йын загъта: «Нӕ дӕ ратдзысты уыдоны къухтӕм, байхъус Дунедарӕджы ныхасмӕ. Цы дын зӕгъын, уый бакӕн ӕмӕ ӕнӕмаст уыдзынӕ, удӕгасӕй баззайдзынӕ+. 21Сахарӕй рацӕуыныл куы не сразы уай, уӕд та, Дунедарӕг мын цы раргом кодта, уымӕ байхъус: 22иудейаг паддзахы галуаны ма цы сылгоймӕгтӕ баззад, уыдоны вавилойнаг паддзахы ӕфсады хицӕуттӕм акӕндзысты, ӕмӕ уыцы сылгоймӕгтӕ дзурдзысты: „Де ’рдхӕрдтӕ дыл сайдӕй рацыдысты ӕмӕ дыл фӕуӕлахиз сты. Ныр цъымарайы куы ныссагъдтӕ, уӕд та лидзӕг фесты“+.

23Дӕ устытӕ ӕмӕ дын дӕ фыртты халдейӕгтӕм акӕндзысты, ӕмӕ дӕхӕдӕг дӕр сӕ къухтӕй нӕ аирвӕздзынӕ. Вавилоны паддзах дӕ ӕрцахсдзӕн, ацы сахар та сыгъд ӕрцӕудзӕни»+.

24Цедекиа Йеремиайӕн загъта: «Ацы ныхӕстӕ мачи базонӕд, науӕд удӕгасӕй нӕ баззайдзынӕ. 25Уӕздӕттӕ, демӕ кӕй дзырдтон, уый куы фехъусой, уӕд дӕм ӕрбацӕудзысты ӕмӕ зӕгъдзысты: „Паддзахӕн цы загътай, уый нын радзур, мацы нӕ басусӕг кӕн, науӕд дӕ амардзыстӕм“. 26Уӕд-иу сын ахӕм дзуапп ратт: „Ӕз лӕгъстӕ кодтон паддзахӕн, цӕмӕй мӕ Йонатаны хӕдзармӕ мауал арвита ӕмӕ уым ма амӕлон“»+.

27Уӕздӕттӕ иууылдӕр Йеремиамӕ ӕрбацыдысты. Рафӕрс-бафӕрс ӕй фӕкодтой, ӕмӕ сын уый, паддзах ын цы бафӕдзӕхста, уый загъта. Уӕд ӕй уыдон ницӕмӕйуал бафарстой, уымӕн ӕмӕ, сӕ ныхасы сӕр цӕуыл уыди, уымӕн ничи ницы зыдта.

28Йеремиа хъахъхъӕнджыты кӕрты баззад, цалынмӕ знӕгтӕ Йерусалим нӕ бацахстой, уӕдмӕ.

39

39^1•Паддзах Цедекиайӕн йӕ хицаудзинадыл цыди фарӕстӕм аз. Уыцы азы дӕсӕм мӕйы Вавилоны паддзах Навуходоносор йе ’фсадимӕ Йерусалиммӕ ӕрбацыд ӕмӕ сахары алыварс ӕртыхсти+.

2Паддзах Цедекиайы хицаудзинадыл иуӕндӕсӕм аз куы цыди, уӕд цыппӕрӕм мӕйы фарӕстӕм бон халдейӕгтӕ сахары сис басастой+. 3Вавилойнаг паддзахы уӕздӕттӕ бацыдысты сахармӕ ӕмӕ Астӕуккаг кулдуары цур ӕрбадтысты. Уыдоны ’хсӕн уыдысты: Нергал-Шарецер, Самгар-Нево, Сар-Сехим — паддзахы лӕггадгӕнджыты хистӕр, ӕфсӕддон хицау Нергал-Шарецер ӕмӕ Вавилоны паддзахы иннӕ уӕздӕттӕ се ’ппӕт дӕр.

4Иудейы паддзах Цедекиа ӕмӕ сӕ йе ’фсӕддонтӕ куы федтой, уӕд лидзӕг фесты. Ӕхсӕвы, паддзахы дыргъдоны дыууӕ сисы ’хсӕн цы кулдуар уыди, ууылты рацыдысты ӕмӕ Аравӕйы ’рдӕм араст сты. 5Халдейӕгтӕ сӕ фӕсте асырдтой ӕмӕ паддзах Цедекиайы Йерихонмӕ хӕстӕг тъӕпӕны баййӕфтой. Ӕрцахстой йӕ ӕмӕ йӕ ӕрбакодтой Вавилоны паддзах Навуходоносормӕ, Ривлайы сахармӕ, Хаматы зӕхмӕ. Ӕмӕ йын паддзах уыцы ран тӕрхон рахаста+.

6Ривлайы сахары вавилойнаг паддзах Цедекиайӕн йӕ фыртты амарын кодта йӕхи раз, иудейаг уӕздӕтты се ’ппӕты дӕр ныццагъта. 7Уый фӕстӕ Навуходоносоры бардзырдмӕ гӕсгӕ Цедекиайӕн йӕ цӕстытӕ скъахтой ӕмӕ йыл паддзах хъадамантӕ бакӕнын кодта, цӕмӕй йӕ Вавилонмӕ акӕна+.

8Халдейӕгтӕ басыгътой паддзахы галуан ӕмӕ адӕмы хӕдзӕрттӕ, Йерусалимы систӕ та ныппырх кодтой+. 9Сахары цӕрджытӕй ма удӕгасӕй чи баззад, стӕй халдейӕгты ’рдӕм чи балыгъд, уыцы адӕмы хъахъхъӕнджыты хицау Невузардан Вавилонмӕ акодта+. 10Ӕрмӕстдӕр мӕгуырты, сӕ бон ӕппындӕр кӕмӕн ницы уыди, уыдоны Иудейы бӕстӕйы ныууагъта, сӕндӕттӕ ӕмӕ зӕххы хӕйттӕ сын радта.

11Вавилоны паддзах Навуходоносор хъахъхъӕнджыты хицау Невузарданӕн Йеремиайы тыххӕй бафӕдзӕхста: 12«Ракӕн ӕй ӕмӕ йӕм дӕ хъус фӕдар. Мацы знаггад ын ракӕн, ӕрмӕстдӕр дын йӕхӕдӕг цы зӕгъа, уый-иу ын бакӕн».

13Хъахъхъӕнджыты хицау Невузардан, лӕггадгӕнджыты хистӕр Неву-шаз-бан ӕмӕ ӕфсады хицау Нергал-Шарецер, стӕй вавилойнаг паддзахы иннӕ уӕздӕттӕ 14Йеремиамӕ арвыстой ӕмӕ йӕ хъахъхъӕнджыты кӕртӕй рацӕуын кодтой. Ахикамы фырт, Шафаны фырты фырт Гедалиайӕн, йӕ хӕдзармӕ йӕ акӕн, зӕгъгӕ, бафӕдзӕхстой. Афтӕмӕй Йеремиа йӕ адӕмы ’хсӕн цӕргӕйӕ баззади+.

15Йеремиа ма хъахъхъӕнджыты кӕрты ахӕстоны куы бадти, уӕд ын Дунедарӕг загъта:+

16«Ацу ӕмӕ эфиопаг Еведмелехӕн зӕгъ: „Уӕларвӕфсады Бардарӕг, Израилы Хуыцау, афтӕ зӕгъы: ацы сахарӕн Ӕз рагацау цы снысан кодтон, уый ныр сӕххӕст кӕндзынӕн — йӕ фарнӕн нӕ, фӕлӕ йӕ фыдбылызӕн. Рӕстӕг куы ’рцӕуа, уӕд, Мӕ ныхӕстӕ куыд сӕххӕст уыдзысты, уый дӕхи цӕстӕй фендзынӕ+. 17Фӕлӕ дӕу Ӕз уыцы бон фервӕзын кӕндзынӕн, — зӕгъы Дунедарӕг. — Кӕмӕй тӕрсыс, уыцы адӕмы къухтӕм лӕвӕрд не ’рцӕудзынӕ+. 18Ӕз дӕ фервӕзын кӕндзынӕн, карды цӕфӕй нӕ амӕлдзынӕ ӕмӕ хорзӕхӕн цард айсдзынӕ, уымӕн ӕмӕ дӕ зӕрдӕ дардтай Мӕныл“», — зӕгъы Дунедарӕг+.

40

40^1Хъахъхъӕнджыты хицау Невузардан Йеремиайы Рамайы куы суӕгъд кодта, уый фӕстӕ дӕр-иу Дунедарӕг дарддӕр ныхас кодта йемӕ.

Невузардан Йеремиайы ссардта рӕхыстӕй бастӕй, Иудей ӕмӕ Йерусалимы уацайрӕгты, Вавилонмӕ уацары кӕй фӕцӕйкодтой, уыдоны ’хсӕн+. 2Хъахъхъӕнджыты хицау Йеремиайы куы ссардта, уӕд ын загъта: «Дунедарӕг, дӕ Хуыцау, ацы зӕххӕн рагацау фыдбылыз снысан кодта+. 3Ӕмӕ ныр Дунедарӕг, рагацау цы загъта, уый сӕххӕст кодта, уымӕн ӕмӕ Дунедарӕджы раз фӕтӕригъӕдджын стут. Йӕ ныхасмӕ Йын нӕ хъуыстат ӕмӕ ӕппӕт адӕттӕ уый тыххӕй бавзӕрстат+. 4Фӕлӕ дӕ абон ӕз, дӕ къухтыл цы рӕхыстӕ ис, уыдонӕй суӕгъд кӕндзынӕн. Кӕд дӕ мемӕ Вавилонмӕ ацӕуын фӕнды, уӕд цом, мӕ бӕрны уыдзынӕ. Кӕд нӕ, уӕд та лӕуу; ӕппӕт бӕстӕ — дӕ разы, кӕдӕм дӕ фӕнды, уырдӕм цу».

5Йеремиа иуварс нӕма ацыд, афтӕ ма Невузардан йӕ ныхасмӕ бафтыдта: «Ахикамы фырт Гедалиамӕ, Шафаны фырты фыртмӕ, ацу. Вавилоны паддзах ӕй Иудейы сахартӕн хицауӕй сӕвӕрдта. Йӕ разы, йӕ адӕмы ’хсӕн цӕр, науӕд та, кӕдӕм дӕ фӕнды, уырдӕм цу».

Уый фӕстӕ йын хъахъхъӕнджыты хицау фӕсауӕрцӕн хӕринаг радта ӕмӕ йӕ ауагъта+.

6Йеремиа ацыди Мицпамӕ, Ахикамы фырт Гедалиамӕ, ӕмӕ ма адӕмӕй сӕ бӕстӕйы кӕй ныууагътой, уыдоны ’хсӕн царди йӕ разы+.

Гедалиа — Иудейы хицау

7•Сӕ адӕмимӕ ӕдзӕрӕг быдыры чи ӕмбӕхсти, уыцы ӕфсады хицӕуттӕ фехъуыстой, Вавилоны паддзах Ахикамы фырт Гедалиайы Иудейы хицауӕй кӕй сӕвӕрдта ӕмӕ йын, бӕстӕйы ӕппӕты мӕгуырдӕр чи уыд, Вавилонмӕ уацары кӕй нӕ акодтой, уыдоны усӕй, лӕгӕй, сывӕллонӕй йӕ бар кӕй бакодта, уый+. 8Ӕмӕ ӕрбацыдысты Гедалиамӕ, Мицпамӕ. Уыдоны ’хсӕн уыдысты: Нетаниайы фырт Измаел, Йоханан, Йонатан, Кареахы фырттӕ, Танхуметы фырт Серай, нетофаг Ефаийы фырттӕ ӕмӕ маахайаг Йезани сӕ адӕмимӕ+. 9Цӕмӕй сын сӕхи дӕр ӕмӕ сӕ адӕмы дӕр басабыр кӕна, уый тыххӕй Ахикамы фырт Гедалиа, Шафаны фырты фырт, расомы кодта: «Халдейӕгты барджын хицӕуттӕй ма тӕрсут, ӕрцӕрут ацы бӕстӕйы. Вавилоны паддзахӕн лӕггад кӕнут, ӕмӕ уын хорз уыдзӕни. 10Ӕз халдейӕгты раз дзуапп дӕттынӕн баззайдзынӕн Мицпайы, уымӕн ӕмӕ нӕм уыдон ардӕм цӕудзысты. Сымах та ӕрӕфтауц кӕнут сӕн, сӕрдыгон дыргътӕ ӕмӕ оливӕйы сой, уӕ мигӕнӕнты сӕ ӕрӕфснайут ӕмӕ, цы сахартӕ бацахстат, уыдоны цӕрут».

11Моавы, Аммоны, Едомы ӕмӕ иннӕ бӕстӕты цы иудейӕгтӕ цардысты, уыдон дӕр фехъуыстой, Вавилоны паддзах адӕмы иу хай Иудейы бӕстӕйы кӕй ныууагъта ӕмӕ сын Шафаны фырты фырт, Ахикамы фырт Гедалиайы, хицауӕй кӕй сӕвӕрдта, уый. 12Ӕмӕ уӕд, кӕдӕм сӕ фӕсырдӕуыд, уыцы бынӕттӕй фӕстӕмӕ раздӕхтысты Иудеймӕ, Гедалиамӕ, Мицпамӕ, ӕмӕ сӕм парахатӕй фӕзындысты сӕн ӕмӕ сӕрдыгон дыргътӕ.

13Кареахы фырт Йоханан ӕмӕ, ӕдзӕрӕг быдыры чи ӕмбӕхсти, уыцы ӕфсады хицӕуттӕ се ’ппӕт дӕр Гедалиамӕ Мицпайы сахармӕ ӕрбацыдысты+
14ӕмӕ йын загътой: «Ау, нӕ йӕ зоныс, аммонӕгты паддзах Баалис Нетаниайы фырт Измаелы дӕу амарынмӕ рарвыста, уый?»

Фӕлӕ сыл Ахикамы фырт Гедалиа нӕ баууӕндыд. 15Уӕд Кареахы фырт Йоханан Мицпайы Гедалиайӕн сусӕгӕй загъта: «Бар ратт, цӕмӕй ӕз ацӕуон ӕмӕ Нетаниайы фырт Измаелы амарон. Ничи йӕ базондзӕн. Цӕмӕн хъӕуы уый ӕруадзын, цӕмӕй дӕ амара ӕмӕ, дӕ алыварс цы иудейӕгтӕ ӕрӕмбырд сты, уыдон фӕстӕмӕ ныххӕлиу уой, стӕй, чи ма дзы аирвӕзт, уыдон дӕр фесӕфой?»

16Ахикамы фырт Гедалиа Кареахы фырт Йохананӕн дзуапп радта: «Ма бакӕн уый! Мӕнг зӕгъыс Измаелы тыххӕй».

41

41^1Уыцы азы ӕвдӕм мӕйы Елишамайы фырты фырт, Нетаниайы фырт Измаел, дӕс лӕгимӕ Ахикамы фырт Гедалиамӕ Мицпайы сахармӕ ӕрбацыди. Уый уыди паддзахы мыггагӕй, йӕ уӕздӕттӕй иу. Фынджы уӕлхъус иумӕ куы бадтысты,+
2уӕд Нетаниайы фырт Измаел ӕмӕ, йемӕ цы дӕс лӕджы уыди, уыдон ӕвиппайды фестадысты ӕмӕ Ахикамы фырт Гедалиайы, Шафаны фырты фырты, кардӕй барӕхуыстой — Вавилоны паддзах бӕстӕйы хицауӕй кӕй сӕвӕрдта, уый амардтой+. 3Гедалиаимӕ Мицпайы сахары цы иудейӕгтӕ ӕмӕ халдейаг ӕфсӕддонтӕ уыди, уыдоны Измаел се ’ппӕты дӕр ныццагъта.

4Дыккаг бон, Гедалиайы кӕй амардтой, уый куы ничима базыдта, уӕд 5Шехем, Силом ӕмӕ Самарийӕ Мицпамӕ ӕрбацыдысты цыппарыссӕдз лӕджы. Сӕ боцъотӕ уыдысты даст, сӕ дарӕстӕ — фӕйнӕрдӕм рӕдывд, сӕ буӕрттӕ — лыгтӕ. Уыдон Дунедарӕджы хӕдзармӕ хойраджы хуынтӕ ӕмӕ хӕрздӕфгӕнӕнтӕ фӕцӕйхастой+. 6Нетаниайы фырт Измаел сӕ размӕ кӕугӕйӕ рацыди Мицпайӕ ӕмӕ сӕм куы ’рбахӕстӕг ис, уӕд загъта: «Ахикамы фырт Гедалиамӕ ацӕут».

7Куыддӕр сахармӕ бацыдысты, афтӕ сӕ Нетаниайы фырт Измаел ӕмӕ, йемӕ цы адӕм уыди, уыдон ныццагътой ӕмӕ сын сӕ мӕрдтӕ цъайы ныппӕрстой. 8Фӕлӕ дзы дӕс лӕджы Измаелӕн балӕгъстӕ кодтой: «Ма нӕ амар! Махӕн быдыры ис ӕмбӕхсӕнтӕ, уым ис мӕнӕу, хъӕбӕрхор, оливӕйы сой ӕмӕ мыд».

Ӕмӕ сӕ уӕд Измаел иннӕтау нал амардта.

9Годолийы тыххӕй кӕй амарын кодта, уыцы адӕмы мӕрдтӕ Нетаниайы фырт Измаел цъайы ныппӕрста. Уыцы цъай кӕддӕр, израилаг паддзах Баасайы ныхмӕ хӕцгӕйӕ, сарӕзта паддзах Аса. Нетаниайы фырт Измаел цъай мӕрдтӕй байдзаг кодта+. 10Мицпайы ма адӕмӕй чи баззад — паддзахы чызджытӕ ӕмӕ иннӕ адӕм, — хъахъхъӕнджыты хицау Невузардан Ахикамы фырт Гедалиайы хицауӕй кӕмӕн сӕвӕрдта, уыдоны се ’ппӕты дӕр Нетаниайы фырт Измаел уацары акодта ӕмӕ аммонӕгты ’рдӕм фӕраст ис.

11Кареахы фырт Йоханан ӕмӕ йе ’фсады хицӕуттӕ, Нетаниайы фырт Измаел цы фыдракӕндтӕ сарӕзта, уый куы фехъуыстой,+
12уӕд адӕмы ӕрӕмбырд кодтой ӕмӕ Нетаниайы фырт Измаелы ныхмӕ хӕцынмӕ рацыдысты. Баййӕфтой йӕ Гивоны, стыр донуаты цур+. 13Измаел кӕй ӕрцахста, уыцы адӕм, Кареахы фырт Йоханан ӕмӕ йе ’фсады хицӕутты куы федтой, уӕд ныццин кодтой.

14Измаел Мицпайӕ уацары кӕй акодта, уыцы адӕм иууылдӕр фӕстӕмӕ здӕхынмӕ фесты ӕмӕ Кареахы фырт Йохананимӕ баиу сты. 15Фӕлӕ Нетаниайы фырт Измаел аст лӕгимӕ Йохананӕй аирвӕзт ӕмӕ аммонӕгты зӕхмӕ алыгъди+.

16Ахикамы фырт Гедалиайы амарыны фӕстӕ Нетаниайы фырт Измаел Мицпайӕ уацары кӕй акодта, уыцы адӕмы се ’ппӕты дӕр Кареахы фырт Йоханан ӕмӕ йе ’фсады хицӕуттӕ Гивонӕй ракодтой: ӕфсӕддонты, сылгоймӕгты, сывӕллӕтты, евнухты. 17Араст сты сӕ фӕндагыл ӕмӕ Вифлееммӕ хӕстӕг, Герут-Кимхамы сахары, иу цасдӕр бафӕстиат сты, цӕмӕй Мысырмӕ алидзой, уый тыххӕй. 18Халдейӕгтӕй тарстысты, уымӕн ӕмӕ Нетаниайы фырт Измаел кӕй амардта, уыцы Гедалиайы, Ахикамы фырты, бӕстӕйы сӕргъы Вавилоны паддзах йӕхӕдӕг сӕвӕрдта.

42

42^1Ӕфсады хицӕуттӕ иууылдӕр, Кареахы фырт Йоханан, Хошаийы фырт Азариа ӕмӕ иннӕ адӕм се ’ппӕт дӕр, стырӕй, чысылӕй, ӕрбацыдысты+
2пехуымпар Йеремиамӕ ӕмӕ йын загътой: «Курӕм дӕ, сӕххӕст нын кӕн нӕ курдиат! Адӕмӕй ма чи аирвӕзт, уыдоны тыххӕй Дунедарӕгмӕ, дӕ Хуыцаумӕ, скув. Дӕхӕдӕг ӕй уыныс: чысыл йеддӕмӕ нал стӕм, раздӕр та бирӕ уыдыстӕм+. 3Уадз ӕмӕ нын Дунедарӕг бацамона, цавӕр фӕндаг равзарӕм ӕмӕ нын цы гӕнгӕ у, уый».

4Пехуымпар Йеремиа сын дзуапп радта: «Хорз, ӕз скувдзынӕн Дунедарӕгмӕ, уӕ Хуыцаумӕ, сӕххӕст уын кӕндзынӕн уӕ курдиат. Дунедарӕг уын цыдӕриддӕр зӕгъа, уыдӕттӕ уын фехъусын кӕндзынӕн, иу дзырд дӕр дзы нӕ басусӕг кӕндзынӕн».

5Уыдон Йеремиайӕн загътой: «Дунедарӕг не ’хсӕн иузӕрдион ӕмӕ ӕцӕг ӕвдисӕнӕй ныллӕууӕд: Дунедарӕг, дӕ Хуыцау, махӕн дӕ дзыхӕй цы зӕгъа, уый бакӕндзыстӕм+. 6Уыцы ныхас хорз уа ӕви ӕвзӕр — байхъусдзыстӕм Дунедарӕгмӕ, нӕ Хуыцаумӕ, Кӕмӕ дӕ ӕрвитӕм, Уымӕ. Уымӕн ӕмӕ Дунедарӕгмӕ, нӕ Хуыцаумӕ, куы хъусӕм, уӕд фарнӕй схайджын уыдзыстӕм»+.

7Дӕс боны фӕстӕ Дунедарӕг Йеремиайӕн Йӕ ныхас фехъусын кодта. 8Йеремиа фӕсидти Кареахы фырт Йохананмӕ, йе ’фсады хицӕуттӕй алкӕмӕ дӕр, стӕй ӕппӕт адӕммӕ, стырӕй, чысылӕй. 9Загъта сын: «Уӕларвӕфсады Бардарӕг, Израилы Хуыцау, сымах мӕ уӕ курдиатимӕ Кӕмӕ арвыстат, Уый афтӕ зӕгъы: 10„Ацы зӕххыл куы баззайат, уӕд уӕ сфидар кӕндзынӕн ӕмӕ уӕ нӕ ныппырх кӕндзынӕн; байтаудзынӕн уӕ ӕмӕ уӕ не срӕдувдзынӕн, уымӕн ӕмӕ, цы бӕллӕх уын бавзарын кодтон, ууыл фӕсмон кӕнын+. 11Ма тӕрсут Вавилоны паддзахӕй, тасы уӕ чи ’фтауы, уымӕй, — зӕгъы Дунедарӕг, — уымӕн ӕмӕ Ӕз уемӕ дӕн ӕмӕ уӕ йӕ къухӕй фервӕзын кӕндзынӕн. 12Мӕ хорзӕх уыл ӕруадздзынӕн, ӕмӕ уын ныххатыр кӕндзӕн, уӕхи зӕхмӕ уӕ раздахдзӕн“.

13-14Дунедарӕджы, уӕ Хуыцауы, ныхасмӕ куынӕ байхъусат ӕмӕ афтӕ куы зӕгъат: нӕ, мах ацы зӕххыл нӕ цӕрдзыстӕм, Мысырмӕ ацӕудзыстӕм ӕмӕ уым хӕст нӕ фендзыстӕм, сыкъауадындзы хъӕлӕс нӕ фехъусдзыстӕм ӕмӕ стонг нӕ бавзардзыстӕм»,+
15уӕд байхъусут, Дунедарӕг цы зӕгъы, уымӕ, Иудӕйы байзӕддӕгтӕ!

Уӕларвӕфсады Бардарӕг, Израилы Хуыцау, афтӕ зӕгъы: «Мысырмӕ цӕуын куы сфӕнд кӕнат, куы ацӕуат ӕмӕ уым куы ’рцӕрат, 16уӕд, цы кардӕй тӕрсут, уый уӕ уым, Мысыры зӕххыл, баййафдзӕн, ӕмӕ уыцы ран амӕлдзыстут+. 17Мысырмӕ ацӕуын ӕмӕ уым ӕрцӕрын чи сфӕнд кодта, уыдон кард, стонг ӕмӕ рынӕй фесӕфдзысты. Иу дӕр сӕ удӕгасӕй нӕ баззайдзӕн ӕмӕ, цы бӕллӕх сыл ӕруадздзынӕн, уымӕй нӕ фервӕздзӕн».

18Уӕларвӕфсады Бардарӕг, Израилы Хуыцау, афтӕ зӕгъы: «Мӕ судзгӕ маст Йерусалимы цӕрджытыл куыд ныккалд, афтӕ сымахыл дӕр ныккӕлдзӕн, Мысырмӕ куы бацӕуат, уӕд. Ӕлгъитдзысты уӕ, уӕ уындӕй адӕмыл стыр тас ӕфтаудзыстут. Сӕгад уыдзыстут, уӕ худинаджы кой айхъуысдзӕн, ӕмӕ ацы зӕхх никуыуал фендзыстут».

19Иудӕйы байзӕддӕгтӕ, Дунедарӕг уын афтӕ зӕгъы: «Ма ацӕут Мысырмӕ». Зонут: уый уын ӕз абон рагацау фӕдзӕхсын.

20-22Уӕхӕдӕг уӕхи ныхмӕ тӕригъӕд ракодтат: арвыстат мӕ Дунедарӕгмӕ, нӕ Хуыцаумӕ, ӕмӕ мын загътат, цӕмӕй Йӕм сымах тыххӕй скувон, Дунедарӕг цыдӕриддӕр зӕгъа, уыдӕттӕ уын фехъусын кӕнон, мах алцыдӕр бакӕндзыстӕм, зӕгъгӕ. Ӕз уын сӕ абон фехъусын кодтон, фӕлӕ сымах нӕ хъусут Дунедарӕджы, уӕ Хуыцауы, ныхӕстӕм, цы зӕгъын уын бафӕдзӕхста, уыдӕттӕм. Уӕдӕ зонут: цӕмӕй дзы ӕрцӕрат, уый тыххӕй уӕ зӕрды цы бӕстӕм ацӕуын ис, уым кард, стонг ӕмӕ рынӕй амӕлдзыстут.

43

43^1Йеремиа адӕмӕн Дунедарӕджы, сӕ Хуыцауы, ныхӕстӕ, цыдӕриддӕр ын бафӕдзӕхста, уыдон иууылдӕр куы фехъусын кодта, 2уӕд ын Хошаийы фырт Азариа ӕмӕ Кареахы фырт Йоханан, стӕй ма дзы къӕйных лӕгӕй чи уыди, уыдон се ’ппӕт дӕр загътой: «Сайгӕ кӕныс! Нӕ дӕ рарвыста Дунедарӕг, нӕ Хуыцау, цӕмӕй нын, Мысырмӕ ма ацӕут ӕмӕ уым ма ’рцӕрут, зӕгъгӕ, дзурай+. 3Уый дӕ Нериайы фырт Барух нӕ ныхмӕ ардауы, цӕмӕй халдейӕгты къухмӕ бахауӕм ӕмӕ нӕ кӕнӕ амарой, кӕнӕ Вавилонмӕ уацары акӕной»+.

4Кареахы фырт Йоханан, ӕфсӕддон хицӕуттӕ ӕмӕ адӕм се ’ппӕт дӕр Дунедарӕджы ныхасмӕ нӕ байхъуыстой ӕмӕ Иудейы нӕ баззадысты. 5Кареахы фырт Йоханан ӕмӕ ’фсады хицӕуттӕ семӕ акодтой, алы адӕмты ’хсӕн цы иудейӕгтӕ ныххӕлиу сты ӕмӕ фӕстӕмӕ чи ӕрыздӕхти, уыдоны, 6нӕлгоймагӕй, сылгоймӕгӕй, сывӕллонӕй, стӕй паддзахы чызджыты — хъахъхъӕнджыты хицау Невузардан Шафаны фырты фырт, Ахикамы фырт Гедалиаимӕ кӕй ныууагъта, уыдоны се ’ппӕты дӕр, пехуымпар Йеремиа ӕмӕ Нериайы фырт Барухы+. 7Ӕмӕ ацыдысты Мысырмӕ, Дунедарӕджы ныхасмӕ нӕ байхъусгӕйӕ. Тахпанхесмӕ ӕрбахӕццӕ сты+.

8Тахпанхесы Дунедарӕг Йеремиайӕн загъта: 9«Дыууӕ стыр дуры райс ӕмӕ сӕ фараоны хӕдзармӕ бацӕуӕны раз ӕлыджы баныгӕн Тахпанхесы, иудейӕгтӕ дӕ куыд уыной, афтӕ. 10Зӕгъ сын: „Уӕларвӕфсады Бардарӕг, Израилы Хуыцау, афтӕ зӕгъы: Ӕз арвитдзынӕн Мӕ цагъармӕ, вавилойнаг паддзах Навуходоносормӕ, ӕмӕ, цы дуртӕ бамбӕхстон, уыдоныл ын йӕ паддзахы бадӕн ӕрӕвӕрдзынӕн, ӕмӕ уый йӕ паддзахы цатыр айтындздзӕни сӕ сӕрмӕ+. 11Ӕрбацӕудзӕн ӕмӕ Мысыры зӕхх сафтид кӕндзӕн: мӕлинаг чи у, уыдон амӕлдзысты; уацар кӕмӕ кӕсы, уыдон уацары ацӕудзысты; кард кӕмӕ кӕсы, уыдон карды цӕфӕй фӕмард уыдзысты+. 12Ӕз басудздзынӕн мысыраг хуыцӕутты кувӕндӕттӕ, сӕ хуыцӕутты сын паддзах райсдзӕн ӕфтиагӕн. Фыййау йӕ пӕлӕз куыд скӕны, афтӕ Мысыры зӕхх йӕ уӕлӕ ӕркӕндзӕн ӕмӕ ӕнӕхъыгдардӕй ацӕудзӕн+. 13Мысыры цы Хуры кувӕндон ис, уымӕн йӕ цӕджындзтӕ ныззыгуым кӕндзӕн, мысыраг хуыцӕутты кувӕндӕттӕ басудздзӕн“».

44

44^1Иудейӕгтӕй мысыраг сахартӕ Мигдол, Тахпанхес, Ноф ӕмӕ Патросы чи ’рцарди, уыдоны тыххӕй Дунедарӕг Йеремиайӕн загъта:+
2Уӕларвӕфсады Бардарӕг, Израилы Хуыцау, афтӕ зӕгъы: сымах федтат, Йерусалим ӕмӕ Иудейы сахартӕй алкӕмӕн дӕр цы бӕллӕхтӕ бавзарын кодтон, уый. Хӕлддзӕгтӕ систы ныр, ничиуал дзы цӕры. 3Сӕ фыдракӕндтӕй Мӕ смӕсты кодтой, нӕдӕр уӕхӕдӕг, нӕдӕр уӕ фыдӕлтӕ кӕй нӕ зыдтой, уыцы хуыцӕуттӕн буд сыгътой ӕмӕ сын лӕггад кодтой+. 4Ӕз сӕм ӕрвылбон ӕрвыстон Мӕ лӕггадгӕнджыты, пехуымпарты, ахӕм ныхӕстимӕ: «Уе ’лгъаг митӕ ныууадзут, ӕнӕуынон Мын сты»+. 5Фӕлӕ Мӕм уыдон нӕ хъуыстой, сӕ фыдракӕндтӕ нӕ уагътой ӕмӕ ӕндӕр хуыцӕуттӕн будсудзӕн кодтой. 6Ӕмӕ сыл уӕд Мӕ судзгӕ маст ныккалди, Иудейы сахартӕ ӕмӕ Йерусалимы уынгты пиллон артӕй ссыгъд, хӕлддзӕгтӕ ӕмӕ ӕдзӕрӕг быдыр фестадысты.

7Ӕмӕ ныр Уӕларвӕфсады Бардарӕг, Израилы Хуыцау, афтӕ зӕгъы: «Уӕхиуыл ахӕм ӕвирхъау бӕллӕх цӕмӕн ӕфтаут? Иудӕйы хӕдзарвӕндагӕй уӕхи цӕмӕн хауын кӕнут, уӕ нӕлгоймӕгтӕ ӕмӕ уӕ сылгоймӕгтӕ, уӕ сывӕллӕттӕ ӕмӕ уӕ ноггуырд сабиты цӕмӕн сафут, удӕгасӕй уӕ куыд мачиуал баззайа, афтӕ? 8Уӕ хъуыддӕгтӕй Мӕ цӕмӕн мӕсты кӕнут? Мысыры зӕххыл, ӕрцӕрынмӕ кӕдӕм ӕрбацыдыстут, уым ӕндӕр хуыцӕуттӕн буд цӕмӕн судзут? Фесафдзыстут уӕхи! Зӕххыл цӕрӕг адӕмтӕ уӕ иууылдӕр ӕлгъитдзысты, фӕхудинаг уыдзыстут се ’хсӕн.

9Уӕ фыдӕлтӕ, иудейаг паддзӕхтӕ ӕмӕ сӕ устытӕ, стӕй уӕхӕдӕг ӕмӕ уӕ бинойнӕгтӕ Иудейы зӕххыл ӕмӕ Йерусалимы уынгты цы фыдракӕндтӕ фӕкодтой, уыдон уӕ ферох сты, мыййаг+? 10Абоны онг не ’рсабыр стут ӕмӕ тӕрсгӕ нӕ кӕнут. Ме ’Гъдау, Мӕ уагӕвӕрдтӕ, сымах ӕмӕ уӕ фыдӕлтӕн кӕй радтон, уыдон не ’ххӕст кӕнут».

11Уымӕ гӕсгӕ Уӕларвӕфсады Бардарӕг, Израилы Хуыцау, афтӕ зӕгъы: «Ӕз сымахӕй уӕ фыдбылызӕн Ме ’ргом аздахдзынӕн, ӕппӕт иудейӕгты ныццӕгъддзынӕн! 12Мысырмӕ ацӕуын ӕмӕ уым ӕрцӕрын чи сфӕнд кодта, уыцы иудейӕгтӕй ма чи аирвӕзт, уыдоны иууылдӕр фесафдзынӕн. Се ’ппӕт дӕр Мысыры амӕлдзысты, кард ӕмӕ стонгӕй се сӕфт ссардзысты, стырӕй, чысылӕй. Адӕмтӕ сӕ ӕлгъитдзысты, сӕ уындӕй сӕ стыр тасы ӕфтаудзысты, сӕгад уыдзысты, ӕмӕ сӕ худинаджы кой айхъуысдзӕн+. 13Йерусалимы сахар куыд бафхӕрдтон, афтӕ, Мысыры зӕххыл чи ’рцарди, уыцы иудейӕгты дӕр кард, стонг ӕмӕ рынӕй бафхӕрдзынӕн+.

14Иудейӕгтӕй ма чи аирвӕзт, Мысырмӕ чи ӕрбацыд ӕмӕ дзы чи ӕрцард, уыдонӕй ничи фервӕздзӕн, фӕстӕмӕ дзы Иудейы бӕстӕм цӕрынмӕ ничи раздӕхдзӕн. Уыдон бӕллынц раздӕхынмӕ ӕмӕ ногӕй Иудейы зӕххыл ӕрцӕрынмӕ, фӕлӕ иугай лидзджытӕй уӕлдай ничиуал раздӕхдзӕн фӕстӕмӕ».

15Сӕ устытӕ ӕндӕр хуыцӕуттӕн буд кӕй судзынц, уый цы нӕлгоймӕгтӕ зыдтой, стӕй, уыцы ран цы сылгоймӕгтӕ лӕууыдысты, уыдон ӕмӕ адӕм се ’ппӕт дӕр, мысыраг Патросы цӕрджытӕ, Йеремиайӕн дзуапп радтой: 16«Дунедарӕджы номӕй нын ды цытӕ дзурыс, уыдӕттӕм нӕ хъусдзыстӕм+. 17Мах нӕ сомытӕ дарддӕр ӕххӕст кӕндзыстӕм, уӕларвы ус-хуыцауӕн буд судздзыстӕм ӕмӕ йын сӕн калдзыстӕм, нӕхӕдӕг ӕмӕ нӕ фыдӕлтӕ, нӕ паддзӕхтӕ ӕмӕ нӕ фӕтӕгтӕ раздӕр Иудейы сахартӕ ӕмӕ Йерусалимы уынгты куыд кодтой, афтӕ. Уыцы заман мах уыдыстӕм ӕфсӕст ӕмӕ амондджын, фыдбылыз цы у, уый нӕ зыдтам+. 18Уӕларвы ус-хуыцауӕн буд куынӕуал судзӕм ӕмӕ йын сӕн куынӕуал калӕм, уӕдӕй фӕстӕмӕ та алцӕмӕй дӕр хъуаг ӕййафӕм, кард ӕмӕ стонгӕй сӕфӕм».

19Сылгоймӕгтӕ та загътой: «Уӕларвы ус-хуыцауӕн буд куы сыгътам ӕмӕ йын сӕн куы калдтам, уӕд ӕй, ау, нӕ сӕрыхицӕуттӕ нӕ зыдтой, йӕ нывимӕ йын гуылтӕ кӕй фыцӕм, уый?»

20Уӕд Йеремиа адӕмӕн, усӕй, лӕгӕй, йӕ ныхмӕ чидӕриддӕр дзырдта, уыдонӕн се ’ппӕтӕн дӕр загъта: 21«Сымах ӕмӕ уӕ фыдӕлтӕ, уӕ паддзӕхтӕ, уӕ фӕтӕгтӕ ӕмӕ бӕстӕйы адӕм Йерусалим ӕмӕ Иудейы сахарты будсудзӕн кӕй кодтой, Дунедарӕг уӕ, мыййаг, уый тыххӕй нӕ бафхӕрдта? Уыдӕттӕм кӕсгӕйӕ, нӕ рафыхти Йӕ маст? 22Дунедарӕгӕн Йӕ бон нал уыд уӕ фыдракӕндтӕм, уе ’лгъаг митӕм кӕсын, ӕмӕ уӕ зӕхх ӕдзӕрӕг быдыр фестад, ӕлгъитынц ӕй, йӕ уындӕй алкӕй тасы ӕфтауы, ӕмӕ дзы иунӕг цӕрӕг дӕр нал баззад+. 23Ӕндӕр хуыцӕуттӕн буд судзгӕйӕ, Дунедарӕджы раз фӕтӕригъӕдджын стут, Дунедарӕджы ныхасмӕ нӕ хъуыстат. Йе ’Гъдау, Йӕ уагӕвӕрдтӕ ӕмӕ Йӕ фӕдзӕхстытӕ Йын не ’ххӕст кодтат, ӕмӕ уыл ныр ацы бӕллӕх дӕр уымӕн ӕрцыди»+.

24Уый фӕстӕ Йеремиа ӕгас адӕмӕн, стӕй сылгоймӕгтӕн се ’ппӕтӕн дӕр загъта: Мысыры цӕрӕг иудейӕгтӕ, уе ’ппӕт дӕр Дунедарӕджы ныхасмӕ байхъусут! 25Уӕларвӕфсады Бардарӕг, Израилы Хуыцау, афтӕ зӕгъы: уӕ устытимӕ цӕмӕйдӕриддӕр зӕрдӕ бавӕрдтат, уыдӕттӕ кодтат! Сымах загътат: «Сӕххӕст кӕндзыстӕм нӕ сомы, уӕларвы ус-хуыцауӕн буд судздзыстӕм ӕмӕ йын сӕн калдзыстӕм». Уӕдӕ сӕххӕст кӕнут уӕ сомытӕ! 26Фӕлӕ байхъусут Дунедарӕджы ныхасмӕ, Мысыры цӕрӕг иудейӕгтӕ! Ард хӕрын Мӕ хъомысджын номӕй, — зӕгъы Дунедарӕг, — Мысыры зӕххыл чи цӕры, уыцы иудейӕгтӕй Мӕ ном никуыуал ничи сдзурдзӕн ӕмӕ уыдонӕй афтӕ ничиуал зӕгъдзӕн: «Цардӕгас у Дунедарӕг Хуыцау!» 27Ӕз уӕм ӕдзухдӕр Мӕ цӕст дардзынӕн — уӕ фарнӕн нӕ, фӕлӕ уӕ фыдбылызӕн! Иудейӕгтӕ Мысыры зӕххыл кард ӕмӕ стонгӕй мӕлдзысты, цалынмӕ бынтон фесӕфой, уӕдмӕ+. 28Ӕрмӕстдӕр дзы иуӕй-иутӕ аирвӕздзысты кардӕй ӕмӕ Мысыры зӕххӕй Иудеймӕ раздӕхдзысты. Ӕмӕ уӕд, Мысырмӕ цӕрынмӕ чи ’рбацыди, уыцы иудейӕгтӕй ма чи аирвӕза, уыдон базондзысты, Мӕн ӕви уыдоны ныхас сӕххӕст ис, уый+. 29Мӕнӕ уын, — зӕгъы Дунедарӕг, — ацы зӕххыл уӕ кӕй бафхӕрдзынӕн, уый нысан. Зонут: Мӕ ныхӕстӕ сӕххӕст уыдзысты уӕ фыдбылызӕн.

30Дунедарӕг афтӕ зӕгъы: «Ӕз Мысыры паддзахы, фараон Хофрайы, йӕ мӕлӕтмӕ цы знӕгтӕ бӕллынц, уыдоны къухмӕ ратдзынӕн. Иудейаг паддзах Цедекиайы дӕр, йӕ мӕлӕтмӕ чи бӕллыд, уыцы знаджы, Вавилоны паддзах Навуходоносоры къухмӕ афтӕ радтон»+.

45

45^1Мӕнӕ цы загъта пехуымпар Йеремиа Нериайы фырт Барухӕн, Иудейы паддзах, Иосиайы фырт Иоакимӕн, йӕ паддзахиуӕджы цыппӕрӕм аз уый уыцы ныхӕстӕ тухгӕ чиныджы куы ныффыста, уӕд:+

2«Барух, Дунедарӕг, Израилы Хуыцау дын афтӕ зӕгъы:+
3-4„Ды хъарӕг кӕныс дӕхиуыл, Дунедарӕг мын мӕ хъизӕмӕрттыл маст бафтыдта, мӕ хъӕрзынӕй бафӕлладтӕн ӕмӕ мӕхицӕн ӕнцой нал арын, зӕгъгӕ“.

Фӕлӕ йын зӕгъ: „Афтӕ зӕгъы Дунедарӕг: Мӕхӕдӕг цыдӕриддӕр сарӕзтон, уыдон иууылдӕр ныппырх кӕндзынӕн мгас бӕстӕйы, цыдӕриддӕр ныссагътон, уыдон срӕдувдзынӕн. 5Ӕгӕр бирӕ агурыс дӕхицӕн. Мацы кур, уымӕн ӕмӕ Ӕз ӕппӕт цӕрӕг удтыл бӕллӕх ӕруадздзынӕн, — зӕгъы Дунедарӕг, — дӕу та, кӕдӕмфӕнды куы ацӕуай, уӕддӕр фервӕзын кӕндзынӕн, хорзӕхӕн цард райсдзынӕ“»+.

46

46^1Дунедарӕг Йеремиайӕн фехъусын кодта Йӕ ныхас, цӕмӕй йын иннӕ адӕмты фидӕн базонын кӕна+.

2Мысыры бӕстӕйы, мысыраг фараон Нехойы ӕфсады тыххӕй. Иудейаг паддзах Иоаким, Иосиайы фырт, цыппӕрӕм аз хицауиуӕг куы кодта, уыцы заман ӕй вавилойнаг паддзах Навуходоносор Каркемишы, Евфраты доны был, ныддӕрӕн кодта+.

3Ӕрцӕттӕ кӕнут уартытӕ, ӕрцытӕ, хӕсты быдырмӕ рӕвдздӕр рацӕут! 4Сифтындзут уӕ бӕхтӕ ӕмӕ размӕ згъорут, бӕхджынтӕ! Уӕ уӕлӕ згъӕрхудтӕ ӕмӕ згъӕрхӕдӕттӕ ӕркӕнут! Ӕрцытӕ сцыргъ кӕнут!

5Фӕлӕ цы уынын Ӕз? Фыр тӕссӕй лидзӕг фесты, сӕ гуыппырсарты сын ныццагътой. Фӕстӕмӕ нӕ кӕсгӕйӕ, лидзынц, алырдыгӕй — ӕвирхъау тас, — зӕгъы Дунедарӕг+.

6Рӕувад нӕ алидздзӕн, ӕмӕ тыхджын нӕ фервӕздзӕн. Фӕкӕлдзысты ӕмӕ зӕххыл ахаудзысты цӕгаты, Евфраты доны был.

7Уый Нилы донау чи ссӕуы? Йӕ уылӕнтӕ кӕмӕн гуылф кӕнынц фурдау?

8Мысыр хӕрдмӕ фӕцыди Нилау, йӕ уылӕнтӕ гуылф кӕнынц фурды донау. Уый загъта: «Хӕрдмӕ фӕцӕудзынӕн, ӕгас зӕхх ӕрӕмбӕрздзынӕн, сахартӕ ӕд цӕрджытӕ бабын кӕндзынӕн!»

9Згъорут, бӕхтӕ, размӕ згъорут, бӕхуӕрдӕттӕ! Уадз, рацӕуой гуыппырсартӕ: эфиопӕгтӕ, сӕ уартытимӕ — ливиӕгтӕ, ӕлвӕст ӕрдынтимӕ — лудиӕгтӕ!

10Дунедарӕджы, Уӕларвӕфсады Бардарӕджы, мастисӕн бон ралӕууыд, ӕмӕ Йе знӕгтӕй Йӕ маст райсдзӕни. Йӕ фыдгулты Йын кард аныхъуырдзӕн, бафсӕддзӕн сӕ тугӕй! Уымӕн ӕмӕ Дунедарӕгӕн, Уӕларвӕфсады Бардарӕгӕн, нывонд ӕрхастӕуыд цӕгатаг бӕстӕйы, Евфраты доны был+.

11Мысыры чызг, Галаадмӕ ацу, ӕвдадзы хос ӕрхӕсс дӕхицӕн! Хосагурӕг дзӕгъӕлы зилыс — сдзӕбӕх уӕвӕн дын нӕй+. 12Дӕ худинаг ӕппӕт адӕмтыл айхъуыст, дӕ хъӕр ӕгас зӕххыл дӕр хъуысы. Дӕ хӕстонтӕй иу иннӕуыл фӕкалди, ӕмӕ сӕ дыууӕ дӕр ӕрхаудысты+.

13Дунедарӕг пехуымпар Йеремиайӕн фехъусын кодта, Вавилоны паддзах Навуходоносор кӕй ӕрбабырсдзӕн ӕмӕ Мысыры зӕхх кӕй сафтид кӕндзӕн, уый.

14Радзурут Мысыр ӕмӕ Мигдолы, Ноф ӕмӕ Тахпанхесы расидут: «Сыстут, ӕрцӕттӕ кӕнут уӕхи: уӕ алыварс кард алцы ныхъуыры!»+

15Цӕмӕн дын басастой дӕ тыхджыны, цӕмӕн фӕцудыдта сӕ разы? Дунедарӕг ӕй зӕхмӕ раппӕрста. 16Уый афӕлдӕхта бирӕты. Кӕрӕдзиуыл фӕхаудысты, дзырдтой: «Уӕлӕмӕ сыстут, аздӕхӕм нӕ адӕммӕ, нӕхи зӕххыл ӕгъатыр кардӕй фервӕзӕм!»+

17Иннӕрдыгӕй хъуысти хъӕр: «Дзӕгъӕлдзых у Мысыры паддзах — фараон, йӕ рӕстӕг ауагъта!»+

18Сомы кӕнын Мӕхицӕй, — зӕгъы Паддзах, Йӕ ном — Уӕларвӕфсады Бардарӕг, — хӕхты астӕу — Фавор, денджызы раз — Кармел хох. Уыдонау хъомысджын чи у, уый уӕм ӕнӕмӕнг фӕзындзӕн+.

19Мысыры чызг, ӕрӕмбырд кӕн дӕ дзаумӕттӕ, дӕхи ӕрцӕттӕ кӕн ӕндӕр бӕстӕм лидзынмӕ! Ныддӕрӕн ӕмӕ сафтид уыдзӕн Ноф, цӕрӕг дзы нал баззайдзӕн+.

20Мысыры зӕхх — рӕсугъд хъуджы хуызӕн, цӕгатӕй йӕм ӕрбатӕхы дзынга+. 21Мысыры суанг ӕххуырст лӕг дӕр — хӕрзхаст гал, ныр лидзӕг фесты: нӕй хъару хӕцынӕн. Се сӕфты бон ралӕууыд, сӕ тӕрхоны рӕстӕг ӕрцыд.

22Мысыры зӕхх ссыф-сыф кодта калмау: йе знӕгты ӕфсад ӕм ӕрбаввахс ис, ӕрбабырсынц фӕрӕттимӕ, хъӕддзаутау.

23Йӕ бӕлӕстӕ йын акалдзысты рӕбынӕй, зӕгъы Дунедарӕг, — йӕ тар хъӕд ын ныццӕгъддзысты: ӕнӕнымӕц сты мӕтыхтау. 24Фӕхудинаг ис Мысыры чызг, цӕгатаг знӕгты къухмӕ бахауд+.

25Уӕларвӕфсады Бардарӕг, Израилы Хуыцау, афтӕ зӕгъы: «Ӕз бафхӕрдзынӕн Нойы цӕрӕг Амоны, стӕй фараоны, Мысыры зӕхх ӕгасӕй дӕр, йӕ паддзӕхтӕ ӕмӕ йӕ хуыцӕутты, фараоныл йӕ зӕрдӕ чи дары, уыдоны се ’ппӕты дӕр+. 26Вавилойнаг паддзах Навуходоносор ӕмӕ йӕ лӕггадгӕнджыты, сӕ мӕлӕтмӕ чи бӕллы, уыдоны къухтӕм ратдзынӕн. Уый фӕстӕ Мысыры зӕхх раздӕрау адӕмӕй байдзаг уыдзӕн, — зӕгъы Дунедарӕг+.

27Ды та ма тӕрс, Мӕ цагъар Йаков, ма тӕрс, Израил. Ӕз дӕ фервӕзын кӕндзынӕн, дард бӕстӕй дӕ раздахдзынӕн, дӕ байзӕддӕгты дын уацарӕй ӕркӕндзынӕн. Раздӕхдзӕн Йаков, сабыр ӕмӕ ӕдасӕй та цӕрдзӕн, знаджы цӕфӕй нал тӕрсдзӕн»+.

28Дунедарӕг афтӕ зӕгъы: «Ма тӕрс, Мӕ цагъар Йаков, Ӕз демӕ дӕн. Ӕз дӕ адӕмты ’хсӕн ныххӕлиу кодтон, фӕлӕ ныр се ’ппӕты дӕр фесафдзынӕн. Ӕрмӕстдӕр дӕу нӕ ныццӕгъддзынӕн. Раст тӕрхон дын рахӕсдзынӕн, фӕлӕ дӕ ӕнӕ ’фхӕрдӕй нӕ ныууадздзынӕн»+.

47

47^1Фараон Газӕйы сахар куы нӕма басаста, уӕд Дунедарӕг Йеремиайӕн фехъусын кодта Йӕ ныхас, цӕмӕй йын филистимӕгты фидӕн базонын кӕна+.

2-3Дунедарӕг афтӕ зӕгъы: «Цӕгатӕй, гуылфгӕнгӕ, ӕрбацӕуынц цӕугӕдӕттӕ. Уӕ зӕхх ӕгасӕй дӕр, цыдӕриддӕр ыл ис, уыдон, сахартӕ ӕмӕ адӕм иууылдӕр фӕдӕлдон уыдзысты. Бӕхты къӕхты хъӕр, бӕхуӕрдӕтты гыбар-гыбур ӕмӕ сӕ цӕлхыты уынӕрӕй адӕм ныдздзыназдзысты. Ӕгас бӕстӕйы цӕрджытӕ ныккӕудзысты. Ныййарджытӕн сӕ цӕнгты хъару фесӕфдзӕн, ӕмӕ сӕ цотмӕ фӕстӕмӕ нал ракӕсдзысты+.

4Филистимӕгтӕн се сӕфты бон ӕрцӕудзӕн, Тир ӕмӕ Сидоны фӕстаг цӕдисонтӕ бабын уыдзысты. Дунедарӕг ныццӕгъддзӕн филистимӕгты, Кафторы цӕрджытӕй ма чи аирвӕзт, уыдоны+. 5Газӕ, хъыггӕнгӕ, адасдзӕн йӕ сӕр, ныхъхъус уыдзӕн Ашкелон.

О, дӕлвӕзы ма чи аирвӕзт, уыдон! Уӕ буӕрттӕ кӕдмӕ лыгтӕ кӕндзыстут[*]?»

6О Дунедарӕджы кард, кӕд басабыр уыдзынӕ? Раздӕх дӕ кӕрддзӕммӕ, иу ран ӕрлӕуу, ӕрсабыр у!+
7Ӕниу, куыд ӕрсабыр уай? Дунедарӕг бардзырд радта, Йӕ кард сарӕзта Ашкелон ӕмӕ денджызы былгӕрӕтты ныхмӕ+.

48

48^1Уӕларвӕфсады Бардарӕг, Израилы Хуыцау, Моавы тыххӕй афтӕ зӕгъы: «Додойаг фӕци Невойы сахар: сафтид ӕй кодтой! Кирйатаим фӕхудинаг ис, бацахстой йӕ знӕгтӕ; сӕгад ис, дӕрӕнгонд ӕрцыд йӕ фидар+. 2Моав йӕ раздӕры кад фесӕфта. Хешбоны цӕрджытӕ йӕ ныхмӕ аразынц фыдвӕнд: „Цӕуӕм ӕмӕ уыцы адӕмы фесафӕм“.

Мадмена, дӕуӕн дӕр де сӕфт ӕрцӕудзӕн, дӕ фӕдыл зилы кард!»

3Хоронаимӕй хъарӕг хъуысы: ныззыгуым ис, хӕлӕттаг фӕци!

4Сафтид ис Моавы зӕхх, кӕуынц йӕ сабитӕ. 5Лухитмӕ фӕндагыл адӕм сау цӕссыг згъалынц; Хоронаиммӕ фӕндагыл адӕм хъарӕг кӕнынц, хӕлӕттаг кӕй фесты, ууыл+.

6Лидзгӕут, фервӕзын кӕнут уӕ удтӕ! Ӕдзӕрӕг быдыры цы какон сындзытӕ ис, уыдонау сут!+
7Уӕ хъуыддӕгтӕ ӕмӕ уӕ хӕзнатыл уӕ зӕрдӕ дардтат ӕмӕ ныр уацары бахаудыстут.

Кемош дӕр ӕд сауджынтӕ ӕмӕ ӕд уӕздӕттӕ уацары ацӕудзӕн+. 8Дӕрӕнгӕнӕг алы сахармӕ дӕр бабырсдзӕн, иунӕг сахар дӕр нӕ аирвӕздзӕн. Бабын уыдзӕн дӕлвӕз, сафтид уыдзӕн фӕз, уымӕн ӕмӕ Дунедарӕг афтӕ загъта+.

9Моавӕн базыртӕ раттут, цӕмӕй йӕ бон атӕхын суа. Йӕ сахартӕ ӕдзӕрӕг быдыр фестдзысты, иунӕг цӕрӕг дзы нал баззайдзӕн.

10Дунедарӕджы хъуыддаг ӕххӕст кӕнгӕйӕ, зӕрдиагӕй чи нӕ архайы ӕмӕ йӕ кард тугӕй чи нӕ ахоры, уый ӕлгъыст у!

11Моав йе ’взонджы бонтӕй абоны онг ӕнӕхъыгдардӕй царди, сӕн йӕ бынтыл куыд ӕрбады, уыйау. Иу ранӕй йӕ иннӕмӕ никуы сӕвгӕдтой, уацары йӕ никуы акодтой, ӕмӕ хӕрзадӕй баззад, йӕ хӕрздӕф нӕ фесӕфт+. 12Фӕлӕ ӕрцӕудзӕн ахӕм рӕстӕг, — зӕгъы Дунедарӕг, — ӕмӕ йӕм Ӕз сӕндуцджытӕ арвитдзынӕн. Ӕндӕр ранмӕ йӕ сӕвгӕндзысты, йӕ мигӕнӕнтӕ йын сафтид кӕндзысты ӕмӕ йын йӕ дурынтӕ ныппырх кӕндзысты.

13Моавы зӕхх Кемошы тыххӕй фӕхудинаг уыдзӕн, Израилӕн йӕ зӕрдӕдарӕн Вефил куы сси, уӕд куыд сӕгад ис, афтӕ+. 14Куыд у уӕ бон афтӕ дзурын: «Мах тыхджын стӕм, хӕсты быдыры — ӕхсарджын!»

15Сафтид ис Моав, йӕ сахартӕ йын бацахстой, ӕвзӕрст лӕппуты акодтой ӕргӕвдынмӕ, — зӕгъы Паддзах, Йӕ ном — Уӕларвӕфсады Бардарӕг. —+
16Моавӕн йе сӕфт ӕрӕввахс ис, фыдбылызтӕ йӕ размӕ бырсынц.

17Йӕ сыхӕгтӕ, ныккӕут ыл! Йӕ раздӕры кад ын чи зыдта, уыдон иууылдӕр зӕгъӕнт: «О, додой! Хъомысджын лӕдзӕг, намысджын хъил ныссасти!»

18Дивоны цӕрӕг, дӕ кадджын бынатӕй сыст ӕмӕ хус зӕххыл ӕрбад, уымӕн ӕмӕ, Моавы зӕхх чи сафтид кодта, уый дӕм ӕрбацӕудзӕн ӕмӕ дын дӕ фидӕрттӕ ныппырх кӕндзӕн+.

19Ароеры чызг, фӕндаджы раз ӕрлӕуу ӕмӕ дӕ размӕ кӕс. Чи аирвӕзт, уыцы лидзджыты, цы ’рцыди, зӕгъгӕ, фӕрс+.

20Фӕхудинаг ис, бабын ис Моав!

Кӕут, дзыназут, расидут Арноны:

Моавы зӕхх гӕныстонмӕ ӕрцыд.

21-24Рахастӕуыд дӕлвӕзӕн тӕрхон:
Холон, Йахац, Мефаат, Дивон, Нево,
Кирйатаим, Бет-Гамул, Бет-Меон,
Бет-Дивлатаим, Керийот, Боцра —
дард ӕмӕ хӕстӕг сахартӕй иу дӕр
ӕнӕ ’фхӕрдӕй нӕ баззади Моавы.

25«Йӕ сыкъа акъуырдтой Моавӕн, йӕ къух ныссасти, — зӕгъы Дунедарӕг. — 26Срасыг ӕй кӕнут, уымӕн ӕмӕ Дунедарӕджы ныхмӕ сыстади! Уадз ӕмӕ Моав йӕ сӕты лӕзӕра, уадз ӕмӕ хынджылӕггаг суа!+

27Израилыл-иу нӕ худтӕ, раст цыма йӕ давджытимӕ ’рцахстой, уыйау? Йӕ кой дӕр ын ӕлгъгӕнгӕ кодтай»+.

28Моавы цӕрджытӕ, уӕ сахартӕ ныууадзут ӕмӕ къӕдзӕхтыл ӕрцӕрут, лӕгӕтты сӕрмӕ ахстӕттӕ цы хъӕддаг бӕлӕттӕ скӕнынц, уыдоны бафӕзмут+.

29Моав сӕрыстыр, ӕнӕввӕрсон ӕмӕ къӕйных кӕй у, уый мах фехъуыстам+.

30«Ӕз ын йӕ къӕйныхдзинад зонын, — зӕгъы Дунедарӕг. — Йӕ хиппӕлой ныхӕстӕ мӕнг сты; цы дзуры, уыдӕттӕ нӕ кӕны». 31Уымӕн кӕуын Ӕз Моавыл, ӕгас Моавыл дзыназын, Кир-Хересы цӕрджытыл хъарӕг кӕнын+.

32О Сивмайы сӕндон! Дӕуыл куыд кӕуын, афтӕ Ӕз Йазерыл дӕр нӕ куыдтон. Дӕ талатӕ суанг денджызы фаллаг фарсмӕ аххӕссыдысты ӕмӕ ныххӕццӕ сты Йазеры цадмӕ. Ныр дын дӕ рӕгъӕд сӕнӕфсир ӕмӕ дӕ сӕрдыгон дыргътӕ ныллӕгуын кодта дӕрӕнгӕнӕг+.

33«Моавӕн йӕ дидинӕгкалӕг зӕхх ӕнӕхай фӕци цин ӕмӕ хъӕлдзӕгдзинадӕй. Ӕз сӕндуцӕнты сӕн нал ныууагътон, ӕмӕ уым, цины хъӕр кӕнгӕйӕ, ничиуал дуцы сӕн. Хъӕр райхъуысы, фӕлӕ уый цины хъӕр нӕу.

34Хъарӕг хъуысы Хешбонӕй Елалемӕ, суанг Йахацы сахармӕ, Цоарӕй Хоронаим ӕмӕ Еглат-Шелишийы онг адӕмы хъӕр хъуысы, уымӕн ӕмӕ Нимримы дӕттӕ байсысдзысты+.

35Уаз къуыппытыл нывӕндтӕ чи хӕссы ӕмӕ дзы йӕхи хуыцӕуттӕн буд чи судзы, уыдоны Ӕз ныццӕгъддзынӕн Моавы», — зӕгъы Дунедарӕг.

36-37Мӕ зӕрдӕ уадындзау уымӕн кӕуы Моавыл, дзыназы уадындзау Кир-Хересы цӕрджытыл. Ныр се ’ппӕт исбон бабын ис; сӕ сӕртӕ — даст, сӕ боцъотӕ — ӕлвыд; сӕ цӕнгтыл — ностӕ, се ’ппӕтӕн дӕр сӕ фӕрстыл — сӕхъис+.

38Моавӕн йӕ алы уӕлхӕдзарӕй, йӕ алы уынгӕй дӕр хъуысы хъарӕг, уымӕн ӕмӕ Ӕз Моавы зӕхх ӕнӕпайда мигӕнӕнау ныззыгуым кодтон, — зӕгъы Дунедарӕг+.

39Адӕм дзурдзысты, дзыназгӕйӕ: «О, додой! Ныззыгуым ис Моав, фӕхудинаг ис, лидзӕг фесты йӕ адӕм!» Моав хынджылӕггаг сси, йӕ сыхӕгты стыр тасы бафтыдта йӕ уындӕй.

40Дунедарӕг афтӕ зӕгъы: «Цӕргӕс йӕ амӕттагыл йӕхи ныццӕвдзӕн, Моавы сӕрмӕ айтындздзӕн йӕ базыртӕ+. 41Йӕ сахартӕ йын бацахсдзысты, йӕ фидӕрттӕ йын басӕтдзысты. Уыцы бон моаваг гуыппырсартӕ фыр тӕссӕй арӕг устытау нырриздзысты+. 42Моавӕгтӕ адӕмты ’хсӕнӕй фесӕфдзысты, уымӕн ӕмӕ Дунедарӕджы ныхмӕ сыстадысты.

43Ӕвирхъау тас, дзыхъхъытӕ ӕмӕ ахсӕн хызтӕ уӕм ӕнхъӕлмӕ кӕсынц, моавӕгтӕ, — зӕгъы Дунедарӕг. —+
44Фыр тӕссӕй лидзӕг чи фӕуа, уый дзыхъхъы ныххаудзӕн, дзыхъхъӕй чи схиза, уый ахсӕн хызы аирвӕздзӕн, уымӕн ӕмӕ Моавӕн йӕ тӕрхоны аз ралӕудзӕн, — зӕгъы Дунедарӕг+.

45Хешбоны бырутӕн сӕ аууӕтты фӕллад лигъдӕттӕ лӕууынц. Хешбонӕй арт раирвӕзт, Сигоны хӕдзар пиллон артӕй судзы; йӕ къӕмисӕнтӕ судздзӕни Моавӕн, нӕрӕмонтӕн сӕ сӕртӕ басудздзӕн+.

46О Моав, додойаг фӕдӕ! Кемошы адӕм бабын сты! Дӕ фырттӕ бахаудысты уацары, дӕ чызджытӕй дын уацайрӕгтӕ скодтой+. 47Фӕлӕ фидӕны Ӕз моавӕгтӕн сӕ раздӕры ӕнӕмаст цард раздахдзынӕн», — зӕгъы Дунедарӕг.

Ууыл моавӕгтӕн сӕ тӕрхон ахицӕн ис+.

49

49^1Аммонӕгты тыххӕй Дунедарӕг афтӕ зӕгъы: «Ау, Израилӕн фырттӕ нӕй? Ау, ӕнӕ бындарӕй баззад? Милком цӕмӕн бацахста Гады зӕхх, ӕмӕ йӕ адӕм Гады сахарты цӕмӕн цӕрынц+?

2Уымӕ гӕсгӕ ӕрцӕудзӕн ахӕм рӕстӕг, — зӕгъы Дунедарӕг, — ӕмӕ аммонаг Раввайы цур тохы хъӕртӕ райхъуысдзысты. Хӕлддзӕгты кӕри фестдзӕн, йӕ чызджытӕ арты басудздзысты, ӕмӕ Израил, кӕй дӕлбар уыди, уыцы адӕмӕн хицау суыдзӕн, — зӕгъы Дунедарӕг+.

3Ку, Хешбон, — хӕлӕттаг фӕци Гайы сахар! Раввайы чызджытӕ, кӕут ӕмӕ дзыназут! Уӕ уӕлӕ сӕхъис скӕнут ӕмӕ систы рӕзты хъеллау кӕнут, уымӕн ӕмӕ Милком ӕд сауджынтӕ ӕмӕ ӕд уӕздӕттӕ уацары ацӕудзӕн+.

4Дӕ дӕлвӕзтӕй цы ’ппӕлыс? Бабын ис дӕ тӕрф!

О мӕнгард чызг! Дӕ хӕзнатыл дӕ зӕрдӕ дардтай, мӕ ныхмӕ чи схӕцдзӕн, зӕгъгӕ+. 5Ӕз дыл алырдыгӕй ӕвирхъау тас бафтаудзынӕн, — зӕгъы Дунедарӕг, Уӕларвӕфсады Бардарӕг, — алырдӕмты уӕ фӕсурдзысты, ӕмӕ лигъдӕтты ничиуал ӕрӕмбырд кӕндзӕн. 6Фӕлӕ уый фӕстӕ Ӕз аммонӕгтӕн сӕ раздӕры ӕнӕмаст цард раздахдзынӕн», — зӕгъы Дунедарӕг+.

7•Уӕларвӕфсады Бардарӕг едомӕгты тыххӕй афтӕ зӕгъы: «Ау, Теманы иу куырыхон нал ис, ӕмбаргӕтӕн бынтон фӕцыд сӕ зонд? Уӕлзонд скадавар+?

8Деданы цӕрджытӕ, фӕстӕмӕ мауал кӕсут, лидзгӕут ӕмӕ лӕгӕтты бамбӕхсут. Уымӕн ӕмӕ Ӕз Исавӕн фыдбылыз бавзарын кӕндзынӕн, йӕ тӕрхоны рӕстӕг ӕрцыд, ӕмӕ йӕ бафхӕрдзынӕн+.

9Сӕнӕфсиртонджытӕ дӕм куы ’рцӕуиккой, уӕд ма дӕм уыдон цалдӕр гагайы ныууадзиккой. Ӕхсӕвыгон дӕм давджытӕ куы фӕзыниккой, уӕд, цас сӕ хъӕуы, уый бӕрц дӕ фӕдавиккой. 10Ӕз та Исавмӕ ӕппындӕр ницыуал ныууадздзынӕн, йе ’мбӕхсӕнтӕ йын иууылдӕр байгом кӕндзынӕн, ӕмӕ йӕ бон бамбӕхсын не суыдзӕн. Йӕ фырттӕ, йе ’фсымӕртӕ ӕмӕ йӕ сыхӕгтӕ цагъды фӕуыдзысты, йӕ кой дӕр фесӕфдзӕн.

11Ма мӕт кӕн дӕ сидзӕртыл, Ӕз сын сӕ цард бахъахъхъӕндзынӕн, дӕ идӕдзтӕ Мыл сӕ зӕрдӕ дарӕнт».

12Дунедарӕг афтӕ зӕгъы: «Кӕд, масты кӕхцӕй нуазыны аккаг чи нӕ уыди, уыдон дӕр дзы нуаздзысты, уӕд ды, ау, ӕнӕфхӕрдӕй баззайдзынӕ? Ницы хуызы. Масты кӕхц иууылдӕр бануаздзынӕ ӕнӕмӕнг!+

13Сомы кӕнын Мӕхицӕй, — зӕгъы Дунедарӕг, — Боцрайы сахар алкӕй йӕ уындӕй тасы ӕфтаудзӕн ӕмӕ хынджылӕггаг суыдзӕн, гӕныстонмӕ ӕрцӕудзӕн, ӕлгъитдзысты йӕ, мыггагмӕ йӕ сахартӕ хӕлддзӕгты кӕритӕ фестдзысты»+.

14Ӕз Дунедарӕгӕй фехъуыстон, адӕмтӕм кӕй рарвыстӕуыд минӕвары, цӕмӕй сын зӕгъа: «Ӕрӕмбырд ут, сыстут йӕ ныхмӕ, хӕстмӕ рацӕут!»

15«Адӕмты ’хсӕн дӕ Ӕз ницӕйаджы бынатмӕ ӕруадздзынӕн, ӕмӕ дӕ адӕм ӕлгъагыл банымайдзысты.

16О къӕдзӕхты цъассыты цӕрӕг, хӕхты цъуппыты хицау! Хъӕхъхъаг ӕмӕ къӕйных кӕй дӕ, ууыл дӕ зӕрдӕ дзӕгъӕлы дардтай. Уӕлиау ахстон скодтай цӕргӕсау, фӕлӕ дӕ Ӕз уырдыгӕй раппардзынӕн, — зӕгъы Дунедарӕг. —+
17Едомы зӕхх алкӕуыл тас ӕфтаудзӕни йӕ уындӕй. Йӕ рӕзты чи фӕцӕйцӕуа, уый-иу фыр дисӕй ныкъуыззит кӕндзӕн, йӕ хъӕдгӕмттӕм кӕсгӕйӕ+. 18Содом ӕмӕ Гоморрӕ, стӕй сӕ алфамбылай цы сахартӕ ис, уыдон куыд бабын сты, — зӕгъы Дунедарӕг, — афтӕ уым дӕр иунӕг цӕрӕг нал баззайдзӕн, ничиуал дзы ӕрцӕрдзӕн+.

19Иорданы цур цы пыхсбынтӕ ис, уырдыгӕй домбай дидинӕгкалӕг сӕрвӕттӕм куыд рацӕйцӕуы, афтӕ Ӕз едомӕгты ӕвиппайды лидзӕг фӕкӕндзынӕн ӕмӕ Едомы сӕргъы, Мӕхӕдӕг кӕй сӕвзӕрстон, уый сӕвӕрдзынӕн.

Чи у Мӕн хуызӕн? Дзуапп Мӕ чи ӕрдомдзӕн? Цавӕр фыййау схӕцдзӕни Мӕ ныхмӕ?»+

20Байхъусут, Дунедарӕг, Едом ӕмӕ Теманы цӕрджытӕн цы снысан кодта, уымӕ: суанг сын сӕ уӕрыччыты дӕр рӕгъауӕй фӕдавдзысты. Дунедарӕг сын бабын кӕндзӕн сӕ сӕрвӕттӕ+. 21Зӕхх нынкъуысдзӕн се сӕфты уынӕрӕй, ӕмӕ сӕ хъӕр Сырх денджызмӕ айхъуысдзӕн. 22Цӕргӕс стӕхдзӕн ӕмӕ йӕ амӕттагыл йӕхи ныццӕвдзӕн, Боцрайы сӕрмӕ йӕ базыртӕ айтындздзӕн. Уыцы бон Едомы гуыппырсартӕ арӕг устытау нырриздзысты+.

23Дунедарӕг Дамаскы тыххӕй афтӕ зӕгъы: Хамат ӕмӕ Арпады сахартӕ схъомпал сты, уымӕн ӕмӕ ӕвзӕр уац фехъуыстой. Фыр тӕссӕй рафт-бафт кӕнынц, денджызау сӕхицӕн ӕнцой нӕ арынц+. 24Йӕ хъару фесӕфти Дамаскӕн, лидзӕг фӕцис ӕмӕ йыл тас бахӕцыд; фыр рыстӕй арӕг усау хъӕрзы+.

25Ау, кадджын сахар, Мӕ цины сахар, ӕппӕрст ӕрцыд? 26Йӕ лӕппутӕ уынгты амӕлдзысты, уыцы бон йӕ хӕстонтӕ иууылдӕр бабын уыдзысты, — зӕгъы Уӕларвӕфсады Бардарӕг. —+
27Ӕз Дамаскы систыл арт бандзардзынӕн, ӕмӕ уыцы арт Бен-Хадады галуантӕ аныхъуырдзӕн+.

28Дунедарӕг Кедар ӕмӕ Хацоры паддзахӕдты, Вавилоны паддзах Навуходоносор кӕй басаста, уыдоны тыххӕй афтӕ зӕгъы:

— Сыстут ӕмӕ Кедары ныхмӕ схӕцут, ныгуылӕйнаг адӕмы сафтид кӕнут!+
29Сӕ цатыртӕ ӕмӕ сӕ рӕгъӕуттӕ, сӕ теуатӕ, се ’мбӕрзӕнтӕ ӕмӕ сын се ’ппӕт мигӕнӕнтӕ байсдзысты ӕмӕ сӕм хъӕр кӕндзысты: «Алырдыгӕй — ӕвирхъау тас!»+

30Хацоры цӕрджытӕ, лидзгӕут рӕвдздӕр ӕмӕ лӕгӕтты бамбӕхсут! — зӕгъы Дунедарӕг. — Вавилоны паддзах Навуходоносор уӕ ныхмӕ фыдвӕнд сарӕзта.

31Сыстут! Сабыр ӕмӕ ӕнӕмастӕй чи цӕры, уыцы адӕмы ныхмӕ схӕцут, — зӕгъы Дунедарӕг. — Нӕдӕр сӕм дуӕрттӕ ис, нӕдӕр ӕвдузӕнтӕ, ӕнӕхъыгдардӕй цӕрынц+. 32Сӕ теуатӕ кӕйдӕр ӕфтиаг суыдзысты, сӕ бирӕ рӕгъӕуттӕ знӕгты хай бауыдзысты. Сӕ къӕмисӕнтӕ дасӕг адӕмы Ӕз дымгӕмӕ ныффӕйлаудзынӕн, алырдыгӕй сыл фыдбылызтӕ бафтаудзынӕн, — зӕгъы Дунедарӕг. —+
33Хацор хъӕддаг куыйтӕн цӕрӕнбынат суыдзӕн, ӕнусмӕ ӕдзӕрӕг быдыр фестдзӕн. Цӕрӕг дзы нал баззайдзӕн, ӕмӕ дзы ничиуал ӕрцӕрдзӕн+.

34Иудейы паддзах Цедекиа хицауиуӕг кӕнын куы райдыдта, уӕд Дунедарӕг Йеремиайӕн фехъусын кодта Йӕ ныхас Еламы тыххӕй+.

35Уӕларвӕфсады Бардарӕг афтӕ зӕгъы: «Ӕз Еламы ӕрдын ныссӕтдзынӕн — хъомысджын кӕй фӕрцы у, уый. 36Арвы цыппар кӕронӕй Еламы бӕстӕм цыппар дымгӕйы арвитдзынӕн ӕмӕ йӕ цыппар дымгӕйыл ныффӕйлаудзынӕн. Тард еламӕгтӕ кӕй зӕхмӕ не ’рцӕудзысты, ахӕм адӕмыхатт нал баззайдзӕн+. 37Ӕз, сӕ мӕлӕтмӕ чи бӕллы, уыцы знӕгты раз еламӕгтыл фыр тӕссӕй ризӕг бахӕцын кӕндзынӕн, фыдбылыз сыл бафтаудзынӕн, Мӕ судзгӕ маст сыл ныккалдзынӕн, — зӕгъы Дунедарӕг, — кардимӕ сӕ сурдзынӕн, цалынмӕ сӕ бынтон фесафон, уӕдмӕ+. 38Ӕз мӕ паддзахы бадӕн Еламы ӕрӕвӕрдзынӕн, паддзах ӕмӕ уӕздӕтты ныццӕгъддзынӕн, — зӕгъы Дунедарӕг. — 39Фӕлӕ фидӕны Ӕз еламӕгтӕн сӕ раздӕры ӕнӕмаст цард раздахдзынӕн», — зӕгъы Дунедарӕг+.

50

50^1Дунедарӕг пехуымпар Йеремиайы уылты фехъусын кодта Вавилоны, халдейӕгты зӕххы, фидӕн:+
2«Адӕмты ’хсӕн фехъусын кӕнут! Уӕ тырыса сисут нысанӕн! Ныхъхъӕр кӕнут, мацы басусӕг кӕнут, зӕгъут сын: „Саст ӕрцыд Вавилоны сахар, фӕхудинаг ис Бел, афӕлдӕхтой Меродахы[*] — фӕхудинаг сты йӕ хуыцаугӕндтӕ, ныппырх сты йӕ гуымирытӕ!“+

3Цӕгатаг адӕм йӕ ныхмӕ сыстадысты ӕмӕ йын йӕ зӕхх ӕдзӕрӕг быдыр фестын кӕндзысты. Нал дзы адӕймаг баззайдзӕн, нал сырды мыггаг, ацӕудзысты ӕмӕ рахау-бахау кӕндзысты+.

4Уыцы заман, — зӕгъы Дунедарӕг, — Иудей ӕмӕ Израилы байзӕддӕгтӕ, кӕугӕйӕ, Дунедарӕджы, сӕ Хуыцауы, агурӕг ацӕудзысты+. 5Сионмӕ агурдзысты фӕндаг, се ’ргом ӕм раздахдзысты ӕмӕ дзурдзысты: „Ацӕуӕм ӕмӕ Дунедарӕгимӕ, ферохгӕнӕн кӕмӕн нӕй, ахӕм ӕнусон фидыдӕй баиу уӕм“+.

6Мӕ адӕм сдзӕгъӕл сты фыстау, сӕ фыййӕуттӕ сӕ раст фӕндагӕй аздӕхтой ӕмӕ сӕ ныххӕлиу кодтой. Хӕхтыл ӕмӕ къуыбыртыл адзӕгъӕл сты, сӕ цӕрӕнбынат сӕ ферох ис+. 7Чи-иу сыл фӕхӕст, уый-иу сӕ аныхъуырдта, се ’фхӕрджытӕ дзырдтой: „Мах аххосджын ницӕмӕй стӕм, уымӕн ӕмӕ уыдон фӕтӕригъӕдджын сты Дунедарӕджы, рӕстдзинады хӕдзары, сӕ фыдӕлты зӕрдӕдарӕны, раз“.

8Лидзгӕут Вавилонӕй! Халдейӕгты зӕххӕй ацӕут ӕмӕ бодзтау уӕ рӕгъӕуттӕн фӕндаг амонут!+
9Уымӕн ӕмӕ Ӕз цӕгатаг зӕххытӕй ӕнӕнымӕц адӕмты сыстын кӕндзынӕн. Ӕрбакӕндзынӕн сӕ Вавилоны ныхмӕ хӕцынмӕ, ӕмӕ йӕ бацахсдзысты. Хӕрзарӕхст сты сӕ фатӕхсджытӕ, ӕнӕ ӕфтиагӕй не здӕхынц фӕстӕмӕ+. 10Халдейӕгтӕн сӕ зӕхх гӕныстонмӕ ӕрцӕудзӕн, се стигъджытӕ сӕхи бафсаддзысты, — зӕгъы Дунедарӕг.

11Мӕ бынтӕ Мын куы фӕдавтат, уӕд цинӕй мардыстут, уӕ цинӕн кӕрон нал уыди. Родтау кӕрдӕгыл гӕппытӕ кодтат ӕмӕ уырсытау уӕ мыр-мыр цыди. 12Фӕлӕ уӕ ныййарӕг мад фӕхудинаг ӕмӕ сӕгад уыдзӕн, адӕмты ’хсӕн ныллӕгдӕр бынат бацахсдзӕн, ӕдзӕрӕг быдыр, ӕнӕдон зӕхх фестдзӕн. 13Дунедарӕг ӕм смӕсты ис, ӕмӕ йӕ зӕххыл цӕрӕг нал баззайдзӕн, ӕгасӕй дӕр сафтид уыдзӕн. Вавилоны рӕзты чидӕриддӕр фӕцӕйцӕуа, уый-иу стыр дисы бафтдзӕн ӕмӕ ныкъуыззит кӕндзӕн, йӕ хъӕдгӕмттӕм ын кӕсгӕйӕ+.

14Фатӕхсджытӕ, ӕрхъула кӕнут Вавилоныл! Уӕ фӕттӕ йыл ӕнӕвгъауӕй ӕхсут, уымӕн ӕмӕ Дунедарӕджы раз фӕтӕригъӕдджын ис!+

15Алырдыгӕй йыл хъӕр кӕнут! Йӕхи радта знӕгтӕм, ныппырх сты йӕ фидӕрттӕ, йӕ систӕ ныззыгуым сты. Дунедарӕджы азар у уый! Уӕ маст дзы райсут! Йӕхӕдӕг цытӕ кодта, уыдӕттӕ йын бавзарын кӕнут!+
16Вавилойнаг зӕхкусджытӕ ӕмӕ хуымгӕрдджыты ныццӕгъдут! Ӕгъатыр карды тӕссӕй алчидӕр йӕ адӕммӕ раздӕхӕд, йӕхи зӕхмӕ лидзӕд+.

17Израил у дзӕгъӕл фысты рӕгъау, домбӕйттӕ йӕ алырдӕмты фӕсырдтой. Раздӕр ӕй хордта Ассирийы паддзах, фӕлӕ йын ацы фӕстаг, Вавилоны паддзах Навуходоносор, йе стджытӕ дӕр бахсыдта+. 18Уымӕ гӕсгӕ Уӕларвӕфсады Бардарӕг, Израилы Хуыцау, афтӕ зӕгъы: Ӕз бафхӕрдзынӕн вавилойнаг паддзахы, стӕй йӕ бӕстӕ дӕр, Ассирийы паддзахы куыд бафхӕрдтон, афтӕ+. 19Израилы та йӕ раздӕры сӕрвӕтмӕ раздахдзынӕн, Кармел ӕмӕ Башаны хиздзӕн, Ефремы хӕхты ӕмӕ Галаады йӕхи бафсаддзӕн+. 20Уыцы заман, — зӕгъы Дунедарӕг, — Израилӕн агурдзысты йӕ азым, фӕлӕ аххосджын нӕ разындзӕн, Иудӕйӕн агурдзысты йӕ тӕригъӕд, фӕлӕ йӕ не ссардзысты, уымӕн ӕмӕ Ӕз, цардӕгасӕй кӕй ныууадздзынӕн, уыдонӕн ныххатыр кӕндзынӕн+.

21Мератаимы ныхмӕ схӕцут, Пекоды цӕрджыты бафхӕрут! Марут сӕ, фӕстаг лӕджы онг сӕ ныццӕгъдут, — зӕгъы Дунедарӕг, — цыдӕриддӕр уын бафӕдзӕхстон, уыдӕттӕ сӕххӕст кӕнут+.

22Ацы бӕстӕйы тох ӕмӕ ӕвирхъау сӕфты уынӕр хъуысы+. 23О, мӕнӕ куыд афасти, мӕнӕ куыд ныппырх ис, ӕнӕхъӕн зӕхх чи дӕрӕн кодта, уыцы дзӕбуг! Адӕмтӕ фыр тӕссӕй ризынц, Вавилонмӕ кӕсгӕйӕ+.

24О Вавилон! Дӕ размӕ дын ахсӕн хыз сӕвӕрдтон, ӕмӕ дзы бахаудтӕ, уымӕн ӕмӕ уый ӕнхъӕл нӕ уыдтӕ. Баййӕфтой дӕ ӕмӕ дӕ ’рцахстой, уымӕн ӕмӕ Дунедарӕджы ныхмӕ тох кодтай».

25Дунедарӕг байгом кодта Йе ’мбӕхсӕн, систа дзы Йӕ фыдӕхы хӕцӕнгӕрзтӕ, уымӕн ӕмӕ Дунедарӕг, Уӕларвӕфсады Бардарӕг, хъуамӕ халдейӕгты зӕххы Йӕ хъуыддаг сӕххӕст кӕна+.

26Алырдыгӕй йӕ ныхмӕ сыстут, йӕ хорӕфснайӕнтӕ йын байгом кӕнут! Цыдӕриддӕр ссарат, уыдонӕй-иу кӕритӕ скӕнут ӕмӕ сӕ фесафут, мацыуал дзы ныууадзут! 27Йӕ галты йын иууылдӕр амарут, сӕргӕвдут сӕ!

Додойаг фесты! Сӕ азары бон, сӕ тӕрхоны рӕстӕг ралӕууыд!

28Вавилоны сахарӕй чи раирвӕзт, уыцы лигъдӕтты хъӕр хъуысы. Ӕмӕ ныр базондзысты Сионы, Дунедарӕг, нӕ Хуыцау, Йӕ Кувӕндоны маст кӕй райста, уый+.

29Вавилоны ныхмӕ хӕцынмӕ фатӕхсджытӕм фӕдзурут! Фатӕхсджытӕ, сахарыл ӕрхъула кӕнут, мачи дзы раирвӕзӕд! Йӕ хъуыддӕгтӕм гӕсгӕ йын стӕрхон кӕнут. Йӕхӕдӕг цытӕ кодта, уыдӕттӕ йын бавзарын кӕнут, уымӕн ӕмӕ уый хӕцыд Дунедарӕджы, Израилы Уаз Хуыцауы, ныхмӕ+. 30Уый тыххӕй йӕ фырттӕ сахары уынгты амӕлдзысты, уыцы бон йӕ хӕстонтӕ иууылдӕр цагъды фӕуыдзысты, — зӕгъы Дунедарӕг+.

31Ӕз рацыдтӕн дӕ ныхмӕ, Сӕрыстыр, — зӕгъы Дунедарӕг, Уӕларвӕфсады Бардарӕг, — дӕ азары бон, дӕ тӕрхоны рӕстӕг ралӕууыд.

32Фӕкӕлдзӕн ӕмӕ ахаудзӕн Сӕрыстыр, схӕцӕг ыл нӕ уыдзӕн. Йӕ сахартӕ йын басудздзынӕн, йӕ алыварс цыдӕриддӕр ис, уыдон иууылдӕр арты хай бауыдзысты+.

33Уӕларвӕфсады Бардарӕг афтӕ зӕгъы: «Иудӕ ӕмӕ Израилы байзӕддӕгтӕ ӕфхӕрд ӕййафынц. Уацары сӕ чи акодта, уыдон сыл фидар хӕцынц, ауадзын сӕ нӕй сӕ зӕрды+. 34Фӕлӕ хъомысджын у сӕ Ирвӕзынгӕнӕг, Йӕ ном — Уӕларвӕфсады Бардарӕг. Уый рахӕцдзӕни сӕ сӕрыл, сӕ зӕхх сын басабыр кӕндзӕн, Вавилоны цӕрджытыл та катай бахӕцын кӕндзӕн.

35Халдейӕгтӕ, Вавилоны цӕрджытӕ, сӕ уӕздӕттӕ ӕмӕ сӕ куырыхонты ныхмӕ кард ист ӕрцыд, — зӕгъы Дунедарӕг. — 36Йӕ дӕсныфӕрсджытӕ Мӕ карды цӕфӕй сӕрра уыдзысты, йӕ хӕстонтыл фыр тӕссӕй ризӕг бахӕцдзӕн. 37Йӕ бӕхты ӕмӕ йӕ бӕхуӕрдӕтты, стӕй, йе ’хсӕн чи цӕры, уыцы ӕндӕрбӕстӕгты ныхмӕ дӕр кард систӕуыд, ӕмӕ сылгоймӕгтау стӕппуд уыдзысты+.

38Йӕ цӕугӕдӕттӕ бахус уыдзысты, уымӕн ӕмӕ уый у гуымирыты зӕхх! Уыдоны тыххӕй йӕ цӕрджытӕн сӕ сӕрызонд фӕцыд!+
39Хъӕддаг куыйтӕ, быдираг сырдтӕ ӕмӕ дзы уыгтӕ ӕрцӕрдзысты. Уым адӕймаг никуыуал ӕрцӕрдзӕн, иу фӕлтӕрӕй иннӕмӕ ӕдзӕрӕг ранӕй баззайдзӕн+. 40Содом ӕмӕ Гоморрӕйау, стӕй, сӕ алыварс цы сахартӕ уыд ӕмӕ Хуыцау кӕй ныппырх кодта, уыдонау, — зӕгъы Дунедарӕг, — уым дӕр ничи ӕрцӕрдзӕн, лӕджы къах дзы нал ӕрлӕудзӕн+.

41Цӕгатӕй ӕрбацӕуынц ӕнӕнымӕц адӕм, зӕххы кӕрӕттӕй сыстадысты паддзӕхтӕ+. 42Сӕ хӕцӕнгӕрзтӕ — кард ӕмӕ ӕрдын. Хъӕхъхъаг сты, хатыр нӕ зонынц, хъӕр кӕнынц денджызы уынӕрау. Хӕстонтӕ сӕ бӕхтыл хӕстӕввонгӕй згъорынц, цӕмӕй дӕ ныхмӕ схӕцой, Вавилоны чызг!

43Вавилоны паддзах йе уӕнгтӕ ӕруагъта сӕ коймӕ, фыр рыстӕй арӕг усау ныхъхъӕрзыдта+.

44Иорданы пыхсбынӕй домбай дидинӕгкалӕг сӕрвӕтмӕ куыд рацӕйцӕуы, уыйау Ӕз вавилойнӕгты ӕвиппайды фӕсурдзынӕн, сӕ сӕргъы сын, Мӕхӕдӕг кӕй сӕвзӕрстон, уый сӕвӕрдзынӕн.

Кӕм ис Мӕн хуызӕн? Дзуапп Мӕ чи ӕрдомдзӕн? Цавӕр фыййау схӕцдзӕни Мӕ ныхмӕ?»+

45Байхъусут, Дунедарӕг Вавилонӕн, халдейӕгты зӕххӕн, цы снысан кодта, уымӕ! Суанг ын йӕ уӕрыччыты дӕр рӕгъауӕй фӕдавдзысты, Дунедарӕг сын сӕ сӕрвӕттӕ дӕр бабын кӕндзӕн+. 46Вавилон саст куы ’рцӕуа, уӕд зӕхх нынкъуысдзӕн тохы уынӕрӕй, ӕппӕт адӕмтӕ йын фехъусдзысты йӕ хъӕр.

51

51^1Дунедарӕг афтӕ зӕгъы: «Ӕз Вавилон ӕмӕ Лев-Камайы цӕрджыты ныхмӕ тыхджын дымгӕ сыстын кӕндзынӕн+. 2Вавилонмӕ ӕцӕгӕлӕтты арвитдзынӕн, ӕмӕ йӕ уыдон дымгӕмӕ ныддардзысты. Йӕ зӕхх ын сафтид кӕндзысты, йӕ фыдбылызы бон ыл алырдыгӕй ӕртыхсдзысты.

3Фатӕхсӕг йе ’рдын саразӕд фатӕхсджыты, згъӕрхӕдӕттӕ чи скодта, уыдоны ныхмӕ! Сӕ лӕппутӕн сын ма тӕригъӕд кӕнут, се ’фсӕддонты сын иууылдӕр ныццӕгъдут! 4Уадз, халдейӕгты зӕххыл мӕрдтӕ лӕзӕрой, ӕмӕ, фатӕй мӕлӕтдзаг цӕф чи фӕци, уыдон фӕндӕгтыл баззайой!+
5Уымӕн ӕмӕ Израил ӕмӕ Иудейы нӕ ныууагъта сӕ Хуыцау, Уӕларвӕфсады Бардарӕг, кӕд сӕ зӕхх Израилы Уаз Хуыцауы раз тӕригъӕдӕй йедзаг у, уӕддӕр+.

6Лидзгӕут Вавилонӕй! Фервӕзын кӕнут уӕ удтӕ, цӕмӕй сымах дӕр йӕ фыдракӕндты тыххӕй ма фесӕфат. Уымӕн ӕмӕ Дунедарӕджы мастисӕн рӕстӕг ралӕууыд, ӕмӕ Вавилонӕн йӕ хъуыддӕгтӕм гӕсгӕ стӕрхон кӕндзӕн+.

7Дунедарӕджы къухы Вавилоны сахар уыди сыгъзӕрин кӕхц, ӕгас зӕхх дзы ныррасыг ис. Адӕмтӕ дзы сӕн нуӕзтой ӕмӕ сӕрра сты+. 8Фӕлӕ Вавилон ӕвиппайды ӕрхауд ӕмӕ ныззыгуым ис.

Дзыназут ыл! Йӕ хъӕдгӕмттӕн ын ӕвдадзы хос ӕрбахӕссут, чи зоны, ӕмӕ сдзӕбӕх уа»+.

9«Вавилонӕн нӕ хостӕ ницы баххуыс сты».

«Ныууадзӕм ӕй, ӕмӕ алчидӕр йӕхи зӕхмӕ аздӕхӕд. Уымӕн ӕмӕ йӕ азар сӕххӕссыд уӕларвмӕ, ӕврӕгъты онг схӕццӕ ис».

10«Сраст нӕ кодта Дунедарӕг! Цомут ӕмӕ Дунедарӕджы, нӕ Хуыцауы, хъуыддӕгтӕ Сионы фехъусын кӕнӕм».

11Уӕ фӕттӕ сцыргъ кӕнут, байдзаг кӕнут уӕ фатдонтӕ! Дунедарӕг сцырен кодта Мидийы паддзӕхты, уымӕн ӕмӕ Йӕ зӕрды ис Вавилоны сахар бабын кӕнын. Уый у Дунедарӕджы мастисӕн тӕрхон, Йӕ Кувӕндоны маст сӕ райсдзӕн+.

12Уӕ тырыса сисут Вавилоны систы ныхмӕ! Уӕ хъахъхъӕнӕн мадзӕлттӕ фӕхуыздӕр кӕнут, хъалагъурты ӕрлӕууын кӕнут, рӕсӕнты бабадут! Дунедарӕг цы сфӕнд кодта, уый бакӕндзӕн, Вавилоны цӕрджыты тыххӕй цыдӕриддӕр загъта, уыдӕттӕ сӕххӕст кӕндзӕн.

13Ды цӕрыс стыр цӕугӕдӕтты был. Дӕ хӕзнатӕ ӕнӕнымӕц сты, фӕлӕ ӕрцыди де сӕфт, адӕмы нал стигъдзынӕ+.

14Уӕларвӕфсады Бардарӕг расомы кодта Йӕхицӕй: «Ӕз дӕ мӕтыхтау адӕмӕй байдзаг кӕндзынӕн, сӕ уӕлахизы хъӕр райхъуысдзӕн дӕ сӕрмӕ»+.

15Дунедарӕг Йӕ хъомысы фӕрцы сфӕлдыста зӕхх, Йӕ уӕлзондӕй ӕрфидар кодта дуне, ӕгӕрон зондӕй айтыгъта уӕлӕрвтӕ+. 16Уый куы фӕзӕгъы, уӕд рауары къӕвда, зӕххы кӕрӕттӕй ӕрбамбырд кӕны мигътӕ. Тӕрккъӕвдайы рӕстӕг Йӕ фӕндонӕй ферттивы арв, Йе ’мбӕхсӕнтӕй рауадзы дымгӕ+.

17Ӕдылытӕ сты адӕм, зонынад сӕм нӕй. Алы згъӕртайынгӕнӕг дӕр йӕхи худинаг кӕны йӕ джиппыуагъд гуымирытӕй, уымӕн ӕмӕ йӕ хуыцаугӕндтӕ мӕнг сты, уд сӕ нӕй+. 18Уыдон сты ницӕйаг ӕмӕ худӕг, сӕ тӕрхоны заман иууылдӕр фесӕфдзысты. 19Фӕлӕ Йаковӕн ӕндӕр у йӕ хъысмӕт, уымӕн ӕмӕ йӕ Хуыцау сфӕлдыста ӕппӕт дӕр. Израилӕгтӕ сты Йӕ адӕм ӕмӕ Йӕ исбон, Йӕ ном — Уӕларвӕфсады Бардарӕг+.

20«Ды Мӕ дзӕбуг дӕ, Мӕ тохгӕнӕн хӕцӕнгарз! Ӕз-иу дӕуӕй басастон адӕмты, паддзахӕдтӕ-иу бабын кодтон+. 21-22Бӕхӕй, бӕхджынӕй, уӕрдонӕй, бӕхтӕрӕгӕй, нӕлгоймагӕй, сылгоймагӕй, зӕронд лӕгӕй, сывӕллонӕй, лӕппуйӕ, чызгӕй — дӕуӕй-иу сӕ ныддӕрӕн кодтон. 23Фыййауы ӕд рӕгъау, зӕхкусӕджы ӕд галтӕ, бӕстӕйы зылдтӕ ӕмӕ сахарты хицӕутты-иу дӕуӕй ныддӕрӕн кодтон».

24Вавилоны, халдейӕгты зӕххыл чиддӕриддӕр цӕры, уыдоны Ӕз, Сионы цы фыдракӕндтӕ фӕкодтой, уыдоны тыххӕй бафхӕрдзынӕн уӕ разы, — зӕгъы Дунедарӕг.

25О сафӕг хох, Ӕз сыстадтӕн дӕ ныхмӕ, — зӕгъы Дунедарӕг, — ӕгас зӕхх сӕфтай, ӕмӕ дӕм ныр Ӕз Мӕ къух систон. Къӕдзӕхты сӕрӕй дӕ раппардзынӕн, сау ӕвзалы чи баци, ахӕм хох дӕ фестын кӕндзынӕн.

26Сис амайынӕн ӕмӕ бындур ӕвӕрынӕн дын дӕ дуртӕй ничи сисдзӕн, ӕнусмӕ ӕдзӕрӕг быдыр фестдзынӕ, — зӕгъы Дунедарӕг.

27Ӕгас зӕххыл уӕ тырысатӕ сисут! Адӕмты ’хсӕн сыкъауадындзтӕй ныууасут! Арарат, Минни ӕмӕ Ашкеназы паддзахӕдтӕм фӕсидут, цӕмӕй Вавилоны ныхмӕ схӕцой! Йӕ ныхмӕ тох кӕнынӕн равзарут фӕтӕг! Уӕ бӕхтыл ӕм мӕтыхтау бабырсут!+

28Вавилоны ныхмӕ хӕцынмӕ срӕвдз кӕнут адӕмты: Мидийы паддзӕхтӕ, сӕ барджынтӕ ӕмӕ сӕ сахарты хицӕутты, стӕй, сӕ дӕлбар цы зӕххытӕ ис, уыдоны цӕрджыты+.

29Зӕхх ӕнкъуысы ӕмӕ ризы, уымӕн ӕмӕ Дунедарӕг ныридӕгӕн ӕххӕст кӕны, Вавилоны тыххӕй цы снысан кодта, уый: Вавилоны зӕхх ӕдзӕрӕг быдыр фестын кӕнын, цӕрӕг дзы куыннӕуал баззайа, афтӕ+.

30Нал тох кӕнынц вавилойнаг хӕстонтӕ, бадынц сӕ фидӕртты. Хъару сӕм нал ис, стӕппуд сты сылгоймӕгтау. Вавилоны хӕдзӕрттӕ басыгъдысты, се ’вдузӕнтӕ сын ныссастой+.

31Фӕдисон ивы фӕдисоны, фидиуӕг — фидиуӕджы, цӕмӕй Вавилоны паддзахӕн фехъусын кӕной, йӕ сахар иууылдӕр знаджы къухмӕ кӕй бахауд, 32знӕгтӕ донуайӕнтӕ кӕй бацахстой, фидӕрттӕ пиллон артӕй кӕй судзынц ӕмӕ хӕстонтыл фыр тӕссӕй ризӕг кӕй бахӕцыд, уыдӕттӕ.

33Уӕларвӕфсады Бардарӕг, Израилы Хуыцау, афтӕ зӕгъы: «Вавилоны чызджы мусау ныннай кодтой, тагъд йӕ хуымгӕрдӕн афон ралӕудзӕн»+.

34Вавилоны паддзах Навуходоносор мӕ хордта ӕмӕ ӕхсыдта, афтид мигӕнӕн мӕ сарӕзта! Ныхъуырдта мӕ кӕфхъуындарау, бафсӕсти мӕ, йӕ гуыбын байдзаг кодта мӕнӕй, уый фӕстӕ мӕ фӕстӕмӕ скалдта+.

35Сионы чызг зӕгъдзӕн: «Аргӕвста мӕ Вавилон!» Йерусалим дӕр дзурдзӕн: «Халдейӕгтӕ сӕхи самӕстой мӕ тугӕй».

36Дунедарӕг афтӕ зӕгъы: «Ӕз дӕ сӕрыл рахӕцдзынӕн, дӕ маст дын райсдзынӕн. Ӕз сын сӕ денджыз ӕмӕ сӕ цӕугӕдӕттӕ байсысын кӕндзынӕн+. 37Вавилон хӕлддзӕгты кӕри фестдзӕн, хъӕддаг куыйтӕн — цӕрӕнбынат. Йӕ уындӕй алкӕй тасы ӕфтаудзӕн ӕмӕ хынджылӕггаг суыдзӕн, иунӕг цӕрӕг дзы нал баззайдзӕн+.

38Йӕ цӕрджытӕ домбӕйттау иууылдӕр иумӕ ныббогъ кӕндзысты, домбайы лӕппынтау рыхдзысты+. 39Куы сызнӕт уой, уӕд сын Ӕз нозт ратдзынӕн, ныррасыг сӕ кӕндзынӕн, цӕмӕй схъӕлдзӕг уой ӕмӕ уый фӕстӕ ӕнусон фынӕй бауой, макуыуал райхъал уой, — зӕгъы Дунедарӕг. — 40Уӕрыччытӕ, сӕгътӕ ӕмӕ фыстау сӕ акӕндзынӕн ӕргӕвдынмӕ».

41Уӕ, мӕнӕ куыд бацахстой Шешах, ӕгас дунейы кад куыд басастой! Адӕмтыл тас бахӕцыд, Вавилонмӕ кӕсгӕйӕ.

42Вавилоны сӕрмӕ денджыз хӕрдмӕ фӕцыди, гуыргуыргӕнгӕ йӕ бамбӕрзтой йӕ уылӕнтӕ. 43Вавилоны сахартӕ сафтид сты, бахус ис йӕ зӕхх, ӕдзӕрӕг быдыр фестад, иунӕг цӕрӕг дзы нал баззад, иу цӕуӕг ыл нал ис+.

44Ӕз вавилойнаг Белы бафхӕрдзынӕн, цыдӕриддӕр аныхъуырдта, уыдон ын фӕстӕмӕ скалын кӕндзынӕн. Адӕмтӕ йӕм нал цӕудзысты, Вавилоны систӕ ныппырх уыдзысты+.

45О мӕ адӕм, рацӕут Вавилонӕй! Дунедарӕджы стыр мастӕй уӕ удтӕ фервӕзын кӕнут!+
46Ма фӕтӕрсут, бӕстӕйы цы уац айхъуысдзӕн, уымӕй. Иу аз хъусдзыстут дам-думтӕ, иннӕ аз дӕр — афтӕ: цыма зӕхх байдзаг уыдзӕн тыхмийӕ ӕмӕ паддзӕхтӕ кӕрӕдзийы ныхмӕ сыстдзысты.

47Афон куы ралӕууа, уӕд Ӕз вавилойнаг гуымирыты ныззыгуым кӕндзынӕн. Вавилоны зӕхх ӕгасӕй дӕр фӕхудинаг уыдзӕн, ӕмӕ йӕ уӕлӕ мӕрдтӕ лӕзӕрдзысты+. 48Арв, зӕхх ӕмӕ сыл цыдӕриддӕр ис, уыдон иууылдӕр ныццин кӕндзысты, уымӕн ӕмӕ Вавилонмӕ цӕгатӕй фӕзындзысты дӕрӕнгӕнджытӕ, — зӕгъы Дунедарӕг. —+
49Бабын уыдзӕн Вавилон, уымӕн ӕмӕ уый израилӕгты мардта, ӕгас зӕххыл дӕр адӕмы фӕцагъта.

50О, карды цӕфӕй чи аирвӕзт, уыдон! Цӕугӕут, мауал кӕнут фӕстиат! Ма-иу ферох кӕнут Дунедарӕджы дард бӕстӕйы, Йерусалим уӕ зӕрдӕты ӕрцӕрӕд.

51Дунедарӕджы уаз Кувӕндонмӕ ӕцӕгӕлӕттӕ куы бацыдысты, уӕд мах сӕгад стӕм, хынджылӕггаг систӕм ӕмӕ худинаджы бын фестӕм+.

52«Ӕрцӕудзӕн ахӕм рӕстӕг, — зӕгъы Дунедарӕг, — ӕмӕ Ӕз Вавилоны гуымирыты бафхӕрдзынӕн, ӕгас бӕстӕйы цӕфты хъӕрзын хъуысдзӕн+.

53Вавилон суанг уӕлӕрвтӕм куы сӕххӕсса ӕмӕ йӕ бӕрзонд мӕсгуытӕ куы бафидӕрттӕ кӕна, уӕд дӕр ӕм Ӕз дӕрӕнгӕнджыты ӕрбарвитдзынӕн», — зӕгъы Дунедарӕг+.

54Вавилонӕй райхъуысдзӕн ӕрдиаг, халдейӕгты зӕххӕй — ӕбуалгъ сӕфты уынӕр+. 55Уымӕн ӕмӕ Дунедарӕг Вавилоны бӕстӕ сафтид кӕндзӕн, йӕ сӕрыстыр хъӕлӕс ын бамынӕг кӕндзӕн. 56Вавилонмӕ фӕзындзӕни дӕрӕнгӕнӕг, йӕ хӕстонты йын уацары акӕндзысты, сӕ фӕттӕ сын ныссӕтдзысты, уымӕн ӕмӕ Дунедарӕг Хуыцау алкӕмӕн дӕр йӕ хъуыддӕгтӕм гӕсгӕ фиды, ӕххӕстӕй сын сӕ бафиддзӕн+.

57«Ӕз ын йӕ уӕздӕттӕ ӕмӕ йӕ куырыхонты, бӕстӕйы зылдты ӕмӕ сахарты хицӕутты, стӕй йӕ хӕстонты ныррасыг кӕндзынӕн, ӕнусон фынӕй бауыдзысты ӕмӕ никуыуал райхъал уыдзысты, — зӕгъы Паддзах, Йӕ ном — Уӕларвӕфсады Бардарӕг».

58Уӕларвӕфсады Бардарӕг афтӕ зӕгъы: «Вавилонӕн йӕ фӕтӕн систӕ зӕххимӕ сиу кӕндзысты, йӕ бӕрзонд кулдуӕрттӕ йын басудздзысты. Адӕмтӕ дзӕгъӕлы фӕкуыстой ӕмӕ сӕхи удхарӕй дзӕгъӕлы фӕмардтой, уымӕн ӕмӕ алцыдӕр сыгъд ӕрцӕудзӕн»+.

59-61Иудейы паддзах Цедекиа цыппӕрӕм аз хицауиуӕг куы кодта, уӕд ӕм сӕйраг лӕггадгӕнӕгӕй куыста Махсейы фырты фырт, Нериайы фырт Серай. Пехуымпар Йеремиа, Вавилоныл цы бӕллӕхтӕ хъуамӕ ӕрцыдаид — Вавилоны бӕстӕйы тыххӕй уӕлдӕр цы загъдӕуыд, уыдон иууылдӕр хицӕн чиныджы ныффыста ӕмӕ Серайӕн бафӕдзӕхста: «Хъусыс, Вавилонмӕ куы бацӕуай, уӕд-иу ацы ныхӕстӕ иууылдӕр бакӕс+. 62Зӕгъ-иу: „О Дунедарӕг! Ды сфӕнд кодтай ацы бынат фесафын, цӕмӕй дзы адӕм дӕр ӕмӕ сырдтӕ дӕр макуыуал ӕрцӕрой, цӕмӕй ӕдзӕрӕг быдыр феста“+. 63Куыддӕр чиныг бакӕсай, афтӕ-иу ыл дур бабӕтт ӕмӕ йӕ Евфраты астӕумӕ фехс+. 64Уый фӕстӕ-иу зӕгъ: „Вавилон дӕр раст афтӕ аныгъуылдзӕн. Ӕз ын цы бӕллӕхтӕ бавзарын кӕндзынӕн, уыдоны фӕстӕ нал схӕцдзӕн йӕхиуыл, йӕ хъару фесӕфдзӕн“».

Ацы ран пехуымпар Йеремиайы ныхӕстӕ фесты.

52

52^1•Цедекиа паддзах куы сси, уӕд ыл цыдис иу ӕмӕ ссӕдз азы. Йерусалимы йӕ паддзахиуӕг ахаста иуӕндӕс азы. Йӕ мад уыди ливнӕйаг Йеремиайы чызг, йӕ ном — Хамутал+.

2Цедекиа дӕр Иоакимау, Дунедарӕгӕн ӕнӕуынон цы уыди, уыдӕттыл бафтыд. 3Дунедарӕг афтӕ смӕсты ис Иудей ӕмӕ Йерусалиммӕ, ӕмӕ сыл Йӕхи атигъ кодта.

Цедекиа Вавилоны паддзахы ныхмӕ сыстад+.

4Цедекиайӕн йӕ хицаудзинадыл дӕсӕм аз куы цыд, уӕд дӕсӕм мӕйы дӕсӕм бон Йерусалиммӕ ӕрбабырста Вавилоны паддзах Навуходоносор йе ’ппӕт ӕфсадимӕ. Сахарыл ӕртыхсти ӕмӕ йын йӕ алыварс хӕцӕн бырутӕ самайын кодта+. 5Сахар знӕгты ахӕсты уыди Цедекиайы хицаудзинады иуӕндӕсӕм азмӕ.

6Цыппӕрӕм мӕйы фарӕстӕм бон сахары цӕрджытӕ сыдӕй мардысты, адӕммӕ, цы бахӕрой, уый нал уыди. 7Уыцы бон знӕгтӕ сахары сис басастой.

Паддзахы дыргъдоны раз, дыууӕ сисы ’хсӕн, уыди кулдуар. Кӕд халдейӕгтӕ сахарыл ӕрхъула кодтой, уӕддӕр хӕстонтӕ ӕхсӕвы иууылдӕр уыцы кулдуары уылты сахарӕй ралыгъдысты ӕмӕ Аравӕйы ’рдӕм ацыдысты. 8Халдейӕгты хӕстонтӕ паддзах Цедекиайы фӕсте расырдтой ӕмӕ йӕ Йерихонмӕ хӕстӕг тъӕпӕныл баййӕфтой. Йемӕ цы хӕстонтӕ уыди, уыдон иууылдӕр алырдӕмты фӕлыгъдысты, 9йӕхи та йын ӕрцахстой ӕмӕ йӕ ӕрбакодтой Вавилоны паддзахмӕ, Хаматы зӕхмӕ, Ривлайы сахармӕ. Уым ын паддзах Навуходоносор стӕрхон кодта+.

10Ривлайы сахары Вавилоны паддзах Цедекиайӕн йӕ фыртты йӕхи раз амарын кодта, иудейаг уӕздӕтты се ’ппӕты дӕр ныццагъта+. 11Уый фӕстӕ Цедекиайӕн йӕ цӕстытӕ скъахта ӕмӕ йӕ хъадаманты акодта Вавилонмӕ. Суанг ӕй йӕ амӕлӕты бонмӕ ахӕстоны фӕдардта+.

12Вавилоны паддзах Навуходоносор нудӕсӕм аз хицауиуӕг куы кодта, уӕд фӕндзӕм мӕйы дӕсӕм бон хъахъхъӕнджыты хицау Невузардан, вавилойнаг паддзахы фӕсдзӕуинтӕй иу, ӕрбацыди Йерусалиммӕ+. 13Уый басудзын кодта Дунедарӕджы хӕдзар, паддзахы галуан ӕмӕ Йерусалимы хӕдзӕрттӕ — стыр хӕдзӕрттӕ иууылдӕр саусыгъд бакодта+. 14Хъахъхъӕнджыты хицауимӕ цы халдейаг хӕстонтӕ уыди, уыдон Йерусалимы систӕ дӕр ныззыгуым кодтой+. 15-16Мӕгуыртӕй иуӕй-иуты ӕмӕ, сахары цӕрджытӕй ма чи аирвӕзт, стӕй Вавилоны паддзахы къухмӕ йӕхи чи радта, уыдоны хъахъхъӕнджыты хицау Невузардан иууылдӕр уацары акодта. Ӕрмӕст ма сӕндӕтты ӕмӕ быдырты кусынӕн мӕгуыртӕй иу цасдӕр ныууагъта.

17Халдейӕгтӕ ныппырх кодтой Дунедарӕджы хӕдзары ӕрхуы цӕджындзтӕ, бынӕнцайӕнтӕ ӕмӕ ӕрхуы денджыз. Ӕрхуы иууылдӕр аластой Вавилонмӕ+. 18Ноджы ма райстой ӕгтӕ, ӕвгӕнӕнтӕ, ӕртыскӕнтӕ, кӕхцытӕ, куыситӕ — кувыны рӕстӕг цы мигӕнӕнтӕй пайда кодтой, уыдон иууылдӕр+. 19Хъахъхъӕнджыты хицау йемӕ аласта, сыгъзӕрин ӕмӕ ӕвзист мигӕнӕнӕй дзы цыдӕриддӕр уыдис, уыдон: боцкъатӕ, будсудзӕнтӕ, кӕхцытӕ, ӕгтӕ, цырагъдарӕнтӕ, будсудзӕн куыситӕ ӕмӕ мигӕнӕнтӕ.

20Дыууӕ цӕджындзы, стӕй, йӕ быны дыууадӕс ӕрхуы галы кӕмӕн уыд, уыцы ӕрхуы денджыз ӕмӕ бынӕнцайӕнтӕ Дунедарӕджы хӕдзарӕн саразын кодта паддзах Соломон. Уыдоны уый бӕрц ӕрхуы уыди, ӕмӕ йын сбарӕн дӕр нӕ уыд+. 21Дыууӕ цӕджындзӕй алкӕмӕн дӕр йӕ бӕрзӕнд уыди ӕстдӕс ӕлмӕрины, йӕ уӕрх та — дыууадӕс ӕлмӕрины. Мидӕгӕй уыдысты афтид, сӕ къултӕ та — цыппар ӕнгуылдзы фӕтӕнӕн+. 22Цӕджындзты сӕртыл уыди ӕрхуы кады худтӕ, алкӕцыйӕн дӕр йӕ бӕрзӕнд — фондз ӕлмӕрины. Кады худты алыварс — ӕрхуы хызӕг ӕмӕ гранаты дыргътӕ, уыдон дӕр — ӕрхуыйӕ конд. 23Цӕджындзты фӕрстыл уыди нӕуӕдз ӕхсӕз гранаты, ӕдӕппӕтӕй та хызӕгты алыварс — фӕйнӕ сӕдӕйы.

24Хъахъхъӕнджыты хицау уацары акодта алчер Серайы, Кувӕндоны дыккаг сауджын Софониайы ӕмӕ, Кувӕндонмӕ бацӕуӕн цы ӕртӕ лӕджы хъахъхъӕдтой, уыдоны+. 25Ноджы ма сахарӕй ракодта ӕфсӕддон хицауы, паддзахы фӕсдзӕуинтӕй сахары чи баззад, уыцы авд лӕджы ӕмӕ, бӕстӕйы цӕрджыты ӕфсадмӕ чи фыста, уыцы нымӕрдары, стӕй ма, бӕстӕйы адӕмӕй сахары кӕй ссардта, уыцы ӕхсай лӕджы. 26Хъахъхъӕнджыты хицау Невузардан сӕ ӕрбакодта Ривлайы сахармӕ, Вавилоны паддзахмӕ. 27Ӕмӕ Вавилоны паддзах Ривлайы сахары, Хаматы бӕстӕйы, се ’ппӕты дӕр амарын кодта. Афтӕ иудейӕгтӕ ӕрвыст ӕрцыдысты сӕ зӕххӕй.

28Навуходоносор йӕ хицаудзинады ӕвдӕм аз уацары райста ӕртӕ мин дыууын ӕртӕ иудейаджы,+
29Навуходоносор ӕстдӕсӕм аз паддзахиуӕг куы кодта, уӕд та Йерусалимӕй хаст ӕрцыдысты астсӕдӕ ӕртын дыууӕ адӕймаджы. 30Дыууын ӕртыккӕгӕм аз хицауиуӕг куы кодта, уӕд ма хъахъхъӕнджыты хицау Невузардан иудейӕгтӕй ноджыдӕр уацары райста авдсӕдӕ цыппор фондз адӕймаджы, ӕдӕппӕтӕй — цыппар мин ӕхсӕзсӕдӕ.

31•Иудейаг паддзах Йехониа ӕртын ӕвдӕм аз уацары куы уыди, уӕд Вавилоны бӕстӕйы паддзах сси Евил-Меродах. Дыууадӕсӕм мӕйы дыууын фӕндзӕм бон Иудейы паддзах Иоакимы йӕ хорзӕхы аккаг скодта ӕмӕ йӕ ахӕстонӕй рауагъта+. 32Йемӕ хӕларӕй дзырдта ӕмӕ йӕ Вавилоны иннӕ паддзӕхтӕй уӕлдӕр сӕвӕрдта. 33Иоакимӕн йӕ ахӕстоны дарӕс раивын кодта, ӕмӕ йӕ царды кӕронмӕ паддзахимӕ иу фынгыл бадти. 34Суанг ӕй йӕ амӕлӕты бонмӕ вавилойнаг паддзах иу бон дӕр хъуаг ницӕмӕй ныууагъта.

* 20:3 Ома «Алырдыгӕй — ӕвирхъау тас».

* 47:5 Буар лыгтӕ кӕнын — сау дарыны нысан рагон дзуттӕгтӕм.

* 50:2 Меродах — вавилойнӕгты сӕйраг хуыцаугонд.

+ 1:1 Нун 21:18, 3 Пад 2:26

+ 1:2 4 Пад 22:1, Йер 3:6, Йер 25:3, Соф 1:1

+ 1:3 4 Пад 23:36, 4 Пад 24:18, Йер 39:2, 4 Пад 25:8-11

+ 1:4 Ис 49:1, Гал 1:15, Ис 49:6, Хъуыд 9:15

+ 1:6 Рац 4:10

+ 1:8 Езек 2:6, Езек 3:11, Мт 10:28, Йер 15:20

+ 1:9 Ис 6:7, Дан 10:16, Йер 5:14
+ 1:10 Йер 18:7, Йер 31:28
+ 1:11 Ам 7:8, Ам 8:2
+ 1:13 Зах 6:6

+ 1:14 Йер 4:6, Йер 6:1, Йер 10:22, Йер 13:20, Йер 47:2, Езек 26:7

+ 1:15 Йер 25:9

+ 1:17 3 Пад 18:46

+ 1:18 Ис 50:7, Йер 6:27, Йер 15:20, Езек 3:8-9

+ 2:2 Йер 3:4, Езек 16:8, Фӕл 2:7

+ 2:3 Рац 19:6, Рац 28:36, Фӕл 7:6, Йак 1:18, Ӕрг 14:4

+ 2:5 Мих 6:3, 4 Пад 17:15, Ром 1:21

+ 2:6 Фӕл 8:15

+ 2:7 Фӕл 8:7, Фӕл 11:11, Лев 18:25, Ным 35:33, Езек 36:17

+ 2:8 Йер 23:13
+ 2:9 Рац 20:5-6
+ 2:10 Ис 21:16-17

+ 2:11 Ис 37:19, Йер 16:20, Пс 105:20, Ром 1:23

+ 2:13 Пс 35:10, Йер 17:13, Ин 4:10

+ 2:15 Ис 5:29, Йер 4:7, Наум 2:11, Йер 9:11, Йер 46:19

+ 2:18 Ис 30:2, Ис 31:1, Йер 2:18, Езек 16:28, Езек 23:12

+ 2:20 Йер 30:8, Езек 34:27, Езек 6:13, Езек 16:15-16, Ос 4:13

+ 2:21 Ис 5:1, Пс 79:9, Мт 21:33
+ 2:22 Иов 9:30, Езек 24:12
+ 2:24 Ос 8:9
+ 2:25 Фӕл 32:16, Йер 3:13, Йер 18:12
+ 2:26 Йер 32:32
+ 2:27 Фӕт 10:10
+ 2:28 Фӕл 32:37, Йер 11:12-13

+ 2:30 Ис 9:13, Йер 5:3, 3 Пад 18:4, 2 Азф 24:21, Мт 23:37, Хъуыд 7:52

+ 2:32 Ис 61:10, Фӕл 32:18, Ис 17:10, Йер 3:21, Ос 8:14

+ 2:33 Йер 22:20, Йер 30:14
+ 2:34 4 Пад 21:16, 4 Пад 24:4, Йер 19:4
+ 2:36 Ис 30:3-5
+ 3:1 Фӕл 24:1-4
+ 3:2 Ис 13:20, Езек 16:25
+ 3:3 Фӕл 28:24, Ам 4:7
+ 3:5 Пс 102:9, Хъар 3:31

+ 3:6 4 Пад 22:1, Йер 1:2, Езек 6:13, Езек 16:15-16, Ос 4:13

+ 3:8 Фӕл 24:1, Ис 50:1, 4 Пад 17:19, Езек 23:11

+ 3:9 Рац 34:15
+ 3:10 Езек 23:4
+ 3:11 Езек 16:51
+ 3:12 Пс 102:9
+ 3:13 Езек 6:13, Езек 16:15-16, Ос 4:13
+ 3:15 Йер 23:4
+ 3:16 Рац 25:10

+ 3:18 Ис 11:13, Йер 50:4, Езек 37:19, Ос 1:11

+ 3:20 Ос 3:1
+ 3:21 Фӕл 32:18, Ис 17:10, Йер 2:32
+ 3:22 Ис 57:18, Йер 30:17
+ 3:25 Езр 9:6-7, Пс 105:6
+ 4:1 2 Азф 30:6, Иоел 2:12
+ 4:2 Фӕл 6:13, Йер 5:2, Йер 9:24
+ 4:3 Ос 10:12, Мт 13:7, Мк 4:7, Дзут 6:8

+ 4:4 Фӕл 10:16, Фӕл 30:6, Ром 2:29, Йер 21:11

+ 4:5 Ос 5:8, Ос 8:1
+ 4:6 Йер 1:14, Езек 26:7
+ 4:7 Ис 5:29, Йер 2:15, Наум 2:11
+ 4:8 Ис 22:12, Иоел 1:13
+ 4:10 Йер 14:13, Езек 14:9
+ 4:12 Йер 51:1, Ос 4:19, Ос 13:15
+ 4:13 Езек 38:9, Ис 5:28, Хъар 4:19, Авв 1:8
+ 4:14 Пс 50:4, Ис 1:16, Йак 4:8
+ 4:17 4 Пад 25:1-4
+ 4:18 Йер 2:17
+ 4:19 Ис 16:11
+ 4:20 Езек 7:26, Йер 10:20
+ 4:22 Фӕл 32:28
+ 4:23 Райд 1:2, Ис 5:30
+ 4:24 Езек 38:20, Наум 1:5
+ 4:25 Йер 9:10
+ 4:26 Пс 106:34
+ 4:27 Йер 5:10
+ 4:28 Ис 24:4, Ос 4:3, Иоел 1:10, Ис 50:3
+ 4:30 Хъар 1:19, Езек 23:22, Езек 23:40

+ 4:31 Ис 13:8, Йер 6:24, Йер 13:21, Йер 22:23, Мих 4:9-10, Ис 1:15, Хъар 1:17

+ 5:1 Ис 59:16, Езек 22:30, Райд 18:26
+ 5:2 Фӕл 6:13, Йер 4:2
+ 5:3 Йер 2:30, Ам 4:6, Агг 2:17
+ 5:4 Йер 8:7
+ 5:5 Йер 2:20
+ 5:6 Ис 5:29, Йер 2:15, Ос 13:7-8, Наум 2:11

+ 5:7 Фӕл 32:21, 2 Азф 13:9, Рац 23:13, Нун 23:6

+ 5:8 Рац 20:14, Рац 20:17, Езек 22:11
+ 5:9 Йер 9:9
+ 5:10 Йер 4:27
+ 5:12 Ис 28:15, Йер 6:14, Йер 14:13
+ 5:13 2 Азф 36:16, Зах 1:4
+ 5:14 Йер 1:9, Ӕрг 11:5
+ 5:15 Авв 1:6, Фӕл 28:49
+ 5:16 Пс 5:10
+ 5:17 Лев 26:16, Фӕл 28:51
+ 5:19 Йер 13:22, Йер 16:10, Йер 22:8
+ 5:21 Фӕл 32:6, Фӕл 29:4, Ис 6:9, Мк 8:18

+ 5:22 Йер 10:7, Ӕрг 15:4, Райд 1:9, Иов 38:8-11, Пс 32:7, Пс 103:9

+ 5:23 Рац 32:9, Пс 77:8
+ 5:24 Фӕл 11:14
+ 5:26 Пс 63:5, Ӕмб 1:11, Ӕмб 12:6
+ 5:28 Ис 1:23
+ 5:29 Йер 5:9, Йер 9:9

+ 5:31 Йер 6:13, Йер 14:14, Йер 29:9, Хъар 2:14, Езек 13:6

+ 6:1 2 Пад 14:2, Неем 3:14, Йер 1:14, Езек 26:7

+ 6:4 Иоел 3:9
+ 6:6 Фӕл 20:19-20, Соф 3:1
+ 6:7 Пс 54:10, Езек 7:23
+ 6:10 Ис 28:10, Ис 42:20, Езек 12:2, Ин 8:43
+ 6:11 Йер 20:9
+ 6:12 Фӕл 28:30

+ 6:13 Ис 57:17, Йер 5:31, Йер 23:11, Мих 3:11

+ 6:14 Йер 23:17, Езек 13:10, Мих 3:5
+ 6:15 Соф 2:1, Йер 8:10-12
+ 6:16 Йер 18:15, Мт 11:29
+ 6:17 Йер 44:16
+ 6:19 Ӕмб 1:31

+ 6:20 3 Пад 10:1, 2 Азф 9:1, Ис 1:13, Ам 5:21, Мал 1:10

+ 6:21 Езек 3:20, Езек 18:24
+ 6:22 Йер 1:13, Йер 50:41-43
+ 6:24 Ис 13:8, Йер 4:31, Мих 4:9-10

+ 6:25 Пс 30:14, Йер 20:3, Йер 20:10, Йер 46:5

+ 6:26 Ам 8:10, Зах 12:10, Йер 48:8
+ 6:27 Йер 9:7, Йер 1:18
+ 6:30 Ис 1:22, Ис 1:25, Езек 22:19-20
+ 7:2 Йер 19:14, Йер 26:2
+ 7:3 Йер 18:11, Йер 26:13
+ 7:4 Ис 48:1, Мих 3:11
+ 7:5 Йер 22:3
+ 7:7 Йер 25:5
+ 7:9 Йер 5:2, Ос 4:2
+ 7:11 Мт 21:13, Мк 11:17, Лк 19:46
+ 7:13 Ӕмб 1:24, Ис 65:12, Ис 66:4
+ 7:15 4 Пад 17:6, 4 Пад 17:23

+ 7:16 Рац 32:10, Фӕл 9:14, Йер 11:14, Йер 14:11

+ 7:20 2 Азф 34:25
+ 7:21 Ос 8:13
+ 7:22 1 Пад 15:22

+ 7:23 Лев 26:12, Йер 11:4, Фӕл 4:40, Фӕл 5:33, Фӕл 18:17

+ 7:24 Пс 80:11-12
+ 7:25 2 Азф 36:15
+ 7:26 Йер 16:12

+ 7:30 4 Пад 21:4-5, Йер 32:34-35, Лев 15:31, 2 Азф 36:14, Езек 5:11

+ 7:31 Нун 15:8, 4 Пад 23:10, Йер 19:2, Фӕл 12:31

+ 7:33 Фӕл 28:26, Ис 17:2

+ 7:34 Ӕрг 18:23, Лев 26:31, Йер 16:9, Йер 25:10

+ 8:2 Фӕл 4:19, Езек 8:16, Йер 9:22, Йер 16:4, Йер 25:33

+ 8:3 Иов 3:21, Ӕрг 9:6
+ 8:7 Йер 5:4
+ 8:8 Ис 10:1
+ 8:10 Фӕл 28:30
+ 8:11 Езек 13:10, Мих 3:5
+ 8:12 Соф 2:1, Йер 6:12-15
+ 8:13 Ис 1:30
+ 8:14 Йер 9:15, Йер 23:15, Хъар 3:15
+ 8:15 Иов 30:26, Йер 14:19
+ 8:16 Иов 39:20-25

+ 8:17 Ным 21:6, Фӕл 32:24, Пс 57:5-6, Екк 10:11

+ 8:19 Мих 4:9, Фӕл 32:21
+ 8:21 Йер 14:17
+ 8:22 Йер 46:11
+ 9:1 Йер 13:17, Хъар 1:2, Хъар 1:16
+ 9:2 Пс 54:8

+ 9:3 Пс 63:4, Фӕт 2:10, Иов 18:21, Ос 4:1, 2 Фес 1:8

+ 9:4 Йер 12:6, Мих 7:5
+ 9:7 Йер 6:27
+ 9:8 Пс 27:3, Пс 61:5, Ӕмб 26:23, Мих 6:12
+ 9:9 Йер 5:9, Йер 5:29
+ 9:10 Иоел 1:19-20, Йер 4:25

+ 9:11 Ис 25:2, Йер 2:15, Йер 34:22, Йер 46:19

+ 9:15 Йер 8:14, Йер 23:15, Ӕрг 8:11
+ 9:16 Лев 26:33, Фӕл 28:64, Йер 49:37
+ 9:17 Ам 5:16
+ 9:18 Йер 14:17
+ 9:22 Йер 8:2
+ 9:23 Ӕмб 3:5, Ӕмб 21:30
+ 9:24 Йак 1:9, 1 Кор 1:31, 2 Кор 10:17
+ 9:26 Йер 49:32, Фӕл 10:16, Йер 4:4
+ 10:4 Ис 40:19-20, Ис 41:7
+ 10:5 Пс 113:12-15, Ис 46:7, Ис 41:23-24
+ 10:6 Рац 15:11, Пс 85:8
+ 10:7 Йер 5:22, Ӕрг 15:4
+ 10:9 3 Пад 10:22
+ 10:11 Пс 95:5
+ 10:12 Иов 9:8, Пс 103:2, Пс 135:5, Ӕмб 3:19
+ 10:13 Иов 38:22, Пс 134:7, Йер 51:16

+ 10:14 Пс 96:7, Ис 42:17, Пс 134:17, Авв 2:18-19, Ром 1:25

+ 10:16 Ным 18:20, Пс 15:5, Фӕл 32:9, Йер 51:15-19

+ 10:19 Йер 14:17, Йер 30:12
+ 10:20 Йер 4:20
+ 10:21 Езек 34:2, Езек 34:5-6
+ 10:22 Йер 1:14, Езек 26:7
+ 10:23 Ӕмб 16:1, Ӕмб 20:24, Дан 5:23
+ 10:24 Пс 6:2, Пс 37:2

+ 10:25 Йер 10:25, Ӕрг 16:1, Пс 13:4, Пс 78:6-7

+ 11:3 Фӕл 27:26

+ 11:4 Фӕл 4:20, 3 Пад 8:51, Лев 26:12, Йер 7:22

+ 11:5 Рац 3:8, Райд 17:2, Райд 26:3
+ 11:8 Лев 26:14-45, Фӕл 28:15-65
+ 11:9 Езек 22:25
+ 11:10 Фӕл 31:16

+ 11:11 1 Пад 8:18, Ӕмб 1:28, Ис 1:15, Езек 8:18, Мих 3:4

+ 11:12 Ис 57:13, Йер 2:28
+ 11:13 Йер 2:28
+ 11:14 Йер 7:16, Йер 14:11

+ 11:15 Ӕмб 2:14, Ӕмб 10:23, Ӕмб 15:21, Ис 1:11-12

+ 11:16 Пс 51:10, Ром 11:17
+ 11:17 Ис 5:2, Йер 2:21
+ 11:19 Ис 53:7

+ 11:20 1 Пад 16:7, Йер 17:10, Йер 20:12, Ӕрг 2:23, Йер 15:15, Йер 20:12

+ 11:21 Ис 30:10, Ам 2:11, Мих 2:6, Нун 21:18, Йер 1:1

+ 12:1 Езр 9:15, Дан 9:7, Ин 17:25, Ӕрг 16:5, Иов 12:6, Иов 21:7, Пс 72:3, Пс 91:8, Ӕмб 24:19, Авв 1:13, Мал 3:15

+ 12:2 Ис 29:13

+ 12:3 Пс 16:3, Пс 138:1

+ 12:4 Ис 40:24, Йер 9:10, Йер 23:10, Иоел 1:10, Ром 8:22, Йер 4:25, Ос 4:3

+ 12:6 Йер 9:4, Ӕмб 26:25

+ 12:9 Ис 46:11, Ис 56:9, Езек 39:17, Ӕрг 19:17-18

+ 12:10 Ис 5:1-2
+ 12:13 Фӕл 28:38, Мих 6:15
+ 12:14 Езек 25
+ 12:15 Йер 48:47, Йер 49:6
+ 12:16 Йер 4:2
+ 13:1 Рац 28:39, Лев 16:4
+ 13:13 Ис 51:17
+ 13:14 Зах 11:6

+ 13:16 Ис 5:30, Ис 8:22, Ам 8:9, Ин 11:10, Ин 12:35

+ 13:17 Йер 9:1, Зах 10:3, Зах 13:7

+ 13:18 4 Пад 24:12, Йер 22:26, Иов 19:9, Йер 13:18, Хъар 5:16

+ 13:20 Йер 1:14, Йер 6:22
+ 13:21 Ис 13:8, Йер 4:31, Мих 4:9-10
+ 13:22 Йер 5:19
+ 13:24 Пс 1:4, Пс 82:14
+ 13:25 Иов 20:29
+ 13:26 Ис 47:3, Наум 3:5, Авв 2:16
+ 13:27 Йер 5:8, Ис 1:16
+ 14:2 Ис 3:25
+ 14:4 Йер 3:3, Иоел 1:11
+ 14:7 Пс 24:11, Пс 78:9
+ 14:8 Пс 70:5, Йер 17:13
+ 14:10 Ос 8:13, Ос 9:9
+ 14:11 Йер 7:16, Йер 11:14

+ 14:12 Ӕмб 1:28, Ис 1:15, Мих 3:4, Йер 6:20, Фӕл 32:24, Йер 16:4, Йер 24:10, Йер 32:24, Езек 5:17, Езек 14:21

+ 14:13 Ис 28:15, Йер 5:12
+ 14:14 Йер 5:31, Езек 13:6, Мк 13:6
+ 14:15 Фӕл 18:20
+ 14:16 Пс 78:3
+ 14:17 Йер 13:17, Йер 8:21
+ 14:18 Езек 7:15
+ 14:19 Хъар 5:22, Йер 8:15
+ 14:20 Пс 105:6, Дан 9:5, Дан 9:8
+ 14:21 Лев 26:42
+ 14:22 Лев 26:4, Езек 34:26, Зах 10:1
+ 15:1 Рац 32:11-14, 1 Пад 7:10, Пс 98:6
+ 15:2 Йер 43:11, Зах 11:9, Ӕрг 13:10
+ 15:3 Лев 26:16-22, Ӕрг 6:8
+ 15:4 4 Пад 21:3-7, 4 Пад 21:11, Йер 34:17
+ 15:5 Ис 51:19, Наум 3:7
+ 15:9 1 Пад 2:5, Ам 8:9
+ 15:10 Иов 3:3, Йер 20:14, Рац 22:25
+ 15:13 Йер 17:2
+ 15:14 Йер 16:13, Фӕл 32:22
+ 15:15 Йер 11:20, Пс 68:8

+ 15:16 Езек 3:1-3, Ӕрг 10:9-10, Пс 118:111, Пс 118:162

+ 15:17 Хъар 3:28

+ 15:18 Йер 30:12, Иов 6:15

+ 15:20 Ис 50:7, Йер 1:18, Езек 3:8-9, Йер 1:8

+ 16:4 Йер 8:2, Йер 25:33, Йер 14:12, Езек 5:17, Езек 14:21, Фӕл 28:26

+ 16:5 Езек 24:16

+ 16:6 Лев 19:28, Фӕл 14:1

+ 16:9 Ис 24:8, Йер 7:34, Езек 26:13, Ос 2:11, Ам 8:10, Ӕрг 18:23

+ 16:10 Йер 5:19
+ 16:11 Фӕл 29:24-26, Йер 22:9
+ 16:12 Йер 7:26
+ 16:13 Фӕл 4:28, Фӕл 28:36
+ 16:15 Йер 23:7-8
+ 16:16 Авв 1:14-15

+ 16:17 2 Азф 16:9, Пс 89:8, Ӕмб 5:21, Йер 32:19

+ 16:18 Ис 40:2, Ӕрг 18:6
+ 16:19 Пс 27:7, Пс 31:3, Йер 17:17, Ам 2:4
+ 16:20 Ис 37:19, 1 Кор 8:4
+ 17:1 Иов 19:24, Рац 27:2
+ 17:2 Фӕл 16:21, Йер 15:13
+ 17:4 Фӕл 32:22
+ 17:5 Пс 117:8, Пс 145:3, Ис 31:3
+ 17:6 Йер 48:6
+ 17:7 Пс 70:5
+ 17:8 Пс 1:3

+ 17:10 1 Азф 28:9, 1 Азф 29:17, Пс 25:2, Ӕмб 17:3, Йер 32:19

+ 17:11 Пс 38:7

+ 17:13 Пс 70:5, Йер 14:18, Пс 35:10, Йер 2:13, Ин 4:10

+ 17:15 Ис 5:19
+ 17:17 Йер 16:19
+ 17:18 Пс 34:4, Пс 39:15
+ 17:21 Неем 13:15
+ 17:22 Рац 20:8
+ 17:25 Йер 22:4
+ 17:26 Лев 7:12, 2 Азф 33:16
+ 17:27 Езек 20:48, Ос 8:14, Ам 2:5
+ 18:1 Зах 11:13
+ 18:3 Мт 27:9-10

+ 18:6 Иов 10:9, Иов 33:6, Ис 29:16, Ис 45:9, Ис 64:8, Ром 9:20-24

+ 18:7 Йер 1:10, Йер 31:28, Йер 42:10

+ 18:8 Рац 32:14, 2 Пад 24:16, Езек 18:21, Ионӕ 3:10

+ 18:10 1 Пад 2:30

+ 18:11 Йер 36:3, Ионӕ 3:8, Йер 7:3, Йер 26:13

+ 18:12 Йер 2:25
+ 18:15 Йер 2:31, Йер 6:16
+ 18:16 Йер 25:9, Лев 26:32
+ 18:17 Ос 13:15
+ 18:18 Йер 11:19
+ 18:20 Пс 34:12, Ӕмб 17:13, Пс 118:85
+ 18:21 Пс 108:9-10
+ 18:22 Пс 139:6
+ 18:23 Пс 63:3, Неем 4:5, Пс 68:28
+ 19:1 Йер 18:2
+ 19:2 Нун 15:8, 4 Пад 23:10, Йер 7:31-32
+ 19:3 1 Пад 3:11, 4 Пад 21:12
+ 19:4 4 Пад 21:16, 4 Пад 24:4, Йер 2:34
+ 19:5 Лев 18:21, Фӕл 12:31
+ 19:7 Фӕл 28:26, Йер 7:33
+ 19:8 Соф 2:15

+ 19:9 Лев 26:29, Фӕл 28:53, Хъар 2:20, Хъар 4:10, Езек 5:10

+ 19:11 Пс 2:9, Ис 30:14, Йер 7:32
+ 19:13 Фӕл 4:19, Йер 32:29, Соф 1:5
+ 19:14 Йер 7:2, Йер 26:2
+ 20:2 Йер 29:26
+ 20:3 Йер 6:25
+ 20:5 4 Пад 24:13-14
+ 20:6 Йер 14:14
+ 20:7 Езек 14:9, Пс 118:50, Хъар 3:14
+ 20:9 Иов 32:20, Пс 38:3, Йер 6:11
+ 20:10 Йер 6:25, Йер 46:5
+ 20:11 Йер 1:8, Йер 23:40

+ 20:12 1 Пад 16:7, Йер 11:20, Ӕрг 2:23, Йер 15:15

+ 20:13 Пс 108:30-31
+ 20:14 Иов 3:3, Йер 15:10
+ 20:16 Райд 19:24-25
+ 20:17 Иов 3:10-11
+ 20:18 Иов 3:20

+ 21:1 Йер 38:1, 4 Пад 25:18, Йер 29:25, Йер 37:3, Йер 52:24

+ 21:2 4 Пад 25:1, Пс 104:2

+ 21:5 Езек 20:33

+ 21:7 Йер 37:17, Йер 39:5, Йер 52:9, Фӕл 28:50, Езек 5:11

+ 21:8 Фӕл 30:15
+ 21:9 Йер 38:2, Йер 39:18, Йер 45:5
+ 21:10 2 Азф 36:19
+ 21:11 Ис 1:17, Мих 6:8, Зах 7:9-10, Йер 4:4
+ 21:13 Йер 49:4
+ 21:14 Езек 20:47
+ 22:3 Ис 1:17, Йер 7:5-6, Йер 21:12
+ 22:4 Йер 17:25
+ 22:5 Йер 44:6, Йер 49:13
+ 22:7 Ис 37:24, Йер 6:6
+ 22:8 Лев 26:32, 3 Пад 9:8, 2 Азф 7:21
+ 22:9 Фӕл 29:24-26, Йер 16:11
+ 22:10 2 Азф 35:24-25
+ 22:12 4 Пад 23:34
+ 22:13 Лев 19:13, Фӕл 24:15, Авв 2:12
+ 22:15 4 Пад 23:25, Ис 3:10
+ 22:16 Ӕмб 31:9
+ 22:18 4 Пад 23:36
+ 22:19 Йер 36:30
+ 22:20 Ным 27:12, Фӕл 32:49
+ 22:23 Йер 4:31

+ 22:24 Ис 49:18, Езек 5:11, Соф 2:9, Ром 14:11, Ест 8:8, Зар 8:6, Агг 2:23, 4 Пад 24:8-12, Йер 24:1

+ 22:26 4 Пад 24:12, Йер 13:18
+ 22:28 Йер 48:38
+ 22:29 Ис 1:2
+ 22:30 Йер 36:30
+ 23:1 Езек 34:1-10, Зах 11:16-17
+ 23:3 Фӕл 30:3, Йер 32:37, Езек 34:13
+ 23:4 Йер 3:15
+ 23:5 Ос 3:5, Езек 34:23
+ 23:6 Йер 32:37, Езек 28:26, Йер 33:14-16
+ 23:8 Йер 16:14-15

+ 23:11 Йер 6:13, Йер 7:30, Йер 32:34, Соф 3:4

+ 23:12 Пс 34:6, Пс 72:18, Ӕмб 4:19

+ 23:13 Йер 2:8

+ 23:14 Йер 29:23, Езек 13:22, Райд 18:20, Райд 19:24, Ис 1:10, Езек 16:46

+ 23:15 Йер 8:14, Йер 9:15, Ӕрг 8:11
+ 23:16 Езек 13:2
+ 23:17 Йер 6:14, Езек 13:10, Мих 3:5
+ 23:18 Иов 15:8
+ 23:19 3 Пад 19:11, Езек 1:4
+ 23:20 Йер 30:23-24
+ 23:21 Йер 5:31, Йер 14:14, Езек 13:6
+ 23:23 Пс 138:7-12
+ 23:24 Ис 66:1
+ 23:25 Фӕл 13:1, Зах 10:2
+ 23:27 Фӕт 3:27
+ 23:30 Фӕл 18:20, Йер 14:15, Езек 13:8
+ 23:32 Мих 3:5
+ 23:40 Йер 20:11

+ 24:1 Ам 8:1, Мих 7:1, 4 Пад 24:12-15, Езек 17:12

+ 24:2 Йер 29:16
+ 24:6 Йер 31:28, Йер 42:10
+ 24:7 Фӕл 30:6, Йер 32:39
+ 24:8 Йер 21:1
+ 24:9 Фӕл 28:37
+ 24:10 Йер 14:12, Езек 5:17, Езек 14:21
+ 25:1 4 Пад 24:1, Йер 36:1, Дан 1:1
+ 25:3 Йер 1:2, Йер 7:13, Йер 26:5
+ 25:4 2 Азф 24:19
+ 25:5 Йер 7:7
+ 25:6 Рац 20:3-4

+ 25:9 Йер 1:15, Йер 27:6, Йер 43:10, Йер 18:16

+ 25:10 Екк 12:4, Йер 7:34
+ 25:11 Йер 29:10, Дан 9:2, Зах 1:12, Зах 7:5
+ 25:13 Йер 46
+ 25:14 Йер 27:7, Йер 50:9, Йер 51:28

+ 25:15 Пс 74:8, Ис 51:17, Авад 1:16, Ӕрг 14:10

+ 25:16 Йер 47:6
+ 25:17 Ис 51:22, Наум 3:11
+ 25:19 Йер 46:25

+ 25:20 Райд 22:21, Иов 1:1, Хъар 4:21, Йер 47:1

+ 25:21 Йер 48
+ 25:22 Ис 23:1, Йер 27:3, Йер 47:4
+ 25:23 Райд 22:21, Ис 21:13, Йер 49:8
+ 25:25 Йер 49:34-39
+ 25:27 Езек 38:21
+ 25:28 Йер 49:12
+ 25:29 1 Пет 4:17, Езек 38:22
+ 25:30 Иоел 3:16, Ам 1:2
+ 25:32 Йер 23:19, Йер 30:23
+ 25:33 Ис 66:16, Йер 8:2, Йер 16:4
+ 25:34 Йер 4:8
+ 26:1 4 Пад 23:36
+ 26:2 Йер 7:2, Йер 19:14, Фӕл 4:2, Ӕрг 22:18
+ 26:3 Йер 18:8, Йер 36:3, Ионӕ 3:10
+ 26:4 Лев 26:14, Фӕл 28:15
+ 26:5 Йер 25:3-4
+ 26:10 Йер 36:10

+ 26:13 Йер 7:3, Йер 18:11, Фӕл 30:2-3, Ионӕ 3:10

+ 26:14 Нун 9:25
+ 26:17 Хъуыд 5:34
+ 26:18 Мих 3:12
+ 26:19 2 Азф 32:26, Рац 32:14
+ 26:20 Нун 9:17, 1 Пад 7:1
+ 26:21 4 Пад 23:36
+ 26:22 Йер 36:12, Йер 36:25
+ 26:24 4 Пад 22:12
+ 27:1 4 Пад 24:18
+ 27:2 Йер 28:10
+ 27:3 Йер 25:21-22
+ 27:5 Ис 45:12, Дан 4:14

+ 27:6 Ис 44:28, Ис 45:1, Йер 25:9, Йер 43:10, Дан 2:38, Дан 4:19

+ 27:7 Йер 52:31, Йер 25:12-14
+ 27:8 Йер 28:10, Езек 34:27, Йер 14:20
+ 27:9 Йер 29:8
+ 27:10 Йер 5:31
+ 27:12 Йер 38:17
+ 27:13 Йер 14:12
+ 27:16 Йер 28:3
+ 27:19 4 Пад 24:14-15
+ 27:22 4 Пад 25:13, Езр 1:7, Йер 29:10
+ 28:1 4 Пад 24:18, Нун 9:3, Нун 21:17
+ 28:2 Фӕл 28:48, Йер 27:8
+ 28:3 Йер 27:16
+ 28:9 Йер 6:14, Фӕл 18:22
+ 28:10 Йер 27:2
+ 28:14 Йер 27:6
+ 28:15 Йер 29:31-32
+ 29:1 Езек 8:1
+ 29:2 4 Пад 24:12, Йер 24:1
+ 29:7 Езр 6:10, 1 Тим 2:1-2
+ 29:8 Йер 27:9, Йер 27:15
+ 29:9 Йер 5:31

+ 29:10 Йер 25:11-12, Дан 9:2, Зах 1:12, 2 Азф 36:22, Езр 1:1

+ 29:12 3 Пад 8:48, 2 Азф 6:38, Дан 9:3
+ 29:13 1 Азф 28:9, 2 Азф 15:2, Ис 55:6
+ 29:14 Фӕл 4:29, Фӕл 30:3
+ 29:16 Йер 24:3, Йер 24:8
+ 29:18 Йер 14:12, Йер 15:4, Йер 18:16
+ 29:19 2 Азф 24:19, Йер 25:4
+ 29:21 Йер 5:31
+ 29:22 Ис 65:15
+ 29:23 Йер 23:14
+ 29:24 4 Пад 25:18, Йер 21:1
+ 29:26 4 Пад 9:11, Ос 9:7, Йер 20:2
+ 29:31 Йер 28:15-16
+ 30:2 Йер 36:2, Авв 2:2, Зах 5:1

+ 30:3 Фӕл 30:3, Йер 29:14, Йер 12:15, Езек 20:42

+ 30:6 Ис 13:8, Иоел 2:6, Наум 2:10
+ 30:7 Иоел 2:11, Соф 1:14, Дан 12:1
+ 30:8 Йер 2:20, Йер 27:8, Езек 34:27
+ 30:9 Езек 23:5, Езек 34:23-24, Езек 37:24

+ 30:10 Ис 41:8, Лев 26:6, Йер 46:27, Езек 39:26, Мих 4:4

+ 30:11 Йер 46:27-28
+ 30:12 Йер 15:18
+ 30:16 Ис 33:1
+ 30:17 Йер 3:22, Йер 33:6, Ос 6:1
+ 30:19 Езек 36:10
+ 30:22 Лев 26:12
+ 30:23 3 Пад 19:11, Езек 1:4
+ 30:24 Йер 23:19-20
+ 31:3 Фӕл 7:8, Мал 1:2
+ 31:4 Рац 15:20
+ 31:5 Ис 65:21
+ 31:6 Ис 2:3
+ 31:8 Йер 3:18
+ 31:9 Йер 50:4, Рац 4:22, Ос 11:1, Мал 1:6
+ 31:10 Ис 40:11
+ 31:11 Рац 13:13, Лев 25:49, Ис 49:24
+ 31:12 Ис 58:11
+ 31:13 Пс 29:12
+ 31:15 Мт 2:18
+ 31:18 Хъар 5:21
+ 31:20 Рац 4:22, Ос 11:1, Мал 1:6
+ 31:22 Йер 49:4
+ 31:23 Йер 29:14, Пс 121:6

+ 31:27 Ис 49:19, Езек 36:11, Зах 2:4, Зах 10:8

+ 31:28 Йер 1:10, Йер 18:7, Йер 24:6, Йер 42:10

+ 31:29 Хъар 5:7, Езек 18:2-4
+ 31:30 Фӕл 24:16
+ 31:31 Лк 22:20, 2 Кор 3:6
+ 31:32 Йер 3:14

+ 31:33 Йер 32:40, Езек 37:26, Фӕл 6:6, Ис 51:7, Ром 2:15-16, Лев 26:12

+ 31:34 Ос 2:20, Ис 43:25, Дзут 8:8-12, Дзут 10:16-17

+ 31:35 Райд 1:16, Иов 38:33, Ис 51:15
+ 31:36 Йер 33:20-26
+ 31:37 Йер 33:26, Ром 11:1
+ 31:38 Неем 3:1, 4 Пад 14:13
+ 31:40 Йер 7:31-32, 2 Азф 23:15, Неем 3:28
+ 32:1 4 Пад 24:18
+ 32:2 4 Пад 25:1, Неем 3:25
+ 32:5 Йер 21:10, Йер 34:3, Йер 38:3

+ 32:7 Йер 22:11, Нун 21:18, Йер 1:1, Лев 25:25, Ным 27:11

+ 32:8 Лев 25:25, Ным 27:11, Руф 4:4
+ 32:12 Йер 36:4, Йер 43:3, Йер 45:1
+ 32:17 Райд 18:14, Иов 42:2, Мт 19:26
+ 32:18 Рац 20:5, Рац 34:7, Фӕл 5:9
+ 32:19 2 Азф 16:9, Йер 16:17, Йер 17:10
+ 32:20 Пс 134:9
+ 32:21 Рац 6:6, Фӕл 4:34
+ 32:22 Рац 3:8, Фӕл 26:15
+ 32:23 Дан 9:10-14
+ 32:24 Йер 14:12, Езек 5:17
+ 32:26 Райд 18:14

+ 32:29 2 Азф 36:19, Йер 21:10, Йер 19:13, Соф 1:5

+ 32:30 Йер 3:25
+ 32:32 Йер 2:26
+ 32:34 4 Пад 21:4-5, Йер 7:30-31, Йер 23:11
+ 32:35 Лев 18:21, Фӕл 18:10, Фӕл 12:31
+ 32:36 Йер 21:10

+ 32:37 Фӕл 30:3, Ис 11:12, Езек 11:17, Соф 3:20, Йер 23:6, Езек 28:26

+ 32:38 Лев 26:12
+ 32:39 Езек 11:19
+ 32:40 Ис 55:3, Йер 31:33, Езек 16:60
+ 32:41 Ис 62:5, Соф 3:17, Фӕл 28:63
+ 32:42 Зах 8:15
+ 32:44 Йер 29:14
+ 33:1 Йер 32:2
+ 33:3 Ис 48:6
+ 33:4 Фӕл 31:17
+ 33:6 Йер 3:22, Йер 30:17, Ос 6:1
+ 33:7 Йер 29:14
+ 33:8 Лев 16:30, Езек 36:25, Зах 13:1
+ 33:10 Йер 32:43
+ 33:11 Йер 7:34, Йер 16:9, Пс 105:1
+ 33:15 Ос 3:5, Езек 34:23
+ 33:16 Йер 32:37, Езек 28:26, Йер 23:5-6
+ 33:17 2 Пад 7:16
+ 33:19 Райд 8:22
+ 33:21 Пс 88:34
+ 33:22 Райд 15:5, Райд 22:17, 3 Пад 4:20
+ 33:25 Пс 73:17, Пс 103:19
+ 33:26 Йер 31:37, Йер 29:14
+ 34:1 4 Пад 25:1, Йер 39:1, Йер 52:4
+ 34:2 4 Пад 24:18, Йер 32:1, Йер 21:10
+ 34:3 Йер 32:3-5
+ 34:5 Йер 38:20, Йер 39:7, 2 Азф 16:14
+ 34:7 Нун 10:3, Нун 10:10
+ 34:9 Лев 25:39-46
+ 34:13 Рац 20:2, Лев 26:13
+ 34:14 Рац 21:2, Фӕл 15:12
+ 34:17 Йер 14:12, Йер 15:4
+ 34:20 Фӕл 28:26, Йер 7:33
+ 34:21 Йер 37:5, Йер 37:11
+ 34:22 Йер 37:8, Йер 4:7
+ 35:1 4 Пад 23:36, Йер 25:1
+ 35:2 1 Азф 2:55, 1 Азф 9:26, 1 Азф 9:33
+ 35:6 4 Пад 10:15, 4 Пад 10:23
+ 35:11 4 Пад 24:1, Йер 46:2
+ 35:15 Рац 20:3, Йер 18:11, Йер 25:5
+ 35:17 Ис 50:2
+ 36:1 4 Пад 24:1, Йер 25:1, Йер 45:1
+ 36:2 Йер 30:1, Авв 2:2, Зах 5:1, Йер 1:2

+ 36:3 Езек 12:3, Йер 18:11, Йер 26:3, Ионӕ 3:10

+ 36:4 Йер 32:12
+ 36:9 Езр 8:21, 2 Азф 20:3, Ионӕ 3:5
+ 36:10 Йер 26:10, 1 Азф 9:26, 1 Азф 9:33
+ 36:12 Йер 26:22
+ 36:22 Ам 3:15
+ 36:24 Нун 7:6
+ 36:26 Йер 26:20-23
+ 36:29 Йер 26:9
+ 36:30 Йер 22:30, 4 Пад 22:19
+ 37:1 4 Пад 24:17, Езек 17:13
+ 37:2 2 Азф 36:12
+ 37:3 Йер 38:1, Йер 21:1
+ 37:4 Йер 32:2
+ 37:5 Йер 34:21
+ 37:6 Хъар 4:17
+ 37:8 Йер 34:22
+ 37:13 Зах 14:10, Йер 38:19
+ 37:15 Йер 38:6
+ 37:17 Йер 21:7
+ 37:19 Йер 28:2
+ 37:21 Йер 32:2, Йер 38:9, Йер 52:6
+ 38:1 Йер 37:3, Йер 21:1
+ 38:2 Фӕл 30:15, Йер 21:9
+ 38:3 Йер 32:3
+ 38:4 Йер 26:11, Йер 37:15
+ 38:5 2 Пад 3:39
+ 38:6 Райд 37:24, Зах 9:11, Пс 68:15
+ 38:7 Йер 39:16, Хъуыд 8:27, Йер 37:13
+ 38:9 Йер 52:6
+ 38:17 Йер 27:12
+ 38:18 Йер 21:10
+ 38:19 Йер 37:13
+ 38:20 Йер 34:5
+ 38:22 Йер 38:6
+ 38:23 Йер 39:6
+ 38:26 Йер 37:20
• 39:1 4 Пад 25:1-21, Йер 52:4-16
+ 39:1 Фӕл 28:52
+ 39:2 Йер 1:3

+ 39:5 Нун 5:10, Ным 34:11, 4 Пад 23:33, Йер 21:7

+ 39:7 Йер 34:4-5
+ 39:8 Йер 21:10, Езек 16:41, Неем 1:3
+ 39:9 Йер 40:1, Йер 52:12
+ 39:14 4 Пад 22:12, Йер 26:24, Йер 40:5
+ 39:15 Йер 32:2, Йер 33:1
+ 39:16 Йер 38:7
+ 39:17 Йер 22:25
+ 39:18 Йер 21:9
+ 40:1 Йер 39:11, Нун 18:25, Йер 31:15
+ 40:2 Фӕл 29:24-28
+ 40:3 Йер 44:23, Дан 9:10-12
+ 40:5 4 Пад 22:12
+ 40:6 Нун 18:26
• 40:7 4 Пад 25:22-26
+ 40:7 4 Пад 22:12, Йер 39:14, Йер 40:5
+ 40:8 Нун 18:26
+ 40:13 Йер 40:8, Йер 42:1, Йер 43:2
+ 41:1 Нун 18:26, Йер 40:14
+ 41:2 4 Пад 25:25
+ 41:5 Нун 17:7, Нун 18:1, 3 Пад 16:24
+ 41:9 3 Пад 15:16
+ 41:11 Йер 40:15
+ 41:12 2 Пад 2:13
+ 41:15 Йер 40:14
+ 42:1 Йер 40:13
+ 42:2 1 Пад 7:8, 1 Пад 12:19
+ 42:5 Райд 31:50, Фӕт 11:10
+ 42:6 Йер 7:23
+ 42:10 Йер 24:6, Йер 31:28
+ 42:14 Йер 4:19, Йер 43:7
+ 42:16 Езек 11:8
+ 43:2 Йер 40:13, Йер 42:1, Йер 42:19
+ 43:3 Йер 32:12
+ 43:6 Йер 39:10, Йер 40:7, Йер 40:5
+ 43:7 Йер 2:16
+ 43:10 Ис 44:28, Ис 45:1, Йер 25:9, Йер 27:6

+ 43:11 Йер 44:13, Йер 15:2, Зах 11:9, Ӕрг 13:10

+ 43:12 Йер 46:25, Езек 30:13
+ 44:1 Йер 43:8, Йер 46:14
+ 44:3 Фӕл 16:14, Йер 19:4
+ 44:4 2 Азф 36:15-16
+ 44:9 3 Пад 11:8, 4 Пад 11:1
+ 44:12 Йер 42:15-17
+ 44:13 Йер 43:11
+ 44:16 Йер 6:17, Йер 42:13-14
+ 44:17 Йер 19:13
+ 44:22 Езек 8:6, 4 Пад 22:19
+ 44:23 Йер 40:3
+ 44:27 Йер 31:28
+ 44:28 Езек 6:8
+ 44:30 Йер 46:17, Езек 30:21

+ 45:1 Йер 32:12, 4 Пад 24:1, Йер 36:1, Йер 36:23

+ 45:2 Йер 36:26
+ 45:5 Йер 21:9, Йер 39:18
+ 46:1 Йер 25:13

+ 46:2 Ис 19:1, Езек 29:1, Иоел 3:19, 4 Пад 23:29, 2 Азф 35:20, Йер 25:1, Йер 36:1, Йер 45:1

+ 46:5 Йер 6:25, Йер 20:10

+ 46:10 Ис 13:19, Иоел 1:15, Соф 1:7, Ис 1:24, Фӕл 32:42, Йер 46:2

+ 46:11 Йер 8:22, Езек 30:21
+ 46:12 Наум 2:5
+ 46:14 Йер 2:16, Йер 44:1, Езек 30:13
+ 46:16 Лев 26:37
+ 46:17 Ис 30:7

+ 46:18 Йер 4:2, Фӕт 4:6, 3 Пад 18:42, Йер 48:15

+ 46:19 Езек 29:12, Езек 30:23, Йер 2:15, Йер 9:11, Йер 44:1

+ 46:20 Ос 10:11
+ 46:24 Йер 1:14-15
+ 46:25 Езек 30:14, Наум 3:8, Йер 25:19
+ 46:26 Ис 19:22, Езек 29:13

+ 46:27 Ис 41:8, Йер 30:10, Лев 26:6, Езек 39:26, Мих 4:4

+ 46:28 Йер 30:10-11

+ 47:1 Ис 14:29, Йер 25:20, Езек 25:15, Иоел 3:4, Ам 1:6, Соф 2:4, Зах 9:5

+ 47:2 Йер 1:14, Езек 26:7

+ 47:4 Ис 23:1, Езек 26:2, Иоел 3:4, Ам 1:9, Зах 9:4, Райд 10:14, Ам 9:7

+ 47:6 Фӕл 32:41, Йер 25:16

+ 47:7 Езек 14:17

+ 48:1 Ис 15:1, Ис 25:10, Йер 25:21, Езек 25:8, Ам 2:1, Соф 2:8, Ным 32:3, Ным 32:37-38

+ 48:5 Ис 15:5
+ 48:6 Йер 17:6
+ 48:7 Ным 21:29, Йер 49:3-4
+ 48:8 Йер 6:26
+ 48:11 Соф 1:12
+ 48:13 Ис 16:14
+ 48:15 Йер 46:18
+ 48:18 Ным 21:30
+ 48:19 Фӕл 2:35, Нун 13:9
+ 48:26 Йер 25:27, Йер 51:39, Ис 19:14
+ 48:27 Соф 2:8
+ 48:28 Зар 2:14
+ 48:29 Ис 16:6
+ 48:31 Ис 16:7-10
+ 48:32 Ным 21:32
+ 48:34 Ным 32:37, Ис 15:4
+ 48:37 Йер 47:5
+ 48:38 Йер 22:28
+ 48:40 Фӕл 28:49, Йер 49:22, Езек 17:3
+ 48:41 Йер 49:22
+ 48:43 Ис 24:17-18
+ 48:44 Ам 5:19
+ 48:45 Ным 24:17
+ 48:46 Ным 21:28-29
+ 48:47 Йер 12:15, Йер 49:6, Йер 49:39

+ 49:1 Езек 21:28, Езек 25:1, Ам 1:13, Соф 2:8, 3 Пад 11:5, 3 Пад 11:33

+ 49:2 Фӕл 3:11, 2 Пад 12:26
+ 49:3 Йер 48:2, Йер 48:6-7, Ам 1:15
+ 49:4 Йер 31:22, Йер 21:13
+ 49:6 Йер 12:15, Йер 48:47, Йер 49:39
• 49:7 Авад 1:1-9

+ 49:7 Ис 34:5, Езек 25:12-14, Езек 35, Ам 1:11-12, Авад 1:1-16, Мал 1:3-4, Райд 36:15, Иов 2:11

+ 49:8 Райд 25:3, Йер 25:23
+ 49:12 Йер 25:28-29
+ 49:13 Йер 22:5, Йер 48:24
+ 49:16 Ным 24:21, Авв 2:9
+ 49:17 Езек 35:3, Езек 35:7, Езек 35:9

+ 49:18 Райд 19:24, Фӕл 29:23, Соф 2:9, Йер 50:40

+ 49:19 Йер 12:5, Иов 9:19, Йер 50:44-46
+ 49:20 Ис 14:24
+ 49:22 Фӕл 28:49, Езек 17:3, Йер 48:40-41
+ 49:23 Ис 17:1, Ам 1:3, Зах 9:1, 4 Пад 18:34
+ 49:24 Йер 48:41
+ 49:26 Йер 50:30

+ 49:27 3 Пад 15:18, 4 Пад 6:24, Йер 17:27, Ам 1:4

+ 49:28 Пс 119:5, Ис 21:16, Ис 60:7, Ис 11:14
+ 49:29 Иов 15:21, Йер 6:25
+ 49:31 Фӕт 18:9-10, Езек 38:11
+ 49:32 Йер 9:26
+ 49:33 Йер 9:11

+ 49:34 4 Пад 24:18, Райд 14:1, Ис 21:2, Езек 32:24, Дан 8:2, Йер 25:25

+ 49:36 Дан 7:2, Ӕрг 7:1
+ 49:37 Йер 9:16
+ 49:39 Йер 12:15, Йер 48:47, Йер 49:6
+ 50:1 Ис 13:1, Ис 21:1, Ис 47:1
+ 50:2 Ис 46:1, Йер 51:44, 1 Пад 5:4, Ис 21:9
+ 50:3 Йер 1:15, Йер 51:62

+ 50:4 Ис 11:13, Йер 3:18, Езек 37:19, Ос 1:11, Йер 31:9, Ос 3:5

+ 50:5 Йер 32:40

+ 50:6 Пс 118:176, Ис 53:6, Зах 10:2, 1 Пет 2:25, Езек 34:2

+ 50:8 Ис 48:20, Йер 51:6, Йер 51:45, Зах 2:6-7, Ӕрг 18:4

+ 50:9 Йер 25:12-14
+ 50:13 Йер 18:16
+ 50:14 Ис 21:2
+ 50:15 Йер 51:58, Пс 136:8, Ӕрг 18:6
+ 50:16 Ис 13:14

+ 50:17 Ис 53:6, Зах 10:2, 4 Пад 17:6, 4 Пад 25:1

+ 50:18 Ис 10:12, Ис 14:25
+ 50:19 Езек 34:13, Мих 7:14
+ 50:20 Ис 33:24
+ 50:21 Езек 23:23
+ 50:22 Йер 51:54
+ 50:23 Йер 51:20
+ 50:25 Ис 13:5
+ 50:28 Йер 51:11

+ 50:29 Ис 13:18, Езек 35:15, Авад 1:15, Авв 2:8

+ 50:30 Йер 49:26
+ 50:32 Йер 17:27
+ 50:33 Ис 14:17, Ис 42:22
+ 50:37 Ис 19:16, Йер 51:30, Наум 3:13
+ 50:38 Ис 44:27

+ 50:39 Иов 30:29, Ис 13:21, Ис 34:13, Мих 1:8

+ 50:40 Райд 19:24, Фӕл 29:23, Соф 2:9, Йер 49:19

+ 50:41 Йер 1:15, Йер 6:22-24
+ 50:43 Ис 13:8, Йер 4:31, Мих 4:9-10
+ 50:44 Йер 12:5, Иов 9:19, Йер 49:19-21
+ 50:45 Ис 14:24
+ 51:1 Йер 4:11, Ос 4:19, Ос 13:15
+ 51:4 Йер 49:26
+ 51:5 Ис 54:7
+ 51:6 Йер 50:8, Райд 19:15

+ 51:7 Ӕрг 14:8, Ӕрг 17:2, Хъар 4:21, Авв 2:15

+ 51:8 Ӕрг 14:8, Ӕрг 18:9
+ 51:11 Ис 13:17, Дан 5:31, Йер 50:28
+ 51:13 Ӕрг 17:1
+ 51:14 Ам 6:8
+ 51:15 Иов 9:8, Пс 103:2
+ 51:16 Иов 38:22, Пс 134:7, Йер 51:16
+ 51:17 Ис 42:17, Пс 134:17, Авв 2:18-19

+ 51:19 Ным 18:20, Пс 15:5, Фӕл 32:9, Йер 10:12-16

+ 51:20 Йер 50:23

+ 51:27 Йер 4:5, Ос 5:8, Ос 8:1, Райд 8:4, 4 Пад 19:37

+ 51:28 Ис 13:17, Йер 25:14
+ 51:29 Йер 50:45
+ 51:30 Ис 19:16, Наум 3:13, Ам 1:5
+ 51:33 Ис 21:10
+ 51:34 Пс 73:13-14
+ 51:36 Ис 44:27
+ 51:37 Ис 13:20-22
+ 51:38 Наум 2:11-12
+ 51:43 Йер 50:12, Йер 50:40
+ 51:44 Ис 46:1, Йер 50:2
+ 51:45 Йер 50:8
+ 51:47 Йер 50:2
+ 51:48 Ӕрг 18:20
+ 51:51 Хъар 1:10
+ 51:52 Езек 26:15
+ 51:53 Ис 14:13
+ 51:54 Йер 50:22
+ 51:56 Ис 59:18
+ 51:58 Йер 50:15, Авв 2:13
+ 51:59 Йер 28:1
+ 51:62 Йер 50:3
+ 51:63 Ӕрг 18:21
• 52:1 4 Пад 24:18, 2 Азф 36:11-21
+ 52:1 4 Пад 23:31
+ 52:3 Езек 17:15
+ 52:4 Фӕл 28:52

+ 52:9 Ным 34:11, 4 Пад 23:33, Йер 21:7, Езек 23:24

+ 52:10 Соф 1:8
+ 52:11 Фӕл 28:36, 4 Пад 20:18
+ 52:12 Йер 32:1, Йер 39:9, Йер 40:1
+ 52:13 Лев 26:31, Езек 16:41
+ 52:14 Неем 1:3

+ 52:17 3 Пад 7:15-37, 2 Азф 4:1-15, Йер 27:19

+ 52:18 3 Пад 7:45, 3 Пад 7:50
+ 52:20 3 Пад 7:47
+ 52:21 3 Пад 7:15-22

+ 52:24 1 Азф 6:14, Езр 7:1, Йер 21:1, Йер 29:25, Йер 37:3

+ 52:28 4 Пад 24:12-14
• 52:31 4 Пад 25:27-30
+ 52:31 4 Пад 24:12, 4 Пад 24:15, Йер 27:7

+ https://ibt.org.ru/ebook?id=OSS

Глоссарий

Глоссарий

1. А

2. Ӕ

3. Б

4. В

5. Г

6. Д

7. Е

8. З

9. И

10. Й

11. К

12. КЪ

13. Л

14. М

15. Н

16. О

17. П

18. Р

19. С

20. Т

21. У

22. Ф

23. Х

24. ХЪ

25. Ц

26. ЦЪ

27. Ч

28. Э

Аарон

Моисейы хистӕр ӕфсымӕр, Левийы хӕдзарвӕндагӕй. Хуыцау Моисейы къухӕй израилӕгтӕн Ӕгъдау куы радта, уӕд хистӕр сауджынӕй снысан кодта Аароны.

Сауджынтӕн сӕ хӕстӕ бӕрӕг кодта Хуыцау Йӕхӕдӕг. Хуыцауы тӕрхонмӕ гӕсгӕ, сауджын уӕвӕн уыдис ӕрмӕст Аароны байзӕддӕгтӕн.

Ног Фӕдзӕхсты комкоммӕ загъдӕуы, Аароны хистӕрсауджынад, Йесо Чырыстийы ног, «Мелхиседекы цытноммӕ гӕсгӕ», хистӕрсауджынадимӕ абаргӕйӕ, ӕнӕххӕст кӕй у. Рац 6:20; 29:29; Дзут 5:6; 7:11

Авраам, Аврам

Хуыцау кӕй равзӕрста ӕмӕ фидыд кӕимӕ сарӕзта, дзуттаг адӕмы уыцы фыццаг патриарх. Раздӕр хуындис Аврам, фӕлӕ йын фӕстӕдӕр Хуыцау радта ног ном — Авраам. Уыди цӕугӕцардгӕнӕг.

Хуыцауы дзырдӕй ныууагъта йӕ райгуырӕн бӕстӕ ӕмӕ ӕрцарди дард Ханааны — Хуыцау ын ныфс бавӕрдта ацы зӕхх йӕ байзӕддӕгтӕн раттынӕй. Авраам ӕмӕ йӕ бинойнаг Саррӕ бирӕ фыдӕвзарӕнтӕ баййӕфтой, бирӕ рӕстӕг фенхъӕлмӕ кастысты сӕ фырт Исаакы райгуырдмӕ.

Исаакӕй уӕлдай ма Авраамӕн уыдис ӕндӕр фырт дӕр — Измаел, райгуырдис ын Саррӕйы лӕггадгӕнӕг сылгоймаг Агарӕй. Уыди ма йын ӕндӕр цот дӕр.

Исаакы фырт Йаков сси Израилы дыууадӕс хӕдзарвӕндаджы фыдӕл.

Библийы Авраам у Хуыцауыл иузӕрдион, цыфӕндыйӕ дӕр Йе ’ппӕт бардзырдтӕ ӕххӕст кӕнынмӕ цӕттӕ чи уыди, ахӕм адӕймаг. Райд 11:27; 12:9; 15:1-21; 17:5; Ром 4:3; Дзут 11:8-19

Адӕймаджы Фырт

Дзуттаг дзырдбаст «бен-адам», арамейагау — «бар-энош», комкоммӕ тӕлмацгондӕй нысан кӕны «адӕймаджы фырт», ома «адӕймаг», «мӕлӕтӕн лӕвӕрд». Хуыцау раргом вӕййы пехуымпар Езекиелмӕ ӕмӕ йӕ хоны «адӕймаджы фырт». Пехуымпар Даниил Адӕймаджы Фырт хоны, Хуыцау ӕппӕт дзыллӕты йӕ дӕлбар Кӕмӕн бакӕндзӕн, уыцы ӕрцӕуинаг Паддзах Мессиайы. Евангелийы Йесо Чырысти Йӕхи арӕх фӕхоны Адӕймаджы Фырт ӕмӕ уымӕй, ӕвӕццӕгӕн, амоны Даниилы развӕлгъау дзырдмӕ. Рац 11:5; Пс 8:5; Езек 2:1; Дан 7:13-14; Мт 8:20; 19:28; Мк 2:10; Хъуыд 7:56

Алелуйа

Дзуапхъӕр, рагон дзуттаг дзырд («халелуйа»), нысан кӕны «стаут Хуыцауы». Арӕх ӕмбӕлдис рагон дзуттӕгты куывдтытӕ ӕмӕ гимнты. Пс 147:9; 148:1,14; 149:1,9; 150:1,6; Ӕрг 19:1-6

Аммен

Рагон дзуттаг дзырд «аммен» нысан кӕны «ӕцӕг» кӕнӕ «ӕцӕгдзинад», «афтӕ уӕд», «ӕнӕмӕнг». Арӕх дзы пайда кӕнынц куывды кӕронбӕттӕны. Дзырд «аммен»-ӕй райдайӕн кӕнӕ фӕуӕн ис уацамынд кӕнӕ куывд.

Искӕй ныхасӕн ацы дзырдӕй дзуапп дӕтгӕйӕ, адӕймаг ӕвдисы, йемӕ ӕххӕстӕй разы кӕй у, уый. Ным 5:22; Фӕл 27:15-26; Йер 11:15; Ром 1:25; Ӕрг 3:14

Анакы байзӕддӕгтӕ

Израилӕгты ӕрбацӕуыны размӕ Хевронмӕ хӕстӕг Ханааны цӕрӕг адӕмтӕй иу. Уӕйгуыты байзӕддаг, Анакы фӕдонтӕ, уыдысты ӕнахуыр тыхджын ӕмӕ бӕрзонд. Фӕл 9:2; Нун 11:21-22

Апостол

Рагон бердзенаг ӕвзаджы ацы дзырд нысан кӕны «ӕрвыст» («минӕвар», «уацхӕссӕг»). Евангелийы афтӕ хонынц, Йесо Чырысти кӕй равзӕрста ӕмӕ Фарны Уац амонынмӕ кӕй арвыста, уыцы адӕймаджы. Апостол уӕвын тынг бӕрнон ӕмӕ кадджын хъуыддаг уыдис: кӕд Чырысти уӕларвон Паддзах у, уӕд апостол та — Йӕ ӕххӕстбарджын минӕвар зӕххыл.

Фыццаджыдӕр афтӕ хонынц Чырыстийы ӕввахсдӕр дыууадӕс ахуыргӕнинаджы, Йӕ зӕххон царды Йемӕ чи цыди, уыдоны. Фӕстӕдӕр йӕхи апостол хонын райдыдта Павел дӕр — Чырысти Йӕ амӕлӕт ӕмӕ райгасы фӕстӕ лӕггад кӕнынмӕ кӕмӕ фӕсидтис, уый. Гӕнӕн ис, афтӕ хуыдтой Фарны Уацы иннӕ амонджыты дӕр, зӕгъӕм, Варнавӕйы. Мт 10:1-20; Хъуыд 14:14; Гал 1:11-19

Арамейаг ӕвзаг

Хӕстӕгдӕр у рагон дзуттаг ӕвзагмӕ (фӕстӕдӕр — ивритмӕ), къаддӕр хион у араббаг ӕвзагӕн.

Ч. Р. агъ. VI ӕнусы уыдис ӕппӕт Хӕстӕг Скӕсӕны дипломати ӕмӕ сӕудӕджерады сӕйраг ӕвзаг. Рагон Фӕдзӕхсты иуӕй-иу чингуыты хӕйттӕ — Езр 4:8—6:18; 7:12-26; Йер 10:11; Дан 2:4—7:28 — фыст сты арамейаг ӕвзагыл.

Йесо Чырыстийы зӕххон царды заман арамейаг ӕвзаг Палестинӕйы уыдис иудейӕгты дзургӕ ныхасы сӕйраг хуыз.

Аргъуан

Бердзенаг дзырд «экклесиа» нысан кӕны «ӕмбырд». Йесо Чырысти кӕй уырны, уыцы дзыллӕйы дӕр Ног Фӕдзӕхсты хонынц аргъуан. Аргъуантӕ ма хуыйнынц, иу ран чи цӕры ӕмӕ Хуыцаумӕ кувын, Сыгъдӕг Фыст ахуыр кӕнын ӕмӕ бастдзинад аразыны тыххӕй иумӕ чи ӕрӕмбырд вӕййы, уырнджыты уыцы къордтӕ дӕр. Мт 16:18; Хъуыд 8:1; 20:28; Ром 16:4; Кол 1:24

Аргъуыд

Дины сӕйрагдӕр ӕгъдӕуттӕй иу: донмӕ ныххызт нысан кодта адӕймаджы ссыгъдӕг кӕнын ӕмӕ йӕ Хуыцауы бар бакӕнын. Ног Фӕдзӕхсты ныхас цӕуы аргъуыды дыууӕ хуызыл: Аргъауӕг Иуане фыццаг аргъуыдта, йӕ тӕригъӕдтыл чи ӕрфӕсмон кодта ӕмӕ Хуыцауы фӕндон ӕххӕст кӕныныл чи ныллӕууыд, уыцы адӕймӕгтыл. Уый фӕстӕ Йесо Чырысти Йӕхӕдӕг Иорданы цӕугӕдоны аргъуыд райста Иуанейӕ, ӕмӕ Йыл Сыгъдӕг Уд уӕларвӕй Йӕхи ӕруагъта. Уыцы рӕстӕг райдыдта Йесойы лӕггад Мессиайы хуызы. Йесо Чырыстийы амӕлӕт ӕмӕ райгасы фӕстӕ аргъуыды мидис фӕарфдӕр ис: адӕймаг йӕ къух сисы йӕ раздӕры тӕригъӕдджын цардыл, ома тӕригъӕдӕн амӕлы, фӕлӕ райгас вӕййы Чырыстиимӕ иумӕ ног цард кӕнынӕн. Ног Фӕдзӕхсты «Йесойы аргъуыд» нысан кӕны Йесойы хъизӕмӕрттӕй фӕхайджын уӕвын, «Удӕй аргъуыд» та — адӕймагыл Сыгъдӕг Уд Йӕхи кӕй ӕруагъта ӕмӕ адӕймаг Удӕй кӕй схайджын ис, уый. Мк 1:5,7-12; Хъуыд 10:47; Кол 2:12

Аси

Ромаг провинци, ныртӕккӕйы Чысыл Азийы (Турчы) хай. Йӕ сӕйраг сахар уыдис Эфес (афтӕ у нырыккон транслитерацийы). Азийӕн, куыд дунейы хайӕн, йӕ ном равзӕрдис ацы провинцийы номӕй, фӕлӕ дыууӕ номы кӕрӕдзиимӕ хӕццӕ кӕнын нӕ хъӕуы. Хъуыд 19:26; Ӕрг 1:4

Ассири

Рагон тыхджын импери ныры Иракы зӕххыл, йӕ сӕйраг сахар — Ниневи. Ч. Р. агъ. 722 азы ассириӕгтӕ басастой Цӕгатаг Израилаг паддзахад ӕмӕ израилӕгтӕй бирӕты уацары райстой. Уый фӕстӕ Ассирийы империйы иннӕ хӕйтты цӕрджыты ӕвӕндонӕй ӕрцӕрын кодтой Израилы зӕххыл. Уыдон-иу, Израилы зӕххыл ма цӕргӕйӕ чи баззадис, уыцы израилӕгтимӕ бинонтӕ скодтой. Ассириӕгтӕ бабырстой Иудеймӕ (Хуссайраг паддзахадмӕ) дӕр, фӕлӕ сын ӕй басӕттын нӕ бантыст. Фӕстӕдӕр Ниневийы сахары баййӕфта Хуыцауы азар, ӕмӕ йӕ бынтон ныппырх чындӕуыд знӕгты къухӕй. 4 Пад 18:9; 19:36; Наум 1:3

Ӕвдисӕйнаг

Исты ныффидар кӕныны, уырнынад тыхджындӕр кӕныны, фидӕн раргом кӕныны тыххӕй Хуыцау цы архайд кӕнӕ диссаг саразы, уый. Райд 9:12; Рац 3:12; Фӕт 6:17; Мт 12:39-40

Ӕгъдау

Рагдзуттаг «Торӕ», ома «Ӕгъдау», у, Хуыцау Йӕ адӕмӕй цавӕр цард ӕмӕ кадмӕ ӕнхъӕлмӕ кӕсы, уый тыххӕй ахуырад. Хуыцау Моисейӕн радта Ӕгъдау, цӕмӕй йӕ уый Израилы адӕммӕ фӕхӕццӕ кӕна. Ацы ахуырад ӕмӕ йӕ ралӕвар кӕныны истори Рагон Фӕдзӕхсты ӕвдыст сты, сӕйрагдӕр, Ӕгъдау дӕр ма кӕй фӕхонынц, уыцы Фондзчиныгоны (Библийы фыццаг фондз чиныджы). Ӕгъдау лӕвӕрдта израилӕгтӕн бӕстон уынаффӕтӕ сӕ дин ӕмӕ ӕхсӕнадон царды тыххӕй, бӕрӕг сын кодта сӕ хидарыны нормӕтӕ. Ног Фӕдзӕхсты апостол Павел дзуры, зӕгъгӕ, адӕмӕн сӕ бон нӕу Ӕгъдауы ӕппӕт домӕнтӕ сӕххӕст кӕнын, стӕй Ӕгъдауӕн йӕхимӕ дӕр нӕй, адӕмы сӕ тӕригъӕдты тыххӕй ӕфхӕрдӕй чи фервӕзын кӕна, ахӕм хъомыс. Уымӕ гӕсгӕ Ног Фӕдзӕхсты Ӕгъдауы ныхмӕ ӕвӕрд у фарн. Райд 26:5; Рац 24:12; Пс 1:2; 18:8; Мт 5:17; Гал 4:21; Ром 2:12-13,25; 3:20

Ӕгъдаузонӕг

Хуыцау Израилӕн цы Ӕгъдау радта, уый хорз чи зоны, ахӕм адӕймаг. Ӕгъдаузонӕгӕн йӕ куыст уыдис Ӕгъдау рафыссын, иртасын, пайда дзы кӕнын ӕмӕ йӕ адӕмӕн амонын ӕмӕ ӕмбарын кӕнын. Ахӕм адӕймӕгтӕн дзуттӕгты дзыллӕйы ӕхсӕн уыдис стыр кад ӕмӕ бархъомыс. Фӕлӕ фӕдзӕхстытӕ ӕххӕст кӕныны тыххӕй цы уагӕвӕрдты ӕмбырдгонд сарӕзтой, уый хуымӕтӕг иудейӕгтыл сӕвӕрдта тынг уӕззау уаргъ. Уый тыххӕй Йесо Чырысти азымы дардта ӕгъдаузонджыты (уыдонмӕ хаудысты, ӕвӕццӕгӕн, чиныгзонджытӕ дӕр). Мт 22:35; 23:23; Лк 10:25

Ӕлгъыст (ӕлгъыстаг), анафемӕ

Хуыцауы номыл сафинаг цы у, уый: Хуыцауӕн нывонды хуызы-иу хъуамӕ бындзагъд ӕмӕ пырхгонд ӕрцыдаиккой хӕстон тӕлӕтыл нымад адӕм, цӕрӕгойтӕ ӕмӕ дзауматӕ. Уымӕй уӕлдай ма Ног Фӕдзӕхсты апостол Павел ӕлгъыст хоны, Евангели раст чи не ’мбарын кӕны ӕмӕ Йесо Чырыстийы йӕ зӕрдӕмӕ чи нӕ исы, уыдоныл Хуыцауӕй хъоды бакӕнын. Нун 6:17-20; 1 Кор 16:22; Гал 1:8-9

Ӕнӕсунӕт

Библийы ацы дзырдӕй хонынц муртаттаг адӕмы, лӕппуйы ӕмӕ нӕлгоймаджы кӕройнаг буар лыг кӕныны ӕгъдау кӕмӕ нӕ уыдис, уыдоны, зӕгъӕм, филистимӕгты. Ацы дзырд ма ӕмбӕлы ахӕм дзырдбӕстыты: «ӕнӕсунӕт зӕрдӕтӕ», «ӕнӕсунӕт хъустӕ» ӕмӕ ӕнд., — афтӕ хонынц, Бардарӕджы фӕдыл чи нӕ цӕуы, уыдоны. Лев 26:41; Фӕт 14:3; Езек 44:7; Хъуыд 7:51; Ром 3:30; Гал 2:7

Ӕргомад

Хуыцау адӕмӕн йӕ фӕнд раргом кӕны алы хуызты: уӕларвӕй ӕрыхъуысгӕ хъӕлӕсы, зӕдты, пехуымпарты, цӕстылуайӕнты, Сыгъдӕг Фысты фӕрцы. Хуыцауы фӕндон ӕвдисӕг мадзӕлттӕ иууылдӕр иумӕ хуыйнынц ӕргомад. Рац 25:21; Пс 18:8; 118:130; Ис 56:1; Дан 10:1; Мт 2:12; Ром 14:24-26; Ӕрг 1:1

Ӕрдызт

Ӕрдызт нӕлгоймаг. Рагзаманты бирӕ адӕмтӕм паддзахы усдон хъахъхъӕдтой ӕрдызт лӕгтӕ (уӕвгӕ, дзуттӕгтӕм ахӕм ӕгъдау нӕ уыдис). Уыдон-иу арӕх сбарджын сты паддзахы галуаны ӕмӕ-иу бацахстой бӕрзонд бынӕттӕ, уымӕ гӕсгӕ дзырд «ӕрдызт» сси ӕмбарынад «паддзахы дӕлдӕр»-ы синоним. 4 Пад 25:19; Ест 2:3; Хъуыд 8:27-39

Ӕрхуы денджыз

Афтӕ хуындис, Кувӕндоны кӕрты донӕй йедзагӕй цы стыр бӕрцуат лӕууыдис, уый. Сауджынтӕ дзы пайда кодтой сӕ къухтӕ ӕмӕ сӕ къӕхтӕ ӕрӕхсынӕн. 3 Пад 7:23-26; 2 Азф 4:2-5,10

Баал

Арвнӕрынгӕнӕг хуыцау — Палестинӕйы цӕрӕг хананейӕгтӕ израилӕгты ӕрцыды размӕ рагзаманты кӕмӕ куывтой, уыцы хуыцӕуттӕй иу.

Ацы дзырды фыццаг нысаниуӕг у «хицау, ӕлдар». Бӕстӕйы цы бынӕттон цӕрджытӕ баззадис, уыдоны фӕзмгӕйӕ-иу израилӕгтӕ дӕр Баалӕн арӕх кад кодтой. Уый нымад уыдис Хуыцауы раз адӕмӕн се стырдӕр фыдракӕндтӕй иуыл. Фӕт 2:13; 10:6; 1 Пад 7:3-4; 12:10; Ром 11:4

Барвӕндӕй лӕвар, барвӕндӕй хаст хуын, мысайнӕгтӕ

Адӕймаг барвӕндӕй Кувӕндонмӕ кӕй хаста, уыцы хор, оливӕйы сой, сӕн кӕнӕ ӕхца — мысайнӕгтӕ. Рац 35:29; 36:3; Езр 3:5; 8:28; Пс 118:108

Бардарӕг

Бирӕ тӕлмацты ацы дзырд ӕвдисы, Хуыцау Моисей ӕмӕ израилӕгтӕн Йӕхи цы номӕй раргом кодта, уый — «Яхве». Ацы дзуттаг дзырд куыд дзургӕ у, уый бӕрӕг нӕу. Хатгай-иу дзырд «бардарӕг» уыдис хуымӕтӕджы сидӕн дӕр — афтӕ-иу сдзырдтой кадджын кӕнӕ бархъомыс адӕймагмӕ («хицау»). Рац 3:15; 6:2; Фӕл 6:4; Мт 8:2

Бардарӕджы бон, фӕстаг бон

Рагзаманты израилӕгтӕ нымадтой, зӕгъгӕ, уый у, Хуыцау Израилы знӕгты кӕд бафхӕрдзӕн ӕмӕ Йӕ адӕмы кӕд фервӕзын кӕндзӕн, уыцы бон. Фӕлӕ фӕстӕдӕр йӕ нысаниуӕг аивта, ӕмӕ пехуымпарты развӕлгъау ныхӕсты нымад у, Бардарӕг дзыллӕты историмӕ кӕд бавналдзӕн ӕмӕ дунейӕн тӕрхон кӕнынмӕ кӕд ӕрцӕудзӕн, уыцы боныл.

Ног Фӕдзӕхсты загъдӕуы, Хуыцау уыцы бон Йесо Чырыстийы къухӕй ӕппӕт дунейӕн тӕрхон кӕй кӕндзӕн.

Ацы бон ма хуыйны Фӕстаг бон кӕнӕ Тӕрхоны бон дӕр. Ис 13:6,9; Езек 13:5; Иоел 1:15; Ам 5:18,20; Авад 1:15; Соф 1:7,14; Ин 6:39; 11:24; Хъуыд 2:20

Бӕрзӕндтӕ

Ханаанаг дины кувӕндӕттӕ; фылдӕр хатт сӕ арӕзтой обӕутты цъуппытыл, фӕлӕ-иу уыдысты стыр бӕлӕсты бын ӕмӕ дӕлвӕзты дӕр. Ацы кувӕндӕтты цӕджындзтӕ ӕвӕрдтой ус-хуыцау Астартӕйы номыл ӕмӕ йын хастой нывӕндтӕ. Зӕхх цӕмӕй бирӕ тыллӕг дӕтта, уый тыххӕй-иу уыцы кувӕндӕтты кодтой хӕлд ӕмӕ хъахбай митӕ. Уыцы хъуыддаг ӕлгъаг уыди Бардарӕджы раз ӕмӕ пехуымпарты уылты бирӕ хӕттыты хъусын кодта карз фауӕн ныхас. Лев 26:30; 3 Пад 3:2-4; 4 Пад 23:1-28; Йер 7:31

Буд

Экзотикон зайӕгойы хус писи, ӕмбырд ӕй кӕнынц бӕлӕстыл; куы йӕ ссудзай, уӕд йӕ фӕздӕг кӕны ӕхсызгон хӕрздӕф. Буд уыдис зынаргъ. Фембӕлды Цатыры, фӕстӕдӕр та Йерусалимы Кувӕндоны «буд судзын» уыди нывонд кӕныны хицӕн хуызыл нымад. Ахӕм хӕрздӕфгӕнӕнӕнтӕ ма хонынц фимиам дӕр. Рац 30:34; Лев 2:1,15; Мт 2:11; Ӕрг 8:4

Вавилон

Рагон Хӕстӕг Скӕсӕны стырдӕр сахар, Дыууӕдонастӕу ныры хуссайраг Иракы зӕххыл, рагзаманты тыхджындӕр империтӕй иуы сӕйраг сахар. Вавилоны куывтой бирӕ алыхуызон хуыцӕуттӕм. Ч. Р. агъ. 586 азы вавилойнӕгтӕ бацахстой Иудӕйы Хуссайраг паддзахад (Иудей), ныппырх кодтой Йерусалим ӕмӕ Кувӕндон, уацары райстой бирӕ иудейӕгты ӕмӕ сӕ ӕрцӕрын кодтой Вавилоны паддзахады зӕххытыл. Ног Фӕдзӕхсты заманмӕ Вавилон пырхгонд ӕрцыдис, уымӕ гӕсгӕ дзырд «вавилон» нысан кӕны хӕйрӕджы паддзахад; ӕвӕццӕгӕн, уыимӕ бастой Ром дӕр — Йерусалим чи басаста, муртаттаг культтӕ ӕмӕ бирӕ ӕнӕуагдзинӕдты артдзӕст чи уыдис, уыцы ног стыр империйы сӕйраг сахар. 4 Пад 25:1-22; Ӕрг 18

Веелзевул

Сайтаны (хӕйрӕг дӕр ӕй хонынц), Хуыцауы знаг ӕмӕ дӕлимонты раздзоджы нӕмттӕй иу. Ацы ном, ӕвӕццӕгӕн, баст у Ханааны муртаттаг адӕмы сӕйраг хуыцау Баалы номимӕ. 4 Пад 1:6; Лк 11:15

Галаад

Махиры фырт, Менассиайы фырты фырт. Уымӕй уӕлдай ма, Галаад, зӕгъгӕ, афтӕ хуындис Израилы иу хай Иорданы скӕсӕнварс, уыдис хӕхбӕстӕ, ӕмӕ дзы цардысты Рувим ӕмӕ Гады хӕдзарвӕндӕгтӕ, стӕй Менассиайы хӕдзарвӕндаджы ӕмбис. Райд 31:21-25; 31:47-48; Фӕл 3:13-15; Нун 17:1

Галилей

Израилы цӕгатварс ӕмбӕхсӕн сахартӕй иуы — Кедешы — алыварс зӕхх; уыдис Иссахары, Неффалимы, Зевулоны ӕмӕ Асиры хӕдзарвӕндӕгты бар. Вавилойнаг уацары заман уым цы дзуттӕгтӕ баззадис, уыдон сӕмхӕццӕ сты ӕрцӕуӕг муртаттӕгтимӕ, фӕстӕдӕр ма сӕм бафтыдысты арамейаг, финикиаг ӕмӕ бердзенаг ӕрлидзджытӕ, уымӕ гӕсгӕ ацы бынат арӕх нымадтой муртаттагыл. Йесо Чырысти Йӕ зӕххон царды фылдӕр хай арвыста Галилейы, ам бирӕ уацамынд кодта ӕмӕ амыдта. Нун 20:7; 21:32; 4 Пад 15:29; Мт 4:23; Ин 1:46; 7:52

Галилейы денджыз

Иорданы донгуырӕн, стыр ӕдзӕхх цад Галилейы. Библийы ацы цадӕн ис ӕндӕр нӕмттӕ дӕр — Геннисареты цад, Киннерет, Тивериады денджыз. У кӕсагджын, вӕййы дзы ӕцӕг уаддымгӕтӕ, уымӕ гӕсгӕ йӕ арӕх хуыдтой денджыз дӕр. Библийы ӕмбӕлынц ацы цады алыхуызон нӕмттӕ. Ным 34:11; Мт 4:18; Лк 5:1; Ин 21:1

Гееннӕ, Хинномы дӕлвӕз

Бердзенаг дзырд «гееннӕ» равзӕрдис дзуттаг дзырд «ге-хинном»-ӕй («Хинномы дӕлвӕз»). Хуыдтой ма йӕ «Хинномы фыртты дӕлвӕз» дӕр. Ацы бынат ис Йерусалимӕй дарддӕр, хуссар-скӕсӕнӕрдыгӕй. Рагзаманты уым куывтой Баалмӕ кӕнӕ Молохмӕ, арӕх сын хастой лӕгнывӕдтӕ.

Иудейаг паддзах Иосиа нӕ уагъта ахӕм нывӕндтӕ хӕссын, фӕлӕ та-иу муртаттаг культтӕ сног сты. Пехуымпар Йеремиа развӕлгъау дзырдта, Йерусалимы цӕрджытӕ уыцы дӕлвӕзы знӕгты къухӕй мард кӕй ӕрцӕудзысты ӕмӕ ӕнӕныгӕдӕй уым кӕй баззайдзысты. Гӕнӕн ис, ӕмӕ пехуымпар Исайа дӕр кодта уыцы дӕлвӕзы кой, тӕригъӕдджынтӕ рӕстудтӕн сӕ цӕстыты раз ӕфхӕрд цы ран ӕрцӕудзысты, ууыл куы дзырдта, уӕд. Уыцы бынат йедзаг уыдзӕн, тӕригъӕдджынтӕн сӕ буар чи ӕвдӕрздзӕн, ахӕм зынг ӕмӕ уаллӕттӕй. Уымӕ гӕсгӕ гееннӕ хонын райдыдтой, ӕнӕахуысгӕ арт кӕм судзы, ахӕм бынат тӕригъӕдджынты ӕфхӕрынӕн. Ацы нысаниуӕджы дзырд «гееннӕ» ӕмбӕлы Ног Фӕдзӕхсты. Заманты кӕрон иууылдӕр Тӕрхонмӕ куы райгас уой, уӕд тӕригъӕдджынтӕ ӕппӕрст ӕрцӕудзысты гееннӕйы. Нун 15:8; 4 Пад 23:10; 2 Азф 28:3; Ис 66:24; Йер 19:6-9; Мт 5:22; 10:28; Мк 9:43; Лк 12:5; Йак 3:6

Гуымиры, быдыргъ

Дурын кӕнӕ хъӕдын ныварӕзт; адӕм хуыцауы хуызы кӕмӕ куывтой, ахӕм сурӕтгонд кӕнӕ ӕндӕр предмет. Рац 20:4; Фӕт 17:3; Ис 40:19-20; Хъуыд 7:41

Давид

Хуыцау кӕй равзӕрста ӕмӕ Саулы фӕстӕ Израилы паддзах кӕй скодта, уый.

Паддзах сси Ч. Р. агъ. 1000 азмӕ ӕввахс ӕмӕ Израилӕй рауайын кодта стыр паддзахад, Йерусалим та йын скодта йӕ сӕйраг сахар.

Уый уыдис разагъды хӕстон ӕмӕ уыимӕ стыр поэт дӕр, Рагон Фӕдзӕхсты Псаломты — Хуыцауы стауӕн зарджыты — автортӕй иу.

Давид иузӕрдионӕй лӕггад кодта Хуыцауӕн, ӕмӕ йын уый тыххӕй Хуыцау зӕрдӕ бавӕрдта, йӕ амӕлӕты фӕстӕ Израилы паддзахиуӕг ӕрмӕст йӕ байзӕддӕгтӕ кӕй кӕндзысты. Паддзахы бынаты Давиды раивта йӕ фырт Соломон. Израилы пехуымпартӕ развӕлгъау дзырдтой, зӕгъгӕ, дунейыл рӕстагӕй паддзахиуӕг Чи хъуамӕ кӕна, уыцы Мессиа (бердзенагау «Христос») дӕр уыдзӕнис Давиды байзӕддаг. Уымӕ гӕсгӕ Чырыстийы дӕр хуыдтой Давиды Фырт (Байзӕддаг). 1 Пад 16:13; 17:12-58; 2 Пад 7; Пс 88:4-5; Мт 22:41-45

Давиды сахар

Йерусалимы рагондӕр хай, Сионы хохы фахсыл амад фидар, паддзах Давид бынӕттон цӕрджытӕй, йевусӕгтӕй, кӕй байста, уый. Лукайы Евангелийы Давиды сахар хуындӕуы Вифлеем дӕр — Давид уым кӕй райгуырдис, уымӕ гӕсгӕ. 2 Пад 5:6-9; Лк 2:11

Давиды фырт

Комкоммӕ паддзах Давиды байзӕддаг. Иудейӕгтӕ афтӕ хуыдтой Мессиайы (Чырыстийы), уымӕн ӕмӕ сӕ уырныдта, Мессиа паддзах Давиды мыггагӕй кӕй уыдзӕн, уый. Йер 23:5; Мт 1:20; Мт 20:30; Лк 20:41-44

Дӕлимон, фыдмон

Хӕйрӕджы дӕлбар чи у, ахӕм мон. Адӕм-иу тарстысты дӕлимонтӕй, уымӕн ӕмӕ уыдонӕн сӕ бон у ацы дунейы архайын, зӕгъӕм, адӕймаджы мидӕг бацӕуын ӕмӕ йыл бынтон сбарджын уӕвын. Фӕлӕ ацы дунейы сӕйраг бартӕ Хуыцаумӕ кӕй сты, уымӕ гӕсгӕ-иу Йесо Хуыцауы тыхӕй адӕмы дӕлимонтӕй ссӕрибар кодта, стӕй уыцы хъомысӕй схайджын кодта Йӕ ахуыргӕнинӕгты дӕр. 1 Пад 16:14; Лк 11:19; Хъуыд 19:15-16; 1 Кор 10:20

Дӕс сахары

Галилейы денджызӕй хуссарӕрдӕм ӕмӕ скӕсӕнӕрдӕм цы дӕс сахары уыдис (ӕрмӕст Дамаск уыдис цӕгатӕрдыгӕй), уыдоны цӕдис. Цардысты дзы, сӕйрагдӕр, муртаттӕгтӕ. Сахартӕ хуындысты: Скифополь, Гиппос, Дамаск, Гадарӕ, Рафанӕ, Канафӕ, Пеллӕ, Дион, Герасӕ, Филадельфиа. Фӕстӕдӕр ацы цӕдис фестырдӕр ис, бацыдысты йӕм бынӕттон 14 кӕнӕ 18 сахары. Мк 7:31

Дзуар

Йесо Чырыстийы заман Ромаг империйы тӕккӕ уӕззаудӕр фыдракӕндтӕ саразӕг адӕймӕгты мӕлӕтмӕ раттыны тыххӕй цы арӕзтагӕй пайда кодтой, уый. Конд уыдис зӕххы сагъд цӕджындз ӕмӕ йыл цӕхгӕрмӕ фидаргонд хъӕдӕй. Дзуарыл байтындзыны тӕрхон-иу кӕмӕн рахастой, уыдоны-иу дзуарыл бабастой кӕнӕ зӕгӕлтӕй ныххуыдтой ӕмӕ-иу сӕ хъизӕрмаргӕнгӕйӕ афтӕмӕй ныууагътой. Ахӕм мӕлӕт нымад уыдис ӕппӕты ӕвирхъаудӕр ӕмӕ ӕгаддӕрыл. Дзуарыл байтындзыны тӕрхон-иу кӕмӕн рахастӕуыд, уый хъуамӕ йӕ дзуар йӕхӕдӕг хастаид. Уый у «хи дзуар хӕссын»-ы комкоммӕ нысаниуӕг. Йесо Чырысти дзуарыл тыгъд куы ӕрцыдис, уӕд Чырыстийы фӕрцы ацы марӕнгарз сси ирвӕзын ӕмӕ цардмӕ здӕхыны нысан. Мт 10:38; Лк 23:26; 1 Кор 1:17-18

Динари

Ромаг ӕвзист ӕхца, ӕххуырст кусӕджы боны мызд. Лк 20:24

Донгонд дзулты бӕрӕгбон

Бӕрӕг ӕй кодтой дзуттаг къӕлиндары фыццаг мӕй авивы (хуындис ма нисан дӕр), 15-ӕм бонӕй 21-ӕм бонмӕ, ӕмӕ-иу райдыдта Куадзӕны хӕдфӕстӕ. Къуырийы дӕргъы израилӕгтӕ мысыдысты, Хуыцау сӕ Мысырӕй ӕваст куыд ракодта, уый. Хӕдзары хъуамӕ ма уыдаид ӕнхъизӕнджын хойрӕгтӕ, стӕй ӕнхъизӕнджын дзул дӕр хӕрӕн нӕ уыди. Бӕрӕгбоны фыццаг ӕмӕ ӕвдӕм бонты кодтой уазӕмбырдтӕ ӕмӕ хастой ӕмбӕлгӕ нывӕндтӕ. Ног Фӕдзӕхсты заман Куадзӕн ӕмӕ Донгонд дзулты бон нымад уыдысты иу бӕрӕгбоныл. Рац 12:14-20; 13:3-10; 23:15; 34:18; Лев 23:6-8; Ным 28:17-25; Фӕл 16:3-4,8; Мк 14:1,12; Лк 22:1

Елеоны хох

Ныллӕггомау хох Йерусалимы скӕсӕйнаг сисмӕ хӕстӕг; уырдыгӕй тынг рӕсугъдӕй зыны ӕгас сахар дӕр. Хонынц ма йӕ Сойджын хох дӕр. Йӕ рӕбын, Гефсиманы дыргъдоны, зади оливӕ бӕлӕстӕ. Ам ӕрцыдысты Библийы историйы бирӕ цаутӕ: зӕгъӕм, Езекиел хохы сӕрмӕ федта Хуыцауы кад сахарӕй ацӕугӕ, Захариа развӕлгъау дзырдта, Бардарӕджы Боны цаутӕ ацы бынатӕй кӕй райдайдзысты, Чырысти ацы ран кодта заманты кӕроны кой ӕмӕ ардыгӕй ссыди уӕларвмӕ. Езек 11:23; Зах 14:4; Мт 24:3

Ермон

Израилы бӕрзонддӕр хох, ис бӕстӕйы цӕгатварс. Фӕл 3:8-9; 4:48; Нун 11:3; Пс 41:7; 88:13; 132:3

Ефод

Дины фӕтк ӕххӕст кӕнгӕйӕ, сауджынтӕ кӕй дардтой, ахӕм ӕнӕдыс уӕлӕдарӕс. Зӕгъӕм, скодтой-иу ӕй, Хуыцауы фӕндон базонын-иу куы хъуыдис, уӕд. «Фӕтӕгты чиныджы» та ефоды кой ис хӕдзарон хуыцаугӕндтимӕ (терафимтимӕ) — гӕнӕн ис ӕмӕ ныхас цӕуы гуымирыйы дарӕсыл. Рац 28:6; Лев 8:7; 1 Пад 2:18; Фӕт 17:5; 1 Азф 15:27

Зӕд

Уӕлӕрдзон гоймаг, лӕггад кӕны Хуыцауӕн ӕмӕ Йын Йӕ бардзырдтӕ хӕццӕ кӕны адӕммӕ, ӕххуыс кӕны ӕмӕ хъусын кӕны Хуыцауы фӕндон.

Равзӕрдис рагонд дзуттаг дзырд «малах»-ӕй (бердзенагау — «ангелос»), нысан кӕны «уацхӕссӕг». Афтӕ-иу схуыдтой адӕймаджы дӕр. Библийы иуӕй-иу уӕлдай кадджындӕр зӕдты хонынц сӕ нӕмттӕй — Михаел, Габриел.

Зӕдты иу хай растадис Хуыцауы ныхмӕ ӕмӕ Йӕ коммӕ нал кастис, сайтаны фарс рахӕцыдысты. Ахӕмты хонынц сӕфт зӕдтӕ. Райд 16:7-11; 19:1-29; 22:11-12; Пс 148:2; Лк 1:8-20; 2 Пет 2:4; Дзут 1:13-14

Зындон, дӕлдзӕх

Хӕстӕг Скӕсӕны бирӕ адӕмты уырнынадмӕ гӕсгӕ, мӕрдтыбӕстӕ ис зӕххы арфы, ӕмӕ сӕ амӕлӕты фӕстӕ адӕм се ’гас дӕр — куыд рӕстудтӕ, афтӕ тӕригъӕдджынтӕ дӕр — ныххизынц уырдӕм. Дзуттаг Библийы ацы дуне фӕхонынц «шеол», бердзенаг Библийы та — «хадес».

Фӕлӕ ацы зындон ӕмӕ, нырыккон хуыцаузонады «зындон» кӕй хонынц, уыдон бынтон иу не сты.

Мӕрдты дунейы мард адӕймӕгты удтӕ сты аууӕтты хуызӕн, ӕххӕст цард схонӕн кӕмӕн нӕй, ахӕм уавӕры; уый у фыны хуызӕн ӕмӕ дзы ӕппындӕр ницы архайд цӕуы. Хорзыл нымад уыдис карджынӕй амӕлын ӕмӕ «фыдӕлтӕм фӕцӕуын».

Чырыстийы райгуырды агъоммӕ (Ч. Р. агъ.) III ӕнусмӕ хӕстӕг иудейӕгты уырныдта, адӕймаджы уд йӕ зӕххон царды тыххӕй йӕ амӕлӕты фӕстӕ дзуапп кӕй дӕтдзӕн, уый. Тӕригъӕдджынтӕм ӕнхъӕлмӕ кӕсы карз ӕфхӕрд, рӕстудтӕм та — хорзӕх ӕмӕ арфӕ. Ног Фӕдзӕхсты Йесо уӕлахиз кӕны мӕлӕтыл, ӕмӕ уыцы уӕлахизӕй хайджын у мӕрдты дуне дӕр, уымӕн ӕмӕ Уый у удӕгӕсты ӕмӕ мӕрдты Бардарӕг.

Заманты кӕрон иууылдӕр куы райгас уой, уӕд тӕригъӕдджынтӕ ӕфхӕрд ӕрцӕудзысты сӕрмагонд бынаты — Ног Фӕдзӕхсты йӕ хатгай фӕхонынц «гееннӕ». Хъизӕмӕртты, ӕфхӕрды ӕмӕ сӕфты бынат нырыккон хуыцаузонады арӕх фӕхонынц «зындон». Райд 15:15; 42:38; Ным 16:33; Иов 7:9; Пс 15:10; 62:10; Ӕмб 15:11; Екк 9:10; Ис 14:15; Езек 32:18; Лк 16:22; Хъуыд 2:27,31; Ром 14:9; Ӕрг 20:13

Израил

Ном «Израил» Хуыцау радта Йаковӕн, Пенуелы сахары Йемӕ куы хӕцыдис, уӕд. Рагон Фӕдзӕхсты Йаковы байзӕддӕгты дыууадӕс знӕмы хуыйнынц Израилы адӕм. Паддзах Соломоны амӕлӕты фӕстӕ цӕгаты цӕрӕг дӕс знӕмы рахицӕн сты Иудӕ ӕмӕ Бениамины хуссайраг знӕмтӕй ӕмӕ сарӕзтой Цӕгатаг паддзахад. Уымӕн уыдис йӕхи паддзӕхтӕ, фӕстӕдӕр — йӕхи сӕйраг сахар дӕр. Рагон Фӕдзӕхсты иуӕй-иу контекстты дзырд «Израил» хауы ӕрмӕст цӕгатаг знӕмтӕм кӕнӕ Цӕгатаг паддзахадмӕ. Ног Фӕдзӕхсты «Израил» арӕхдӕр ӕмбарынц куыд израилаг адӕм, стӕй Израилы зӕхх, Палестинӕ. Райд 32:24-30; 35:9-12; 49:28; Лк 24:21; Хъуыд 5:31; Ром 9:6; 11:25

Израилы дыууадӕс хӕдзарвӕндаджы

Фӕстӕдӕр Израил кӕй схуындӕуыд, уыцы Йаковы фыртты — Рувим, Симон, Левий, Иудӕ, Зевулон, Иссахар, Дан, Гад, Асир, Неффалим, стӕй ма ноджы Ефрем ӕмӕ Менассиайы байзӕддӕгтӕ. Ефрем ӕмӕ Менассиа уыдысты Йаковы уарзон фырт Йосефы цот. Алы хӕдзарвӕндаг дӕр дих кодта мыггӕгтыл ӕмӕ «хӕдзӕрттыл». Ч. Р. агъ. 722 азы Ассири Израилы паддзахад куы ныппырх кодта, Ч. Р. агъ. 586 азы Вавилоны паддзахад та Иудейы паддзахад куы басаста, уӕд хӕдзарвӕндӕгты фылдӕр хай фесӕфти, фӕлӕ пехуымпартӕ дзырдтой, фидӕны та Израилы адӕм се ’ппӕт дӕр ногӕй кӕй сӕвзӕрдзысты. Йесо Чырысти Йӕ ахуыргӕнинӕгтӕн зӕрдӕ ӕвӕрдта, заманты кӕрон Израилы дыууадӕс хӕдзарвӕндагӕн тӕрхон кӕй кӕндзысты, уымӕй. Ног Йерусалимы кулдуарыл фыст исыдзысты Израилы ӕппӕт хӕдзарвӕндӕгты нӕмттӕ дӕр, сахары кулдуӕрттӕ та схондзысты сӕ нӕмттӕй. Райд 35:23-26; 41:51-52; 48:5; 49:28; Рац 1:1-5; Нун 17:1-18; 1 Азф 2:1-2; Езек 48:31-34; Мт 19:28; Ӕрг 7:4-8; 21:12

Иордан

Геннисареты цад ӕмӕ Мард денджыз цы цӕугӕдон бӕтты, уый. Цӕугӕдон уыдис Зӕрдӕвӕрд Зӕххы (Палестинӕйы) скӕсӕйнаг ӕрдзон арӕн. Израилӕгтӕ, Ханаанмӕ бацӕуыны размӕ, уый сӕрты ахызтысты. Ног Фӕдзӕхсты Аргъауӕг Иуане Иорданы саргъуыдта, чи йӕм ӕрбацыдис, уыцы адӕмыл, стӕй Йесо Чырыстийӕн Йӕхиуыл дӕр. Нун 2:1; Мк 1:5,9

Ирвӕзынгӕнӕг

Библийы дзырд «ирвӕзт» фылдӕр хатт нысан кӕны Хуыцауы ӕххуыс иу адӕймагӕн кӕнӕ ӕппӕт адӕмӕн, знӕгтӕй, низтӕй ӕмӕ фыдбылызтӕй сӕ фервӕзын кӕнын. Уымӕ гӕсгӕ Хуыцауы арӕх фӕхонынц Ирвӕзынгӕнӕг. Фӕлӕ ма «ирвӕзт» нысан кӕны тӕригъӕды бархъомысӕй ссӕрибар кӕнын ӕмӕ ӕнусон цард балӕвар кӕнын дӕр. Ног Фӕдзӕхсты Ирвӕзынгӕнӕгыл нымад у Йесо Чырысти, уымӕн ӕмӕ Йӕ дзуарылтыгъд мӕлӕт ӕмӕ райгасы фӕрцы адӕм фервӕзтысты тӕригъӕд ӕмӕ мӕлӕты бархъомысӕй.

Адӕймаг ирвӕзы Чырыстийыл ӕууӕндыны фӕрцы. Рац 14:30; Фӕт 15:18; 1 Азф 16:35; Пс 16:7; 97:1-3; Ис 49:26; Мк 15:31; Лк 1:77; 2:11; Ин 4:42; Хъуыд 5:31; Ром 1:16

Иссоп

Кӕрдӕджы хуызӕн хӕрздӕфгӕнӕг зайӕгой. Ритуалон ссыгъдӕджы ӕгъдау ӕххӕст кӕнгӕйӕ, иссоп хъуыди доны кӕнӕ туджы стулын, ӕмӕ дзы уый фӕстӕ бапырх кӕнын адӕймагыл (дзаумайыл). Рац 12:22; Лев 14:4,6; Пс 50:9; Дзут 9:19

Иудӕ, иудейӕгтӕ

1. Иудӕ у Йаковы дыууадӕс фыртӕй иу, Израилы дыууадӕс хӕдзарвӕндагӕй иуы рагфыдӕл. Иудӕйы байзӕддӕгты хонын райдыдтой иудейӕгтӕ. Иудӕйы хӕдзарвӕндагӕй сты Израилы номдзыддӕр паддзах Давид ӕмӕ йӕ фырт Соломон дӕр. Паддзах Соломоны амӕлӕты фӕстӕ цӕгатаг хӕдзарвӕндӕгтӕ хуссайрӕгтӕй (Иудӕ ӕмӕ Бениамины хӕдзарвӕндӕгтӕй) куы рахицӕн сты, уӕд ацы дыууӕ хӕдзарвӕндаджы сарӕзтой, Хуссайраг кӕй схуыдтой, уыцы паддзахад — Иудей. Хуссайраг паддзахадӕн уыдис йӕхи паддзӕхтӕ, Давиды байзӕддӕгтӕ, йӕ сӕйраг сахар та уыдис Йерусалим. Ног Фӕдзӕхсты заманмӕ «иудейӕгтӕ», зӕгъгӕ, хонын райдыдтой ӕппӕт дзуттӕгты дӕр. Йесо Чырысти дӕр уыдис Иудӕйы хӕдзарвӕндагӕй ӕмӕ Уый дӕр Давидау райгуырдис иудейаг сахар Вифлеемы. Райд 29:35; 3 Пад 11:26; 12:24; Лк 2:4,11; Дзут 7:14

2. Библийы Иудӕ ном ис бирӕ ӕндӕр адӕймӕгтыл дӕр, зӕгъӕм, Иудӕ Искариот — комдзог Ыл чи рацыдис, Чырыстийы уыцы ахуыргӕнинаг. Неем 12:8; Лк 6:13-16; 22:3; Ин 14:22

Иудейӕгтӕ, зӕгъгӕ, афтӕ фыццаг хуыдтой ӕрмӕст Йаковы фырт Иудӕйы хӕдзарвӕндаджы. Фӕстӕдӕр, Ч. Р. агъ. 586 азы, Вавилоны империйӕн хуссайраг паддзахад Иудей басӕттын, йӕ цӕрджыты та йын Вавилонмӕ уацары акӕнын куы бантысти, уӕд дзырд «иудейаг» тынг рапарахат ис. Уый сси Иудейы паддзахады цӕрджыты иумӕйаг ном, ӕмӕ афтӕ хонын райдыдтой Израилы ӕппӕт хӕдзарвӕндӕгты минӕвӕртты дӕр. Ног Фӕдзӕхсты заманмӕ афтӕ хуыдтой ӕппӕт дзуттӕгты. Евангелийы «иудейӕгтӕ» хонынц дзуттаг адӕмы фӕтӕгты дӕр. Неем 1:2; Мт 28:15; Ин 5:18

Иууылсудзинаг

Нывонд кӕныны хицӕн хуыз, нывондаг фос (кӕнӕ маргъ) йӕ аргӕвдыны фӕстӕ ӕнӕхъӕнӕй дӕр сыгъд цыди нывондхӕссӕныл. Нывонды иннӕ хуызтӕн-иу басыгътой ӕрмӕстдӕр сӕ иу хай, цы-иу дзы баззадис, уый та-иу бахордтой. Арт-иу куы скодтой, уӕд-иу кувӕггӕгтӕ зынджы хай бакодтой. Нывондӕй арвмӕ цы хӕрздӕф цыдис, уый ӕхцон уыди Бардарӕгӕн. Райд 8:20; 22:2; Лев 1:2-17; Мк 12:33; Дзут 10:6,8

Йерусалим

Рагзаманты зындгонд уыдис куыд евусӕгты сахар — Евус. Давиды ӕмӕ Соломоны паддзахиуӕджы заман сси Израилы сӕйраг сахар. Йӕхи айтыгъта иудейаг хӕхты фӕхстыл, Мард денджызы ныгуылӕйнаг былгӕронӕй 25 километры дарддӕр. Соломоны амӕлӕты фӕстӕ Йевус сси Иудейы (Хуссайраг паддзахады) сӕйраг сахар. Ч. Р. агъ. 586 азы йӕ вавилойнӕгтӕ ныппырх кодтой. Фӕстӕмӕ йӕ аразын райдыдтой Ч. Р. агъ. 538 азы ӕмӕ йӕ арӕзт фесты Ч. Р. агъ. 445 азмӕ хӕстӕг. Ч. Р. агъ. 332 азӕй фӕстӕмӕ сси бердзенаг сахар, Ч. Р. агъ. 63 азы йӕ басастой ромӕгтӕ. Йесо Чырысти развӕлгъау дзырдта, Йерусалим пырхгонд кӕй ӕрцӕудзӕнис, уый, фӕлӕ Йӕ сахары цӕрджытӕ Мессиайыл нӕ банымадтой ӕмӕ Йын Йӕ ныхӕстыл нӕ баууӕндыдысты. Чырыстийы райгуырды фӕстӕ 70 азы иудейӕгтӕ ӕмӕ ромӕгты хӕсты рӕстӕджы сахар бынтондӕр пырхгонд ӕрцыдис, фӕстӕдӕр ӕй ногӕй сарӕзтой. Ӕргомады чиныджы развӕлгъау дзырдӕуы фидӕны Уӕларвон Йерусалимыл — Хуыцау зӕхмӕ кӕй ӕруадздзӕн ӕмӕ Хуыцауы адӕм ӕнустӕм Хуыцауимӕ кӕм цӕрдзысты, ахӕм сахарыл. 2 Пад 5:9; Ис 2:2-3; Мих 4:1-2; Лк 21:20-24; Ӕрг 21:2

Кад, Хуыцауы кад, Бардарӕджы кад

Ацы дзырдтӕ нысан кӕнынц Хуыцауы стырад ӕмӕ, Хуыцауӕй цы рухс цӕуы, уый. Библийы Хуыцауы кад ӕвдыст у, Хуыцаумӕ кувӕн бынат кӕмӕй байдзаг вӕййы ӕмӕ адӕм фӕлӕууын кӕй цуры нӕ фӕразынц, ахӕм рухсы хуызы. Йесо Чырыстийы зӕххон царды рӕстӕг Хуыцауы кад уӕлдай тынгдӕр разынд йӕ Райгуырд ӕмӕ Йӕ Хуызаивды, Йӕ диссӕгты, Йӕ дзуарылтыгъд мӕлӕт ӕмӕ Йӕ райгасы цауты. Рац 16:10; Ис 6:3; Лк 2:9; 9:31-32; Ин 17:5; Хъуыд 7:55; 9:3-5; Ӕрг 21:23

Кесӕр (император)

Ромаг империйы сӕйраг хицау, йӕ дӕлбар уыдысты, Ромӕй-иу израилӕгтӕн цы барджынтӕ ӕмӕ паддзӕхтӕ (зӕгъӕм, Пилат ӕмӕ Ирод) ӕрбарвыстой, уыдон. Уыцы хицӕутты хуыдтой кесӕртӕ — династийы рагфыдӕл Юлий Цезары номмӕ гӕсгӕ (уӕды заман йӕ ном афтӕ дзургӕ уыди). Мт 22:17,21; Лк 3:1

Ком дарын

Библийы ацы дзырд нысан кодта, дины фӕткмӕ гӕсгӕ кӕнӕ адӕймагӕн йӕхи ӕмӕ йӕ дзыллӕйы цардимӕ баст хъуыддаджы тыххӕй цасдӕр рӕстӕг (фылдӕр хатт иу бон) хӕринаг, хатгай та ма нуазинаг дӕр, ӕппындӕр дзыхмӕ нӕ исыны ӕгъдау. Ком дарыны нысан уыдис кӕнӕ Хуыцауӕн коммӕгӕсдзинад равдисын, кӕнӕ фыдбылызыл хъыг кӕнын, кӕнӕ та фыдӕвзарӕн рӕстӕг Хуыцаумӕ ӕххуысмӕ сидын ӕмӕ Дзы тӕригъӕдтӕ ныххатыр кӕныны хорзӕх курын. Пехуымпартӕ адӕмӕн сӕ зӕрдыл лӕууын кодтой, ӕцӕг комдарӕнӕн йӕ нысан адӕмы ӕхсӕн рӕстдзинад ӕмӕ хӕларзӕрдӕ ахастытӕ сног кӕнын кӕй у, уый. Кӕцыдӕр бонты ком ӕнӕмӕнг хъуамӕ дардтаиккой ӕппӕт иудейӕгтӕ дӕр, зӕгъӕм, ӕрвылаз, Сыгъдӕггӕнӕн бон, иудейӕгтӕ Хуыцауӕй хатыр куырдтой сӕ тӕригъӕдты тыххӕй. Иуӕй-иу иудейӕгтӕ, фыццаджыдӕр, фарисейтӕ, сӕхицӕн кодтой уӕлӕмхасӕн комдарӕнтӕ. Ком дарыны бар уыдис хицӕн уырнӕг адӕмы къордӕн дӕр, исты хъуыддаджы фӕдыл-иу сӕ иумӕ цы бонты кувын хъуыдис, уӕд. Фӕт 20:26; 1 Пад 7:6; Ест 4:16; Ис 58:3-14; Иоел 1:14; Ионӕ 3:5; Мт 4:2; 6:16; Лк 18:12; Хъуыд 13:2-3; 14:23

Кувӕндон

Хуыцаумӕ кӕнӕ хуыцӕуттӕм кувӕн бынат. Нымад уыди, зӕгъгӕ, кувӕндоны цы хуыцаумӕ кувынц, уый йӕхӕдӕг дӕр цыдӕр хуызы уыцы кувӕндоны ис. Афтӕмӕй кувӕндон ӕмбарӕн ис куыд хӕдзар, бӕлвырд хуыцауы хӕдзар.

Библийы «кувӕндон» хонынц Йерусалимы Кувӕндон, паддзах Соломоны заман уый уыдис Дунедарӕгмӕ кувӕн сӕйраг бынат. (Ацы дзырдуаты стыр дамгъӕйӕ фыст дзырд «Кувӕндон» нысан кӕны Йерусалимы Кувӕндон.) Моисейы заманӕй фӕстӕмӕ израилӕгтӕ цы Фембӕлды Цатыры раз куывтой, уый бӕсты паддзах Соломон Йерусалимы сарӕзта фыццаг Кувӕндон. Ч. Р. агъ. 586 азы вавилойнӕгтӕ ныппырх кодтой Соломоны Кувӕндон ӕмӕ дзы зынаргъ дзаумайӕ цыдӕриддӕр уыдис, уыдон ахастой. Израилы адӕм Вавилоны уацары куы уыдысты, уӕд Хуыцау раргом ис пехуымпар Езекиелмӕ ӕмӕ йын фенын кодта ног Кувӕндон. Ч. Р. агъ. 520-515 азты, дзуттӕгтӕй кӕмӕндӕрты сӕ бон вавилойнаг уацарӕй суӕгъд уӕвын куы бацис, уӕд пехуымпартӕ Аггей ӕмӕ Захариайы фӕрцы Кувӕндон ногӕй арӕзт ӕрцыдис. Уый фӕстӕ Стыр Ирод (паддзахиуӕг кодта Ч. Р. агъ. 40 азӕй 4 азмӕ) Кувӕндон ногӕй рацарӕзта ӕмӕ йӕ дзӕвгар фӕуӕрӕхдӕр кодта. Израилы царды Кувӕндон ахста сӕйраг бынат: ӕрмӕстдӕр ам уыдис нывонд хӕссӕн, бӕстӕйы алы рӕттӕй ӕмӕ фӕсарӕнтӕй иудейӕгтӕ ардӕм цыдысты дины сӕйраг бӕрӕгбӕттӕ (Куадзӕн, Фӕндзайон, Халагъудты бӕрӕгбон) кӕнынмӕ. Кувӕндоны комплексы сӕйраг агъуыст хуындис Рухсмонуат, уым ӕвӕрд уыди Фидыды Чырын. Уырдӕм бацӕуыны бар уыдис ӕрмӕст хистӕр сауджынӕн, уымӕй дӕр афӕдз иу хатт — сӕрмагонд хуыцаулӕггад ӕххӕст кӕнынмӕ. Рухсмонуат егъау ӕмбӕрзӕнӕй хицӕнгонд уыди, ӕрмӕстдӕр сауджынтӕн бацӕуыны бар кӕдӕм уыд, Кувӕндоны уыцы хайӕ. Хуымӕтӕг адӕмӕн уырдӕм бацӕуын не ’мбӕлд — уыдон Хуыцаумӕ куывтой Кувӕндоны кӕрты. Кӕрты алыварс тыргъты-иу ӕрӕмбырд сты бирӕ адӕм ӕмӕ алы куыстытӕ кодтой. Йесо Чырысти развӕлгъау куыд дзырдта, афтӕ Чырыстийы райгуырды фӕстӕ 70 азы ромӕгтӕ бынтон ныппырх кодтой Кувӕндон, ӕмӕ уӕдӕй фӕстӕмӕ арӕзт нал ӕрцыд.

Кувинаг тӕнгъӕд

Хуыцауӕн ӕй нывондӕн хӕсгӕйӕ, нывондхӕссӕныл кӕй калдтой, ахӕм сӕн кӕнӕ — хаттӕй-хатт — сой. Ахӕм нывондимӕ бары Ног Фӕдзӕхсты йӕ мӕлӕт апостол Павел, Фарны Уац хъусын кӕнгӕйӕ. Райд 35:14; Лев 23:13; Флп 2:17; 2 Тим 4:6

Куывд

Хуыцаумӕ сидын, арфӕ кӕнгӕйӕ (стаугӕйӕ) ӕмӕ кургӕйӕ (лӕгъстӕ кӕнгӕйӕ). Рагон Фӕдзӕхст ӕмӕ Ног Фӕдзӕхсты ис куывды дыууӕ хуызы: 1) хибар куывд — адӕймаг Хуыцаумӕ йӕхи ныхӕстӕй куы фӕсиды, арфӕ Йын куы фӕкӕны, куы Йӕ фестауы кӕнӕ Дзы ӕххуыс куы фӕкуры; 2) иумӕйаг куывд — ацы куывдӕн ис бӕрӕг бынат (Кувӕндон кӕнӕ синагогӕ) ӕмӕ бӕрӕг хуыз. Библийы арӕхдӕр ӕмбӕлы, чиныгӕй кӕй кӕсынц кӕнӕ зӕрдывӕрдӕй кӕй дзурынц, ахӕм нӕ, фӕлӕ хи ныхӕстӕй куывд. Фӕлӕ уӕддӕр ис Псаломты чиныг, ӕмӕ йӕ фылдӕр хай арӕзт у, хибарӕй дӕр ӕмӕ дзыллӕйы ӕмбырды дӕр кӕй кастысты ӕмӕ кӕй дзырдтой, ахӕм куывдтытӕй. 2 Пад 7:18-29; Пс 6:10; 140:2; Мт 21:22; Хъуыд 3:1

Къуыриты бӕрӕгбон, фыццаг хорӕрзады бӕрӕгбон, Фӕндзайон

Дзуттӕгты дины сӕйраг бӕрӕгбӕттӕй иу, дзуттагау хуыйны «шавуот». Бӕрӕг ӕй кодтой дзуттаг къӕлиндары ӕртыккаг мӕйы — сиваны — ӕхсӕзӕм бон: мӕнӕугӕрдӕнтӕй авд къуырийы фӕстӕдӕр, кӕнӕ Донгонд дзулты бӕрӕгбоны фыццаг куырис снывонд кӕнынӕй фӕндзайӕм бон. Адӕм Хуыцауӕн хастой алыхуызон лӕвӕрттӕ, уыимӕ хуынтӕ сӕ хоры сӕрӕй дӕр. Ног Фӕдзӕхсты заман бӕрӕгбон хуындис Фӕндзайон. Ацы бӕрӕгбоны Сыгъдӕг Уд йӕхи ӕруагъта Йесо Чырыстийы ахуыргӕнинӕгтыл, ӕмӕ рухсмондзыд баисты. Рац 23:16; 34:22; Лев 23:15-21; Ным 28:26-31; Фӕл 16:9-12; Хъуыд 2:1-4; 1 Кор 16:8

Левиттӕ

Йаковы ӕртыккаг фырт Левийы байзӕддӕгтӕ. Моисейы заман Хуыцау Левийы хӕдзарвӕндагӕй Аароны байзӕддӕгты равзӕрста сауджынлӕггадӕн. Левийы иннӕ байзӕддӕгтӕ (левитттӕ кӕй хонынц, уыдон) хъуамӕ Фембӕлды Цатыры ӕххуыс кодтаиккой сауджынтӕн. Израилы хӕдзарвӕндӕгтӕй ӕрмӕст адонмӕ нӕ уыдис зӕххытӕ, уымӕн ӕмӕ сӕ куыст уыдис Фембӕлды Цатыры, фӕстӕдӕр та Кувӕндоны лӕггад кӕнын. Иннӕ хӕдзарвӕндӕгтӕй рацӕуӕг дзуттӕгтӕн ахӕм бар нӕ уыдис. Ноджы ма левиттӕ ахуыр кодтой Хуыцауы Ӕгъдау ӕмӕ йӕ адӕмӕн амыдтой. Зӕххыты бӕсты левитты бар уыдысты Израилы иннӕ хӕдзарвӕндӕгты зӕххыл цы сахартӕ ӕмӕ цы быдыртӕ уыди, уыдон. Рац 28:1; Ным 18:20-21; 35:2-7; Ин 1:19

Легъуи бӕлас

Къабузджын дыргъбӕлас, арӕх у Палестинӕйы. Йӕ дыргътӕ (легъуи, инжир) сты тынг хӕрзад ӕмӕ пайда, уымӕ гӕсгӕ легъуи бӕлас арӕх вӕййы ӕнцой ӕмӕ бӕркадджын царды нысан. Ноджы ма у Израилы адӕмы символон нысан дӕр. Ным 13:24; 3 Пад 4:25; Ис 38:21; Мт 21:19-21

Ливан

Хӕхты рӕгъ цӕгатаг Палестинӕйы, зындгонд у йӕ кедр бӕлӕстӕй ӕмӕ донгуырӕнтӕй (ныртӕккӕ паддзахад Ливан). Уыдон сты Сирийы ӕппӕты бӕрзонддӕр хӕхтӕ (денджызы уӕлвӕзӕй 3000 м бӕрзонддӕр), айтыгъдысты Зӕххастӕу денджызы былгӕрӕтты (170 км), Тирӕй Арвады онг. Паддзах Соломон Йерусалимы йӕ галуан ӕмӕ Кувӕндон сарӕзта кедр ӕмӕ ӕндӕр ливайнаг бӕлӕсты хъӕдӕрмӕгӕй. Нун 1:4; 3 Пад 5:6-10; Зар 4:15; Езек 17:3

Маннӕ

Мысырӕй рацӕуыны фӕстӕ израилӕгтӕ Синайы ӕдзӕрӕг быдыры дыууиссӕдз азы дӕргъы куы хаттысты, уӕд сын Хуыцау цы хойраг лӕвӕрдта, уый, «уӕларвон дзул». Маннӕ уыдис тымбыл ӕмӕ хъӕбӕр нӕмгуыты хуызӕн. Уыди сын доны фыцӕн ӕмӕ сурфых кӕнӕн. Ног Фӕдзӕхсты Йесо Чырысти маннӕйы ныхмӕ ӕвӕры, дунейӕн цард чи ратдзӕнис, ахӕм ӕцӕг уӕларвон дзул. Уыцы дзул у Йесо Чырысти Йӕхӕдӕг. Рац 16:15-16; 31—35; Пс 77:24; Ин 6:31-35

Маслинӕ, оливӕ бӕлас

Иудадзыг цъӕх бӕлас, тынг арӕх у Палестинӕйы, йӕ бон у 10 метры бӕрц сырӕзын. Зайы йыл маслинӕтӕ (оливкӕтӕ). Бӕлас цӕры бирӕ ӕмӕ ӕрвылаз тыллӕг дӕтты. Рӕгъӕд маслинӕтӕй цы сой лӕмӕрстой, уымӕй пайда кодтой хойрагӕн, буар сӕрдынӕн ӕмӕ цырагъы артагӕн. Пс 127:3; Ром 11:17

Мессиа, Чырысти

Дзуттаг ӕвзагыл — «машиах», рагон бердзенаг ӕвзагыл — «христос», комкоммӕ нысан кӕны «сӕрст». Рагон Израилы лӕггад кӕнынмӕ оливӕйы сойӕ сӕрстой сауджынты, пехуымпарты ӕмӕ паддзӕхты, ома, Хуыцау Йӕхӕдӕг кӕй равзӕрста, уыдоны. Хуыцау, пехуымпартӕм раргом уӕвгӕйӕ, израилӕгтӕн зӕрдӕ бавӕрдта, зӕхмӕ кӕй ӕрӕрвитдзӕн Мессиайы — Израилы адӕмы Чи фервӕзын кӕндзӕн ӕмӕ дунейы адӕмтӕн ӕнусмӕ хицауиуӕг Чи кӕндзӕн, уыцы Паддзахы. Йесойы заман иудейӕгтӕ тынг ӕнхъӕлмӕ кастысты, зӕрдӕ сын Кӕмӕй бавӕрдӕуыд, уыцы Мессиайы ӕрцыдмӕ: уырныдта сӕ, ӕрцӕуӕггаг тыхгӕнджытӕй — ромӕгтӕй — сӕ кӕй фервӕзын кӕндзӕн, ӕмӕ Израилы рагон кад фӕстӕмӕ йӕ бынаты кӕй сбаддзӕнис, уый. Фӕлӕ зӕхмӕ ӕрцӕуӕг Ирвӕзынгӕнӕг Мессиа ноджы фылдӕр хӕрзты бацыди адӕмӕн. Уый ӕппӕт адӕмы дӕр суӕгъд кодта тӕригъӕд ӕмӕ мӕлӕты уацарӕй, ӕмӕ Йӕ фӕрцы Хуыцау ног фидыд сарӕзта адӕмимӕ. Мт 1:16; 26:63; Лк 2:11; Ин 1:41; Эф 4:15

Мидиан

Мидиан — Авраамы фырттӕй иу, йӕ дыккаг ус Хеттурӕйӕ гуырд. Мидианы байзӕддӕгты хуыдтой мидианӕгтӕ. Уыдысты цӕугӕцардгӕнӕг адӕмыхатт, сӕйрагдӕр цардысты ӕдзӕрӕг быдыры, ныртӕккӕйы бакӕлӕн Акабы скӕсӕйнаг былгӕрон. Ацы бынат хатгай фӕхонынц Мадйан. Авраамы иннӕ фырт Измаелы байзӕддӕгтӕ дӕр цӕугӕцард кӕй кодтой ӕмӕ мадйанӕгтӕн тугхӕстӕг кӕй ӕййафынц, уымӕ гӕсгӕ хатгай иу нысаниуӕг вӕййы дзырдтӕ «мадйанӕгтӕ» ӕмӕ «измаилӕгтӕ»-н. Райд 25:2,4; 36:35; Рац 2:15-16; Фӕт 6:1-7

Миди, мидиӕгтӕ

Миди — тыхджын паддзахад ныры Иракы цӕгат-ныгуылӕйнаг хайы. Ч. Р. агъ. 612 азы мидиӕгтӕ ныппырх кодтой Ассирийы сӕйраг сахар Ниневи. Уый фӕстӕ мидиӕгтӕ ӕмӕ персайнӕгтӕ систы Персы империйы хицауиуӕггӕнджытӕ, уымӕ гӕсгӕ паддзахады закъӕттӕ хуындысты «персайнӕгтӕ ӕмӕ мидиӕгты закъӕттӕ». Ч. Р. агъ. 330 азы йӕ Македойнаг Алыксандр басаста Миди, ӕмӕ уӕд Миди баиу ис Сириимӕ, фӕстӕдӕр та бахауди Парфийы дӕлбар. Ест 1:19; Дан 8:20-21; Хъуыд 2:9

Моав

Моав уыди Лоты (Авраамы хӕрӕфырты) ӕмӕ Лотӕн йӕ хистӕр чызджы фырт. Моавы байзӕддӕгтӕ хуындысты моавӕгтӕ ӕмӕ цардысты Моавы бӕстӕйы, Мард денджызӕй скӕсӕнӕрдӕм цы хъӕздыг уӕлвӕз уыдис, уым. Моавӕгты уӕлдӕр хуыцау уыдис Хамос. Уымӕй уӕлдай ма куывтой Баал-Пегормӕ — моавӕгты уырнынадмӕ гӕсгӕ уый цардис хохы цъуппытӕй иуыл. Моавӕгты ӕвзаг хӕстӕг у дзуттаг ӕвзагмӕ. Моавӕгтӕ уыдысты Израилы знӕгтӕ, ӕмӕ сӕ Израилы пехуымпартӕ арӕх фаудтой. Райд 19:30-37; Ным 25:1-3; Фӕл 23:3-5; Соф 2:8-11

Моисей

Хуыцау Левийы хӕдзарвӕндагӕй кӕй равзӕрста ӕмӕ израилӕгты Мысыры зӕххӕй чи ракодта, уыцы адӕймаг. Цагъарадӕй фервӕзыны фӕстӕ израилӕгтӕ ӕдзӕрӕг быдыры куы хаттысты, уӕд Моисей сси сӕ фӕтӕг ӕмӕ пехуымпар. Хуыцауӕй лӕвӕрд Ӕгъдау израилӕгтӕн радта, цӕмӕй йӕ ӕххӕст кӕной, уый тыххӕй. Уыцы Ӕгъдау фыст ис Библийы фыццаг фондз чиныджы, хонынц сӕ Моисейы чингуытӕ, Моисейы Ӕгъдау, кӕнӕ та Ӕгъдау (Торӕ). Моисей нӕ бахӕццӕ ис Зӕрдӕвӕрд Зӕхмӕ, Ханаанмӕ, афтӕмӕй амард, фӕлӕ йӕ дардӕй федта. Иудейӕгтӕн Моисей кӕддӕриддӕр уыд Израилы ӕппӕты кадджындӕр пехуымпар. Рац 2:1-10; Фӕл 18:18; 34:10; Мт 17:3

Молох

Аммонӕгты уӕлдӕр хуыцау, Милх дӕр ма йӕ хуыдтой. Молохмӕ кувгӕйӕ-иу ын адӕм хатгай сӕ цоты дӕр нывондӕн хастой. Кӕд Хуыцау ахӕм нывӕндты ныхмӕ уыдис, уӕддӕр израилӕгтӕ дӕр бирӕ хӕттыты сӕ цоты Молохӕн нывондӕн хастой Йерусалиммӕ хӕстӕг Аммоны дӕлвӕзы. Лев 18:21; 20:2-5; 3 Пад 11:7; Йер 32:35

Муртат, муртаттӕгтӕ

Рагон израилӕгтӕ ӕппӕт иннӕ адӕмты дӕр хуыдтой муртаттӕгтӕ, уымӕн ӕмӕ ӕрмӕст дзуттӕгтӕ куывтой Иунӕг Хуыцаумӕ, ӕппӕт иннӕ адӕмтӕ та ӕууӕндыдысты бирӕ хуыцӕуттыл, нымад уыдысты гуымирытӕм кувджытыл, ӕцӕг Хуыцауы ӕмӕ Йӕ равзӕрст израилаг адӕмы знӕгтыл. Фӕл 32:43; 1 Азф 16:24; Пс 78:10; 105:35; Ис 11:12; Мт 5:47; Хъуыд 6:5; Ром 3:29

Мысыр

Бӕстӕ Палестинӕйы хуссар-ныгуылӕнварс, рагон дзуттӕгтӕ дзы фесты цыппарсӕдӕ азы, стӕй сӕ мысырӕгтӕ фыдӕфхӕрд кӕнын куы райдыдтой, уӕд сӕ Бардарӕг ссӕрибар кодта (кӕс Рацыды чиныг). Райд 46:6-7; 50:14; Рац 1:1; Хъуыд 7:34

Назир

Йӕхи ӕгасӕй дӕр Хуыцауӕн лӕггад кӕнынӕн чи снывонд кодта, сӕн ӕмӕ ӕндӕр карз нозт дзыхмӕ нӕ исыны, хил нӕ дасын ӕмӕ не ’лвыныны, стӕй мардмӕ, суанг йӕ хион куы уа, уӕддӕр хӕстӕг нӕ цӕуыны дзырд чи радта, ахӕм адӕймаг. Кӕд-иу йӕ разы исчи амардис, уӕд назир авд боны дӕргъы нымад уыдис ӕнӕсыгъдӕгыл, стӕй-иу хъуамӕ Хуыцауӕн йӕ лӕггад райдыдтаид ногӕй, уымӕн ӕмӕ йӕ раздӕры лӕггады ӕмгъуыд нымад уыдис ӕнӕсыгъдӕггондыл. Йӕ ардбахӕрды ӕмгъуыд-иу куы фӕцис, уӕд-иу йӕ хил алвыдта Фембӕлды Цатырмӕ (Кувӕндонмӕ) бацӕуӕны раз. Ахӕм уазлӕггад кӕй кӕндзӕн, уый тыххӕй ард хордта кӕнӕ назир йӕхӕдӕг, кӕнӕ йӕ мад, сывӕллон-иу куы райгуырдис, уӕд. Афтӕ уыдис, зӕгъӕм, Самсоны хабар. Апостолты хъуыддӕгты ис иу цау: Павел Йерусалиммӕ куы бацыд, уӕд ын, гӕнӕн ис, Йаков загъта, цӕмӕй, сӕ назирдзинады ӕмгъуыд цы цыппар адӕймагӕн ахицӕн ис, уыдоны бӕсты нывӕндты аргъ бафида. Ным 6:2-21; Фӕт 13:5,7; Ам 2:11; Хъуыд 21:23-24

Ниневи

Израилӕгты знаг, тыхджын ӕмӕ ӕгъатыр паддзахад Ассирийы сӕйраг сахар. Ардӕм Хуыцау ӕрбарвыста пехуымпар Ионӕйы: тӕригъӕдты аныгъуылӕг цӕрджытӕн уый хъуамӕ фехъусын кодтаид, сӕ тӕригъӕдтыл куынӕ ӕрфӕсмон кӕной, уӕд се сӕфт кӕй ӕрцӕудзӕн, уый. Ионӕйы уацамынды фӕстӕ Ниневийы цӕрджытӕ сӕ тӕригъӕдтыл ӕрфӕсмон кодтой, ӕмӕ сын Хуыцау батӕригъӕд кодта. Бирӕ азты фӕстӕ, Ч. Р. агъ. 612 азы, мидиӕгтӕ байстой ацы сахар ӕмӕ йӕ ныппырх кодтой. Ионӕ 1:2; 3:2-10; Наум 1:8; Мт 12:41

Ног Фӕдзӕхст

1. Пехуымпартӕ дӕр дзырдтой, Хуыцауы фидыд (бадзырд) израилаг адӕмимӕ ногӕй арӕзт кӕй ӕрцӕудзӕнис, ууыл. Ацы рагагъоммӕйы ныхас кӕй сӕххӕст, уый баст у Йесо Чырыстиимӕ — Йӕ фӕрцы Хуыцау адӕмимӕ ног фидыд сарӕзта. Рагон Фӕдзӕхстӕй хъауджыдӕр, Ног Фӕдзӕхст арӕзт ӕрцыдис ӕппӕт адӕмимӕ дӕр, ӕмӕ, Чырыстийыл чи ӕууӕнды, уымӕн йӕ бон у ацы фидыдимӕ баиу уӕвын.

2. Ног Фӕдзӕхст ма хуыйны, цыппар Евангелийы, Апостолты Хъуыддӕгтӕ, Ӕрвыстӕджытӕ ӕмӕ Ӕргомад кӕдӕм бацыдысты, уыцы чингуыты ӕмбырдгонд. Ацы чингуытӕ сты хицӕн авторты фыст Чырыстийы райгуырды фӕстӕ 1 ӕнусы, ӕмӕ Рагон Фӕдзӕхстимӕ иумӕ аразынц Библи.

Номылус

Нӕлгоймаг-иу интимон ахастытӕ саразыны тыххӕй йӕ хӕдзармӕ кӕй ӕрбакодта, ахӕм сылгоймаг. Номылусӕн уыдис бӕлвырд бартӕ; йӕ уавӕрмӕ гӕсгӕ уыди цагъайрагӕй уӕлдӕр, фӕлӕ усӕй дӕлдӕр. Райд 22:24; 2 Пад 3:7; 5:13; 3 Пад 11:3

Нывӕндтӕ ӕмӕ хуынтӕ

Моисейы Ӕгъдаумӕ гӕсгӕ, израилӕгтӕ Хуыцауӕн нывондӕн хастой фосы (мӕргъты): куы-иу сӕ аргӕвстой, уӕд-иу нывондхӕссӕныл кусарт басыгътой кӕнӕ ӕнӕхъӕнӕй, кӕнӕ та йӕ иу хай; кӕд ма-иу дзы исты баззадис, уӕд уый та уыди хӕрынӕн. Моисейы заманӕй фӕстӕмӕ Хуыцау домдта, цӕмӕй нывонд хӕссой ӕрмӕстдӕр иу ран: фыццаг — Фембӕлды Цатыры, фӕстӕдӕр та — Кувӕндоны; кусарт кӕныны бар уыдис ӕрмӕст сауджынтӕн. Фосӕй уӕлдай ма нывондӕн хастой дзул, сӕн, оливӕйы сой, ног тыллӕджы сӕртӕ. Нывӕндтӕ уыдысты алыхуызон, ӕмӕ дзы алкӕмӕн дӕр уыди йӕхи мидис: тӕригъӕд ссыгъдӕг кӕныны тыххӕй, Хуыцауӕн арфӕйы охыл, сомыйы тыххӕй кӕнӕ хи фӕндонмӕ гӕсгӕ — ахӕм нывонд символон хуызы ӕвдыста, Хуыцау ӕмӕ адӕймаг ӕмвынг кӕй сты, уый. Сауджынтӕ ӕмӕ левиттӕ цардысты, адӕм Хуыцауӕн цы хойраг нывонд кодтой, уымӕй. Чырыстийы дзуарылтыгъд мӕлӕт Ног Фӕдзӕхсты ӕвдыст цӕуы куыд ӕппӕт адӕмы тӕригъӕдты тыххӕй хаст нывонд. Рац 1:2; Дзут 10:1-14

Нывондхӕссӕн, Ӕрхуы нывондхӕссӕн, Будсудзӕн нывондхӕссӕн

Бӕрзондыл ӕвӕрд нывондхӕссӕн къӕй. Нывондаг фосы (маргъы)-иу ӕнӕхъӕнӕй кӕнӕ та йӕ иу хай йын-иу сӕвӕрдтой нывондхӕссӕн къӕйы сӕр конд артыл ӕмӕ-иу ӕй басыгътой. Фӕздӕг нысан кодта, Хуыцаумӕ чи хӕццӕ кӕны ӕмӕ Йын ӕхцон чи у, ахӕм нывонд хаст кӕй ӕрцыди, уый. Рагон Фӕдзӕхсты ныхас цӕуы нывондхӕссӕнты дыууӕ сӕйраг хуызыл. Фыццаг арӕзт уыдис ӕнӕхъӕн дурӕй. Дыккаг уыди хъӕдын, згъӕрӕй конд хицӕн хӕйттимӕ. Ахӕм хӕсгӕ нывондхӕссӕнтӕ уыдис Фембӕлды Цатыры. Уыдис ма, буд кӕуыл сыгътой, ахӕм чысыл сӕрмагонд нывондхӕссӕнтӕ дӕр. Райд 8:20; Лев 1:5; Мт 5:23

Ӕрхуы нывондхӕссӕн арӕзтой ситтимы (ома акъацийы) хъӕдӕрмӕгӕй, ӕддейӕ та-иу ыл ӕрхуыйӕ цъар сӕвӕрдтой. Йӕ ас — фондз ӕлмӕрины дӕргъмӕ, фондз ӕлмӕрины — уӕрхмӕ ӕмӕ фондз — йӕ бӕрзӕнд. Нывондхӕссӕны тигътӕ-иу снывӕстой хъӕдын сыкъатӕй — уыдон дӕр уыдысты нывондхӕссӕны хай. Иу ранӕй иннӕмӕ хӕссыны тыххӕй нывондхӕссӕнӕн уыди цӕгтӕ ӕмӕ хъилтӕ. Ӕвӕрд уыди Фембӕлды Цатыры кӕрты ӕмӕ йыл лӕггад кодтой сауджынтӕ. Рац 27:1-8

Будсудзӕн нывондхӕссӕн арӕзт уыдис ситтимы (ома акъацийы) хъӕдӕрмӕгӕй, асӕй иу ӕлмӕрин (метры ӕрдӕджы бӕрц) — дӕргъмӕ, иу ӕлмӕрин — уӕрхмӕ ӕмӕ дыууӕ ӕлмӕрины — йӕ бӕрзӕнд. Йӕ уӕллаг хай ӕмӕ йӕ фӕрстыл уыдис сыгъзӕрин цъар, нывондхӕссӕнӕн йӕхи алыварс та — сыгъзӕрин тӕлы кӕнӕ чъил. Нывондхӕссӕн хастой цӕгтӕ ӕмӕ хъилты ӕххуысӕй. Ӕвӕрд уыдис ӕдде, Чырыны разӕй ӕмбӕрзӕны фарсмӕ. Нывондхӕссӕнимӕ архайдтой сауджынтӕ, Бардарӕгӕн ыл буд сыгътой. Рац 30:1-10

Оливӕйы сой

Аразынц ӕй, оливӕтӕ лӕмаргӕйӕ. Рагон Израилы оливӕйы сой уыди цырӕгъты артаг, ноджы ма дзы пайда кодтой цӕф байгас кӕнынӕн ӕмӕ буары инфекциты ныхмӕ. Бонджын адӕм хӕрзхъӕдддӕр сойӕ зылдысты сӕ буармӕ. Хатгай-иу ӕй будимӕ сӕмхӕццӕ кодтой ӕмӕ дзы ӕхцон хӕрздӕфы тыххӕй сӕ буар ӕмӕ сӕ сӕрыхъуынтӕ сӕрстой.

Хӕрзхъӕд сой-иу тагътой адӕймаджы сӕрыл, паддзахӕй, сауджынӕй кӕнӕ йӕ пехуымпарӕй куы ӕвзӕрстой, уӕд, ӕртагътой-иу ӕй уаз дзауматыл дӕр, цӕмӕй сӕ фӕткмӕ гӕсгӕ ссыгъдӕг кӕной, уый тыххӕй. Оливӕйы сойӕ пайда кодтой Фембӕлды Цатыры, фӕстӕдӕр та — Кувӕндоны хуыцаулӕггады рӕстӕг цырӕгъты артагӕн, стӕй нывонды хуызы. Райд 28:18; Рац 29:7; 35:28; Фӕл 24:20; 1 Пад 10:1; Пс 132:2; Мт 25:3-4; 8—9

Перси

Тыхджын импери, раивта Вавилоны империйы ӕмӕ уыдис уымӕй ноджы стырдӕр. Перси бацахста дзӕвгар зӕххытӕ Бердзенӕй Мысыры ӕмӕ Централон Азийы онг, уыимӕ Израилы зӕхх дӕр. Фӕхонынц ӕй Миди-Персайнаг импери дӕр, уымӕн ӕмӕ Персы дыккаг хицауиуӕггӕнджытӕ уыдысты мидиӕгтӕ. Персайнаг закъӕттӕ та хуындысты «мидиӕгтӕ ӕмӕ персайнӕгты закъӕттӕ». Ест 1:19; Дан 6:8

Пехуымпар

Адӕмӕн Йӕ фӕнд фехъусын кӕныны кӕнӕ адӕммӕ Йе ’ргомад хӕццӕ кӕныны тыххӕй-иу Хуыцау кӕй равзӕрста, ахӕм адӕймаг. Сыгъдӕг Уд-иу сыл йӕхи куы ӕруагъта, уӕд-иу пехуымпартӕ дзырдтой фидӕны цаутыл, адӕмӕн-иу бамбарын кодтой сӕ азым, раст зонд сын амыдтой, сидтысты сӕм, цӕмӕй сӕ тӕригъӕдтыл ӕрфӕсмон кӕной ӕмӕ Хуыцаумӕ раздӕхой. Елиайы хуызӕн-иу рагон пехуымпартӕ (рагзаманты сӕ хуыдтой фидӕнзонджытӕ) дӕр хатгай бацыдысты экстазы ӕмӕ-иу диссӕгтӕ сарӕзтой. Пехуымпар Самуел та ма уыдис тӕрхонгӕнӕг дӕр. Фӕстӕдӕры пехуымпартӕм-иу, зӕгъӕм, Йеремиа ӕмӕ Езекиамӕ, сӕ фыны Хуыцау арӕх ӕргом рацыд, ӕмӕ-иу уыдон Хуыцауы ныстуантӕ адӕммӕ хӕццӕ кодтой. Пехуымпартӕ развӕлгъау дзырдтой, дунемӕ Мессиа кӕй ӕрцӕудзӕнис, уый. Рагон Фӕдзӕхсты чингуыты ис иуӕй-иу пехуымпарты кой, зӕгъӕм, Самуел, Натан, Илийа, Елиша ӕмӕ инн. Иннӕ пехуымпартӕ, зӕгъӕм, Исайа ӕмӕ Амос, сӕ развӕлгъау ныхӕстӕ тухгӕ чингуыты фыстӕй ныууагътой, ӕмӕ Рагон Фӕдзӕхсты уыцы чингуытӕ хонынц сӕ нӕмттӕй. Пехуымпартӕ уыдис Ног Фӕдзӕхсты заман дӕр.

Понтий Пилат

Ромаг ӕххӕстбарджын хицау, Йесойы амарыны рӕстӕг хицауиуӕг кодта Иудейы провинцийы (Ч. Р. ф. 26-36 азты). Йӕ дӕлбар уыдысты хицауады иннӕ къабӕзтӕ се ’гас дӕр, ӕнӕ уый барлӕвӕрдӕй марыны тӕрхон рахӕссӕн нӕ уыдис. Дзуттаг разамонджытимӕ йын хорз ахастытӕ нӕ уыд, фӕлӕ цӕмӕй йӕ ныхмӕ ма растадаиккой, уый тыххӕй-иу ӕй арӕх бахъуыдис сӕ домӕнтимӕ сразы уӕвын. Мт 27:2; Хъуыд 13:28

Псаломты чиныг, Псалтир

Рагон Фӕдзӕхсты хицӕн чиныджы — Псаломты чиныджы — дзуттаг дины 150 зарӕджы ӕмбырдгонд. Ацы чиныг бӕттынц паддзах Давиды номимӕ — таурӕгъмӕ гӕсгӕ, псаломтӕй бирӕтӕ йӕхӕдӕг ныффыста. Иннӕ псаломтӕ та бӕттынц Соломоны, Асафы, Хеманы, Етаны, стӕй Корахы фыртты нӕмттимӕ. Псаломтӕй иутӕ стауынц Хуыцауы ӕмӕ Йын арфӕ кӕнынц Йӕ хорзӕхты тыххӕй, иннӕттӕ Йӕм ӕххуысмӕ сидынц, аннӕтӕ та сты зондамонӕнтӕ. Хуыцауыл ӕууӕндджытӕ, кувгӕйӕ, рагӕй фӕстӕмӕ зарыдысты ацы псаломтӕ. Йерусалимы Кувӕндоны сӕ зарыдысты хицӕн хуызы — зарӕггӕнджыты къордимӕ ӕмӕ музыкӕимӕ. Псаломтӕн се ’ртыккаг хайы бӕрц зардӕуыди алыхуызон уадынгӕрзтимӕ — псалтери (ацы дзырдӕй равзӕрдис Рагон Фӕдзӕхсты псаломты ӕмбырдгонды иннӕ ном — «Псалтирь»), арфӕ ӕмӕ лирӕйы зӕлтимӕ. Псаломтӕ ма зарыдысты удӕфон — флейтӕ (орган) ӕмӕ ӕрмдзӕфон уадынгӕрзтӕ — тимпан, кимвал, цитрӕйы цагъдимӕ. Рагон Аргъуаны псаломтӕй пайда кодтой кувынӕн дӕр. 2 Азф 5:12; Пс 4:1; Лк 20:42; Эф 5:19

Рагдзуттаг ӕвзаг

Ч. Р. агъ. 586 азы райдайӕны, Вавилойнаг уацары размӕ, дзуттӕгтӕн сӕ фылдӕр цы ӕвзагыл дзырдтой, уый. Ацы ӕвзагыл фыст ис Рагон Фӕдзӕхсты фылдӕр хай, фӕлӕ уацарӕй раздӕхыны фӕстӕ дзуттӕгтӕй бирӕтӕ рахызтысты арамейаг ӕвзагмӕ. Ног Фӕдзӕхст ныффыссыны рӕстӕгмӕ Палестинӕйы адӕм дзырдтой, сӕйрагдӕр, арамейагау, ӕндӕр адӕмтимӕ ӕмбӕлгӕйӕ та арӕх пайда кодтой рагон бердзенаг ӕвзагӕй. Лк 23:38

Рагон бердзенаг ӕвзаг

Македойнаг Алыксандр Скӕсӕны Зӕххастӕу денджызы былгӕрӕтты цы бирӕ бӕстӕтӕ басаста, уыдоны бердзенаг ӕвзаг сси хицӕн адӕмты ӕмахастыты ӕвзаг. Рагон Фӕдзӕхсты чингуытӕ рагдзуттаг ӕмӕ арамейаг ӕвзӕгтӕй тӕлмацгонд ӕрцыдысты ацы ӕвзагмӕ. Ног Фӕдзӕхст та ныффыстой бердзенаг ӕвзагыл, цӕмӕй йӕ фылдӕр адӕм бакастаиккой, уый тыххӕй. Лк 23:38

Рагон Фӕдзӕхст

Израилы адӕм Мысырӕй куы рацыдысты, уӕд Хуыцау семӕ Синайы хохыл цы фидыд (бадзырд) сарӕзта, уый. Йӕ сӕйрагдӕр хай у Ӕгъдау.

«Рагон Фӕдзӕхст» ма хуыйны уыцы фидыдыл ӕмӕ йӕ израилӕгтӕ куыд ӕххӕст кӕнынц, ууыл дзурӕг чингуыты ӕмбырдгонд дӕр. Ацы ӕмбырдгонд бирӕ ӕнусты дӕргъы фыстой хицӕн адӕймӕгтӕ; Ног Фӕдзӕхст ӕмӕ Рагон Фӕдзӕхст иумӕ сты чырыстон Библи. 2 Кор 3:14

Рӕсӕнуат

Израилы дыууадӕс хӕдзарвӕндаджы ӕдзӕрӕг быдыры куы хаттысты, уӕд сӕ цатыртӕй арӕзт стыр лӕууӕндон. Рац 14:2; Лев 10:4; Ным 1:53

Рӕстуддзинад, рӕстуд

Рӕстуддзинад у Хуыцауы миниуджытӕй иу. Хуыцауы рӕстуддзинад нысан кӕны уый, ӕмӕ Йе ’ппӕт ракӕндтӕн дӕр сӕ бындуры ис рӕстдзинад, рӕстад ӕмӕ хорзӕх, стӕй Йӕ фидыд ӕмӕ Йӕ ныхасыл иузӕрдиондзинад. Рагон Фӕдзӕхсты рӕстудыл нымад у, Хуыцауимӕ Фидыдыл иузӕрдион чи у, Йӕ ныстуантӕ Йын дырысӕй чи ӕххӕст кӕны ӕмӕ Йын коммӕгӕс чи у, уый. Ахӕм адӕймаг «Хуыцауы бын цӕры» ӕмӕ алкӕимӕ дӕр йӕхи дары, Хуыцауы ныстуан ӕххӕст кӕнгӕйӕ. Ног Фӕдзӕхсты адӕймаджы рӕстуддзинад баст у, фыццаджыдӕр, Хуыцауыл ӕууӕндынимӕ. Уымӕ гӕсгӕ адӕймаг хъуамӕ йӕхӕдӕг тырна рӕстуд уӕвынмӕ, Хуыцауы фӕндон ӕххӕст кӕнынмӕ, уымӕн ӕмӕ ӕцӕг рӕстуд уӕвӕн ис, Хуыцау адӕймагӕн йӕ тӕригъӕдтӕ куы ныббара ӕмӕ йӕ куы сраст кӕна, уӕд. Райд 6:9; 15:6; Пс 32:1; 36:30; Мт 5:20; Ром 5:17-21; Эф 4:24

Рефаимтӕ

Израилы адӕм Ханааны зӕхх куынӕма бацахстой, уӕд дзы цы адӕмтӕ цардис, уыдонӕй иу. Рефаимтӕ дӕр, Анакы байзӕддӕгтау, уыдысты тынг бӕрзонд, уӕйгуыты хуызӕн, ӕмӕ тох кодтой Хуыцауы адӕмы ныхмӕ. Рагон Фӕдзӕхсты дзуттаг текстты ма ацы дзырд — «рефаим» — нысан кӕны мӕрдтыбӕсты уӕвӕг удты. Фӕл 2:11,20; Иов 26:5; Пс 87:11

Ром

Ног Фӕдзӕхст цы заманы кой кӕны, уӕдмӕ Ром йӕ дӕлбар бакодта Зӕххастӕу денджызы алыварс бирӕ бӕстӕтӕ, уыимӕ Палестинӕ дӕр, ӕмӕ сси, йӕ сӕргъы император кӕмӕн лӕууыд, ахӕм стыр империйы сӕйраг сахар. Куыд иннӕ дӕлбар бӕстӕты, афтӕ Палестинӕйы дӕр ромӕгтӕ дардтой се ’фсӕдтӕ ӕмӕ тынг карз ныхкъуырд лӕвӕрдтой цавӕрфӕнды ныхмӕлӕудӕн дӕр. Империйы хӕйттӕ алы рӕтты кӕй уыдысты, фӕлӕ иу бӕстӕмӕ кӕй хаудтой, уый стыр ахъаз уыди сӕ экономикӕйы рӕзтӕн ӕмӕ культурон ӕмахастытӕн. Ромы ӕмбӕстӕгтӕн (апостол Павелӕн дӕр) империйы ӕппӕт рӕтты дӕр уыди сӕрмагонд бартӕ, зӕгъӕм, сӕ бон уыдис уый домын, цӕмӕй сын тӕрхон кӕна император йӕхӕдӕг. Хъуыд 28:14-16; Ром 1:7

Рухсмонуат

Фембӕлды Цатыры, фӕстӕдӕр та Кувӕндоны ӕппӕты уаздӕр бынат, Фидыды Чырын кӕм ӕвӕрд уыдис, уыцы агъуыст. Нывонддонӕй Рухсмонуат хицӕнгонд уыдис егъау ӕмбӕрзӕнӕй. Соломоны арӕзт Кувӕндоны уыдис херувимты сурӕттӕ дӕр. Ӕгъдаумӕ гӕсгӕ ӕрмӕст хистӕр сауджынӕн уыдис Рухсмонуатмӕ бацӕуыны бар, уый дӕр афӕдз иу хатт, Сыгъдӕггӕнӕн бон, адӕмы сӕ тӕригъӕдтӕй сыгъдӕг кӕныны фӕтк ӕххӕст кӕнгӕйӕ. Рац 26:33; 3 Пад 6:23; Дзут 9:3-5,7

Саддукейтӕ

Ног Фӕдзӕхсты ныхас кӕуыл цӕуы, уыцы иудейаг дины сӕйраг къордтӕй иу. Синедрионы уӕнгтӕн сӕ фылдӕр, хистӕр сауджынтӕ ӕмӕ се ’ввахс адӕм уыдысты саддукейтӕ. Фарисейтӕй хъауджыдӕр, адонмӕ кадджын уыдис ӕрмӕст Фондзчиныгон, не ’ууӕндыдысты дзыхӕйдзургӕ таурӕгътыл, ӕнӕууӕнк кодтой пехуымпарты чингуытыл. Зӕгъӕм, разы нӕ уыдысты, Хуыцауы Тӕрхоны бон мӕрдтӕ се ’ппӕт дӕр кӕй райгас уыдзысты ӕмӕ Хуыцауы раз кӕй ӕрлӕудзысты, ууыл. Лк 20:27

Сайтан

Хуыцау ӕмӕ йӕ лӕггадгӕнджыты знаджы арӕх фӕхонынц сайтан. Дзырд «сайтан» нысан кӕны «ныхмӕлӕууӕг» кӕнӕ «азымыдарӕг» — тӕрхоны раз лӕууӕджы ныхмӕ чи дзуры ӕмӕ йӕ аххосджын чи кӕны, уый. Хуыцауы ныхмӕлӕууӕг ӕмӕ фыдмонты сӕргълӕууӕг уӕвгӕйӕ, сайтан, стӕй уыцы монтӕ сайынц адӕмы, Хуыцаумӕ сӕ нӕ уадзынц ӕмӕ бӕллынц се сӕфтмӕ. Хуыцауы ныхмӕ чи цӕуы, уыцы адӕм сты сайтаны ардыд. Ӕргомады чиныджы дзырдӕуы, зӕгъгӕ, иуафон сайтан бынтондӕр саст ӕмӕ сӕфт ӕрцӕудзӕн. Библийы сайтаны иннӕ нӕмттӕ сты: хӕйрӕг, сайӕг, Веелзевул, Левиафан. 1 Азф 21:1; Иов 1:6-8; Зах 3:2; Мт 4:10; Ӕрг 20:2

Самари

Палестинӕйы иу хай, Иудейӕ цӕгатӕрдӕм ӕмӕ Галилейӕ хуссарӕрдӕм. Паддзах Соломоны амӕлӕты фӕстӕ хуындис Цӕгатаг паддзахад Израил дӕр ӕмӕ, Амрийы паддзахиуӕгадӕй фӕстӕмӕ (Ч. Р. агъ. 885-874 азты), йӕ сӕйраг сахар дӕр. Ч. Р. агъ. 722 азы ацы паддзахад куы ныппырх ис, уӕд сси Ассирийы империйы хай, ӕмӕ дзы ӕрцӕрын кодтой ӕндӕр бӕстӕтӕй ӕрлидзджыты. Бӕстӕйы цы дзуттӕгтӕ баззадис, уыдоны ӕмӕ ног ӕрлидзджыты хонын райдыдтой самариӕгтӕ. Ӕгтӕ дӕр, иудейӕгты хуызӕн, Хуыцаумӕ куывтой Йерусалимы нӕ, фӕлӕ Геризимы хохыл. Иудейӕгтӕ ӕмӕ самариӕгтӕ кӕрӕдзийы нымадтой ӕцӕг диныл къух сисджытыл, ӕмӕ уымӕ гӕсгӕ кӕрӕдзимӕ хӕстӕг нӕ цыдысты. Иудейӕгты фӕстӕ Фарны Уац чи айста, уыдон уыдысты самариӕгтӕ.

Ромы хицаудзинады заман, Иудей ӕмӕ Галилей иумӕ уыдысты, Палестинӕ кӕй хуыдтой, уыцы провинци. Стефаны хъизӕмайраг мӕлӕты фӕстӕ Йесо Чырыстийы ахуыргӕнинӕгтӕй бирӕтӕ ацыдысты мӕ ӕмӕ уым уацамынд кодтой. Афтӕмӕй Самарийы зӕххыл раджы фӕзынди чырыстон дины фӕдыл цӕуджытӕ. 3 Пад 16:23-24; 4 Пад 17:24; Лк 10:33-35; Ин 4:9; Хъуыд 8:1,4-25

Сауджын

Фембӕлды Цатыры ӕмӕ Йерусалимы Кувӕндоны уазлӕггад кӕныны сӕрмагонд бар кӕмӕн уыдис, ахӕм адӕймаг. Моисейы Ӕгъдаумӕ гӕсгӕ сауджын уӕвӕн уыдис ӕрмӕст Моисейы хистӕр ӕфсымӕр Аароны байзӕддӕгтӕн, уымӕн ӕмӕ Хуыцау Аароны равзӕрста уазлӕггадӕн. Сауджынты хӕс уыди уазлӕггад кӕнын, нывӕндтӕ хӕссын, дины фӕтк ӕмӕ ӕгъдӕуттӕ ӕххӕст кӕнын. Сӕ лӕггады сын ӕххуыс кодтой левиттӕ. Ӕрмӕст сауджынтӕн уыдис Фембӕлды Цатыры, фӕстӕдӕр та Кувӕндоны Рухсмонуатмӕ бацӕуыны бар. Сауджынтӕ дих кодтой, радыгай чи лӕггад кодта, дыууадӕс ахӕм къордыл. Сауджынты сӕргъы лӕууыди хистӕр сауджын. Ног Фӕдзӕхсты Хуыцау сауджынтӕн зӕрдӕ ӕвӕры, ног дунейы Йӕ сауджынтӕ кӕй уыдзысты, уымӕй. Райд 41:45; Рац 30:30; Мт 8:4; Лк 1:8; Дзут 5:6; Ӕрг 20:6

Сӕндуцӕн

Къӕдзӕхы къахт бӕрцуат сӕнӕфсир лӕмарынӕн. Йӕ быны уыдис, сӕнӕфсиры дон бинаг (уый дӕр къӕдзӕхы къахт), къаддӕр, бӕрцуатмӕ, кӕуылты калдис, ахӕм хуынкъ. Сӕн дуцгӕйӕ-иу цупӕлттӕ надтой бӕгъӕввадӕй. Фӕт 6:11; Ис 63:3; Мт 21:33; Ӕрг 14:20

Сӕрдын, сӕрст

Сӕрмагонд фӕтк ӕххӕст кӕнгӕйӕ, адӕймаджы кӕнӕ исты дзаума хицӕн лӕггадӕн равзарын ӕмӕ снысан кӕнын — йӕ сӕрыл ын оливӕйы сой тадзын. Сауджынлӕггадӕн кӕнӕ паддзахиуӕгӕн сӕрстой, Хуыцау сӕрмагондӕй ацы куыстӕн кӕй равзӕрста, уыдоны. Хатгай сӕрстой пехуымпарты дӕр. Оливӕйы сойӕ сыгъдӕг кодтой нывонддон ӕмӕ Фембӕлды Цатыр. Ахӕсгӕ нысаниуӕджы дзырд «сӕрст» бӕрӕг кӕны, уырнджытӕ, Аргъуанмӕ бацӕугӕйӕ, лӕггад кӕнынӕн Хуыцауӕй цы хорзӕх ӕмӕ арфӕ райсынц, уый. Рац 40:9,15; Лев 4:3; 1 Пад 16:13; 3 Пад 19:16; Мт 22:41-45; 1 Ин 2:27

Синагогӕ

Иудейӕгты иумӕйаг ӕмбырд кувынӕн, Сыгъдӕг Фыст кӕсынӕн, дины ӕгъдӕуттӕ ахуыр кӕнынӕн, стӕй ахӕм ӕмбырдты хӕдзар. Синагогӕтӕ фӕзындысты Вавилоны уацары заман, стӕй, иудейӕгтӕ Зӕрдӕвӕрд Зӕхмӕ куы раздӕхтысты, уӕд рапарахат сты. Ӕмбырды хуымӕтӕг архайӕгӕн дӕр йӕ бон уыдис Сыгъдӕг Фыстӕй скъуыддзаг бакӕсын, стӕй йӕ иннӕтӕн ӕмбарын кӕнын кӕнӕ сын зондамонӕн ныхас кӕнын. Кувӕндонӕй хъауджыдӕр, синагогӕты нывӕндтӕ нӕ хастой. Зӕгъӕн ис ӕмӕ, иудейӕгтӕ кӕм цардысты, уыцы сахартӕн сегасы дӕр уыдис ӕппынкъаддӕр иу синагогӕ. Мт 4:23; 12:9; Мк 1:21; Лк 4:16-21; Хъуыд 13:14; 14:1; 17:10

Синай

Синайы хох (фӕхонынц ма йӕ Хорев дӕр), Синайы ӕрдӕгсакъадахы зӕххыл (ныртӕккӕйы Мысыры), Хуыцау Израилы адӕмимӕ фидыд кӕм сарӕзта ӕмӕ сын, Моисеймӕ раргом уӕвгӕйӕ, Ӕгъдау кӕм радта, уый. Моисей Синаймӕ схызти, Дӕс ныстуаны цы къӕйтыл (Фидыды къӕйдуртӕ) фыст ӕрцыдысты, уыдон райсынмӕ. Ацы хохыл Дунедарӕг дымгӕйы уддзӕфы хуызы Йӕхи раргом кодта пехуымпар Илийамӕ. Рац 19:1-25; 3 Пад 19:8-18; Гал 4:24-25

Синедрион

Ромы паддзахиуӕгады заман иудейӕгты дины ӕмӕ тӕрхоны уӕлдӕр къабаз. Йерусалимы Стыр Синедрионы уыдис ӕвдай иу уӕнджы: сауджынтӕ, ӕгъдаузонджытӕ, фарисейтӕ ӕмӕ ӕндӕр бӕрнон адӕймӕгтӕ. Уыцы ӕмбырд ромӕгты раз уыдис иудейаг адӕмы минӕвар ӕмӕ ӕххӕст кодта уӕлдӕр тӕрхондоны хӕстӕ. Ног Фӕдзӕхсты заман синедрионы сӕйрагдӕр уынаффӕтӕ хъуамӕ фидар кодтаид ромаг хицауад. Уыди ма чысыл синедрионтӕ дӕр, 23 уӕнгӕй арӕзт. Ахӕм синедрионтӕ уыдис Иудейы ӕппӕт сахарты дӕр, ӕххӕст кодтой дины ӕмӕ тӕрхоны бынӕттон оргӕнты хӕстӕ. Мт 26:59; Ин 18:31; Хъуыд 23:6

Сион

Йерусалим цы къуылдымтыл арӕзт у, уыдонӕй иу. Уымӕ гӕсгӕ ацы номӕй арӕх фӕхонынц Йерусалимӕн йӕхи, символон хуызы та — уӕларвон Йерусалим, рӕстудтӕ Хуыцауимӕ ӕнусмӕ кӕм цӕрдзысты, уыцы сахар. Сион нымад уыди Хуыцауы цӕрӕнбынатыл. Кувӕндон цы къуылдымыл арӕзт уыди, уый дӕр Сионы хох фӕхонынц. 2 Пад 5:7; Пс 9:15; 101:17; Мт 21:5; Дзут 12:22

Сионы чызг

Поэтикон загъд, афтӕ хуыдтой Йерусалим (йӕ центр уыди Сионы хох) кӕнӕ йӕ цӕрджыты. Пс 9:15; Ис 37:22

Содом ӕмӕ Гоморрӕ

Ханааны рагон сахартӕ, Хуыцау се ’нӕуагдзинады тыххӕй уӕларвон зынгӕй кӕй басыгъта, уыдон. Райд 19; Мк 6:11

Соломон

Паддзах Давиды фырт; Давиды фӕстӕ Израилы паддзах (Ч. Р. агъ. Х ӕн.). Йӕ паддзахиуӕгады афонмӕ Давиды хӕстытӕ фесты ӕмӕ Израилы паддзахад йӕ тӕмӕны бацыди. Соломон хъуыстгонд уыдис йӕ куырыхон зондӕй ӕмӕ йӕ хъӕздыгдзинадӕй; уый Йерусалимы сарӕзта фыццаг Кувӕндон.

Соломоны заман Израил бацыди йӕ тыхы ӕмӕ скадджын ис. Хуыцауы зӕрдӕвӕрдмӕ гӕсгӕ, Соломоны паддзахиуӕг уыдис сабыр ӕмӕ ӕвӕлмас. Уый фӕфылдӕр кодта хъалоны фиддонтӕ, ӕфсады нымӕц, стӕй йӕ устыты ӕмӕ йӕ номылустыты нымӕц дӕр. Йӕ царды кӕрон Соломон йӕ устыты ардыдӕй ӕндӕр хуыцӕуттӕм дӕр райдыдта кувын, ӕмӕ уымӕ гӕсгӕ Хуыцау Соломоны амӕлӕтӕй афӕдз фӕстӕдӕр Израил бауагъта дыууӕ дихы фӕкӕнын. Соломоны номимӕ баст сты Рагон Фӕдзӕхсты цалдӕр чиныджы: Ӕмбисӕндтӕ, Екклесиаст, Зарджыты Зарӕг. 2 Пад 12:24; 3 Пад 4:29-34; 11:1-6; 1 Азф 22:8-10; Мт 6:29; 12:42

Стыр Ирод, Ирод Антипӕ, Ирод Агриппӕ I, Ирод Агриппӕ II

Иудейаг паддзах, ӕгас Палестинӕйӕн дӕр хицауиуӕг кодта Ч. Р. агъ. 40 азӕй Ч. Р. агъ. 4 азмӕ. Ацы паддзах ныццӕгъдын кодта Вифлеемы ноггуырд сывӕллӕтты, Йесо Чырысти куы райгуырд, уымӕй чысыл фӕстӕдӕр. Мт 2:1-3

Ирод Антипӕ — Стыр Ироды фырт, паддзахиуӕг кодта Галилейы Ч. Р. агъ. 4 азӕй Чырыстийы райгуырды фӕстӕ 39 азмӕ. Аргъауӕг Иуане йӕ азымы куы бадардта йе ’нӕуаг усракуырды тыххӕй, уӕд ӕй ӕрцахсын ӕмӕ амарын кодта. Йесойӕн тӕрхон куы кодтой, уӕд Ӕй Понтий Пилат барвыста Ирод Антипӕмӕ — уый рагӕй фӕндыд Йесойы ӕмӕ, цы диссӕгтӕ аразы, уый фенын. Фӕлӕ Йесойы нӕ бафӕндыд йемӕ дзурын, ӕмӕ Йӕ Ирод бафхӕрдта ӕмӕ фӕстӕмӕ арвыста. Мк 6:14-27; Лк 23:7-12

Ирод Агриппӕ I — Стыр Ироды фырты фырт; Чырыстийы райгуырды фӕстӕ 41-44 азты паддзахиуӕг кодта Палестинӕйы. Тынг ӕфхӕрдта чырыстӕтты. Хъуыд 12:1-4,20-23

Ирод Агриппӕ II — апостол Павел кӕй раз ныхас кодта, уыцы Ирод Агриппӕ I (Фыццаджы) фырт; 70-ӕм азы онг паддзахадиуӕг кодта Палестинӕйы алы хӕйтты, уый фӕстӕ Роммӕ ацыдис. Хъуыд 25:23-24

Сунӕт кӕнын

Лӕппуты, нӕлгоймӕгты кӕройнаг буар лыг кӕныны фӕтк. Хуыцау Авраамӕн цы ныстуан радта, уымӕ гӕсгӕ, алы дзуттаг лӕппу дӕр йӕ райгуырды фӕстӕ ӕстӕм бон хъуамӕ сунӕтгонд ӕрцӕуа. Йесойы рӕстӕджы сывӕллоныл ном дӕр уыцы бон ӕвӕрдтой. Сунӕт уыдис Хуыцау ӕмӕ Авраамы байзӕддӕгты ӕхсӕн фидыды (бадзырды) нысан ӕмӕ ӕвдыста, адӕймаг йӕ бинонтимӕ иумӕ Хуыцауы адӕмы хай кӕй сси ӕмӕ Хуыцауы амындмӕ гӕсгӕ кӕй цӕры. Сунӕт уыдис Израилы адӕмӕй уӕвыны нысан. Дзуттӕгты арӕх хуыдтой «сунӕтгӕндтӕ», иннӕ адӕмты та, Иунӕг Хуыцауы чи нӕ зыдта, ома муртаттӕгты, — «ӕнӕсунӕт». Райд 17:9-27; Лев 12:3; Ин 7:22; Ром 4:10

Сыгъдӕг Уд

Дзуттаг дзырд «руах» ӕмӕ бердзенаг «пнеума» нысан кӕнынц «улӕфт, уддзӕф, тӕф». Рагон Фӕдзӕхсты Хуыцауы Уд у, зӕххыл цыдӕриддӕр ис, уый фӕлдисӕг ӕмӕ царддӕттӕг тых. Уыцы Уд адӕймагӕн дӕтты зонд, арӕхстдзинӕдтӕ ӕмӕ курдиӕттӕ, сиды йӕм Хуыцауӕн лӕггад кӕнынмӕ. Израилы тӕрхонгӕнджытӕй, пехуымпартӕй ӕмӕ паддзӕхтӕй Хуыцауы Уд агуырдта сӕрмагонд лӕггад. Хуыцауы Уд-иу йӕхи ӕруагъта хицӕн адӕймӕгтыл кӕнӕ адӕмы къордыл ӕмӕ-иу сӕ схайджын кодта развӕлгъау дзурыны курдиатӕй.

Библийы ма Хуыцауы Уды хуындӕуы Сыгъдӕг Уд.

Сыгъдӕг Удмӕ дӕр, Фырты ӕмӕ Фыды хуызӕн, ис Хуыцауы ӕппӕт миниуджытӕ.

Лукайы Евангелимӕ гӕсгӕ, Йесо сӕнтысти ӕнӕ адӕймаджы архайдӕй, ӕрмӕст Сыгъдӕг Уды фӕрцы. Аргъауыны рӕстӕг Йесойыл сӕрмагонд хуызы Йӕхи ӕруагъта Сыгъдӕг Уд. Йесо зӕрдӕ куыд ӕвӕрдта, афтӕ, Хорысӕры бӕрӕгбоны (Фӕндзайоны боны), Сыгъдӕг Уд Йӕхи ӕруагъта апостолтыл дӕр. Сыгъдӕг Уды фӕрцы адӕймаг райгуыры ног цардӕн ӕмӕ йӕ Хуыцау Йӕ фырт схоны. Хуыцауыл ӕууӕндӕджытӕн Уд ратты Аргъуаны лӕггад кӕныны курдиат. Уды лӕвӕрттӕ сты: уарзт, цин, ӕнцой, фӕразондзинад, хӕларзӕрдӕ ӕмӕ сӕрныллӕг уӕвын, уырнындзинад, хиуылхӕст. Дзырд «руах» ма нысан кӕны адӕймаджы уд кӕнӕ адӕймаджы уӕлдӕр мидис. Ацы дзырд бӕттынц монон гоймӕгтимӕ дӕр (зӕгъӕм, зӕдтӕ ӕмӕ дӕлимонтӕ). Райд 1:2; Рац 15:8; Фӕт 3:10; 1 Пад 10:6; 16:14; 3 Пад 21:5; Иов 32:8; Пс 50:13; Ис 63:10; Мт 3:16; 28:19; Лк 1:35; 8:55; Ин 3:8; 14:26; 20:22; Хъуыд 2:1-4; 16:16; Ром 8:15; 1 Кор 12:8-10; Гал 5:22-23; Дзут 1:14

Сыгъдӕг, ӕнӕсыгъдӕг

Рагон Фӕдзӕхсты ацы дзырдтӕ хауынц, сӕйрагдӕр, ритуалон сыгъдӕгдзинадмӕ. Моисейы Ӕгъдаумӕ гӕсгӕ, израилӕгтӕ хъуамӕ кӕрӕдзийӕ иртӕстаиккой сыгъдӕг ӕмӕ ӕнӕсыгъдӕг. Ӕнӕсыгъдӕгыл нымад уыдысты иуӕй-иу цӕрӕгойтӕ, мӕргътӕ ӕмӕ кӕсӕгтӕ, дзауматӕ ӕмӕ хойраджы хуызтӕ, фӕлӕ уый хаудис адӕймагмӕ дӕр. Адӕймаг сыгъдӕгыл нымад уыди, ӕнӕсыгъдӕг хӕринаг куы нӕ хордта, хъотырджыныл, буары низтӕй сӕйӕгыл кӕнӕ мардыл куы не ’ндзӕвыд, йӕ буарыл тугӕрхӕмттӕ куы нӕ уыдис, уӕд. Сылгоймаг ӕнӕсыгъдӕгыл нымад уыдис ӕрвылмӕйон низы рӕстӕг кӕнӕ ныййарыны хӕдфӕстӕ. Ӕнӕсыгъдӕгыл нымад уыдысты, хъотыр ӕмӕ буары ӕндӕр низтӕй чи садис, уыдон. Ӕнӕсыгъдӕг адӕмӕн нӕ уыдис дины фӕтк ӕххӕст кӕныны ӕмӕ сыгъдӕгыл андзӕвыны бар. Хи ссыгъдӕг кӕныны тыххӕй адӕймаг хъуамӕ сӕххӕст кодтаид бӕлвырд фӕтк. Зӕгъӕм, сыгъдӕг кӕныны тыххӕй хастой нывонд ӕмӕ-иу адӕймаджы бапырх кодтой иссопӕй (кӕрдӕг), стӕй ма хъуыдис хи цынайын ӕмӕ уӕлӕдарӕс цыхсын дӕр. Ног Фӕдзӕхсты ритуалон сыгъдӕгдзинадмӕ ис ӕндӕр ахаст. Йесо Чырысти амыдта, адӕймаг тӕригъӕдтӕй куынӕ ссыгъдӕг уа, уӕд ӕддаг сыгъдӕгдзинад кӕй ницы у. Чырыстийы райгасы фӕстӕ апостол Петр Хуыцауӕй райста ӕргомад, цӕмӕй, Уый цы ссыгъдӕг кодта, уый ӕнӕсыгъдӕгыл нымад ма уа, уымӕн ӕмӕ, Хуыцау цы сфӕлдыста, уыдонӕй ӕнӕсыгъдӕг ницы у. Лев 7:19; 10:10; 13:13; Ным 19:17-19; Фӕл 14:3-21; Пс 50:4,9; Мт 23:25-26; Хъуыд 10:15; Ром 14:14; Тит 1:15

Сыкъауадындзты бӕрӕгбон

Бӕрӕг ӕй кодтой дзуттаг къӕлиндары ӕвдӕм мӕйы, тишрийы (кӕнӕ ефонимы), фыццаг бон. Ӕрхаудис-иу фӕззӕджы райдианмӕ. Уыцы бон израилӕгтӕ улӕфыдысты се ’ппӕт куыстытӕй дӕр. Скодтой-иу уазӕмбырдтӕ, цагътой сыкъауадындзтӕй ӕмӕ хастой ӕмбӕлгӕ нывӕндтӕ. Лев 23:23-25; Ным 29:1-6

Тӕригъӕд

Хуыцауы Ӕгъдау не ’ххӕст кӕнын, Йӕ фӕдзӕхстытӕ Йын халын ӕмӕ Хуыцауы коммӕ нӕ кӕсын. Рагон Фӕдзӕхсты тӕригъӕдджын адӕймаг йӕ тӕригъӕды тыххӕй хъуамӕ нывонд ӕрхастаид. Райд 4:7; 18:20; 31:36; Рац 29:10-14; Мт 3:6; Ром 3:20

Тӕригъӕды нывонд

Ацы нывонды нысан у ӕнӕсыгъдӕгдзинадӕй фервӕзын ӕмӕ уд ссыгъдӕг кӕнын. Рац 30:10; Лев 4:2-35; Дзут 10:26

Уаз бынат

Рухсгонд дзул, сыгъзӕрин будсудзӕн нывондхӕссӕн ӕмӕ сыгъзӕрин цырагъ кӕм уыдысты, уыцы агъуыст Фембӕлды Цатыры, фӕстӕдӕр та — Кувӕндоны. Рухсмонуатӕй хицӕнгонд уыдис егъау ӕмбӕрзӕнӕй.

Ӕгъдаумӕ гӕсгӕ-иу сауджын нывонддонмӕ бацыдис райсомӕй ӕмӕ изӕрӕй, сыгъзӕрин нывондхӕссӕныл цырагъ ссудзынмӕ. Уаз бынатмӕ бацӕуыны бар уыдис ӕрмӕст сауджынтӕн. Хатгай дзырдбаст «уаз бынат» фӕнысан кӕны ӕппӕт Фембӕлды Цатыр кӕнӕ Кувӕндон. Ацы нысаниуӕджы «уаз бынат» нымад уыдис, Хуыцау Йӕхӕдӕг кӕм ис, ахӕм бынатыл. Дзуттӕгтӕ ӕууӕндыдысты ууыл дӕр, ӕмӕ зӕххон уаз бынат дӕр ӕмӕ зӕххон Кувӕндон дӕр (Фембӕлды Цатыр) кӕй сты, Хуыцауы бынат чи у, уыцы ӕцӕг, уӕларвон Кувӕндонӕн йе ’ндӕрг. Дзуттӕгтӕм ӕрвыст фыстӕджы загъдӕуы, Йесо Чырысти Йӕ нывонды фӕрцы уырнджытӕн уӕларвон Кувӕндонмӕ бацӕуыны фадат кӕй радта. Рац 26:33; Лев 4:6; Езек 42:13; Дзут 9:1-10; 9:24-25; 10:19

Уаз, рухс

Библийы «уаз» нысан кӕны «хицӕнгонд, ӕрвылбоны арӕнтӕй ахизӕг, ацы дунейӕ чи нӕу ӕмӕ уымӕ гӕсгӕ бандзӕвӕн кӕуыл нӕй, ахӕм». Ацы дзырд хауы, фыццаджыдӕр, Хуыцаумӕ. Рагон Фӕдзӕхсты афтӕ хуыдтой, ӕрмӕст Хуыцауӕн нывондгонд цы у, уый: Фембӕлды Цатыр, Кувӕндон, хуыцаулӕггады дзауматӕ. Адӕмимӕ бастӕй та дзырд «уаз» нысан кодта, Хуыцаумӕ чи кувы, уыдоны (Рагон Фӕдзӕхсты уыдон сты Израилы адӕм, Ног Фӕдзӕхсты та — Аргъуан). Адӕм дӕр ӕмӕ предметтӕ дӕр рухсгонд цӕуынц Рухсмӕ ӕмхиц уӕвыны (бандзӕвыны) фӕрцы. Рухсгонд (уаз) вӕййынц, цалынмӕ ӕнӕсыгъдӕгыл нӕ бандзӕвынц, уӕдмӕ. Куы бандзӕвой, уӕд та, Хуыцаумӕ кувыны кӕнӕ куывды архайыны размӕ, хъуамӕ фӕткмӕ гӕсгӕ ногӕй сыгъдӕггонд ӕрцӕуой. Лев 6:18; 11:44-45; 14:8; Ис 6:3; Мк 1:24; Ром 1:7; Ӕрг 4:8

Уӕрдон

Дыууӕцалхон бӕхуӕрдон, пайда дзы кодтой хӕсты быдыры дӕр ӕмӕ хуымӕтӕг уӕзласӕны хуызы дӕр. Уӕлдай арӕхдӕр ӕмбӕлдис, Ромаг империйы сахартӕ ӕмӕ провинциты ӕхсӕн хорз фӕндӕгтӕ куы фӕзындис, уӕд. Адӕмы, стӕй уӕззау дзауматӕ ластой сындӕггай цӕуӕг уӕрдӕттыл. Рогдӕр дыууӕцалхон уӕрдӕтты ластой ӕрмӕст адӕмы. Уыди ма сӕрмагонд постласӕн уӕрдӕттӕ дӕр. Райд 41:43; 46:29; 1 Пад 8:11; Хъуыд 8:28

Урим ӕмӕ туммим

Хуыцауы фӕндон бамбарынӕн цы дзауматӕй пайда кодтой, уыдон. Ӕвӕрд уыдысты хистӕр сауджыны риуылдарӕны — хуыдтой ма йӕ «тӕрхоны риуылдарӕн» дӕр. Нымад у, зӕгъгӕ, ацы дзауматы фӕрцы уыдис хӕлттӕ ӕппарӕн: сӕ иу нысан кодта «о», иннӕ та «нӕ». Рац 28:30; Лев 8:8; Фӕл 33:8

Уырнынад

Хуыцауыл ӕууӕндын, Уый зӕрдӕ цӕмӕй бавӕрдта, уыдон иууылдӕр кӕй ӕрцӕудзысты, ууыл ӕууӕндын, Йӕ дзырдимӕ Йын разы уӕвын, ӕрвылбон Йӕ фӕнд ӕххӕст кӕнынмӕ цӕттӕ уӕвын. Ног Фӕдзӕхсты Йесо Чырыстийыл ӕууӕндын нысан кӕны Уый Хуыцауыл ӕмӕ Ирвӕзынгӕнӕгыл нымайын. Райд 15:6; Дзут 11

Фараон

Рагон Мысыры афтӕ хуыдтой хицауиуӕггӕнӕджы (паддзахы). Уыдонӕй иу хорз цӕстӕй кастис Йаковы фырт Йосефмӕ, иннӕ та тынг карз ӕфхӕрдта уацары уӕвӕг израилӕгты (Мысырӕй рацыды размӕ). Райд 41:38-46; Рац 1:8-22; 3 Пад 9:16; Хъуыд 7:10

Фарисейтӕ

Ног Фӕдзӕхст кӕй кой кӕны, уыцы иудейаг дины сӕйраг къордтӕй иу. Фарисейты минӕвӕрттӕ уыдысты Синедрионы уӕнгтӕ. Саддукейтӕй хъауджыдӕр, фарисейтӕ архайдтой ӕрмӕст Моисейы Ӕгъдау нӕ, фӕлӕ ма бирӕ дзыхӕйдзургӕ таурӕгъты домӕнтӕ ӕххӕст кӕныныл дӕр. Ноджы сӕ уырныдта, Хуыцау дунейӕн тӕрхон куы кӕна, уӕд ӕппӕт мӕрдтӕ дӕр кӕй райгас уыдзысты ӕмӕ Хуыцауы раз кӕй ӕрлӕудзысты, уый. Тынг лӕмбынӕг ӕххӕст кодтой ритуалон сыгъдӕгдзинады фӕтк, адӕмы ӕхсӕн сын уыдис стыр кад, ӕмӕ сӕхӕдӕг дӕр сӕрыстыр уыдысты, динылмард ӕмӕ хӕрзӕгъдау кӕй сты, уымӕй. Дины домӕнтӕ афтӕ карзӕй чи не ’ххӕст кодта, уыдоныл-иу фарисейтӕ былысчъилтӕ кодтой. Йесо адӕмы фӕдзӕхста, цӕмӕй сӕхи хизой фарисейты фӕзмынӕй кӕнӕ сӕ ахуырыл лӕууынӕй, уымӕн ӕмӕ фарисейтӕ Моисейы Ӕгъдау уӕлӕнгай ӕххӕст кодтой. Чырыстимӕ йе ’ргом раздахыны размӕ апостол Павел дӕр фарисей уыдис. Мт 5:20; 9:11; 23:2-39; Лк 18:11; Хъуыд 23:6-9; 26:5

Фарн

Ног Фӕдзӕхсты хуыцаузонӕн терминты сӕйрагдӕртӕй иу. Ацы дзырд нысан кӕны, Хуыцау адӕймагӕн йӕ цавӕрдӕр хъуыддӕгты тыххӕй нӕ, фӕлӕ Йӕхи фӕндӕй кӕй ратты, ахӕм хорзӕх. Уымӕй фарн хицӕн кӕны Ӕгъдауӕй: Ӕгъдау бӕрӕг кӕны Хуыцау ӕмӕ адӕймаджы ӕхсӕн, стӕй хицӕн адӕймӕгты ӕхсӕн рӕстады бындурыл арӕзт ахастытӕ — алкӕмӕн дӕр лӕвӕрд цӕуы, цӕй аккаг у, ӕрмӕстдӕр уый.

Фарны ӕмбарынад ахӕссӕн ис хицӕн адӕймаджы кӕнӕ адӕмы къорды алыхуызон курдиӕттӕм ӕмӕ цаутӕм; ӕппӕты стырдӕр фарн у Чырыстийыл ӕууӕндӕг адӕмӕн лӕвӕрд ӕнусон цард Хуыцауимӕ. Лк 1:30; Ром 5

Фарны Уац, Евангели

Бердзенаг дзырд «эвангелион» нысан кӕны цавӕрфӕнды хорз уац дӕр, зӕгъӕм, знӕгтыл фӕуӕлахиз уӕвын, сабырдзинады ӕрлӕуд, паддзахы байзӕддаджы райгуырд.

Ног Фӕдзӕхсты Хуыцау йӕ зӕдты фӕрцы адӕмӕн фехъусын кодта, Рагон Фӕдзӕхст Йе ’рцӕуыны кой Кӕмӕн кӕны, Уыцы Мессиа (бердзенагау «Христос») кӕй райгуырдис.

Хуыцауы Паддзахады ӕрцӕуыны ӕмӕ Хуыцауы адӕмуарзоны тыххӕй Фарны Уац фехъусын кодта Йесо Чырысти Йӕхӕдӕг. Уыцы уарзондзинады сӕраппонд Йесо, Хуыцауы Фырт, Йӕхи мӕлӕтмӕ радта, фӕлӕ Йӕ Хуыцау райгас кодта. Йесо Чырыстийы райгуырды, Йӕ лӕггады, Йӕ амынды, дзуарыл Йӕ мӕлӕты ӕмӕ Йӕ райгасы тыххӕй Фарны Уац сси чырыстон дины бындур. Фӕстӕдӕр Фарны Уац хонын райдыдтой, Чырыстийы зӕххон цард, амӕлӕт ӕмӕ райгасыл ныхас кӕм цӕуы, Ног Фӕдзӕхсты уыцы фыццаг цыппар чиныджы. Ис 52:7; 61:1; Мт 4:23; Лк 1:26-38; 2:10; 1 Кор 15:1

Фӕдзӕхсын, арфӕ кӕнын

Искӕмӕн хорзӕх курын. Хуыцау адӕймагӕн арфӕ куы фӕкӕны, уӕд ын ралӕвар кӕны исты хорзӕх, зӕгъӕм, ӕнтыстдзинад, сабырдзинад, бирӕ байзӕддӕгтӕ, цард. Хуыцау арфӕ кӕны, Йӕхи кӕмӕн фӕнды, уыдонӕн.

Иу адӕймаг иннӕйы Хуыцауыл куы фӕдзӕхса, уӕд йӕ куывдӕй ӕвдисы, йӕ зӕрдӕ йын хорздзинӕдтӕ кӕй зӕгъы, уый. Пехуымпартӕ Авраам, Исаак ӕмӕ Йаков сӕ цоты Хуыцауыл куы фӕдзӕхстой, уӕд развӕлгъау кодтой амондджын фидӕны кой.

Адӕймаг Хуыцауӕн куы арфӕ кӕна, уӕд Ын кад кӕны ӕмӕ Дзы бузныг у. Йесо уӕларвмӕ ссӕуыны размӕ сывӕллӕтты ӕмӕ Йӕ ахуыргӕнинӕгты фӕдзӕхста. Чырыстийы ахуыргӕнинӕгты хӕс у Хуыцауы арфӕ хӕссын ӕмӕ йӕ парахат кӕнын, уыимӕ Хуыцауы арфӕйӕ хайджын сты знӕгтӕ ӕмӕ ӕфхӕрджытӕ дӕр. Хуыцауыл фӕдзӕхсын у дзырд «ӕлгъитын»-ы антоним. Райд 1:22,28; 12:3; Фӕл 28:1-14; Мт 5:44; Мк 10:16; Лк 6:28; 24:50; Ром 12:14; 15:29; 1 Кор 4:12

Фӕсмон, фӕфӕсмон кӕнын, хиуыл ӕрхудын

Фӕсмонмӕ хауы хиуыл ӕрхудын, тӕригъӕдтӕ бамбарын ӕмӕ, Хуыцауӕн хъыг чи у, ахӕм цардыл къух сисын. Дзуттаг дзырд «шув» нысан кӕны «баздӕхын», «раздӕхын»; фӕсмоны нысаниуӕджы йӕ мидис у уый, ӕмӕ адӕймаг ӕгасӕй дӕр Хуыцауы ’рдӕм куы аздӕхы, ӕндӕр хуыцӕуттӕн лӕггад кӕнынӕй ӕмӕ тӕригъӕдтӕм ӕмхиц уӕвынӕй йӕхи куы фӕиппӕрд кӕны. Фӕсмонимӕ ма баст у дзуттаг дзырд «нихам» дӕр, нысан кӕны «фӕсмон кӕнын», «хъыг кӕнын», уымӕн ӕмӕ фӕсмоны райдайӕн у ӕфсӕнттӕ нӕ агурын ӕмӕ тӕригъӕдджын цардыл хи атигъ кӕнын. Фӕсмонгӕнгӕйӕ, ком дӕр ӕмӕ сау дӕр фӕдарынц, фӕкӕуынц, сӕ уӕлӕдарӕс арӕдувынц фӕйнӕрдӕм, риу фӕхойынц. Фӕсмонгӕнӕг адӕймаг Хуыцауӕй хатыр куры йӕ тӕригъӕдты тыххӕй ӕмӕ фидарӕй бауынаффӕ кӕны, кӕй нал фӕрӕдидзӕн, Хуыцауы фӕндон кӕй ӕххӕст кӕндзӕн.

Ног Фӕдзӕхсты пайда кӕнынц бердзенаг дзырдӕй — «метанойа»; нысан кӕны «зонды ивд», уымӕн ӕмӕ ма, уӕлдӕр ранымад хъуыддӕгтӕй уӕлдай, фӕсмонмӕ хауы тӕригъӕдджын хъуыдытӕй суӕгъд уӕвын ӕмӕ ӕппӕт зонд ӕмӕ зӕрдӕйӕ Хуыцаумӕ аздӕхын. Библийы бирӕ ис фӕсмоны уацамынды дӕнцӕгтӕ, зӕгъӕм, Йеремиамӕ, Иоелмӕ ӕмӕ Ионӕмӕ, стӕй Аргъауӕг Иоаннмӕ. Ахӕм уацамынд ис Йесо Чырыстийы ӕмӕ апостолты амындтыты дӕр. 3 Пад 21:27; Иов 42:6; Йер 31:19; Езек 18:30; Иоел 2:12; Ионӕ 3:5; Мт 3:8; Мк 2:17; Лк 18:13; 2 Тим 2:25-26

Фембӕлды Цатыр

Хӕсгӕ кувӕндон, арӕзт у егъау цатыр ӕмӕ йӕ алыварс ӕмбондӕй ӕхгӕд кӕрты хуызы. Кӕрты уыди нывондхӕссӕн, ӕрхуы «денджыз» ӕмӕ Фембӕлды Цатыр йӕхӕдӕг, хуыдтой ма йӕ Ӕмбырды Цатыр кӕнӕ Ӕргомы Цатыр. Фембӕлды Цатыр уыдис, израилӕгтӕ сауджынты фӕрцы Хуыцауимӕ кӕм ӕмбӕлдысты, уыцы бынат. Цатыры мидӕгӕй уыди дыууӕ агъуысты: Уаз бынат ӕмӕ Рухсмонуат. Уаз бынаты уыдис фынг, йӕ уӕлӕ рухсгонд дзултӕ ӕмӕ уаз лӕвӕрттӕ кӕнынӕн хъӕугӕ дзауматӕ, стӕй будсудзӕн нывондхӕссӕн ӕмӕ цырагъ. Хуыцауы фӕндонмӕ гӕсгӕ израилӕгтӕ Фембӕлды Цатыр сарӕзтой ӕмӕ йӕ семӕ хастой, ӕдзӕрӕг быдыры куы хаттысты, уӕд. Фембӕлды Цатыры ӕвӕрд уыдис Фидыды Чырын. Израилӕгты рӕсӕнуаты Фембӕлды Цатыр нысан кодта Хуыцауы хӕдзар. Цалынмӕ Соломон Йерусалимы Кувӕндон нӕ сарӕзта, уӕдмӕ израилӕгтӕ Хуыцаумӕ куывтой ӕмӕ йын нывонд хастой Фембӕлды Цатыры раз. Израилӕгтӕн уыдис Фембӕлды Цатыры кӕртмӕ бацӕуыны бар, фӕлӕ Уаз бынатмӕ цӕуӕн уыдис ӕрмӕст сауджынтӕн; уыимӕ Рухсмонуатмӕ бацӕуӕн уыдис ӕрмӕст хистӕр сауджынӕн, уый дӕр афӕдз иу хатт. Израилӕгты уырныдта, Хуыцау Фембӕлды Цатыры кӕй ис ӕмӕ афтӕмӕй ӕппӕт ӕмбырд дӕр Йемӕ кӕй сты, уый. Соломоны заман Фембӕлды Цатыр иу ранӕй иннӕмӕ нӕ хастой, фӕлӕ ӕдзух уыдис Йерусалимы, ӕмӕ йӕ раивта дур ӕмӕ хъӕдӕрмӕгӕй арӕзт Кувӕндон. Рац 26:1-37; 27:21; Ным 1:50; Хъуыд 7:44; Дзут 8:2-5

Фиддоны нывонд

Нывонды нысан у, Хуыцауы раз кӕнӕ адӕймаджы раз чи фӕтӕригъӕдджын ис, уымӕн ныххатыр кӕнын. 1 Пад 6:3

Фидыд (бадзырд)

Формалон бадзырд адӕймӕгты ӕхсӕн кӕнӕ адӕймаг ӕмӕ Хуыцауы ӕхсӕн. Дыккаг уавӕры Хуыцау зӕрдӕ бавӕры, адӕймаг та сразы вӕййы цавӕрдӕр ӕгъдӕуттӕ, уагӕвӕрдтӕ ӕххӕст кӕныныл; фидыдӕн уӕвӕн уыдис иувӕрсыг дӕр (Хуыцау адӕймагӕн зӕрдӕ ӕвӕры). Фидыд ныффидар кӕнынӕн-иу хастой нывонд. Библийы сӕйраг бынат ахсы Хуыцау ӕмӕ адӕмы ӕхсӕн фидыд. Синайы хохыл Хуыцау Моисейы фӕрцы фидыд сарӕзта дзуттаг адӕмимӕ. Хуыцау дзуттӕгтӕн зӕрдӕ бавӕрдта йӕ хӕрзаудӕнӕй, знӕгтӕй сӕ хъахъхъӕнынӕй, уыдон та Йыл хъуамӕ иузӕрдион уыдаиккой ӕмӕ Йын Йӕ фӕнд ӕххӕст кодтаиккой, Ӕгъдауы куыд загъд у, афтӕ. Уыцы фидыды, йӕ саразыны ӕмӕ йе ’ххӕст кӕныны кой цы чингуыты ӕмбырдгонды ис, уый хуыйны Рагон Фӕдзӕхст. Пехуымпартӕ развӕлгъау дзырдтой, зӕгъгӕ, Хуыцау ӕмӕ адӕмы ӕхсӕн уыдзӕн ног фидыд. Евангелийы загъдӕуы, уый Йесо Чырыстийы мӕлӕт ӕмӕ райгасы фӕрцы кӕй сарӕзтӕуыд. Уыцы фидыды кой ис Ног Фӕдзӕхсты чингуыты. Ныр Хуыцауы адӕмыл нымад сты, Чырыстийыл чи баууӕндыдис ӕмӕ Йӕ амындмӕ гӕсгӕ чи цӕры, уыдон сегас дӕр, цавӕрфӕнды адӕмыхаттӕй куы уой, уӕддӕр. Райд 9:9-17; 15:18; Рац 6:4; 19:5-6; 2 Пад 5:3; Пс 88:4-5; Мт 26:28; Хъуыд 3:25; 1 Кор 11:25; Дзут 7:22

Фидыды нывонд

Ацы нывонд хастой Хуыцауимӕ раст ӕмахастытӕ хъахъхъӕныны ӕмӕ Йемӕ бафидауыны, ӕмахастытӕ сног кӕныны тыххӕй бӕрӕгбоны. Нывондаг-иу куы аргӕвстой, уӕд-иу кусарты иу хай нывондхӕссӕныл басыгътой, иннӕ хай та-иу, нывонд чи хаста, уый, стӕй йӕ бинонтӕ ӕмӕ сауджын бахордтой. Лев 3:1-17; 3 Пад 9:25

Фидыды Чырын

Израилӕгты сӕйраг уаз хӕзна: сыгъзӕринцъар хъӕдын лагъз. Йӕ мидӕг ӕвӕрд дыууӕ дурын къӕйыл (фидыды къӕйтыл) фыст уыдысты, Хуыцау Израилы адӕмимӕ фидыд куы сарӕзта, уӕд Синайы хохыл Моисейӕн цы 10 ныстуаны радта, уыдон. Фидыды Чырыны сӕрыл сыгъзӕрин доны тылд нывты сӕ базыртӕ айтынг кодтой дыууӕ херувимы. Рагон дзуттаг ӕвзагыл Фидыды Чырыны сӕр хуындис «каппорет», ома «ӕхгӕнӕн, бафыст» («сыгъдӕггонд»). Фидыды Чырын ӕвӕрд уыди Рухсмонуаты — Фембӕлды Цатыры, фӕстӕдӕр та — Кувӕндоны, ӕппӕты уаздӕр бынаты. Рац 25:10-21; Дзут 9:4; Ӕрг 11:19

Филистим, филистимӕгтӕ

Адӕмыхатт. Сӕ равзӕрд бынтон бӕрӕг нӕу, чи зоны, рагон Ханаанмӕ ӕрбафтыдысты сакъадах Кафторӕй (Критӕй). Ч. Р. агъ. XII ӕн. бацахстой цалдӕр сахары Ханааны хуссар-ныгуылӕйнаг былгӕрон — Газӕ, Ашкелон, Ашдод, Гат — ӕмӕ сарӕзтой фӕндзӕм сахар — Екрон. Хицӕн кодтой Ханааны цӕрӕг иннӕ адӕмтӕй. Филистимӕгты-иу хуыдтой «ӕнӕсунӕттӕ» дӕр, уымӕн ӕмӕ уыдон, хӕстӕгскӕсӕйнаг адӕмтӕй хъауджыдӕр, ацы фӕтк не ’ххӕст кодтой. Иннӕ скӕсӕйнаг бӕстӕтӕ сӕтгӕйӕ, филистимӕгтӕ сӕмбӕлдысты, Ханааны цӕгат-скӕсӕнӕй ныгуылӕнмӕ чи цыдис, уыцы израилаг адӕмимӕ ӕмӕ семӕ хӕцын райдыдтой. Афтӕмӕй филистимӕгтӕ систы Израилы сӕйраг знӕгтӕй иу, цалынмӕ сӕ паддзах Давид бынтон нӕ басаста, уӕдмӕ. Фӕт 3:3; 14:3; 2 Пад 8:1; Йер 47:4

Фыст

Ног Фӕдзӕхсты афтӕ хуыйнынц Рагон Фӕдзӕхсты чингуытӕ. Фӕстӕдӕр, Ног Фӕдзӕхст фыст куы ӕрцыд, уӕд чырыстӕттӕ уый дӕр бахастой «Сыгъдӕг Фыст»-ы ӕмбарынадмӕ. Мт 21:42; Ром 10:11

Халагъудты бӕрӕгбон

Дзуттаг бӕрӕгбон; израилӕгтӕ-иу ацы бонты сӕ хӕдзӕрттӕ ныууагътой, ӕмбӕлгӕ нывӕндтӕ-иу ӕрхастой ӕмӕ-иу къуырийы дӕргъы цардысты, тыллӕг ӕфснайгӕйӕ, быдыры къалиутӕй цы халагъудтӕ арӕзтой, уыдоны. Бӕрӕг ӕй кодтой дзуттаг къӕлиндары ӕвдӕм мӕй тишрийы (кӕнӕ ефанимы) 15-ӕм бонӕй 21-ӕм бонмӕ, Сыгъдӕггӕнӕн бонӕй иу чысыл фӕстӕдӕр. Бӕрӕгбон ӕййӕфта хор ӕмӕ дыргътӕ ӕфснайыны кӕрон ӕмӕ сӕнӕфсир тоныны рӕстӕг, фӕззыгон къӕвдаты размӕ, уымӕ гӕсгӕ ма йӕ хуыдтой «Хорӕфснайӕн» кӕнӕ «Хуымгӕрдӕн». Бӕрӕгбоны къуыри мысыдысты, израилӕгтӕ, Мысырӕй Ханаанмӕ цӕугӕйӕ, ӕдзӕрӕг быдыры куыд хаттысты ӕмӕ халагъудты куыд цардысты, уый. Ацы бонты израилӕгтӕ Хуыцауӕн арфӕ кодтой хорӕрзады тыххӕй. Халагъудты бӕрӕгбоны дзуттаг ном у «суккот». Рац 23:16; 34:22; Лев 23:27-36; 23:39-43; Ным 29:12-35; Фӕл 16:13-15; Ин 7:2

Халдейӕгтӕ

Вавилоны паддзахады цӕрӕг адӕмтӕй иу. Ацы номӕй арӕх фӕхонынц Вавилоны ӕппӕт цӕрджыты дӕр. 4 Пад 24:2-13; Йер 24:5; 25:12; 51:24; Езек 23:15

Хамос

Моавӕгтӕ кӕмӕ куывтой, уыцы муртаттаг хуыцау. 3 Пад 11:7,33; Йер 48:13,46

Ханаан

Нойы фырты фырттӕй иу. Хамы фырт, стӕй ма, Зӕххастӕу денджызӕй цӕугӕдон Иорданы ӕхсӕн йӕ байзӕддӕгтӕ (хананейӕгтӕ) раздӕр кӕм цардысты, уыцы бынаты ном. Хуыцау ацы зӕхх раттынӕй зӕрдӕ бавӕрдта Авраам ӕмӕ йӕ байзӕддӕгтӕн. Ханаан сындӕггай басастой израилӕгтӕ. Райд 9:18; 12:5-7; Рац 6:4; Нун 5:12; Хъуыд 13:19

Хӕйрӕг

Дзырд «диаболос» рагон бердзенаг ӕвзаджы нысан кӕны «азымыдарӕг, хахуыргӕнӕг, мӕнгдзурӕг». Дӕлимонты сӕргълӕууӕг ӕмӕ Хуыцауы знаг. Библийы йӕ иннӕ нӕмттӕ сты: сайтан, веелзевул, сайӕг (пысылмон традицийы — иблис), кӕфхъуындар. Ӕргомады чиныджы загъдӕуы, зӕгъгӕ, заманты кӕрон хӕйрӕг бынтондӕр саст ӕмӕ сӕфт ӕрцӕудзӕнис. Лк 4:2; Ӕрг 20:2

Хӕрздӕфгӕнӕн

Бӕлӕсты чъиу, ӕмбырд ӕй кодтой ӕмӕ йӕ Кувӕндоны сыгътой Хуыцауӕн хӕрздӕфгӕнаг нывонд ӕрхӕссыны тыххӕй. Лев 4:7; 16:12; Ным 4:16

Хистӕр сауджын

Сӕйраг, кӕнӕ уӕлдӕр, сауджын Аароны байзӕддӕгтӕй. Ӕгъдаумӕ гӕсгӕ, иуӕй-иу фӕтк ӕххӕст кӕныны бар уыдис ӕрмӕст уымӕн, зӕгъӕм, афӕдз иу хатт Рухсмонуатмӕ — Фембӕлды Цатыры, фӕстӕдӕр та Кувӕндоны ӕппӕты уаздӕр бынатмӕ бацӕуын. Ног Фӕдзӕхсты заман хистӕр сауджынтыл нымад уыдысты зынгӕдӕр иудейаг сауджынты ӕнӕхъӕн къорд. Лев 16; Ным 35:28; Мт 26:3

Хойраджы хуын

Кувӕггаг ӕмӕ нывонд хицӕн кӕнынц уымӕй, ӕмӕ, кувинӕгтӕ хӕсгӕйӕ, кусарт нӕ кодтой. Хойраджы хуын хӕссыны сӕйраг мидис уыди лӕвар кӕнын: уый уыдис Хуыцауӕн (ӕмӕ сауджынтӕн) лӕвар, арӕх — тыллӕджы бузнӕн. Хойраджы хуыны уыдис хом кӕнӕ цурыд хоры нӕмгуытӕ, науӕд ссад ӕмӕ фых нӕмгуытӕ, гӕнӕн ис, сой, буд ӕмӕ цӕххимӕ змӕстӕй. Лев 2:1-16

Хуыцау

Ацы дуне иугӕнӕг, фӕрнджын, Ӕппӕтхъомыс Сфӕлдисӕг ӕмӕ Бардарӕг.

Хуыцау ӕдзух ис ацы дунейы, ӕвдисы, йӕ ныхмӕ фӕлӕууӕн кӕмӕн нӕй, ахӕм фӕрнӕйдзаг ӕмӕ сӕрибар бархъомыс.

Хуыцау ӕнхъӕлмӕ кӕсы, адӕймагӕн ӕдзух цы хорзӕхтӕ дӕтты, уыдонӕн Ын уый уарзт ӕмӕ лӕггадӕй дзуапп кӕй ратдзӕнис, уымӕ. Райд 1:1; 2:2; Фӕл 6:4-5; Пс 53:6; Мк 10:6; Ин 1:1

Хуыцауы Паддзахад, Уӕларвон Паддзахад

Дзырд «паддзахад»-ӕн ис дыууӕ сӕйраг нысаниуӕджы: «паддзахы бархъомыс» ӕмӕ «паддзахы дӕлбар зӕхх». Библийы «Хуыцауы паддзахад», фыццаджыдӕр, нысан кӕны Хуыцауы ӕгӕрон бар дунейыл. Ноджы ӕвдисы Хуыцауы ӕмӕ, Хуыцауыл Ӕй чи нымайы, уыцы адӕмы ахастытӕ. Хуыцауы паддзахады кой кодтой суанг пехуымпартӕ дӕр. Иудейӕгтӕ ӕрцӕуинаг Мессиамӕ куыд Хуыцауӕй ӕрвыст Паддзахмӕ кӕй ӕнхъӕлмӕ кастысты, уымӕ гӕсгӕ Йӕ мессиаг паддзахад дӕр баст уыдис Хуыцауы Паддзахадимӕ. Ахӕм паддзахад кӕй ралӕудзӕн, уый развӕлгъау хъусын кодта Аргъауӕг Иоанн. Йесо Чырысти уацамынд кодта, Йӕ фӕрцы адӕммӕ чи фӕхӕццӕ ис, фӕлӕ бацӕуӕн ӕрмӕст уды тыхкуысты фӕрцы кӕдӕм ис, уыцы Хуыцауы Паддзахады тыххӕй. Ӕххӕстӕй зӕххыл Хуыцауы Паддзахад ныллӕудзӕнис заманты кӕрон, Бардарӕджы ӕрцыды фӕстӕ раздӕры дуне фесӕфдзӕн. «Хуыцауы Паддзахад» — ацы дзырдбаст ӕмбӕлы сӕйрагдӕр Ног Фӕдзӕхсты. Фӕлӕ евангелист Матфей «Хуыцауы Паддзахад»-ы бӕсты арӕх дзуры «Уӕларвон Паддзахад», уымӕн ӕмӕ йӕ Евангели арӕзт у, фыццаджыдӕр, Хуыцауы ном чи нӕ дзырдта, уыцы иудейӕгтӕн. Дан 7:13-14; Авад 1:21; Мих 4:7; Мт 3:2; 21:31; Мк 1:15; Лк 17:20-21; 2 Пет 1:11; 1 Кор 4:20; Эф 5:5; Ӕрг 11:15

Хуыцауы Уӕрыкк

Уӕрыкк нывондӕн хӕссыны ӕгъдау зындгонд у рагзамантӕй. Хуыцау Моисейы фӕрцы израилӕгтӕн цы Ӕгъдау радта, уымӕ гӕсгӕ сауджынтӕ Аргъуаны ӕрвылрайсом ӕмӕ ӕрвылизӕр, стӕй Куадзӕны, бӕрӕгбӕтты ӕмӕ сӕрмагонд цауты рӕстӕг Хуыцауӕн нывондӕн хастой уӕрыкк. Нывонд уӕрыччы туг Хуыцауы фидауын кодта адӕмимӕ, уыцы нывонды руаджы Хуыцау израилӕгтӕн барста сӕ тӕригъӕдтӕ. Аргъауӕг Иуане Йесойы Хуыцауы Уӕрыкк кӕй хуыдта, уымӕй развӕлгъау дзырдта, Йесо ӕппӕт дунейы сӕрыл нывондӕн хаст кӕй ӕрцӕудзӕн, ууыл. Райд 22:7; Рац 12:3-5; Ным 6:14; 28:3-27; 29:2,8-13; Ин 1:29; Ӕрг 5:5

Хуыцауы Фырт

Рагон Фӕдзӕхсты хатгай «Хуыцауы фырттӕ» фӕхонынц, Хуыцау кӕй сфӕлдыста ӕмӕ Йӕ дӕлбар чи у, уыцы монон гоймӕгты (зӕдты, удты). Уымӕй уӕлдай ма Хуыцауы фырттӕ хуыйнынц Израилы адӕм ӕмӕ йӕ иуӕй-иу паддзӕхтӕ. Фӕлӕ Ног Фӕдзӕхсты автортӕ «Хуыцауы Фыртыл» нымайынц Йесо Чырыстийы. Ацы ном ӕвдисы, Мессиа кӕй у, стӕй Фыд Хуыцауӕй кӕй рантыст ӕмӕ Йын Йемӕ комкоммӕ ӕмӕ цардӕгас бастдзинад кӕй ис, уый. Чырыстийыл ӕууӕндджытӕ дӕр Йӕ фӕрцы свӕййынц Хуыцауы цот. Райд 6:1-4; Фӕл 32:5; 1 Азф 22:10; Пс 2:7; Йер 31:9; Иов 1:6; Мт 4:3; Мк 1:1; Ин 11:27; 2 Кор 1:19; Гал 3:26; Ӕрг 2:18

Хъалонисӕг

Ног Фӕдзӕхсты заман хъалон ӕмбырдгӕнӕг уыди бынӕттон цӕрджытӕй, Ромы къазнайӕн хъалон ӕмбырд кодта Палестинӕйы. Ромаг хицауад-иу провинциты хъалон исын хаццондарты бар бакодта, уыдон та йӕ ӕмбырд кодтой хъалонисджыты фӕрцы. Хаццондар хъуамӕ ромаг къазнамӕ хъалон фыстаид, рагацау-иу бадзырд куыд скодтой, афтӕ, бӕрӕг бӕрцӕй. Хаццондартӕ ӕмӕ хъалонисджытӕ тырныдтой сӕхи схъӕздыг кӕнынмӕ, цас ӕмбӕлди, уымӕй фылдӕр хъалон ӕвӕрдтой ӕмӕ-иу, уӕлдайӕ цы баззад, уый сӕхицӕн ныууагътой. Уымӕ гӕсгӕ хъалонисджытӕ ӕнӕуынон уыдысты ӕгас империйы адӕмӕн, дзуттӕгтӕ та ма сыл ноджы былысчьил дӕр кодтой, муртаттаг ромӕгты хицауадимӕ ӕмгуыст кӕй кодтой, уый тыххӕй. Уымӕ гӕсгӕ ӕмсӕр уыдысты дзырдтӕ «хъалонисӕг» ӕмӕ «тӕригъӕдджын». Фӕлӕ Йесо Йӕхимӕ иста хъалонисджыты дӕр; сӕ иу, Матфей, кӕнӕ йӕ Лукайы Евангели куыд хоны — Левий, сси йӕ ахуыргӕнинаг. Мт 5:46; 9:10; 10:3; 11:19; 21:31; Лк 5:27; 18:10-14; 19:1-10

Хъотыр

Библийы афтӕ хуыйны буары цавӕрфӕнды низ дӕр, рагон дзуттаг дзырд «цараат» арӕх тӕлмац кӕнынц куыд «хъотыр», фӕлӕ ацы дзырдӕй хуыдтой буары бирӕ низтӕ. Рагон Фӕдзӕхсты домӕнмӕ гӕсгӕ ахӕм низтӕй чи садис, уыдон нымад уыдысты ӕнӕсыгъдӕгыл. Хъотырджынты нӕ уагътой ӕхсӕнадмӕ, хъуыдис сӕ иннӕ адӕмӕй фӕхицӕн кӕнын, цӕмӕй уыдоныл дӕр сӕ низ ма бахӕцыдаид ӕмӕ сӕ бандзӕвдӕй ма фӕчъизи уыдаиккой, уый тыххӕй. Хъотырӕй рынчынты адӕмы ӕхсӕнмӕ уагътой, бынтон-иу куы сдзӕбӕх сты ӕмӕ-иу уый сауджын куы сбӕрӕг кодта, ӕрмӕстдӕр уӕд. Лев 13:45-46; Ным 5:1-4; Лк 5:12-13

Цӕстылуайӕн

Адӕймаг фыны кӕнӕ экстазы рӕстӕг кӕй фены, ахӕм цавӕрдӕр ныв, фӕзынд. Хатгай адӕймаджы (фылдӕр хатт уый вӕййы пехуымпар) фӕхъӕуы, йӕ фыны йын цы раргом ис, уый иннӕтӕм фӕхӕццӕ кӕнын. Рагон Фӕдзӕхсты Хуыцауӕй ратгӕ цӕстылуайӕнтӕн сӕ фылдӕры кой ис пехуымпарты чиныджы. Ног Фӕдзӕхсты чингуыты Хуыцау цӕстылуайӕнты фӕрцы дзуапп дӕтты куывдтытӕн, ныстуан дӕтты апостолтӕн ӕмӕ ахуыргӕнинӕгтӕн, раст фӕндагыл сӕ аразы ӕмӕ сын уынаффӕ кӕны. 1 Пад 3:1-15; Авад 1:1; Хъуыд 7:55-56; 10:3-6,11-16; 16:9; 18:9; 22:17-21

Цъай, дзыхъхъ

Къӕвдайы дон кӕнӕ зӕххы бынӕй хъарӕг дон ӕмбырд кӕнынӕн бӕрцуат. Дон ӕмбырд кӕнынӕн-иу зӕххы стыр дзыхъхъ скъахтой ӕмӕ йын-иу йӕ фӕрстыл дуртӕ самадтой кӕнӕ-иу ӕй байсӕрстой, гъе та-иу къӕдзӕх байгӕрстой. Ахӕм цъайӕн-иу скодтой нарӕг ком ӕмӕ-иу ын йӕ сӕр сӕхгӕдтой. Уӕлӕнгай цъайтӕй дон истой дурынтӕй, арфдӕртӕй та — къӕртатӕй. Цӕмӕй цъайы цъыф кӕнӕ цӕрӕгойтӕ ма ныххаудаиккой, уый тыххӕй йӕ ӕхгӕдтой дурын къӕйӕ; къӕйы уыдис чысыл хъуыкъ дон исынӕн (уый дӕр ӕмбӕрзтой дурӕй). Къӕвдадон, цъайы донимӕ абаргӕйӕ, ӕвзӕрдӕр уыдис. Рац 21:33; Лев 11:36; Фӕл 6:11; Йер 2:13; Лк 14:5; Ин 4:11

Чиныгзонӕг

Ӕгъдауы (Торӕйы) текст кӕм ис, уыдон ӕмӕ-иу Библийы иннӕ чингуытӕ чи рафыста ӕмӕ ӕмбарын кодта, уыцы адӕймаг. Иудейы Ездрӕйы заманӕй фӕстӕмӕ чиныгзонджытӕ бацахстой зынгӕ бынат. Йесо Чырыстийы заман сын адӕм стыр кад кодтой куыд Сыгъдӕг Фыст зонджытӕн ӕмӕ йӕ ӕмбарынгӕнджытӕн. Чиныгзонджытӕй Йӕ ахуыргӕнинӕгтӕ чи сси, уыдонӕй Йесо Чырысти дзырдта, зӕгъгӕ, «ног ӕмӕ зӕронд» хӕзнаты хицау сты. Фӕлӕ сын арӕх уайдзӕф дӕр кодта, Ӕгъдау куыд ӕмбарынц ӕмӕ уӕлӕнгай кӕй лӕггад кӕнынц, ӕхцауарзаг ӕмӕ дыдзӕсгом кӕй сты, уыдӕтты тыххӕй. Езр 7:6; Мт 5:20; 13:52; 23:13-36

Чырыстон

Чырыстийы фӕдыл цӕуӕг, йӕ ахуыргӕнинаг, Ирвӕзынгӕнӕгыл Ӕй чи нымайы ӕмӕ Йӕ амындмӕ гӕсгӕ цӕрыныл чи архайы, ахӕм адӕймаг. Чырыстийы ахуыргӕнинӕгтӕ «чырыстон» номӕй фыццагдӕр схуыдтой Сириаг Антиохы. Кӕд Ног Фӕдзӕхсты ацы дзырд ӕрмӕст ӕртӕ хатты ӕмбӕлы, уӕддӕр дзы тагъд рӕстӕджы пайда кӕнын райдыдтой алы ран дӕр. Хъуыд 11:26; 26:28; 1 Пет 4:16

Эфес

Лидийы рагон стыр сахар, Чысыл Азийы ныгуылӕн былгӕрон. Фыццаг Эфес уыдис бердзенаг сахар, ромӕгты паддзахиуӕгады заман та сси Азийы, ӕппӕты хъӕздыгдӕр ромаг провинцийы, сӕйраг сахар. Эфес уыдис Ромаг империйы культурон, политикон ӕмӕ экономикон центртӕй иу, ам уыдис Артемидӕйы кувӕндон — рагзаманты авд диссагӕй иу. Сахары цӕрджытӕн сӕ фылдӕр уыдысты бердзенӕгтӕ ӕмӕ, Чысыл Азийы иннӕ адӕмты минӕвӕрттӕй дӕр бердзенаг чи сси, уыдон, фӕлӕ дзы дзӕвгар уыдис Чырыстийыл баууӕндӕг иудейӕгтӕ дӕр. Абон Эфес хауы Турчы паддзахадмӕ. Хъуыд 18:19-21; 19:28; Эф 1:1; Ӕрг 1:11

Картӕтӕ

Картӕтӕ

1. Рагон дуне

2. Мысыр ӕмӕ Синай

3. Мыггӕгты байуӕрст

4. Саулы, Давиды ӕмӕ Соломоны паддзахӕдтӕ

5. Израил ӕмӕ Иудейы паддзахӕдтӕ

6. Ассирийы импери

7. Вавилоны, Персы ӕмӕ Бердзены империтӕ

8. Палестинӕ 2-ӕм ӕнусы н. д. а.

9. Ромы импери

10. Палестинӕйы рельефон картӕ

11. Палестинӕ Йесо Чырыстийы заман

12. Павелы 1-аг миссионерон балц

13. Павелы 2-аг миссионерон балц

14. Павелы 3-аг миссионерон балц

15. Павелы балц Роммӕ

16. Йерусалим Рагон Фӕдзӕхсты заман

17. Йерусалим Чырыстийы заман

18. Езекиелы кувӕндоны пълан

Рагон дуне

Мысыр ӕмӕ Синай

Мыггӕгты байуӕрст

Саулы, Давиды ӕмӕ Соломоны паддзахӕдтӕ

Израил ӕмӕ Иудейы паддзахӕдтӕ

Ассирийы импери

Вавилоны, Персы ӕмӕ Бердзены империтӕ

Палестинӕ 2-ӕм ӕнусы н. д. а.

Ромы импери

Палестинӕйы рельефон картӕ

Палестинӕ Йесо Чырыстийы заман

Павелы 1-аг миссионерон балц

Павелы 2-аг миссионерон балц

Павелы 3-аг миссионерон балц

Павелы балц Роммӕ

Йерусалим Рагон Фӕдзӕхсты заман

Йерусалим Чырыстийы заман

Езекиелы кувӕндоны пълан

Table of Contents

Библи: Йеремиа

Разныхас

Йеремиа

- Разныхас
- 1
- 2
- 3
- 4
- 5
- 6
- 7
- 8
- 9
- 10
- 11
- 12
- 13
- 14
- 15
- 16
- 17
- 18
- 19
- 20
- 21
- 22
- 23
- 24
- 25
- 26
- 27
- 28
- 29
- 30
- 31
- 32
- 33
- 34
- 35
- 36
- 37
- 38
- 39
- 40
- 41
- 42
- 43
- 44
- 45
- 46
- 47
- 48
- 49
- 50
- 51
- 52

Глоссарий

Аарон
Авраам, Аврам
Адӕймаджы Фырт
Алелуйа
Аммен
Анакы байзӕддӕгтӕ
Апостол
Арамейаг ӕвзаг
Аргъуан
Аргъуыд
Аси
Ассири
Ӕвдисӕйнаг
Ӕгъдау
Ӕгъдаузонӕг
Ӕлгъыст (ӕлгъыстаг), анафемӕ
Ӕнӕсунӕт
Ӕргомад
Ӕрдызт
Ӕрхуы денджыз
Баал

Барвӕндӕй лӕвар, барвӕндӕй хаст хуын, мысайнӕгтӕ

Бардарӕг
Бардарӕджы бон, фӕстаг бон
Бӕрзӕндтӕ
Буд
Вавилон
Веелзевул
Галаад
Галилей
Галилейы денджыз
Гееннӕ, Хинномы дӕлвӕз
Гуымиры, быдыргъ
Давид
Давиды сахар
Давиды фырт
Дӕлимон, фыдмон
Дӕс сахары
Дзуар
Динари
Донгонд дзулты бӕрӕгбон
Елеоны хох
Ермон
Ефод
Зӕд
Зындон, дӕлдзӕх
Израил
Израилы дыууадӕс хӕдзарвӕндаджы
Иордан
Ирвӕзынгӕнӕг
Иссоп
Иудӕ, иудейӕгтӕ
Иууылсудзинаг
Йерусалим
Кад, Хуыцауы кад, Бардарӕджы кад
Кесӕр (император)
Ком дарын
Кувӕндон
Кувинаг тӕнгъӕд
Куывд

Къуыриты бӕрӕгбон, фыццаг хорӕрзады бӕрӕгбон, Фӕндзайон

Левиттӕ
Легъуи бӕлас
Ливан
Маннӕ
Маслинӕ, оливӕ бӕлас
Мессиа, Чырысти
Мидиан
Миди, мидиӕгтӕ
Моав
Моисей
Молох
Муртат, муртаттӕгтӕ
Мысыр
Назир
Ниневи
Ног Фӕдзӕхст
Номылус
Нывӕндтӕ ӕмӕ хуынтӕ

Нывондхӕссӕн, Ӕрхуы нывондхӕссӕн, Будсудзӕн нывондхӕссӕн

Оливӕйы сой
Перси
Пехуымпар
Понтий Пилат
Псаломты чиныг, Псалтир
Рагдзуттаг ӕвзаг
Рагон бердзенаг ӕвзаг
Рагон Фӕдзӕхст
Рӕсӕнуат
Рӕстуддзинад, рӕстуд
Рефаимтӕ
Ром
Рухсмонуат
Саддукейтӕ
Сайтан
Самари
Сауджын
Сӕндуцӕн
Сӕрдын, сӕрст
Синагогӕ
Синай
Синедрион
Сион
Сионы чызг
Содом ӕмӕ Гоморрӕ
Соломон

Стыр Ирод, Ирод Антипӕ, Ирод Агриппӕ I, Ирод Агриппӕ II

Сунӕт кӕнын
Сыгъдӕг Уд
Сыгъдӕг, ӕнӕсыгъдӕг
Сыкъауадындзты бӕрӕгбон
Тӕригъӕд
Тӕригъӕды нывонд
Уаз бынат
Уаз, рухс
Уӕрдон
Урим ӕмӕ туммим
Уырнынад
Фараон
Фарисейтӕ
Фарн
Фарны Уац, Евангели
Фӕдзӕхсын, арфӕ кӕнын
Фӕсмон, фӕфӕсмон кӕнын, хиуыл ӕрхудын
Фембӕлды Цатыр
Фиддоны нывонд
Фидыд (бадзырд)
Фидыды нывонд
Фидыды Чырын
Филистим, филистимӕгтӕ
Фыст
Халагъудты бӕрӕгбон
Халдейӕгтӕ
Хамос
Ханаан
Хӕйрӕг
Хӕрздӕфгӕнӕн
Хистӕр сауджын
Хойраджы хуын
Хуыцау
Хуыцауы Паддзахад, Уӕларвон Паддзахад
Хуыцауы Уӕрыкк
Хуыцауы Фырт
Хъалонисӕг
Хъотыр
Цӕстылуайӕн
Цъай, дзыхъхъ
Чиныгзонӕг
Чырыстон
Эфес

Картӕтӕ

- Рагон дуне
- Мысыр ӕмӕ Синай
- Мыггӕгты байуӕрст
- Саулы, Давиды ӕмӕ Соломоны паддзахӕдтӕ
- Израил ӕмӕ Иудейы паддзахӕдтӕ
- Ассирийы импери
- Вавилоны, Персы ӕмӕ Бердзены империтӕ
- Палестинӕ 2-ӕм ӕнусы н. д. а.
- Ромы импери
- Палестинӕйы рельефон картӕ
- Палестинӕ Йесо Чырыстийы заман
- Павелы 1-аг миссионерон балц
- Павелы 2-аг миссионерон балц
- Павелы 3-аг миссионерон балц
- Павелы балц Роммӕ
- Йерусалим Рагон Фӕдзӕхсты заман
- Йерусалим Чырыстийы заман
- Езекиелы кувӕндоны пълан